
TRILOGIA HAN SOLO 


GAMBITUL 
HUTT 


CRISPIN A.C. 
VOLUMUL 2 


UN JOC LINIŞTIT DE SABACC 
CU PRIETENII... 


Han se aplecă pentru a ridica potul, iar femela barabel emise un 
răget. 

— Trişorule! Are o mutabilă... sunt sigură! Nimeni nu poate fi 
atât de norocos! 

Han se lăsă pe spate şi o privi, jignit. Trişase de multe ori la 
subacc, folosind mutabile — cărţi care căpătau valori diferite, atunci 
când erau lovite uşor pe muchie —, ca şi în alte feluri, dar acum 
câştigase cinstit şi pe faţă! Scuturând vehement din cap, spuse: 

— N-am trişat! Am fost pur şi simplu mai bun, surioară! 

Când se întinse către ultima carte-cip, barabela mugi din nou. O 
mână împlătoşată şi cu gheare ascuţite cobori într-o lovitură puternică 
ce rupse masa în două, aruncând în toate părţile tabla, creditele şi 
cărțile-cip. Mârâind, ea avansă către Han. 

— O să-ți smulg căpăţâna cu dinţii, trişorule! 

Han îi privi o singură dată botul căscat, îşi dădu seama că era 
îndeajuns de masivă pentru a se ţine de cuvânt şi decise să folosească 
blasterul. Mâna dreaptă îi coborî spre coapsă cu iuţeala fulgerului, 
apoi simţi plăselele uzate ale patului armei cuibărindu-i-se în palmă. 

Mişcându-se cu aceeaşi viteză extraordinară, mâna porni să se 
ridice, scoțând blasterul... 

„..Şi încremeni, când arma se agăţă în interiorul tocului! 

Han avu de abia o secundă la dispoziţie ca să-şi dea seama că în 
toc se prinsese cătarea montată pe ţeavă. Trase puternic de blaster, 
străduindu-se să-l elibereze. 

Barabela sări asupra lui. Han se trase îndărăt, dar nu suficient de 
departe... 


PRIETENI NOI, DUŞMANI VECHI 


H an Solo, fost ofiţer imperial, stătea abătut la o masă năclăioasă, 

într-un bar murdar de pe Devaron, sorbind o bere alderaană proastă 
şi dorindu-și să fi fost singur. Asta nu pentru că l-ar fi deranjat 
ceilalţi clienţi ai barului — masculi devish cu coarne şi femele devish 
îmblănite, plus o mulţime de non-umani de pe alte planete. Han era 
obişnuit cu extratereştrii; crescuse printre ei la bordul Worocului 
negustorului, nava comercială mare care parcurgea rutele galaxiei. 
Înainte de a împlini zece ani, Han fusese capabil să vorbească şi să 
înţeleagă vreo şase limbaje non-umane. 

Nu, pricina n-o reprezentau extratereştrii din jurul său, ci extrate- 
restrul de lângă el. Han trase o duşcă de bere, se strâmbă, simţindu-i 
acreala, apoi trase cu coada ochiului spre cauza tuturor necazurilor 
sale. Creatura uriaşă şi lăţoasă îl privea cu ochi albaştri îngrijoraţi. 
Han oftă adânc. Dacă s-ar duce naibii acasă! Dar wookieeul — Chew... 
nu-mai-ştiu-cum — refuza cu îndârjire să revină pe planeta natală, 
Kashyyyk, în ciuda îndemnurilor repetate ale lui Han. Extraterestrul 
susținea că era răspunzător cu ceva numit „datorie de viaţă” faţă de 
fostul Locotenent Imperial Han Solo. 

Datorie de viaţă... grozav! Exact ceea ce-mi trebuia, gândi Han 
furios. O dădacă mare şi lățoasă, care să se ţină după mine şi să-mi 
dea sfaturi, protestând dacă beau prea mult şi spunându-mi că va 
avea grijă de mine. Grozav! Pur şi simplu, grozav! 

Se strâmbă spre berea sa, iar băutura spălăcită şi apoasă îi reflectă 
chipul, distorsionându-i trăsăturile, până ce păru aproape la fel de 

extraterestru ca şi wookieeul. Cum se numea? Chew... nu-mai-ştiu- 
cum. Wookieeul i-l spusese, dar Han nu se pricepea prea bine la 
pronunția graiului acela, deşi îl înţelegea perfect. 

În plus, nici nu dorea să înveţe numele wookieeului. Dacă-l învăţa, 
probabil că nu va mai putea scăpa niciodată de umbra lui îmblănită. 

Bărbatul îşi trecu palma peste chip, obosit, şi simţi tuleiele nerase 
de câteva zile. Din clipa când fusese dat afară din Flotă, uita mereu 
să se mai bărbierească. Când fusese cadet, apoi sublocotenent, iar 
după aceea locotenent, fusese foarte grijuliu în privinţa felului în 
care arăta, aşa cum trebuia să fie un ofiţer şi gentleman... dar acum... 
ce mai conta? 

Ridică halba cu o mână uşor nesigură şi dădu peste cap berea 
acră. Lăsă apoi halba goală pe masă şi privi prin local, căutând 
chelnerul. Aş mai avea nevoie de o halbă. Incă una şi m-aş simţi 
mult mai bine. Doar una... 

Wookieeul gemu încetişor şi strâmbătura lui Han se accentuă. 

— 'Ţine-ţi părerile pentru tine, minge-mblănită, pufni el. O să ştiu 
şi singur când să m-opresc. Ultimu’ lucru de care-am nevoie este-un 
wookiee care să mă dădăcească. 

Wookieeui — Chewbacca, aşa-l chema! — mârâi uşor, iar ochii lui 
albaştri se înnourară grijulii. Han răsfrânse buza. 

— Sunt foarte capabil s-am grijă şi singur de mine — nu uita! Fiindcă 
ţi-am salvat de la vaporizare fundu” lăţos, nu-nseamnă că-mi datorezi 
absolut nimic. Ţi-am mai zis, am avut şi eu o datorie faţă de o 
wookiee, cu mult timp în urmă. l-am datorat viaţa de vreo două ori. 
Aşa c-am salvat-o p-a ta, fiindcă aveam o datorie faţă de ea. 

Chewbacca emise un sunet, jumătate geamăt, jumătate mârâit. 
Han clătină din cap. 

— Nu, asta-nseamnă că nu-mi datorezi nimic, n-ai priceput? Eu îi 
datoram ei, da' nu mi-am putut achita datoria. Aşa că te-am ajutat 
pe tine, ceea ce-nseamnă că suntem chit. Aşa că, te rog, ia creditele 
alea pe care ţi le-am dat şi întoarce-te pe Kashyyyk! Nu-mi faci nici 
o favoare, dacă stai aici cu mine, minge-mblănită. Am nevoie de 
tine pe cât am nevoie de-o arsură de blaster pe fund. 

Ofensat, Chewbacca se îndreptă, etalându-şi toată înălţimea de 
wookiee, şi mârâi adânc în fundul gâtului. 

— Da, ştiu c-am dat cu picioru' carierei şi vieţii mele, în ziua aia 
de pe Coruscant când l-am oprit pe comandoru” Nyklas să te-mpuşte. 
Urăsc sclavia şi nu m-a-ncântat deloc să-i văd folosind un bici de 
forţă. Eu îi cunosc pe wookiee. În copilărie, o wookiee mi-a fost 

prietenu’ cel mai bun. Ştiam că te vei năpusti asupra lui Nyklas, 
chiar înainte s-o fi făcut... tot aşa cum ştiam că Nyklas va scoate 
blasteru”. Nu puteam sta locului şi să-l privesc cum te rade. Da’ 
nu-ncerca să faci din mine un erou, Chewie. N-am nevoie d-un partener 
şi nu vreau un prieten. Numele meu spune totu”, amice — Solo. 

Han îndreptă un deget mare spre piept. 

— Solo, repetă el. În limba mea asta-nseamnă „singur”, „solitar”. 
Te-ai prins? Aşa stă treaba şi aşa-mi place. Aşa că... fără supărare, 
Chewie, de ce n-o ştergi? Adică — de ce nu pleci? Definitiv! 

Chewie îl privi îndelung, apoi pufni dispreţuitor şi ieşi din bar. 

Han se întrebă într-o doară dacă reuşise realmente să convingă 
matahala îmblănită să plece pentru totdeauna. Dacă izbutise, ar fi 
fost un motiv bun pentru a sărbători. Pentru a mai bea ceva... 

Privind prin local, văzu că într-un colţ câţiva clienţi se strânseseră 
în jurul unei mese. Se pregătea o partidă de sabacc. Han se întrebă 
dacă ar fi trebuit să încerce să participe şi el. Îşi examina mintal 
conţinutul portofelului şi decise că n-ar fi fost o idee tocmai rea. De 
obicei era foarte norocos la sabacc şi în zilele astea conta fiecare 
credit. 

În zilele astea... 

Oftă. Cât timp trecuse din ziua aceea nefericită când fusese trimis 
să-l ajute pe comandorul Nyklas cu echipa de muncitori wookiee 
însărcinată cu terminarea unei aripi noi la Palatul Imperial al Eroilor? 
Începu să numere, încruntându-se când îşi dădu seama că pierduse 
socoteala multor zile... zile petrecute probabil într-o ceaţă întunecată 
de bere şi incriminări amare. Peste două zile urmau să se împlinească 
două luni. 

Strânse din buze şi-şi trecu o mână nesigură prin părul şaten 
zburlit. În ultimii cinci ani îl purtase tuns scurt, conform stilului 
militar aprobat, dar acum îi crescuse şi era aproape vâlvoi. Brusc, 
avu o imagine perfect clară a felului în care fusese anterior — imaculat, 
spilcuit, cu tresele lustruite şi cizmele strălucitoare — şi plecă ochii, 
privindu-se. 

Ce deosebire între trecut şi prezent! Purta o cămaşă cenuşie, pătată, 
care fusese cândva albă, o jachetă de neo-piele gri, slincasă, pe care 
o cumpărase la mâna a doua, şi pantaloni bleumarin de tip militar, 
cu tresa lui de sânge corelliană paralelă cu tivul exterior. Numai 
cizmele rămăseseră aceleaşi. Erau croite pe măsură pentru fiecare 
cadet când devenea ofiţer, aşa că Imperiul nu le mai dorea înapoi. 
Han fusese numit ofiţer cu vreo opt luni în urmă şi nici'un 

sublocotenent nu fusese mai mândru de rangul său... ori de cizmele 
acelea sclipitoare. 

Acum cizmele erau scâlciate şi tocite. Han răsfrânse buza dezgustat, 
examinându-le. Scâlciere şi tocire, lipsă de strălucire şi îngrijire... 
atributele acestea îl descriau şi pe el în prezent. 

Într-o clipă de onestitate dureroasă, bărbatul recunoscu că probabil 
n-ar fi fost în stare să rămână în Flota Imperială, chiar dacă n-ar fi 
fost dat afară pentru că-l salvase şi eliberase pe Chewbacca. Îşi 
începuse cariera cu mari speranţe, dar deziluzia se instalase rapid. 
Prejudiciile împotriva non-umanilor fuseseră greu de acceptat pentru 
cineva crescut aşa cum fusese el, totuşi îşi muşcase limba şi-şi ţinuse 
gura. Însă nesfârşitele regulamente birocratice prosteşti, stupiditatea 
oarbă a atâtor ofiţeri... Han începuse deja să se întrebe cât timp va 
mai putea rezista. 

Nu se gândise totuşi niciodată la o destituire dezonorantă, la 
pierderea pensiei şi restanțelor băneşti, ca şi — lucrul cel mai rău 
dintre toate — trecerea numelui său pe lista neagră a piloților. Licenţa 
nu-i fusese retrasă, dar Han descoperise repede că nici o companie 
legală nu l-ar fi angajat. Între două chefuri prelungite, bătuse câteva 
săptămâni permatonul de pe Coruscant căutând de lucru... şi constatase 
că toate uşile respectabile i se închideau în faţă. 

Apoi, într-o seară, pe când trecea dintr-o tavernă în alta într-un 
district al oraşului planetar din apropierea ghetoului extratereştrilor, 
o umbră uriaşă şi îmblănită se prelinsese din umbrele adânci ale unei 
fundături şi se oprise în faţa lui. 

Pentru câteva clipe prelungi, creierul înceţoşat de bere al lui Han 
nici măcar nu-l recunoscuse pe wookieeul pe care-l salvase. De abia 
atunci când Chewbacca începuse să vorbească, mulţurmnindu-i că-i 
salvase viaţa şi-l eliberase de sclavie, îşi dăduse seama cine era. Chewie 
fusese destul de direct — rasa lui nu pierdea timpul cu vorbe. E], 
Chewbacca, jurase o datorie de viaţă faţă de Han Solo. Din ziua 
aceea, oriunde ar fi mers Han, acolo avea să meargă şi el. 

Aşa şi făcuse. 

Când Han reuşise în cele din urmă să plece de pe Coruscant, 
pilotând o navă cu marfă de contrabandă spre Tralus (încărcătura 
fusese sigilată magnetic în cală, iar Han nu deţinea nici echipa- 
mentul, nici energia de a pătrunde acolo, pentru a afla exact ce 
anume transporta), Chewbacca îl însoţise. Pe durata călătoriei ce 
durase o săptămână, Han începuse să-l înveţe pe wookiee noţiunile 
elementare ale pilotajului. Zborul spaţial era plictisitor şi cel puţin 

în felul acela avea o ocupaţie, în afară de a reflecta la viitorul 
pierdut... 

Ajuns pe Tralus, Han predase nava şi încărcătura, apoi căutase 
altă slujbă. Sfârşise la „Navele Uzate ale Onorabilului Tory!”, 
cerându-i durosului de muncă. Toryl era o cunoştinţă veche şi-l ştia 
pe Han drept un pilot expert şi demn de încredere. 

Imperiul îşi sporea întruna strânsoarea, anulând drepturile plane- 
telor şi pe ale cetăţenilor acestora. Duro avea o industrie constructoare 
de nave aproape egală cu a Corelliei, dar recent, prin decret imperial, 
i se interzisese să-şi mai doteze navele cu sisteme de armament. 
Încărcătura clandestină transportată de Han se dovedise a fi alcătuită 
din componente pentru arsenale. 

Până ajunseseră la Duro, Chewie devenise un copilot şi un tunar 
destul de bun. Han sperase că învăţându-i pe wookiee toate lucrurile 
acelea, avea să-şi uşureze sarcina de a scăpa de el pe altă planetă. 
Dacă ştia că wookieeul se putea angaja ca pilot sau copilot cu experienţă, 
n-ar fi ezitat să-l abandoneze într-un port oarecare şi apoi să decoleze... 
cel puţin aşa îşi spunea în gând. 

Ajuns pe Duro, Han băuse o parte din profitul adus de misiune, 
aşteptând să fie contactat pentru altă slujbă ca pilot. Răbdarea îi 
fusese răsplătită într-o bună zi, când un sullustan îl abordase şi-i 
oferise o sumă frumoasă pentru a duce o navă de pe Duro până la 
Kothlis, o colonie bothană, evitând toate escalele imperiale pe distanţa 
unei treimi de galaxie. 

Desigur, nava micuță, zveltă şi rapidă „frigea” — fusese furată de 
pe platforma de asolizare a unui proprietar bogat. Han trebui să-şi 
reamintească faptul că nu se mai ocupa de menţinerea legii... ci de 
încălcarea ei. 

De aceea, strânsese din dinţi şi pilotase nava furată spre noul 
cămin de pe Kothlis. Acolo căutase altă slujbă şi, finalmente, găsise 
una. Aparent, misiunea aceea părea legală: trebuia să transporte un 
nalargon mare de pe Kothlis pe Devaron. 

Până atunci Han nu auzise niciodată de nalargon, ceea ce nu era 
surprinzător, deoarece contactul său cu muzica fusese limitat. Descoperi 
că acesta era un instrument foarte mare, la care se cânta prin 
intermediul unei claviaturi şi al pedalelor. Tuburile şi generatorii de 
rezonanţe subarmonice produceau sunete pe multe lungimi de undă. 
Instrumentele erau solicitate pentru mania jizz care bântuia galaxia. 

Ca atare, instrumentul uriaş fusese adus la bordul navei repartizate 
lui Han, fixat de podeaua calei pentru marfă, apoi sigilat. 


Imediat ce ajunsese în siguranţa hiperspaţiului împreună cu 
Chewie, Han investigase nalargonul. Îl ciocănise, îl împunsese şi-l 
împinsese, îl activase, apoi încercase să apese clapele şi pedalele. Nu 
auzise nici un alt sunet în afara celor produse de propriile sale acţiuni. 

Ciocăniturile arătaseră însă că nu era gol. Han rămăsese pe gânduri, 
privind instrumentul uriaş. În mod evident, era o contrafacere — un 
înveliş care ascundea ceva înăuntru. Ce anume? 

Din perioada petrecută în Flota Imperială, corellianul ştia că 
Devaron era o planetă în fierbere. Nu cu mult timp în urmă, un grup 
de rebeli se ridicase împotriva guvernatorului imperial, cerând inde- 
pendenţa faţă de Imperiu. Han se strâmbase dispreţuitor. Nişte naivi 
proşti care credeau că au cea mai mică şansă împotriva Imperiului. 
Şapte sute de rebeli fuseseră capturați cu câteva luni în urmă, când 
trupele imperiale cuceriseră străvechiul oraş sacru Montellian Serat. 
Fuseseră executaţi rapid, fără judecată, şi ucişi fără milă. Restul 
rebelilor continua să se ascundă în munţi, rezistând, atacând prin grupuri 
de comando, însă Han ştia că era numai o chestiune de timp până ce şi 
ei aveau să fie striviţi sub călcâiul lui Palpatine, iar planeta lor avea să 
fie strict controlată de Imperiu, aşa cum se întâmplase cu multe altele. 

Examinând nalargonul, Han făcuse câteva calcule mintale, 
bazându-se pe ideea că instrumentul ar fi fost cav. Mda... un tun 
laser mobil de calibru mic ar fi putut încăpea în interiorul învelişului 
acela. Arma se putea monta pe o avionetă de sol şi era capabilă să 
anihileze ţinte mici — clădiri sau navete de vânătoare imperiale cu 
rază mică de acţiune. 

În acelaşi timp, în interior se puteau ascunde pur şi simplu carabine 
blaster. Dacă erau aşezate cu atenţie, acolo ar fi putut încăpea zece- 
cincisprezece bucăţi. 

Indiferent ce s-ar fi găsit în nalargon, Han avusese o presimţire 
neplăcută despre misiunea aceea. Decisese să asolizeze, apoi să 
părăsească nava şi să nu se mai întoarcă. Bothanii îi puseseră la 
dispoziţie coduri false pentru asolizare. Avea să le utilizeze, după 
care s-o şteargă pe cât de repede putea... 

Asolizase cu o zi în urmă şi, din câte ştia, nava continua să se afle 
pe astroport, cu nalargonul în cală. Han credea totuşi că rebelii de pe 
Devaron nu pierduseră timpul. 

Clătină din cap, cu privirea uşor înceţoşată, şi-şi dori pe jumătate 
să nu fi băut ultima bere. Gustul de acreală nu-i dispăruse din gură, 
iar capul îi vâjâia. Ca titlu de încercare, privi dintr-o parte în alta a 
localului şi obiectele rămaseră la locul lor. Perfect, nu era prea beat 

ca să joace sabacc şi să câştige. Să-i dăm drumul, Solo! Fiecare 
credit este util... 

Se sculă şi porni cu pas destul de sigur spre masa din colţ. 

— Salut la toată lumea, rosti el în bazică. Mai este loc de-un jucător? 

Cel care împărțea cărţile, un mascul devaronan, întoarse capul cu 
coarne lustruite şi ceruite şi-l privi întrebător. Decise probabil că 
nou sositul părea acceptabil, deoarece ridică din umeri şi indică scaunul 
gol. 

— Bun venit, pilotule. Bun venit atâta timp cât ai credite. 

Rânji, arătându-şi dinţii ascuţiţi, feroce. 

Han încuviinţă din cap, apoi se aşeză. 

Învăţase să joace sabacc pe când avea vreo paisprezece ani. Aruncă 
creditele în deschiderea pe miză mare, „potul sabacc”, după care 
ridică cele două cărţi pe care le primise şi le privi, studiindu-şi în 
acelaşi timp oponenții. Când miza pentru „potul mâinii” ajunse la el, 
aruncă şi acolo numărul de credite necesar. 

Han avea şesarul de Doage şi Regina Văzduhului şi Beznei, dar 
în orice clipă dealerul putea să apese un buton şi toate valorile cărţilor 
s-ar fi schimbat. Îşi cercetă oponenții: un sullustan micuţ, o femelă 
devaronană îmblănită, dealerul devaronan mascul şi o uriaşă femelă 
barabel, o reptiliană de pe Barab I. Era prima dată că Han vedea de 
aproape un barabel şi rămase impresionat. Înalţi de peste doi metri şi 
acoperiţi cu solzi negri duri ce puteau devia chiar şi un fascicul de 
armă paralizantă, barabelii aveau gura cu colţi ascuţiţi ca pumnalele 
Şi coada asemănătoare unui ciomag, despre care se spunea că îi făceau 
extrem de periculoşi în încăierări. Femela, care se prezentase ca 
Shallamar, părea totuşi destul de paşnică. Tocmai ridicase ultima 
carte-cip pe care o primise şi o Studia cu atenţie, mijind ochii cu 
pupile aidoma unor fante. 

Scopul jocului de sabacc era să ai cărţi a căror valoare să fie egală, 
dar să nu depăşească, numărul douăzeci şi trei — fie pozitiv, fie negativ. 
În caz de egalitate, valoarea pozitivă câştiga în faţa celei negative. 

Pe moment, cărţile din mâna lui Han însumau plus patru. Regina 
Văzduhului şi Beznei avea valoarea minus doi. Han ar fi putut azvârli 
cartea aceea în câmpul de interferenţă, ceea ce i-ar fi „îngheţat” 
valoarea, pentru ca apoi să spere că va căpăta Idiotul şi o carte cu 
valoarea trei. Deoarece Idiotul avea valoarea zero, ar fi obţinut în 
felul acela „Matricea Idiotului”, care ar fi învins chiar şi un sabacc 
curat... cărţile a căror valoare însumată era de plus sau minus douăzeci 
Şi trei. 


Pe când Han şovăia, privindu-şi Regina, cărţile-cipuri pâlpâiră şi 
se transformară. Regina lui era acum Stăpânul Săbiilor, iar şesarul 
de Doage devenise optarul de Clondire. Deţinea un total de... plus 
douăzeci şi doi. Aşteptă în timp ce ceilalţi jucători îşi examinau 
cărţile-cipuri. Barabela, femela devaronană şi dealerul renunţară cu 
dezgust — fuseseră „distruşi”, pentru că depăşeau totalul de douăzeci 
şi trei. 

Sullustanul plusă, iar Han plăti şi plusă la rândul său. 

— Sec, rosti micul extraterestru aşezându-şi cărţile pe masă cu un 
gest larg. Douăzeci! 

Han rânji şi-şi etală mâna. 

— Douăzeci şi doi, rosti el nepăsător. Mă tem că potul ăsta-i al 
meu, amice. 

Ceilalţi jucători mormăiră vag când le mătură banii de pe masă. 
Femela barabel sâsâi şi-i azvârli o privire care ar fi putut topi titanul, 
totuşi nu comentă. 

Sullustanul câştigă turul următor, iar dealerul devaronan pe cel 
care-i urmă. Han privi potul sabacc care crescuse mereu şi decise să 
încerce lovitura cea mare. 

Continuară cu alte câteva tururi. Han câştigă din nou potul mâinii, 
dar nimeni nu luă potul sabacc. Han aruncă treiarul de Monede şi 
Idiotul în câmpul de interferenţă şi norocul îl ajută — chiar următoarea 
schimbare a cărţilor îi aduse doiarul de Clondire. 

— Matricea ldiotului..., spuse el cu indiferenţă azvârlind doiarul 
lângă celelalte două din câmpul de interferenţă. Potul sabacc este al 
meu, doamnelor şi domnilor... 

Se aplecă pentru a ridica potul, iar femela barabel emise un răget. 

— Trişorule! Are o mutabilă... sunt sigură! Nimeni nu poate fi 
atât de norocos! 

Han se lăsă pe spate şi o privi, jignit. Trişase de multe ori la 
sabacc, folosind mutabile — cărţi care căpătau valori diferite, atunci 
când erau lovite uşor pe muchie —, ca şi în alte feluri, dar acum 
câştigase cinstit şi pe faţă! 

— Bagă-ţi acuzaţiile în urechi! izbucni el indignat. 

Desigur, barabela nu avea urechi vizibile, totuşi înţelesul expresiei 
nu-i scăpă. Coborând mâna dreaptă în lungul coapsei, Han descheie 
cureluşa de pe tocul pistolului. Scuturând vehement din cap, adăugă: 

— N-am trişat! Am fost pur şi simplu mai bun, surioară! 

Întinse mâna stângă peste masă, prinse un pumn de credite şi 
le îndesă în buzunar. Nimeni nu se clinti sau vorbi, aşa că se 

întinse pentru restul banilor. Într-o străfulgerare de blană roșiatică, 
brațul femelei devaronene ţâşni, îi prinse încheietura şi o țintui 
de masă. 

— Poate că Shallamar are dreptate, vorbi ea într-o bazică puternic 
accentuată. Ar trebui să-l percheziţionăm, ca să fim siguri. 

Han o fulgeră cu privirea. 

— la mâna de pe mine, rosti el încetişor, altfel îţi va părea realmente 
rău. 

Ceva din ochii şi glasul său o impresionară pe devaronană, care-i 
dădu drumul, retrăgându-se. 

— Laşo! mârâi Shallamar. Nu-i decât un om firav! 

Devaronana clătină din cap şi făcu un pas înapoi, indicând că nu 
voia să participe la conflict. 

Han surâse încântat şi se întinse către ultima carnte-cip. Văzându-i 
zâmbetul acela, bar:bela mugi din nou. O mână împlătoşată şi cu 
gheare ascuţite cobori într-o lovitură puternică ce rupse masa în 
două, aruncând în toate părţile tabla, creditele şi cărţile-cip. Mârâind, 
femela avansă către Han. 

— Nu! O să-ţi smulg căpăţâna cu dinţii, trişorule! O să vedem cât 
de bun eşti atunci! 

Han privi o singură dată spre botul ei căscat, îşi dădu seama că 
barabela era îndeajuns de masivă pentru a se ţine de cuvânt, şi decise 
să folosească blasterul. Mâna dreaptă îi cobori spre coapsă cu iuţeala 
fulgerului, apoi simţi plăselele uzate ale patului armei cuibărindu-i-se 
în palmă. 

Mişcându-se cu aceeaşi viteză extraordinară, mâna porni să se 
ridice, scoțând blasterul... 

„..Şi încremeni, când arma se agăţă în interiorul tocului! 

Avu la dispoziţie de abia o secundă ca să-şi dea seama că în toc se 
prinsese cătarea montată pe ţeavă. Trase puternic de blaster, străduin- 
du-se să-l elibereze. 

Barabela sări asupra lui. Han se trase îndără., dar nu destul de 
departe. Ghearele imense şi ascuţite ale lui Shallamar îi prinseră 
pieptul jachetei, spintecând materialul dur ca şi cum ar fi fost o 
simplă țesătură textilă. Continuând să smucească de blasterul înţepenit, 
Han era adus atât de iute spre botul larg căscat, încât vederea i se 
înceţoşă. Emise un icnet sufocat, când îl învălui o rafală de răsuflare 
reptiliană fierbinte, urât mirositoare. 

Brusc, bărbatul întrezări cu coada ochiului umbra unei mişcări 
cafenii şi în aceeaşi clipă un urlet asurzitor aproape că-i luă auzul. 

Un braţ lung şi îmblănit se încolăci în jurul gâtului lui Shallamar, 
smulgând-o de lângă el. 

— Chewie! răcni Han. 

În viaţa lui nu se simţise mai fericit să revadă pe cineva. 

Barabela răcni la rândul ei spre wookiee şi-l abandonă pe corellian, 
răsucindu-se pentru a se lupta cu atacatorul neaşteptat. 

— "Ţine-o doar o clipă, Chewie! zbieră Han, trăgând de fundul 
tocului armei şi răsucind patul blasterului. 

În sfârşit! ÎI scoase şi tinti spre barabela care se lupta cu wookiee, 
dar nu putu să ochească bine. 

Mârâind şi şuierând, cele două creaturi uriaşe se luptau turbate 
prin local, răsturnând mese şi scaune. Ceilalţi jucători de sabacc şi 
clienţii se refugiau din faţa lor, ţipând sfaturi şi înjurături într-o 
mulţime de graiuri. 

Jucătorul sullustan de sabacc duse mâna spre propriul său blaster, 
dar când văzu că Han era de acum înarmat, se întoarse şi se aruncă 
înapoia tejghelei barului. 

Shallamar şi Chewbacca se legănau înainte şi înapoi, încleştaţi în 
parodia sumbră a unei îmbrăţişări iubitoare, fiecare făptură testând 
puterea celeilalte şi străduindu-se s-o dezechilibreze. 

— Haide, Chewie! urlă Han. S-o frigem d-aici! 

Chewbacca şi Shallamar se rotiră într-o ceaţă de blană castanie şi 
solzi negri, apoi barabela coborî capul şi muşcă din braţul wookieeului. 
Dinţii ascuţiţi ca acul desprinseră o bucată de carne şi blană. Wookieeul 
mugi de durere şi, într-o răbufnire de forţă, îi prinse braţul şi o învâru 
cu o viteză ameţitoare, atât de rapid, încât tălpile femelei pierdură 
contactul cu solul. Când ea lunecă, Chewie o înhăţă şi de coadă, 
ridicând-o în aer. 

Cu un răcnet final de triumf, wookieeul îşi desfăcu priza şi trimise 
uriaşa reptilă zburând prin local, în vreme ce consumatorii se împrăş- 
tiară pentru a-i evita traiectoria. Shallamar ateriză pe spate printre 
resturi de scaune, mese şi cărţi-cip de sabacc. 

Paralizia nu va acţiona... nu vreau nici s-o omor... fragmente de 
gânduri goniră prin mintea lui Han, în timp ce reglă intensitatea 
blasterului cu degetul mare, ţinti şi trase spre barabela ameţită, 
lovind-o cu jumătate de forţă imediat sub articulaţia unuia dintre 
genunchii uriaşi. Shallamar şuieră de durere şi căzu pe spate, iar din 
solzii negri se înălţă abur şi fum. 

— Haide, Chewie! repetă Han, trăgând o salvă paralizantă spre 
dealerul de sabacc, care ochea cu blasterul spre wookiee. 

Devaronanul se prăbuşi fără sunet. Picurând sânge, Chewie îl 
urmă îndeaproape pe Han şi sprintă spre ieşire, răsturnând scaune şi 
mese. 

Proprietarul localului, o femelă devaronană, le blocă drumul, 
răcnind blesteme şi ameninţări, dar Han o îndepărtă printr-o lovitură 
cu ţeava blasterului şi continuă să alerge. Lovi uşa cu umărul şi 
ricoşă îndărăt. Era încuiată! 

Înjurând în şase limbi non-umane, trecu intensitatea armei pe 
valoarea maximă şi trase în uşă. Proprietara urlă, protestând, dar 
corellianul şi wookieeul dispăruseră deja. 

Han şi Chewbacca goniră pe străduţa sordidă, apoi ieşiră pe strada 
principală cu clădiri ce aveau aspect rustic, construite din lemn nativ 
albastru şi permaton ce imita stucul. O briză rece îl înfiora pe bărbat. 
Era începutul primăverii aici, pe continentul polar sudic de pe Devaron. 

Îşi strecură iute blasterul în toc şi reduse alergarea la ritmul unui 
pas rapid. 

— Ce-ţi face braţul, amice? 

Chewie emise un geamăt care se sfârşi într-un mârâit. Han îi 
inspectă rana. 

— Tu ai ales să te-ntorci, comentă el, deşi să nu crezi că asta înseamnă 
că-mi pare rău c-ai făcut-o. Vreau... vreau să-ţi spun... ă-ă-ă... 
mulţumesc că m-ai acoperit. 

'Wookieeul scoase un sunet întrebător. Han ridică din umeri. 

— Da, sigur, cred că da..., mormăi el. N-am mai avut niciodată 
un partener, însă... da, de ce nu? În călătoriile spaţiale lungi poate fi 
destul de plictisitor să n-ai pe nimeni cu care să schimbi o vorbă. 

Chewie hurui de satisfacţie, în ciuda durerii sale. 

— Nu-ţi forţa norocul, spuse Han sec. Auzi, trebuie să ne-ngrijim 
de braţul ăla. Vizavi există o clinică medicală cu droizi. Haidem! 

Peste o oră, cei doi reveniră pe stradă. După un tratament bacta, 
braţul lui Chewie fusese izolat într-un bandaj protector, dar droidul 
medical îi asigurase că wookiee se vindecau rapid. 

Chewbacca tocmai anunţase că se simţea flămând, când Han auzi 
un glas încetişor dinspre nişa unei intrări din apropiere. 

— Pilot Solo... 

Se opri brusc şi, întorcând capul, zări un mascul duros făcându-i 
semn. Han privi dintr-o parte în cealaltă, dar strada devaronană era 
paşnică şi tăcută. Districtul din apropierea pieţei oraşului era rezervat 
traficului pietonal. 

— Da? răspunse el tot cu voce scăzută. 


Durosul cu piele albastră schiţă un gest prin care-i cerea să-l 
urmeze într-o fundătură apropiată. Han se apropie de intrarea acesteia, 
dădu colţul, apoi se rezemă cu spatele de zid, ţinând mâna pe patul 
blasterului. 

— Gata, anunţă el, nu merg mai departe dacă nu ştiu ce doreşti. 

Expresia tristă a durosului se alungi şi mai mult. 

— Nu eşti o persoană încrezătoare, pilot Solo. Am fost trimis la 
tine de un prieten comun, Onorabilul Toryl. Mi-a spus că eşti un 
pilot excelent. 

Bărbatul se relaxă uşor, totuşi nu luă mâna de pe armă. 

— Da, sunt bun, încuviinţă el. Dacă Onorabilul Toryl te-a trimis... 
dovedeşte-o. 

Durosul îl privi direct, cu ochi calmi de culoarea ortoclazului. 

- Mi-a spus să te anunţ că Talismanul pe care i l-ai adus nu mai 
există. 

Han se relaxă şi luă mâna de pe blaster. 

— Bine, m-ai convins că Toryl te-a trimis. Spune despre ce-i vorba. 

— Vreau ca o navă să fie dusă la Nar Hekka, în sistemul hutt. Sunt 
gata să plătesc bine... dar, pilot Solo, nu trebuie să le îngădui 
imperialilor să urce la bord, dacă te întâlneşti cu vreo patrulă. 

Corellianul suspină. Alte intrigi... Totuşi oferta îl interesa. 
Intenţionase de mult ca, în cele din urmă, să ajungă pe Nar Shaddaa, 
„Satelitul Contrabandiştilor”, care se rotea în jurul lui Nal Hutta. 
Acum era un moment la fel de bun ca oricare altul. De la Nar Hekka 
putea cu uşurinţă să se îmbarce spre Nal Hutta sau Nar Shaddaa. 

— Mai oferă-mi nişte amănunte, zise el. 

— Doar dacă poţi să decolezi în două ore. Dacă nu, spune-mi şi 
voi căuta alt pilot. 

Han căzu pe gânduri. 

— Ei bine... poate c-aş putea să-mi schimb planurile... pentru un 
preţ corespunzător. 

Durosul rosti o cifră, apoi adăugă: 

— Şi aceeaşi sumă la livrarea navei. 

Han pufni şi clătină din cap, deşi era surprins cât de mare fusese 
oferta iniţială. 

— Haide, Chewie, rosti el, trebuie să ajungem în nişte locuri şi să 
discutăm cu nişte indivizi serioşi. 

Prea repede, durosul propuse altă sumă, mai mare. 

Trebuie să fie realmente disperat, gândi Han prefăcându-se că 
şovăie pentru o clipă. Scutură din cap. 

— Nu ştiu... nu merită să-mi risc pielea, dacă imperialii sunt în 
căutarea navei tale. Ce transportă? 

Expresia celuilalt nu se schimbă. 

— Nu-ţi pot spune lucrul acesta, dar îţi voi spune că dacă livrezi 
în siguranţă nava şi încărcătura ei huttului Tagta, el va fi mulţumit, 
iar a-l mulţumi pe un lord hutt este considerat în general un lucru 
pozitiv pentru bunăstarea financiară a cuiva. Tagta este cel mai 
important subordonat al huttului Jiliac de pe Nar Hekka. 

Han ciuli urechile. Huttul Jiliac era într-adevăr un lord foarte 
însemnat. Poate că acel Tagta i-ar fi putut oferi o recomandare pentru 
şeful său. 

- Hmmmm... 

Se scărpină în cap, apoi rosti o sumă. 

— Şi totul în avans, preciză el. 

Pielea albastru-deschis a durosului păru că păleşte şi mai mult, 
dar aprobă din cap. 

— Perfect în privinţa sumei, dar numai jumătate în avans. Restul 
îl vei primi de la Tagta, pilot Solo. 

Corellianul căzu pe gânduri, după care încuviinţă. 

— Batem palma! Chewie — se întoarse spre wookieeul care rămăsese 
în apropiere, ascultând atent —, te rog, întoarce-te la seiful unde ne-am 
lăsat lucrurile şi scoate-le, până finalizez înţelegerea mea cu amicul 
nostru. 

Wookieeul mârâi încetişor o aprobare. 

— Mulţumesc. Ne întâlnim pe latura nordică a pieţei oraşului, 
peste o oră, în regulă? 

Chewbacca dădu din cap şi porni pe stradă. 

Han se apropie de duros şi rosti: 

- În regulă, ai făcut rost de un pilot. Decolăm în două ore. Acum 
îmi poţi spune restul. Unde-l voi găsi pe huttul Tagta? 

În câteva minute, află toate detaliile. Durosul îi întinse un teanc 
de vouchere credite, îi spuse codul de securitate al navei şi locaţia 
acesteia. După aceea, extraterestrul cu piele albastră se topi în 
penumbra fundăturii. 

Han avea timp liber la dispoziţie, aşa că ciuguli ceva rapid în 
localul din apropiere, unde fu nevoit să se certe cu bucătăreasa 
femelă devaronană ca s-o convingă să-i prepare carnea. Meritase 
însă s-o facă. Mâncarea absorbi restul de ameţeală indusă de bere. 
Cu mintea iimpede şi energia reînnoită, se simţea considerabil mai 
bine dispus. 

În dmmul spre piaţa oraşului, se opri la o prăvălie de mâna a 
doua destinată tuturor speciilor şi cumpără o jachetă de piele de 
şopârlă, neagră şi uzată, pentru a o înlocui pe cea sfâşiată de barabelă. 
Redevenit respectabil, porni pe stradă spre întâlnirea cu Chewbacca. 

Cu mult înainte de a ajunge în piaţă, Han ştiu că ceva era în 
neregulă. Vacarmul unei gloate uriaşe nu putea fi confundat. Părea 
că se striga la unison. Părul de pe ceafa bărbatului se zbârli brusc, 
sesizând că ceva din cuvintele acelea îi suna familiar. Frazele simple, 
repetitive nu erau în bazică, dar le mai auzise undeva. 

Dar unde anume? 

Am o presimţire neplăcută..., gândi el, dând colţul şi zărind 
mulţimea. Membrii ei cântau. Cântau, se clătinau şi se legănau cu 
fervoare religioasă. În majoritare erau devaroneni, fireşte, totuşi se 
zăreau şi oameni şi alte rase. Privirea lui Han scană mulţimea, 
urmărind-o până spre locul spre care erau întoarse toate chipurile. 
Acolo se înălța un podium improvizat, pe care, conducând slujba, se 
afla un personaj din trecutul bărbatului. 

Nu se poate! îşi spuse el. Aceasta este o procesiune ylesiană, iar 
misionarul este Veratil! Nu trebuie să mă vadă! 

Cu cinci ani în urmă, Han petrecuse aproape şase luni pe Ylesia, 
o planetă-junglă, infestată de fungi. Lucrase ca pilot, înainte de a 
absolvi examenele de intrare în Academie, exersând şi şlefuindu-şi 
însuşirile de pilot. Ylesia era o planetă situată la limita spaţiului 
hutt, unde o rasă de extratereştri numiţi t'landa til — veri îndepărtați 
cu huttii — oferea „pelerinilor” un presupus sanctuar religios. 

T'landa til trimiteau misionari pe multe planete, pentru a predica 
despre Unitate şi Absolut. Han ştiuse asta de mulţi ani, dar până 
acum nu fusese niciodată îndeajuns de ghinionist pentru a se întâlni 
cu o procesiune ylesiană. 

Cuprins de nebunie pentru o clipă, corellianul dori să scoată 
blasterul, să-l doboare pe Veratil şi să strige spre gloata de pelerini 
potenţiali: „Plecaţi acasă! Totul nu-i decât o înşelătorie! Vă doresc 
doar ca să vă înrobească, proştilor! Plecaţi de-aici!” 

Dar cum i-ar fi putut determina să-l creadă? Pentru majoritatea 
raselor dotate cu rațiune din galaxie, Ylesia era percepută ca un 
liman religios, unde credincioşii se adunau, iar cei care doreau să se 
ascundă de propriul lor trecut puteau să găsească refugiu. 

Faptul că „sanctuarul” ylesian avea să se dovedească o capcană 
era ştiut numai de puţinii norocoşi — ca Han -— care izbutiseră să 

evadeze de acolo. Fără îndoială, Veratil avea în apropiere o navă de 

transport, gata să-i îmbarce pe pelerini. Nefericitele făpturi care-l 
urmau nu aveau habar că voiajul lor spre Ylesia le va aduce doar 
sclavie în fabricile de mirodenii, pentru ca apoi, când aveau să ajungă 
prea obosiţi ori bolnavi ca să mai muncească, să se confrunte cu 
moartea în minele de mirodenii de pe Kessel. Ylesia reprezenta un 
vis poleit cu aur pentru credincioşi, dar realitatea era o planetă de 
sclavie şi trudă interminabilă. 

Teroenza, şeful lui Verauil, era Marele Preot de Ylesia. Înainte 
de a fugi din colonie, Han îl jefuise pe conducătorul t'landa til de 
piesele sale cele mai preţioase din colecţia vastă de rarităţi şi îl lăsase 
Tănit, dar în viaţă. 

Han evadase de pe Ylesia în iahtul personal al lui Teroenza, 
Talisman, şi la scurt timp după aceea, descoperise că t'landa til şi 
stăpânii lor hutti puseseră o recompensă grasă pe capul lui „Vykk 
Drago” — numele său fals. Pentru a evita să fie detectat şi capturat, 
fusese nevoit să-şi schimbe identitatea, ba chiar şi amprenta retinei. 

Acum, văzându-l pe Veratil, corellianul plecă fruntea şi se întoarse, 
dorindu-şi să fi avut o glugă pe care s-o poată trage pentru a-şi 
ascunde chipul. Ştia că ar fi avut necazuri foarte serioase dacă 
Sacredotul îl zărea şi-l recunoştea. 

Incantaţiile din jur se intensificau şi, în ciuda climatului devaronan 
rece, Han începu să transpire, deoarece ştia ce avea să urmeze. 

Pe latura opusă a pieţei, la marginea mulţimii, văzu o siluetă 
înaltă şi îmblănită privind ceremonia cu curiozitate. Chewie? Nu-l 
pot lăsa să fie atras în aşa ceva! In două minute va începe Exultarea! 

Han se repezi în gloată, ţinând capul cât mai aplecat şi croindu-şi 
drum cu dificultate, de parcă s-ar fi luptat cu un talaz puternic. Până 
ce ajunse la wookiee, răsufla greu şi-l dureau coatele şi coastele. 

- Chewie, răcni el, prinzându-l de braţ, s-o ştergem de aici! 
Dintr-o clipă în alta, se va preschimba într-o îmbulzeală generală! 

Wookieeul schelălăi întrebător. 

— Nu contează cum ştiu! urlă Han, străduindu-se să acopere 
incantaţiile. Pur şi simplu, ştiu! Ai încredere în mine! 

Chewbacca încuviinţă şi se întoarse, folosindu-și statura uriaşă 
pentru a-şi face loc printre credincioşi. Han porni după el, apoi zări 
ceva cu coada ochiului şi răsuci capul. O sclipire... o scânteiere de 
roşcat-auriu pe un cârlionţ răzleţ. 

Han doar o întrezări, dar mintea şi trupul i se opriră brusc şi 
violent, ca şi cum s-ar fi izbit de un zid de piatră în timp ce alerga cu 
viteză maximă. 

Bria? Bria! 

Văzuse doar o clipită profilul palid şi perfect, şi şuviţa rebelă, 
roşcat-aurie, dar fusese suficient. Femeia se afla acolo, în mulţime, 
purtând o mantie neagră cu glupă. 

Amintirile îi reveniră în minte, cu atâta forţă încât îl speriară... 

Bria — spectrul alburiu al unei sclave în fabricile de mirodenii de 
pe Ylesia. Bria — speriată, dar decisă, în timp ce-l jefuiau pe Teroenza 
de comorile sale. Bria — alături de el, pe o plajă de nisip auriu, pe 
Togoria, cu buze moi, roşii, şi implorând realmente să fie sărutate. 
Bria — în braţele lui, târziu în noapte... 

Bria — care-l părăsise, spunând că trebuia să lupte singură împotriva 
dependenţei ei de Exultarea provocată de t'landa til... 

Han petrecuse ultimii cinci ani străduindu-se să se convingă că o 
uitase. După patru ani petrecuţi în Academia Imperială, plus aproape 
un an de serviciu militar, căpătase certitudinea că nu-i mai păsa de 
Bria. Acum însă, într-un singur moment arzător de înţelegere, Han 
Solo ştiu că se autoamăgise. 

Fără şovăială, se întoarse şi pătrunse iarăşi în mulţime, îndreptân- 
du-se spre femeia în mantie neagră. Parcursese jumătate din distanţa 
respectivă, când Exultarea se abătu asupra cuvioşilor şi gloata de 
făpturi se prăbuşi peste pavajul cubic al pieţei oraşului, ca şi cum ar 
fi fost secerată cu blasterul. 

Han uitase cât de puternică era Exultarea. Valuri de plăcere intensă 
i se rostogoliră prin minte şi trup. Nu era de mirare că pelerinii ylesiani 
credeau că t'landa til erau înzestrați cu har divin! Chiar ştiind, aşa 
cum ştia Han, că Exultarea era cauzată de o transmisiune empatică la 
care se adăuga o vibraţie subsonică ce determina un val de plăcere 
care acţiona asupra creierelor majorităţii făpturilor bipede, pilotul 
trebui să se încordeze pentru a-i rezista. 

Fără să vadă, ştia că guşa de sub „bărbia” lui Veratil se umflase şi 
că Sacredotul „fredona” vibraţiile acelea, concentrându-se asupra 
emoţiilor calde, pozitive. Pentru oricine care nu era pregătit pentru 
forţa Exultării, efectul era la fel de ameţitor ca orice drog stimulator 
de plăceri. Capacitatea de a produce Exultare era deţinută de toţi 
masculii t landa til — mai exact, era o capacitate biologică asociată 
sexului care, în habitatul lor natural, era folosită pentru a atrage 
femelele rasei lor. 

De jur împrejurul lui Han, mulţimea căzuse în extaz şi mulţi 
dintre participanţii la ceremonial se zvârcoleau de plăcere. Imaginea 
îl îngreţoşă pe corellian. El se scuturase de acum de efectele Exultării 

şi se concentră să nu calce pe corpuri, continuând să avanseze către 
femeia cu mantie şi glugă neagră. Nu-i mai putea zări nici chipul, 
nici cârlionţul trădător. 

Degetele lui îşi reaminteau moliciunea mătăsoasă a părului acela... 
el se jucase deseori cu zulufii Briei, privindu-i cum capturau lumina, 
aducând la viaţă vibrantă roşul auriu... 

Femeia cu mantie şi glugă neagră dispăruse înapoia unei banchete 
din piatră, în timp ce gloata se legăna într-un val de extaz indus de 
Exultare. Han înghiţi un nod. Bria îl părăsise, deoarece era dependentă 
de Exultare. Oare asta făcuse ea în ultimii cinci ani? Fusese de acord 
să redevină sclavă pe Ylesia, legată de stăpânii ei t'landa til, fiindcă 
avea nevoie de doza zilnică de plăcere? Ciudat... crezuse că Bria 
avea mai multă forţă interioară. 

Ajunse la bancheta de piatră, se opri şi privi în jur. Femeia cu 
mantic neagră n se mai zărea nicăieri. Unde a dispărut? Bria! Han 
se uită agitat de jur împrejur. Din toate părţile auzea gemetele şi 
icnetele creaturilor din diverse rase, ridicându-se în văzduh. 

Han sări pe banchetă şi miji ochii, străduindu-se să distingă orice 
urmă a femeii în mantie neagră. Îşi dădu seama de teribila greşeală 
pe care o făcuse abia atunci când se trezi uitându-se peste mulţime, 
drept în ochii lui Veratil. 

Uriaşa creatură patrupedă, cu braţe micuţe şi cap mare înzestrat 
cu un singur corn, se holba la el, iar ochii săi mici şi roşietici se 
căscaseră de surpriză. 

Corellianul nu avea nici o îndoială că Veratil tocmai îl recunoscuse 
ca fiind „Vykk Drago”, cel care distrusese fabrica de sclipstim, jefuise 
tezaurul lui Teroenza şi provocase moartea lui Zavval, lordul hutt 
de pe Ylesia. 

În jurul lui Han, gemetele de plăcere se preschimbară pe neaşteptate 
în strigăte de pierzanie şi disperare — atenţia lui Veratil fusese distrasă 
şi Exultarea se încheiase brusc şi zguduitor. 

Unii cucernici izbucniră în tânguiri, iar alţii fură cuprinşi de 
convulsii, totuşi destui se ridicară, strigând furioşi şi nemul- 
țumiţi. Han plecă fruntea şi se năpusti înainte, decis să se piardă 
în gloată. În clipa aceea, întrezări înaintea lui o străfulgerare 
neagră. 

Bria! 

Uitând de Veratil, uitând de pericolul în care se găsea, corellianul 
se repezi într-acolo, îmbrâncind viitorii pelerini, poticnindu-se de 
picioarele lor, croindu-şi loc cu coatele. 


— Bria! strigă el. Stai! 

Accelerând, ajunse la marginea mulţimii. Femeia o luase la fugă 
de acum, dar Han alerga mai repede şi o ajunse dintr-o duzină de 
paşi iuți. 

Întinse braţul şi izbuti să prindă țesătura neagră, trase de ea, oprind 
femeia, apoi o apucă de umăr şi întoarse cu chipul spre el... 

„ca să descopere că-i era complet necunoscută. 

Cum putuse s-o confunde cu Bria? Femeia din faţa lui nu era 
urâtă, ba era chiar drăguță, într-un mod oarecum ofilit... însă Bria... 
Bria fusese una dintre femeile cele mai frumoase pe care le văzuse 
Han vreodată. Părul celei din faţa lui era blond închis, nu auriu cu 
reflexe calde, roşietice. 

Bria fusese înaltă; femeia aceasta era scundă. 

În plus, era furioasă. 

- Ce naiba faci? se răsti ea în bazică. Dă-mi drumul, sau chem 
poliţia! 

— Te rog... iartă-mă..., murmură Han retrăgându-se un pas şi 
ridicând ambele braţe într-un gest pe care-l dorea cât mai paşnic. 
Am crezut că eşti altcineva. 

- Îmi pare rău pentru acea altcineva, replică mânios necunoscuta, 
că are parte de un asemenea bădăran, lipsit de maniere şi murdar, ca 
tine! 

— Mi-am cerut scuze, surioară, făcu Han continuând să se dea 
îndărăt cu braţele ridicate. Am plecat, e bine? 

— Ar fi bine să pleci cât mai repede, rosti ea apăsat. Cred că 
preotul acela a chemat poliţia. 

Corellianul privi peste umăr, mormăi o înjurătură şi o luă la 
picior, îndepărtându-se de mulţime. ÎI zări pe Chewbacca aşteptându-l, 
şi flutură braţul către el. 

Lungi pasul şi, privind peste umăr, se asigură că scăpase de 
urmăritorii săi. 

Am băut prea mult..., decise Han în timp ce alerga. Asta trebuie 
să fie. De acum înainte voi fi mai precaut... mult mai precaut... 


* kk 


— Han a scăpat? o întrebă Bria Tharen pe prietena ei, când 
Lanah Malo pătrunse în odaie, purtând sub braţ mantia neagră a 
Briei. 

Bria stătea în singurul scaun pentru oameni din încăperea ieftină 
pe care o închiriaseră pentru scurta lor şedere pe Devaron. 

— Aşa cred, replică Lanah Malo aruncându-i mantia, apoi îşi ridică 
geanta de voiaj şi-i deşertă conţinutul pe pat. Când l-am zărit ultima 
dată, el şi cu wookieeul acela uriaş care-l însoţeşte săriseră într-o 
avionetă publică de teren. Poliţia se deplasa pe jos. Părerea mea este 
c-a scăpat. 

— Probabil că de acum a părăsit planeta, comentă încet şi visător 
Bria. 

Se sculă şi se apropie de fereastră, rămânând pentru o clipă cu 
privirea aţintită asupra cerului devaronan de culoarea coralului. 
Lacrimile se adunară în ochii ei albastru-verzui. Nu crezusem niciodată 
că-l voi mai revedea. Nu crezusem niciodată că va fi atât de dureros... 

Durerea pe care o simţea eclipsa complet triumful pe care ar fi 
trebuit să-l simtă. Azi se confruntase cu Exultarea şi-i rezistase cu 
succes. După ani de luptă împotriva dependenţei, acum ştia în sfârşit 
cu certitudine că era o femeie liberă. Aşteptase de multă vreme acest 
moment... dar satisfacția îi fusese înecată de durerea revederii lui 
Han şi de conştiinţa faptului că nu putea fi alături de el. 

— N-ai fi putut să stai de vorbă cu el? întrebă femeia mai scundă, 
aproape ca un ecou al gândurilor Briei. 

Bria întoarse spatele ferestrei şi-şi privi prietena şi tovarăşa de 
arme îmbrăcându-şi jacheta kaki ponosită. Lanah îşi înghesui cu 
gesturi iuți ultimele obiecte personale în geanta mică de voiaj. 

- Ce rău ar fi putut face? continuă ea, privind-o pătrunzător şi 
întrebător. 

Bria se înfioră şi-şi strânse mantia în jurul umerilor. Se făcuse 
răcoare acum, când soarele coborâse spre linia orizontului. 

— Nu, şopti ea, n-aş fi putut să vorbesc cu el. 

— De ce? Nu ai încredere în el? 

Mişcându-se cu gesturile metodice şi atente ale unui droid, Bria 
îşi verifică încărcătura blasterului pe care-l purta legat de coapsă — 
jos, aşa cum Han o învățase cu cinci ani în urmă, când fuseseră 
parteneri, tovarăşi... amanți. 

— Ba da, rosti după câteva clipe. Eu mă încred în el. Am încredere 
în Han cu tot ceea ce mi-ar aparţine, însă ceea ce încercăm să realizăm 
acum nu este proprietatea mea... ci a noastră, a tuturor. În momentul 
acesta, o trădare ar putea să însemne sfârşitul întregii mişcări. Nu 
am putut să risc. 

Lanah încuviinţă din cap. 

— Este adevărat că apariţia lui ne-a dat peste cap planurile. Nu se 
poate şti când vom avea altă şansă să ne ocupăm de Verauil. Eu cred 

c-o va şterge înapoi pe Ylesia, pentru a-l anunţa pe Teroenza că l-a 
văzut pe fostul tău prieten. 

Bria aprobă obosită şi-şi trecu degetele prin păr. Lui Han îi plăcea 
să facă asta, gândi ea şi amintirea reînvie atât de brusc şi de puternic 
încât o resimţi aproape ca pe o lovitură. Oh, Han... 

Lanah Malo îi aruncă o privire pe jumătate cinică, pe jumătate 
înţelegătoare. 

— Poţi să cazi pe spate şi mai târziu, Bria. Deocamdată trebuie să 
prindem nava înapoi spre Corellia. Comandorul va aştepta un raport 
complet. Chiar dacă n-am reuşit să-l doborâm pe Veratil, tot am 
izbutit să stabilim legătura cu grupul devaronan... aşa încât călătoria 
n-a fost tocmai un eşec total. 

— N-o să cad pe spate, replică Bria inexpresiv introducându-şi 
blasterul în toc fără să-l privească... aşa cum o învățase Han. Am 
trecut de episodul acesta de mult timp. 

— Sigur că da, încuviinţă Lanah înţelegător şi cele două femei îşi 
ridicară genţile şi porniră spre uşă. Sigur că da... 

H an Solo îşi târâi picioarele în micuța cabină de pilotaj a navei 
durosane, ţinând între palme o cană de stimceai. Privi către videcranul 
care prezenta configuraţia liniştitoare a liniilor stelare din hiperspaţiu, 
apoi clipi confuz spre wookieeul uriaş care se tolănise în scaunul 
copilotului. 

— Am dormit prea mult, rosti el acuzator. Nu m-ai trezit. 

Chewbacca făcu un comentariu laconic. 

— Mda, aşa-i, probabil că aveam nevoie de odihnă, admise Han, 
dar tu eşti cel care a fost rănit. Ce-ţi face braţul? 

Wookieeul îl asigură că se vindeca perfect. Corellianul cercetă 
rana, după care încuviinţă din cap şi se lăsă să lunece în scaunul 
pilotului. 

- Bravo! Amice, trebuie să-ţi spun că am avut baftă că ai apărut 
ieri atunci când ai făcut-o. Cu barabela aia nu era de glumit. Lucrurile 
puteau să fi luat o turnură al naibii de proastă... 

Chewie îi atrase atenţia, în mod corect, că aşa se şi întâmplase. 

— Ai dreptate, strânse din umeri Han, iar asta-mi reaminteşte 
ceva, 

Se sculă şi se apropie de dulăpiorul cu scule, care era standard 
în toate navele, şi se întoarse cu un minilaser pentru tăiat şi o 
micropilă. Scoase blasterul din toc, reteză cu atenţie cătarea de pe 
capătul ţevii, apoi începu să netezească suprafaţa neregulată rămasă 
în urma tăierii. 

Chewbacca îl întrebă ce făcea. 

— ÎI aranjez, explică Han, ca să nu mi se mai agațe vreodată în 
toc. În taverna aia au fost două secunde nenorocite, când n-am putut 
trage. Sunt un ţintaş bun şi lipsa cătării nu-mi va afecta ochirea. 

Wookieeul îl privi lucrând. După câteva clipe, omul vorbi din 
nou: 

— Şi aşa a fost rău că n-am putut trage. Dacă ar fi fost un duel 
între blastere, nu o încăierare cu pumnii, nu cred că vreunul dintre noi 
ar fi ieşit viu de-acolo. Bănuiesc însă că ar fi putut să fie şi mai rău. De 
fapt, ne-am găsit în pericol mai mare la procesiunea ylesiană. Dacă 
forţele de ordine ale lui Veratil ar fi pus mâna pe noi... crede-mă, 
amice, t'landa til ăia nu se joacă. Dacă ne-ar fi prins, am fi fost până 
peste cap în rahat de humbaba. 

Chewie emise un sunet întrebător. 

— Da, cred că-ţi datorez o explicaţie în privinţa asta, suspină Han. 
Vezi tu, acum cinci ani aveam nevoie de experienţă în pilotarea navelor 
mari, fiindcă speram să intru la Academie. De aceea am acceptat 
slujba de pilot pentru t'landa til pe Ylesia. Ai auzit vreodată de 
planeta asta? 

Chewie scânci, gros în fundul gâtului. 

— Te-ai prins! Colonia de pelerini. Atât doar că adevărul este 
altul, amice. Nu-i altceva decât o şmecherie de proporţii, o capcană 
uriaşă. Huttii controlează locul. Pelerinii ajung acolo, sperând să se 
contopească cu Absolutul cosmic, sau aşa ceva, dar sunt transformați 
în sclavi şi puşi la muncă în fabricile de mirodenii. Cei mai mulţi 
dintre bieţii fraieri nu supraviețuiesc prea mult. Când am fost eu pe 
Ylesia, existau trei colonii, dar am auzit că acum s-au extins la cinci 
sau chiar şase. 

Chewbacca scutură trist din cap. 

Han se strâmbă la rândul său, privind în lungul ţevii blasterului. 

— Cineva ar trebui să se ducă acolo şi să le închidă prăvălia, 
Chewie. Amice, eu am fost hoţ, contrabandist, escroc, cartofor şi 
am mai făcut şi alte meserii de care nu sunt tocmai mândru... dar 
sclavie — asta n-o suport! şi nici pe proprietarii de sclavi. Drojdia 
Universului! Pentru două credite, i-aş rade de pe faţa... 

În mod evident, Chewbacca îşi exprimă vehement acordul pentru 
opinia lui Han. Corellianul surâse strâmb şi trecu degetul mare peste 
vârful acum perfect şlefuit al ţevii. Satisfăcut, puse arma înapoi în 
toc. 

— Mda, aşa-i, am cam uitat cu cine stăteam de vorbă. Oricum, 
este o poveste lungă. Rezultatul a fost că am decis s-o şterg de acolo, 

aşa că am furat mai multe chestii de la Marele Preot. Avea o colecţie 
excelentă de obiecte de artă, arme incrustate cu pietre preţioase şi 
alte chestii de-astea. Singurul necaz a fost că Teroenza şi şeful lui 
hutt, Zavval, au apărut într-un moment cu adevărat inoportun. A 
avut loc un schimb de focuri şi Zavval a murit. 

Chewbacca întrebă ceva. 

— Nu, oftă Han, nu l-am împuşcat eu, dar ai putea spune că a 
murit din cauza mea. 

Wookieeul comentă că din ceea ce ştia el despre hutti, cu cât erau 
mai puţini, cu atât mai bine. 

— Da, aşa cred şi eu, aprobă Han, dar s-ar putea să sfârşim muncind 
pentru un hutt, aşa c-ar fi mai bine să-ţi ţii părerile pentru tine, 
amice. 

Sorbi din stimceai şi privi câteva secunde liniile stelare ce goneau 
pe videcran, pierdut în amintiri. 

— Până la urmă, am reuşit să fug, totuşi aş fi preferat ca Veratil să 
nu mă fi văzut ieri. Am o presimţire neplăcută. T'landa til pot fi 
destul de periculoşi... 

Chewie îi puse o întrebare. Han plecă ochii şi-şi drese glasul. 

— De ce m-am întors în mulţime, oferindu-i lui Veratil şansa de a 
mă vedea? Ei bine, amice... a existat o fată... 

Wookieeul mârâi o frază. Tradusă, ar fi însemnat „De ce nu mă 
surprinde?”. 

— Cea despre care-ţi povestesc era... deosebită, replică Han pe un 
ton oarecum de apărare. Bria Tharen... Ieri, în mulţimea aceea, mi 
s-a părut... (Strânse din umeri şi ochii i se înnegurară.) Mi s-a părut 
că o zăresc. Aş fi putut jura că era ea, stând acolo în gloată. Acum 
cinci ani, am fost... prieteni. Prieteni apropiați. 

Chewie încuviinţă din cap. După numai o lună petrecută alături 
de Han Solo, wookieeul era perfect conştient că femelele umane îl 
găseau aproape invariabil atrăgător pe pilot. 

Han ridică iarăşi din umeri. 

— A fost însă o iluzie optică. Când am prins-o în cele din urmă, 
nu era Bria. A fost cu adevărat groa... Îşi drese glasul, stângaci: 
Vreau să zic că m-am simţit dezamăgit. Sperasem realmente că o 
regăsisem. 

Sorbi din nou din stimceai. 

— Azi noapte am visat-o pe Bria, murmură el aproape pentru 
sine, Purtam uniformă, iar ea îmi zâmbea... 

Chewie scoase un sunet de simpatie şi Han îl privi. 

— Eh, dar Bria aparţine trecutului, iar eu trebuie să privesc înainte. 
Dar tu? Ai avut vreo prietenă? 

Wookieeul şovăi şi Han rânji cunoscător. 

— O persoană deosebită? Sau pe cineva despre care tu ţi-ai fi dorit 
să fie deosebită? 

Chewie îşi facu de lucru cu butonul de comandă pentru stabilizatoare. 

— Uşurel, îi atrase atenţia Han, nu cumva să-l apeşi! Bine, nu-i 
nevoie să-mi spui. Dar, nu uita... eu ţi-am spus ţie. Dacă vom fi 
parteneri, nu-nseamnă că va trebui să avem încredere unul în celălalt? 

Tovarăşul său lăţos căzu câteva clipe pe gânduri. In cele din urmă, 
aprobă din cap şi începu să vorbească, mai întâi reţinut şi apoi cu tot 
mai multă încredere. Chewie găsea atrăgătoare o tânără femelă 
wookiee, Mallatobuck, care venise de câteva ori ca să acorde asistenţă 
bătrânilor din „comunitatea” arboricolă a lui Chewie de pe Kashyyyk, 
şi-l ajutase pe Chewbacca să se ocupe de tatăl său, Attichitcuk, un 
wookiee vârstnic şi destul de irascibil. 

— Deci îţi place de ea, concluzionă Han. Ea te place? 

Chewbacca nu era sigur. Niciodată nu petrecuseră prea mult timp 
singuri, doar ei doi. Totuşi îşi amintea o anumită căldură în ochii ei 
albaştri... 

— Cât timp a trecut de când ai văzut-o? insistă Han. 

Chewie căzu pe gânduri, apoi mârâi un răspuns. 

— Cincizeci de ani?! strigă Han. 

Ştia că wookiee trăiau mult mai mult decât oamenii, totuşi... 

Înghiţi alt nod. 

— Auzi, amice... detest să ţi-o spun, dar este posibil ca Mallatobuck 
să fie de acum măritată şi să aibă şase wookiee mititei. Ceri cam 
multe, dorind ca o fată să te aştepte atâta vreme. 

Chewbacca admise că poate ar fi trebuit să revină pe Kashyyyk şi 
să restabilească legătura imediat ce era posibil. 

— Uite ce-ţi propun, zise Han. Când vom avea propria noastră navă, 
cumpărată şi achitată, Kashyyyk va fi primul nostru popas, de acord? 

Uriaşul wookiee răcni o încuviinţare entuziastă. 

Han îl privi şi se pomeni gândindu-se că era cu adevărat plăcut 
să ai cu cine discuta în timpul călătoriilor. După ce efectuai saltul în 
hiperspaţiu, voiajurile spaţiale puteau fi destul de plictisitoare. 

— Am văzut pachetul pe care l-ai adus la bord, spuse el schimbând 
subiectul. Ce ai cumpărat? 

Chewbacca aduse pachetul şi se aşeză în scaunul copilotului. 
Desfăcu ambalajul. Înăuntru se aflau mai multe piese de metal şi 

lemn, plus un mâner ca de armă şi o piesă care aducea cu un arc 
puternic. 

Han examină derutat toate elementele acelea. 

— Ce-s astea? 

Wookieeul mârâi o replică. 

- Un proiector de săgeți, repetă pilotul. În regulă, succes la 
montaj! Arcul ăla este atât de puternic, încât nici un om n-ar putea 
să încarce o asemenea armă. 

Chewie încuviinţă şi, scoțând trusa de scule, începu să-şi asambleze 
proiectorul de săgeți. 

— Eşti un ochitor bun? se interesă Han. 

Modest, Chewbacca recunoscu că printre cei din rasa lui era 
considerat un ţintaş de elită. 

- Perfect, făcu corellianul. Ne îndreptăm spre Nar Shaddaa, aşa 
că va trebui să ne acoperim reciproc. Este un satelit aflat pe orbita 
planetei huttilor, Nal Hutta. Ai auzit vreodată despre ele? 

Chewie nu auzise. 

- Nici eu n-am fost acolo, dar, din câte am auzit, lucrurile pot fi 
destul de dure. Nici chiar Imperiul nu se bagă peste Nar Shaddaa. 
Dacă eşti dat în urmărire sau dacă vrei să faci o afacere la care autori- 
tăţile s-ar încrunta — te duci pe Nar Shaddaa. Ţi-e clar ce fel de loc este. 

Han începu să verifice comenzile, convingându-se că totul funcţiona 
perfect. Nu mai aveau mult până să iasă în spaţiul real, nu departe de 
Nar Hekka. Chewbacca îl privi cu ochi albaştri-strălucitor, apoi întrebă 
ceva pe ton scăzut. 

Han ridică ochii. 

— Am încercat s-o găsesc pe Bria, recunoscu el după câteva clipe. 
La început, am fost furios pe ea, fiindcă mă părăsise, dar, ce naiba... 
ea avea probleme acute. Acum doi ani, pe când eram în permisie de 
la Academie, l-am căutat pe tatăl ei, Renn Tharen. Mi-a spus că de 
un an nu mai primise nici O veste de la ea. Nu ştia defel pe unde 
putea să fie. (Oftă.) Îmi plăcea de tatăl ei. Restul familiei erau nişte 
nesuferiţi, dar cu Renn mă înţelegeam. El m-a ajutat atunci când 
dădusem de belea. Majoritatea primelor mele solde din cele dintâi 
şase luni ca ofiţer am trimis-o lui, ca să mă achit de nişte bani cu 
care mă împrumutase. Era... 

Alarma de hiperspaţiu a navei răsună. 

- leşim imediat, anunţă pilotul şi degetele sale alergară peste 
comenzi. Următoarea escală — Nar Hekka. Amice, trebuie să găsim 
un lord Hutt pe nume Tagta. 


XXX 


După ce coborâră nava pe astroportul specificat de duros, Han şi 
Chewbacca îşi strânseră puţinele obiecte personale şi o lăsară acolo, 
fără să-şi facă iluzii că aveau s-o regăsească la întoarcere. Suiră la 
bordul unui metrospeeder public, care avea să-i poarte în oraşul 
unde stăpânea huttul Tagta. 

Han fusese pe Nal Hutta şi o găsise o planetă destul de neplăcută... 
umedă, slinoasă şi urât mirositoare — cumva, similară huttilor înşişi. Se 
pregătise să găsească ceva asemănător pe Nar Hekka, dar avu parte de o 
surpriză plăcută. Planeta rece se rotea în jurul unei stele roşii palide la 
marginea sistemului Y"Toub, dar creditele huttilor şi coloniile diverselor 
specii galactice o transformaseră într-o minune tehnologică. Dedesubtul 
unor domuri-sere enorme, cerurile străluceau albastru cu tonuri violet 
şters. Deşi planeta avea puţină floră indigenă, vegetaţie de pe multe 
lumi fusese transplantată şi cultivată cu atenţie. Existau numeroase parcuri, 
grădini botanice şi arboreţi. Oriunde ar fi privit Han şi Chewie, răzoare 
horticole etalau flori mari şi minunate, cu nenumărate nuanţe. 

După ce ajunseră în oraşul dorit, Han şi wookieeul mătăhălos 
coborâră şi merseră fără grabă, apreciind peisajele. Curenţi artificiali 
de convecţie determinau brize blânde ce le mângâiau chipurile. 
Plimbarea în „exterior” într-o zi înmiresmată însemna o schimbare 
minunată după ce se înghesuiseră în nava strâmtă, declarase Han şi 
Chewbacca fusese de acord cu un mârâit gros. 

Parcă prea repede, se apropiară de edificiul impunător din piatră 
albă, despre care li se spusese că era reşedinţa şi centrul afacerilor 
huttului Tagta. Deşi acesta lucra pentru Jiliac, continua să fie în sine 
un lord hutt însemnat şi bogat. 

Urcară pe rampă (din motive evidente, proiectanţii hutti nu foloseau 
treptele) şi se opriră în faţa uşii imense, suficient de mari pentru a 
admite chiar şi un hutt corpolent pe o sanie antigrav. Majordomul 
era o micuță femelă sullustan. Guşile ei tremurară, când Han se 
prezentă şi solicită o audienţă la lordul Tagta. 

Sullustana plecă, pentru a verifica autenticitatea datelor primite, 
Şi reveni după câteva minute. 

— Lordul Tagta vă va primi. Mi-a cerut să vă întreb dacă aţi mâncat. 
Excelenţa Sa serveşte masa de prânz. 

Lui Han îi era într-adevăr foame şi bănuia că şi lui Chewie, totuşi 
nu-l încânta ideea de a prânzi în compania unui hutt. Mirosul emanat 
de trupurile acestora era îndeajuns de puternic pentru a bulversa 
stomacul unui om mai sensibil. 


GAMBITUL HUTT 3 7 


— Tocmai am mâncat, răspunse el, dar îi mulţumim lordului Tagta 
pentru amabilitatea dovedită. 

După alte minute, cei doi contrabandişti, escortaţi de trei gărzi 
gamorreane în uniforme, fură conduşi în sufrageria privată a huttului. 
Încăperea avea un tavan înalt şi boltit, care-i reamintea lui Han de 
catedralele pe care le văzuse. O fereastră mare, din podea în plafon, 
permitea luminii roşietice a soarelui să se reverse înăuntru, conferind 
pereţilor albi o nuanţă uşor trandafirie. Gazda lor stătea întinsă (la 
urma urmelor, anatomia huttilor nu le permitea să stea aşezaţi) înaintea 
unei mese, gustând diverse „preparate”. 

Han privi o singură dată spre mâncărurile ce se zbăteau şi se 
zvârcoleau, care alcătuiau masa de prânz, şi-şi feri ochii. Nu-şi trădă 
însă dezgustul, atunci când el şi Chewbacca se apropiară de lordul 
hutt. 

Pilotul învățase limbajul huttilor pe Ylesia şi-l înţelegea bine, 
totuşi nu-l putea vorbi, deoarece graiul depindea de subarmonice 
pentru nuanțele subtile ale înţelesurilor, iar gâtlejul omenesc nu avea 
conformaţia necesară producerii sunetelor respective. Corellianul se 
întrebă dacă el şi lordul hutt vor avea nevoie de un droid traducător. 
Privi în jur, dar nu văzu nici unul. 

Tagta era întins pe o sanie antigrav plutitoare, însă Han avu 
impresia că huttul s-ar fi putut deplasa cu propriile sale forţe, dacă 
ar fi dorit-o. Ştia că unii hutti deveneau atât de corpolenţi, încât nu 
se mai puteau propulsa singuri, dar Tagta nu părea nici foarte bătrân, 
nici foarte pras. 

Cu toate acestea, privindu-l cum selecta cu delicateţe altă creatură 
ce se zvârcolea dintr-un acvariu de sticlă umplut cu un fluid vâscos 
Şi o îndesa în gură, Han se gândi că probabil Tagta avea să ajungă la 
etapa „complet corpolent” a existenţei hutte. Saliva verzuie se adună 
în colţurile gurii huttului, în timp ce acesta plimbă prin gură hrana 
vie, înainte s-o înghită. 

Han îşi impuse să nu-şi ferească privirea. 

În cele din urmă, după alte minute de voracitate, foamea lui Tagta 
păru că se potolise. Ridică ochii spre vizitatorii săi şi rosti în huttă: 

- Înţelege vreunul dintre voi comunicarea vorbită a singurelor 
fiinţe cu adevărat civilizate? 

Ştiind că Tagta se referea la huttă, Han încuviinţă din cap şi 
răspunse în bazică: 

— Da, lord Tagta, eu o înţeleg. Nu pot însă să o vorbesc bine. 

Huttul flutură o mână grăsuţă şi clipi surprins din ochii bulbucaţi. 


- Meritoriu din partea ta, atunci, căpitane Solo. Îţi înţeleg bazica 
primitivă, aşa că nu vom avea nevoie de un interpret pentru a 
conversa. Îndreptă braţul spre wookiee: şi tovarăşul tău? 

- Prietenul şi secundul meu nu vorbeşte graiul preamăritului vostru 
popor, lord Tagta, răspunse Han. 

Detesta necesitatea introducerii de măguliri în fiecare frază, dar 
era decis să lase o impresie favorabilă huttului. De altfel, aceasta era 
în general politica recomandabilă atunci când tratai cu huttii, iar Han 
nu pierduse din vedere faptul că dorea ca Tagta să-i facă o favoare. 

- Perfect, căpitane Solo, zise huttul. Mi-ai adus nava, aşa cum ai 
fost angajat? 

— Da, Excelenţa Voastră. Este andocată în dana 38, complexul 
astroport Q-7. 

Nar Hekka se fălea cu un astroport imens, deoarece era principala 
răscruce comercială pentru acces în sistemele hutte. 

— Excelent, căpitane. Te-ai descurcat bine. (Tagta flutură din braţ.) 
Eşti liber să pleci. 

Han nu se clinti. 

— Lord Tagta, mai trebuie să primesc jumătate din onorariul meu. 

Tagta se lăsă uşor pe spate, surprins. 

— Ce?! Ai venit aici, aşteptându-te să primeşti bani de la mine? 

Han inspiră adânc. O parte din el nu dorea altceva decât să se 
retragă imediat. Probabil că banii respectivi nu meritau să abată 
mânia unui puternic lord hutt, totuşi pilotul rămase pe loc, silindu-se 
să-şi păstreze calmul exterior. Avea sentimentul că era pus la încercare. 

- Da, Excelenţa Voastră. Mi s-a promis restul banilor când voi 
livra nava pe Nar Hekka — după ce voi reuşi să evit orice patrule 
imperiale care ar putea fi interesate de această navă... sau de încăr- 
cătura ei. Mi s-a spus că-mi veţi da cealaltă jumătate a onorariului în 
momentul când ne vom întâlni. 

Tagta pufăi indignat. 

— Cum îndrăzneşti să sugerezi că eu aş fi acceptat un asemenea 
târg ridicol? Pleacă imediat, omule! 

De acum pilotul începuse să se enerveze. Încrucişă braţele pe 
piept, desfăcu uşor picioarele şi clătină din cap. 

- În nici un caz, Excelenţa Voastră. Ştiu ce mi s-a promis. Îmi 
vreau banii. 

— Îndrăzneşti să ceri bani de la mine? 

— Când este vorba de credite, îndrăznesc multe, replică Han 
imperturbabil. 

— Hrrrrrmmmmmmph! (Tagta era un monument al dispreţului.) 
Asta-i ultima ta şansă, corellianule, îl avertiză el. Pleacă, sau îmi 
chem gărzile! 

— Credeţi că eu şi Chewie n-am putea face faţă unei cete de 
gamorreani? pufni Han batjocoritor. Mai gândiţi-vă! 

Tagta îl privi cu răutate, dar nu chemă gărzile. 

— Excelenţa Voastră, aţi dori să le spun tuturor piloților cu care 
mă-ntâlnesc că huttul Tagta nu-şi onorează datoriile? continuă Han, 
răsfrângându-şi buza. Veţi avea dificultăţi în a mai găsi pe cineva 
care să lucreze pentru dumneavoastră, când voi termina eu. 

Lordul hutt hurui în adâncul pieptului, un soi de „hrrrmmppphhh!” 
care-i uscă gura lui Han. Îşi forţase oare prea mult norocul? 

Secundele ticăiră în mintea pilotului, care aşteptă, impunându-şi 
să rămână nemişcat şi tăcut. 

După aceea Tagta emise un chicotit inconfundabil, deşi foarte gros 
şi răguşit. 

— Căpitane Solo, eşti cu adevărat un individ brav! Eu admir curajul! 

Scotoci prin vălmăşagul de obiecte risipite printre mâncărurile 
ce se zvârcoleau şi-i azvârli lui Han o punguţă. 

— Ia — cred că suma-i cea corectă. 

Ticălosul bătrân! gândi Han, pe jumătate admirativ. O avusese 
pregătită din capul locului! INTR-ADEVAR, mă testa... 

Înțelegerea respectivă fu însoţită de un val de încredere. Han făcu 
o plecăciune. 

— Vă rog să acceptaţi mulţumirile noastre, lord Tagta. Excelenţa 
Voastră, doresc să vă solicit o favoare. 

— O favoare? bubui huttul, clipind rapid din ochii bulbucaţi. Eşti 
realmente, un individ îndrăzneţ! Ce este această favoare? 

— Am înţeles că-l cunoaşteţi pe lordul Jiliac. 

Ochii imenşi, cu pupile ca nişte fante, clipiră din nou. 

— Da, am afaceri cu Jiliac. Suntem membri ai aceluiaşi clan. Ce-i 
cu asta? 

— Păi, am auzit că pe Nar Shaddaa s-ar găsi de lucru pentru piloţii 
buni. Şi că lordul Jiliac deţine sau controlează mare parte din Satelitul 
Contrabandiştilor. Eu sunt un pilot bun, realmente bun. Dacă aţi 
putea, aş aprecia o recomandare către Excelenţa Sa. Chewie şi eu am 
dori să lucrăm pentru el. 

— Ahhhhh..., bubui vocea adâncă în pieptul masiv. Am înţeles. 
Şi ce să-i spun lordului clanului meu? Să-i spun că eşti obraznic şi 
lacom, căpitane Solo? 


Han rânji, brusc îndrăzneţ. Învăţa că huttii aveau simţul umorului 
— deformat, desigur, dar un simţ al umorului evident. 

— O puteţi face, dacă credeţi că m-ar ajuta, lord Tagta. 

— Ho-Ho! emise huttul o rafală răsunătoare de râs. Dă-mi voie 
să-ţi spun, căpitane Solo, că puţini oameni au inteligenţa de a se făli 
cu însuşirile acestea. Dar în rândul poporului meu... ele sunt, cu 
adevărat, calităţi remarcabile. 

— Aşa cum spuneţi, Excelenţa Voastră, murmură Han neştiind 
prea bine cum să replice la aşa ceva. 

— Scrib! răcni Tagta în huttă şi dinapoia draperiilor din încăperea 
cavernoasă apăru imediat un droid biped. 

— Da, Măreţia Voastră? 

Huttul flutură din braţ spre droid şi-i vorbi atât de rapid, încât Han 
nu înţelese mare lucru. Prinse doar cuvintele „sigilii” şi „mesaje”. 

Peste câteva clipe, droidul reapăru cu un holocub mic, de mărimea 
unei palme. După ce i-l întinse huttului, se retrase plin de respect. 
Tagta luă holocubul, cercetă mesajul pe care-l conţinea şi mormăi 
mulţumit. Apoi, cu un gest deliberat, linse o latură a lui, lăsând o 
urmă verzuie. 

Îi tinu în mână câteva clipe, după care activă un contact lateral şi 
o peliculă transparentă glisă, acoperind pata verde. 

— Ía, căpitane Solo, întinse el holocubul spre Han. În felul acesta, 
lord Jiliac va şti că eu te-am trimis. Într-adevăr, are nevoie de piloţi 
buni. Munceşte cu râvnă pentru el şi vei fi răsplătit. Noi, huttii, suntem 
cunoscuţi pentru generozitatea şi milostenia faţă de formele de viaţă 
inferioare care ne slujesc cu devotament. 

Han luă cubul, cu oarecare precauţie, dar acesta nu mai era umed. 
Privi pata verde, înțelegând că Jiliac putea să efectueze o analiză 
senzorială pentru a verifica dacă holocubul provenea într-adevăr de 
la ruda sa. Ingenios, chiar dacă dezgustător, gândi el. 

Făcu o plecăciune adâncă şi-l înghionti pe Chewbacca, care-l imită. 

— Vă mulţumim, Excelenţa Voastră. 

ţinând strâns holocubul, părăsi reşedinţa huttului. Coborând rampa 
de acces în clădire, pilotul insistă să împartă creditele căpătate pentru 
încheierea misiunii. 

— În eventualitatea în care unul dintre noi va fi jefuit, explică el 
pentru a potoli protestele lui Chewbacca. În felul acesta, este sigur 
că măcar unul dintre noi va avea bani. 

Reveniţi pe stradă, Han sugeră să mănânce ceva înainte de a porni 
spre portul de navete, pentru a lua prima cursă către Nar Shaddaa. 


GAMBITUL HUTT 41 


Se opri la o florărie şi-l întrebă pe proprietar, un umanoid fusiform 
cu favoriţi lungi şi sârmoşi, şi urechi aproape acoperite de smocuri 
de păr, dacă în apropiere exista un restaurant bun. Florarul îl îndrumă 
spre Localul Călătorului, aflat la câteva intersecţii depărtare. 

Parcurseseră cam jumătate din distanţa până acolo. mergând fără 
grabă şi pălăvrăgind, când Han se opri brusc în mijlocul frazei şi se 
răsuci, alarmat... şi nici măcar sigur asupra motivului. Cu coada 
ochiului întrezări un umanoid cu piele alburie, având pe cap două 
cozi lungi cărnoase în loc de păr. Twi'lekul tocmai ieşea din nişa unei 
uşi, îndărătul său, ţinând în mână un blaster. Când Han se întoarse, 
twi”lekul strigă într-o bazică pocită, dar inteligibilă: 

— Opriţi-vă, amândoi, altfel vă-mpuşc! 

Instinctiv, Han ştiu că dacă ar fi dat ascultare comenzii, mai devreme 
sau mai târziu ar fi sfârşit prin a fi ucis. Nu şovăi nici măcar o secundă. 
Cu un urlet asurzitor, se azvârli într-o parte, ateriză pe sol, se rostogoli 
şi se ridică într-un genunchi, cu blasterul în mână. 

Arma twi'lekului scuipă o rafală albastru-verzuie şi Han eschivă. 

Rază paralizantă! 

Corellianul ţinti, trase şi fasciculul roşiatic îl lovi pe atacatorul său 
în mijlocul trunchiului. Căzu, mort sau scos din luptă. Han se asigură 
că twi'lekul nu avea să plece prea curând, apoi se întoarse, căutându-l 
din ochi pe Chewbacca. Wookieeul se rezema greoi de un speeder 
parcat, ameţit. În mod evident, fusese atins de fasciculul paralizant. 
Han porni în fugă spre el, cu inima bubuind sub afluxul de adrenalină. 

— Te-a lovit rău, amice? 

Cu un mârâit înfundat, Chewbacca îşi linişti partenerul că n-avea 
să păţească nimic. Han privi cu atenţie chipul îmblănit al wookieeului 
şi văzu că ochii îi erau limpezi, iar pupilele egale. De abia după aceea, 
îşi îngădui un prelung oftat de uşurare. Până atunci nu-şi dăduse 
seama că se obişnuise să-l aibă în preajmă pe uriaşul lăţos. Dacă s-ar 
fi întâmplat ceva cu Chewie... 

Han se apropie de twi'lek şi îngenunche. O privire către uriaşa 
rană de blaster care transformase pieptul extraterestrului în zgură fu 
îndeajuns ca să ştie că acesta murise. Pilotul încercă un scurt fior de 
regret — mai omorâse făpturi raţionale, dar nu-i plăcea s-o facă. 

Strângând din dinţi, se sili să percheziţioneze cadavrul. Un cuţit 
cu lamă vibratorie era prins în interiorul uneia dintre mâneci, iar un 
altul pe gambă. Pe interiorul celeilalte încheieturi, twi'lekul purta 
un „proiector manual”, un dispozitiv a cărui acţionare expedia lame 
micuţe şi ucigătoare în organele vitale ale adversarului. 

Îndesat la centură şi acoperit de tunică se afla un inductor soporific, 
o armă cu domeniu redus de acțiune, dar foarte eficientă. Twi’ lekul 
ar fi putut pur şi simplu să vină din spatele lui Han, să-i proptească 
inductorul soporific în spate şi, printr-o apăsare de trăgaci, să-l trimită 
în lumea visurilor. 

Han privi arma şi simţi cum i se usucă gura. Un vânător de 
recompense... Grozav! De ce nu mă surprinde? Aici trebuie să fie 
mâna lui Teroenza. A aflat că sunt viu şi vrea să scape de mine... 

Ştia că dacă nu ar fi avut parte de instinct şi de reflexele rapide, 
în clipa aceea ar fi fost în stare de inconştienţă şi în drum spre Ylesia, 
unde îl aştepta o răzbunare teribilă... 

ÎI auzi pe Chewbacca emițând un sunet neliniștit, ridică ochii şi 
constată că scurtul conflict atrăsese privitori. 

Abandonând twi'lekul, se ridică, continuând să ţină blasterul 
ostentativ în mâna dreaptă. Curioşii se retraseră, murmurând. Han 
se deplasă în lateral cu graţia unui balerin, fără să-şi expună nici o 
clipă spatele, până nu ajunse alături de Chewbacca. Ştia că cineva 
trebuie să fi chemat poliţia planetară, dar mai ştia că, deoarece 
iwi'lekul era vânător de recompense, se găsea mai mult sau mai 
puţin în afara legislaţiei locale. Un vânător de recompense trebuia 
să-şi poarte singur de grijă. Era ghinionul lui, dacă prada pe care o 
vâna îi replica pe măsură. 

Deplasându-se lent, pas cu pas, Han şi wookieeul se retraseră 
dintre privitori, până ajunseră la străduţa cea mai apropiată. Apoi, 
acționând ca o singură entitate cu aceeaşi minte, săriră în lateral şi o 
luară la fugă. 

Nu-i urmări nimeni. 


* k 


Teroenza, Mare Preot şi stăpân neoficial al planetei-junglă Y lesia 
care producea droguri Şi sclavi în cantităţi impresionante, trândăvea 
în scaunul-hamac din apartamentul său somptuos, în timp ce Ganar 
Tos, majordomul zisian, îi masa umerii mătăhăloşi. 

T'landail erau creaturi enorme, aproape de înălţimea unui mascul 
uman, dar cu patru picioare groase ca trunchiurile de copac. Având 
trupuri în formă de butoi, braţe micuţe şi capete uriaşe, cumva asemă- 
nătoare cu ale îndepărtaţilor lor veri, huttii — mai puţin în privinţa 
cornului mare ce le ieşea din centrul feţei —. t’ landa til se considerau 
făpturile cele mai arătoase din galaxie. Marea majoritate a celorlalte 
fiinţe înzestrate cu rațiune nu ar fi fost de acord cu afirmaţia respectivă. 

Teroenza ridică unul dintre antebraţele sale micuţe, aproape 
grațioase, Şi cu ajutorul degetelor întinse un ulei lenitiv în pielea ca 
tovalul. Se frecă delicat în jurul ochilor exoftalmici. Pe Y lesia, soarele 
era frecvent ascuns îndărătul norilor, totuşi avea destulă putere ca 
să-i usuce epiderma, dacă nu se îngrijea de ea. Băile dese de noroi îi 
ajutau în această privinţă pe t landa til, ca şi emolientul acesta scump. 
Începu să aplice uleiul şi pe corn, amintindu-şi ultima ocazie în care 
fusese acasă, pe Nal Hutta. Atrăsese o femelă, Tilenna, şi petrecuseră 
multe ore împreună, frecându-se reciproc cu uleiuri... 

Marele Preot suspină. Serviciul adus planetei lui de baştină şi 
clanului hutt slujit de familia sa necesitau sacrificii. Unul dintre 
acestea era faptul că pentru oferirea Exultării pe Ylesia nu erau 
necesari decât preoţi masculi, astfel că aici nu se afla nici o femelă 
t'landa til. Nici perechi, nici potenţiale perechi... 

— Mai apăsat, Ganar Tos, murmură Teroenza în graiul său. Am 
muncit prea mult în ultimele zile. Muncă multă, stres mult... Ar 
trebui să învăţ să iau lucrurile mai lent, să mă relaxez mai mult... 

Teroenza privi cu nerăbdare spre uşa uriaşă care ducea spre 
încăperea alăturată ce adăpostea tezaurul său. Marele Preot era un 
colecţionar pasionat de obiect de artă rare, neobişnuite şi frumoase, 
pe care le cumpăra şi „achiziţiona” din toată galaxia. Colecţia era 
unica lui plăcere pe planeta aceea caldă, umedă şi primitivă, populată 
în majoritate de sclavi şi fiinţe inferioare. 

Avusese nevoie de aproape patru ani pentru a reface colecţia după 
ce făptura aceea ticăloasă şi condamnabilă, Vykk Draygo, i-o jefuise, 
lăsându-l fără multe dintre piesele cele mai rare şi mai valoroase. Cu 
câteva zile în urma, Teroenza aflase că „Vykk Draygo” trăia. Verificând 
înregistrările Autorităţii Portuare Devaron, descoperise că adevărarul 
nume al escrocului corellian era „Han Solo”. 

Amintindu-şi noaptea teribilă în care colecţia îi fusese profanată, 
mânuțele lui Teroenza se încleştară involuntar în pumni, iar capul i 
se plecă, dorindu-şi să străpungă o victimă cu cornul. Degetele lui 
Ganar Tos se adânciră în nodurile brusc încordate de muşchi, determi- 
nându-l pe t'landa til să facă o grimasă şi să blesteme în graiul său. 
Solo trăsese cu blasterul în galeria de artă, producând stricăciuni 
ireparabile unora dintre obiectele cele mai valoroase. Fântâna de jad 
alb fusese restaurată de cel mai bun sculptor din galaxie, dar n-avea 
să mai fie niciodată la fel... 

Teroenza fu distras de la amintirile sale atunci când uşa aparta- 
mentului se deschise şi înăuntru apăru unduindu-se huttul Kibbick. 


Tânărul hutt nu era nici atât de bătrân, nici atât de corpolent pentru 
a necesita o sanie antigrav — se deplasa perfect prin forţa proprie, 
propulsându-se într-o serie de lunecări prin contractarea puternicilor 
săi muşchi caudali şi din jumătatea inferioară a corpului. 

Marele Preot ştia că ar fi trebuit să se ridice din scaunul-hamac şi 
să-şi întâmpine stăpânul cu deferenţă, totuşi n-o făcu. Kibbick era 
un tânăr care de abia depăşise vârsta deplinei responsabilităţi hutte şi 
care nu-şi dorise să ajungă aici, pe Ylesia. Era nepotul lui Zavval, 
fostul şef hutt al lui Teroenza. Lordul Aruk, fratele lui Zavval şi 
puternic lider de clan, era unchiul său. 

Teroenza ridică totuşi un braţ şi încuviinţă politicos din cap. În 
nici un caz nu dorea să şi-l îndepărteze pe Kibbick. 

— Vă salut, Excelenţa Voasiră. Cum vă simţiţi azi? 

Huttul lunecă lângă Marelz Preot şi se opri. Era încă destul de 
tânăr ca să aibă o culoare brun-deschis uniform, lipsită de pigmentarea 
verzuie de pe şira spinării şi -oadă pe care o căpătau frecvent huttii 
bătrâni şi imobili. Deoarece nu era gras, după criteriile hutte, ochii 
lui Kibbick nu erau ascunși în. cute groase de epidermă, ci se bulbucau 
uşor în afară, conferindu-i un aspect oarecum holbat, întrebător. 
Teroenza avea însă suficiene motive ca să ştie că privirea aceea de 
curiozitate, cu ochii larg deschişi, inducea în eroare. 

- 'Teroenza, mi-ai promis nişte broaşte de arbori nala, începu 
Kibbick în huttă (lipsit de pieptul imens al vârstnicilor, tonul cuvin- 
telor sale era profund, totuşi nu foarte rezonant), iar transportul n-a 
sosit! De abia aşteptam diseară o cină de broaşte. 

Suspină teatral şi continuă: 

— Există atât de puţine lucruri pe care să le aştept pe planeta asta 
înapoiată! Poţi să rezolvi problema, Teroenza? 

Marele Preot schiţă câteva gesturi liniştitoare din braţele sale micuţe. 

— Desigur, Excelenţa Voastră. Nu vă temeţi, veţi căpăta broaştele 
de arbori nala. Eu unul nu mă dau în vânt după ele, dar ştiu că se 
numărau printre favoritele lui Zavval. Voi porunci ca un grup de 
paznici să plece imediat în căutarea lor. 

Kibbick se destinse vizibil. 

— Aşa-i mai bine, aprobă el. Ah, şi am nevoie de o nouă sclavă 
pentru baie. Cea veche a avut dureri de spate când mi-a ridicat coada 
ca s-o ungă cu ulei şi am poruncit să fie trimisă înapoi în fabrică. 
Scâncetele ei mă călcau pe nervi... Şi, după cum ştii, am nervi foarte 
sensibili. 

— Da, da, o ştiu prea bine, încuviinţă Teroenza mângâietor. 

În sinea sa, Marele Preot scrâşni din plăcile masticatoare. Nu 
trebuie să uit că, deşi Kibbick este o pacoste plângăreaţi, îmi permite 
o autonomie completă. Dacă tot trebuie să am un şef hutt, el este 
alegerea cea mai bună... 

— Mă voi ocupa numaidecât. 

Teroenza ştia prea bine că ar fi putut conduce operaţiunile de 
mirodenii şi sclavi de pe Ylesia fără nici o implicare a huttilor. În 
anul ce urmase morţii „timpurii” a lui Zavval datorate lui Han Solo, 
lucrul acesta îi devenise perfect clar Marelui Preot. Totuşi sindicatul 
criminal al clanului Besadii, rajidicul, era condus de un bătrân şi 
puternic hutt, pe nume Aruk, care păstra tradiţia. Dacă se dorea ca o 
iniţiativă Besadii să prospere, atunci ea trebuia dirijată de un hutt 
din propriul lor clan. 

În felul acela, Teroenza se pomenise alăturat lui Kibbick. T'landa 
til îşi înăbuşi un oftat. N-ar fi fost inteligent să-şi trădeze nemulţumirea. 

— Mai este ceva, Excelenţa Voastră? întrebă el, silindu-se să-şi 
asume o purtare servilă, aproape slugarnică. 

Kibbick se încruntă, concentrat. 

— Da, dacă mă gândesc mai bine. Azi dimineaţă am vorbit cu 
unchiul Aruk, care tocmai verifica bilanţurile de săptămâna trecută. 
Voia să ştie ce este cu recompensa de cinci mii de credite pe care ai 
pus-o pe capul omului Han Solo? 

Teroenza îşi frecă palmele micuţe şi delicate. 

— Informaţi-l pe lord Aruk că, acum numai câteva zile, am descoperit 
că a reapărut Vykk Draygo, ucigaşul lui Zavval, despre care crezusem 
că era mort de cinci ani! Adevăratul său nume este Han Solo şi cu 
două luni în urmă a fost destituit din Flota Imperială. 

Brusc, ochii protuberanţi ai lui Teroenza se umeziră şi scânteiară 
de anticipare. 

— Oferind o recompensă măricică şi precizând „fără dezintegrare”, 
m-am asigurat ca acest monstru asasin de hutti să fie adus aici, pe 
Ylesia, ca să dea socoteală pentru crimele sale. 

— Am înţeles. Îi voi explica lui Aruk, totuşi nu cred că va fi de 
acord cu plata unor credite suplimentare pentru o acţiune „fără dezin- 
tegrare”. Realmente, ținând seama de circumstanţe, nu-i necesară. 
Simpla dovadă că este vorba într-adevăr de trupul lui Solo — material 
genetic, de exemplu - ar fi suficientă, nu? 

Teroenza sări din scaunul-hamac printr-o mişcare furioasă şi 
stângace, şi începu să se plimbe agitat prin apartamentul spaţios şi 
somptuos, spintecând aerul cu lovituri ale cozii lungi, şfichiuitoare. 


— Excelenţa Voastră, nu înţelegeţi natura crimei lui Solo! Dacă 
aţi fi fost aici, ca să vedeţi ce i-a făcut unchiului vostru! Agonia 
morţii lui a fost oribilă! Gemetele! Spasmele de suferinţă! Şi totul 
numai din cauza nemernicului acela de om nevolnic! 

Marele Preot inspiră adânc şi constată că tremura de furie. 

— Trebuie dat un exemplu, un exemplu care să-i fie reamintit 
de-a lungul timpului oricărui membru al unei specii inferioare care 
măcar se gândeşte să facă rău unui hutt! Solo trebuie să moară... să 
moară în agonie... să moară cerşind iertare în urlete! 

Se opri în mijlocul odăii, gâfâind de furie, cu mânuţele strânse în 
pumni. 

— Intrebaţi-l pe Ganar Tos! strigă înflăcărat Teroenza, ştiind că 
se dădea în stambă înaintea lui Kibbick, dar nemaiputând să se 
oprească. Întrebaţi-l despre îndrăzneala, despre aroganţa lui Solo! 
Merită să moară, nu-i aşa? 

Glasul îi crescuse spre isterie. Bătrânul majordom zisian făcu o 
plecăciune plină de umilinţă, dar ochii lui scânteiau de asemenea în 
orbitele urduroase. 

— Stăpânul meu vă spune adevărul. Han Solo nu merită decât să 
moară — o moarte cât mai chinuitoare şi mai prelungită. El a rănit 
multe făpturi, inclusiv pe mine. Mi-a furat perechea, mireasa, pe 
frumoasa mea Bria! De abia aştept ziua în care un vânător de recom- 
pense îl va târî în prezenţa voastră, viu şi aşteptând să vă îndeplinească 
plăcerile! Voi dansa de bucurie, în timp ce el va zbiera! 

Kibbick se cabrase, stând vertical, şi se holba aproape consternat 
la vehemenţa pe care o dovedeau cei doi. 

— Am... înţeles, pronunţă el în cele din urmă. Mă voi strădui să-l 
conving pe unchiul Aruk. 

Teroenza aprobă din cap şi, de data aceasta, recunoştinţa sa nu fu 
simulată. 

— Convingeţi-l, vă rog, rosti cu glas scăzut şi încărcat de sentimente. 
De aproape un deceniu, am muncit din greu pentru clanul Besadii şi 
kajidicul său. Excelenţa Voastră ştiţi prea bine care sunt privaţiunile 
traiului pe această planetă. Nu cer mare lucru... dar pe Han Solo — 
pe Han Solo, trebuie să-l am. El va muri de mâinile mele — o moarte 
foarte, foarte lungă. 

Kibbick înclină din capul masiv. 

— Îi voi explica lui Aruk, promise el. Han Solo va fi al tău, Mare 
Preot! 


NAR SHADDAA 

| nainte să fi cumpărat bilete pentru el şi Chewbacca spre Nar 
Shaddaa, Han petrecu o vreme într-o secţiune sordidă a astroportului 
Nar Hekka, preocupându-se să-şi şteargă urmele. Câteva conversații 
judicioase purtate în două taverne soioase îi furnizaseră numele celui 
mai bun falsificator de ID-uri de pe planetă. 

Falsificatorul se dovedise a fi o tsyklenă de pe Tsyk, o făptură 
rotundă şi spână, cu piele albicioasă şi întinsă. Era perfect potrivită 
pentru profesiunea pe care şi-o alesese, cu ochi mari, care ofereau o 
vedere excepţională, şi şapte degete atât de fine şi delicate încât 
semănau cu nişte tentacule. Având câte două degete mari opozabile 
la fiecare mână, putea să manipuleze două holoscribere simultan! 
Han o privise fascinat, în timp ce produsese ID-uri, în care el figura 
sub numele Garris Kyll, iar Chewie drept Arrikabukk. Pilotul nu 
avea habar dacă Teroenza ştia ceva despre Chewie, dar nu dorise să-şi 
asume nici un risc. 

Având asupra lor ID-urile false şi un număr de credite considerabil 
mai mic, cei doi se îmbarcară în Prinţesa stelară, spre Nar Shaddaa. 

Călătoria fu lipsită de evenimente, deşi Han nu-şi putu alunga starea 
de hiperalertă. A fi din nou o ţintă urmărită nu era o stare cu care să 
fi dorit să se confrunte atât de repede în noua sa carieră de contrabandist. 
Drumul dură ceva mai mult de o zi standard, deşi Nar Hekka se afla 
imediat dincolo de marginea sistemului Y"Toub, fiindcă trebuiau să 
se deplaseze cu viteze subluminice. Prinţesa era o navă veche, al cărei 
navicalculator nu putea să calculeze salturi hiperspaţiale atât de aproape 

de puţurile gravitaționale cauzate de steaua Y "Toub şi cele şase planete 
ale ei. Aşa cum ştia orice pilot. puţurile gravitaționale complicau 
efectuarea calculelor pentru salturile hiperspaţiale. 

În noaptea aceea, adormit în cuşeta lui îngustă de la bordul 
transportorului, Han visă că era din nou cadet, în Academie, pe 
Carida. În visul său, se grăbea să-şi termine de lustruit cizmele, apoi 
se prezenta la adunarea formaţiei pe platoul de paradă, cu uniforma 
impecabilă, cu fiecare fir de păr perfect aranjat şi cu cizmele atât de 
sclipitoare încât se putea oglindi în ele. 

Stătea acolo, umăr la umăr cu ceilalţi cadeți, la fel ca în realitate, 
privind în sus spre cerul serii şi zărind micul satelit mascotă al 
Academiei scânteind printre stele. Se uita la el, aşa cum făcuse odată 
în realitate, când, pe neaşteptate, într-o tăcere sinistră, acesta explodase 
într-un glob de foc care luminase bolta înnoptată. Strigăte de uimire 
şi consternare se înălţaseră dintre cadeţii aliniaţi pe platou. Han privise 
mingea de flăcări alb-gălbui şi văzuse inelul crescător de gaze incandes- 
cente însoţit de bucăţi de sfărâmături ce zburau înaintea sa. Cataclismul 
păruse explozia unei stele miniaturale. 

Cu brusca imprevizibilitate a viselor, în timp ce cadetul Han privea 
în globul acela învăpăiat, el se afla altundeva — în faţa unui tribunal 
militar de ofiţeri superiori imperiali. Unul dintre ei, amiralul Ozzel, 
citea cu glas tare, pe ton monoton, sec, în timp ce un locotenent 
tânăr rupea metodic însemnele rangului şi tresele de pe uniforma de 
gală a lui Han, lăsându-l într-un veston sfâşiat, care atârna pe el în 
zdrenţe. Rece şi inexpresiv, locotenentul scoase apoi sabia ceremonială 
de ofiţer a lui Han şi o rupse pe genunchi (lama fusese deja slăbită de 
un fascicul laser, ca să se rupă cu uşurinţă). 

După aceea, locotenentul, la fel de inexpresiv ca un droid (deşi 
Tedris Bjanlin absolvise cu un an înaintea lui Han şi fuseseră prieteni 
buni), îl pălmuise cu răceală pe corellian, o lovitură arzătoare, menită 
să exprime dispreţ şi batjocură. În cele din urmă, ca un ultim gest 
ritualic de desconsiderare faţă de dizgraţiat, scuipase pe cizma lui 
Han. Acesta plecase ochii spre suprafaţa strălucitoare, văzând cum 
spuma alb-argintie a salivei cobora spre vârful degetelor de la picior, 
mânjind pielea sclipitoare a cizmei sale drepte... 

În clipa când lucrurile acelea se petrecuseră cu adevărat, Han 
fusese vag recunoscător că Tedris nu-l scuipase în faţă, aşa cum ar fi 
avut dreptul dacă ar fi dorit. Corellianul îndurase totul inexpresiv, 
oţelindu-se ca să nu trădeze nici o reacţie, dar acum, în visul său, 
răcni un protest fierbinte — „NU!” — şi se năpusti spre Tedris... 

„„„ŞI se trezi, asudat şi tremurând, în cuşetă. 

Se ridică în capul oaselor şi-şi trecu degetele nesigure prin păr, 
spunându-şi că nu fusese decât un vis, că umilinţa se terminase, trecuse 
şi că el nu avea să mai treacă niciodată prin aşa ceva. 

Absolut niciodată! 

Han suspină. Muncise din greu ca să intre la Academie şi muncise 
din greu ca să rămână acolo. În ciuda lacunelor sale în educaţia pre- 
academică (şi fuseseră destule), Han Solo se străduise să progreseze, 
să fie cadetul cel mai bun dacă putea. Şi reuşise. Buzele pilotului se 
subţiară, amintindu-şi ziua acordării diplomei. Absolvise cu diplomă 
de onoare şi fusese una dintre cele mai frumoase zile din viaţa sa. 

Clătină din cap. Nu are nici un rost să trăieşti în trecut, Solo..., 
îşi reaminti el. Toţi oamenii respectivi — Tedris, căpitanul Meis, 
amiralul Ozzel (ce clovn bătrân era acela!) —, toţi camarazii ofiţeri 
pieriseră din viaţa lui. Pentru ei, Han Solo era mort şi dispărut. Nu-i 
mai revăzuse niciodată pe Tedris... 

Han înghiţi un nod dureros. Când intrase la Academie, nutrise 
multe vise şi speranţe pentru un viitor luminos şi strălucitor. Dorise 
să abandoneze vechea existenţă de infractor şi să devină un individ 
respectabil. Toată viaţa cultivase vise tainice în care el figura ca ofiţer 
imperial stimat şi admirat de toţi. Han ştia că era inteligent şi muncise 
din greu ca să obţină calificative bune şi să-şi completeze lipsurile 
din educaţie. Se imagina într-o bună zi în uniformă de amiral imperial, 
comandând o flotă, sau general, dacă ar fi fost transferat la comanda 
unei brigăzi de vânători TIE. 

Generalul Solo... Han oftă. Suna frumos, dar era timpul să se 
trezească şi să se confrunte cu realitatea. Şansa lui de respectabilitate 
dispăruse, evaporându-se în clipa în care refuzase să-l lase pe Chewbacca 
să fie împuşcat cu sânge rece. Nu regreta însă alegerea făcută. În anii 
pe care-i petrecuse în Academie şi în Forţele imperiale, văzuse direct 
şi de aproape cruzimea crescătoare, câinoşenia ofiţerilor imperiali şi 
a celor care serveau sub aceştia. 

Non-umanii erau ţinta favorită, dar în ultimul timp atrocitățile se 
înmulţiseră, incluzându-i şi pe oameni. Împăratul părea că progresează 
de la statutul de dictator relativ benign la cel de tiran nemilos, decis 
să strivească în totală subordonare planetele peste care domnea. 

Oricum, Han se îndoia că ar fi rezistat mai mult în Flota Imperială. 
La un moment dat, vreun ofiţer i-ar fi poruncit să participe la una 
dintre „demonstraţiile” destinate intimidării unei planete pentru a fi 
supusă şi Han l-ar fi trimis cu certitudine într-un loc anume. Ştia că 

el n-ar fi putut participa niciodată la masacrele ordonate de Imperiu 
despre care auzise — aşa cum fusese cel de pe Devaron. Şapte sute de 
morţi. ucişi fără milă. 

Han putea să omoare, şi o făcuse cu sânge rece, fără să clipească, 
împotriva unor oponenți înarmaţi. Dar să împuşte prizonieri neînarmaţi? 
Pilotul clătină din cap. Nu! Niciodată! Prefera să fie civil, contrabandist 
sau hoţ. 

Începu să se îmbrace. Mai întâi pantalonii bleumarin cu croială 
militară, cu tresa de sânge corelliană, roşie şi întreruptă, coborând 
pe lângă tivul exterior. Când fusese dat afară din armată, Han se 
aşteptase pe jumătate să fie lipsit şi de tresa de sânge, aşa cum se 
întâmplase cu celelalte decoraţii şi insigne ale sale, dar pe aceea 
i-o lăsaseră. Han bănuia că asta se datorase faptului că tresa de 
sânge nu constituia o recompensă imperială. Ea se obținea de 
obicei prin serviciu militar şi reprezenta dovada unui act de eroism 
neobişnuit, dar se acorda de către guvernul corellian unui cetăţean 
corellian. 

Fuseseră într-adevăr nişte zile dure, gândi Han, amintindu-şi cu 
exactitate felul în care câștigase decorația. Degetul mare al mâinii 
sale drepte frecă tresa de sânge, când îşi trase cizma dreaptă. Tresa 
de sânge era astfel concepută încât putea să fie desfăcută şi aplicată 
pe orice pereche de pantaloni. Han descoperise că cei mai mulţi non- 
corelliani habar nu aveau ce însemn de distincţie era — mulţi o 
considerau un simplu model decorativ. 

Ceea ce era perfect din punctul lui de vedere. O purta, fiindcă 
rămăsese unica lui decorație militară, însă nu discuta niciodată despre 
locul şi felul în care o dobândise. 

Despre unele lucruri este mai bine să nu vorbeşti. 

Termină să se îmbrace, trăgându-şi o cămaşă gri-deschis şi o vestă 
tot cenuşie, dar mai întunecată. Se grăbi, ştiind că de acum se apropiau 
de Nar Shaddaa. 

Cu mica lui raniţă de voiaj atârnată pe un umăr, Han ieşi în 
coridor şi porni spre cabina-salon de observare. În transportor se 
aflau atât pasageri, cât şi mărfuri, de aceea nu dispunea de prea 
multe luxuri, totuşi era dotat cu un videcran mare. Pe majoritatea 
indivizilor îi amuza şi-i relaxa să privească stelele şi aproape toate 
navele de transport aveau asemenea videcrane. 

Când ajunse în salon, Han descoperi că Chewbacca era deja acolo, 
uitându-se la stele. Pilotul i se alătură în faţa videcranului, privindu-şi 
destinaţia. 

Goneau spre o planetă mare, mai masivă decât Corellia, pe care 
se distingeau deșerturi cafenii, o vegetație verzui-nesănătos şi oceane 
albastru-cenuşiu, de culoarea ardeziei. Han o recunoscu imediat. Mai 
fusese acolo, cu cinci ani în urmă. II înghionti pe Chewie. 

— Nal Hutta, îi spuse tovarăşului său, înseamnă în huttă „Glorioasa 
Nestemată”, dar, crede-mă, amice, nu-i deloc frumoasă. O mulţime 
de mlaştini şi smârcuri, şi totul duhneşte ca un canal colector în mijlocul 
unei descărcări de gunoaie. 

Strâmbă din nas, reamintindu-şi. 

In vreme ce partenerii priveau, Prinţesa stelară trecu pe lângă 
planeta-cămin a huttilor, folosindu-se de gravitația ei pentru a decelera. 
Chewie schelălăi o întrebare. 

— Nu, răspunse Han, n-am ajuns niciodată pe Nar Shaddaa. Când 
am fost pe Nal Hutta, acum cinci ani, n-am izbutit nici măcar să-i 
privesc luna mai atent. 

Puteau zări acum marginea satelitului cel mare, care se ridica 
deasupra orizontului. Chewbacca emise un sunet interogativ. 

— Da, încuviinţă pilotul, planeta şi satelitul sunt fix ate prin maree, 
astfel că întotdeauna se privesc cu aceeaşi emisferă. Au orbită sincronă. 

Prinţesa lunecă în jurul uriaşei planete şi Han văzu că spaţiul 
cosmic din partea aceea abunda în punctuleţe plutitoare. Pe măsură 
ce se apropiară, punctuleţele se dovediră a fi nave abandonate, de 
toate formele şi mărimile. Instruirea de care beneficiase în Flota 
Imperială îi îngădui să identifice multe dintre ele, dar erau şi modele 
pe care nu le întâlnise niciodată. 

Satelitul Contrabandiştilor era o lună mare, una dintre cele mai 
masive pe care le văzuse Han vreodată. Era înconjurată de atât de 
multe epave şi nave abandonate, încât Prinţesa trebui să-şi schimbe 
cursul de câteva ori pentru a le evita. Multe erau carcase carbonizate, 
ori învelişuri în care se căscau găuri imense. 

După uzura ce se distingea pe flancurile lor, Han îşi dădea seama 
că multe plutiseră acolo de decenii, poate chiar de secole. Se întrebă 
de ce erau atât de multe, pentru ca apoi să întrevadă scânteierea vagă 
a luminii planetei reflectate dintr-un câmp tranzitoriu care înconjura 
satelitul. Peste o clipă, un fragment din deşeurile cosmice explodă 
într-o lumină strălucitoare. 

— Hei, Chewie... aşa se explică epavele alea, indică Han. Vezi 
scânteierea din jurul lui Nar Shaddaa? Satelitul este protejat cu un 
câmp deflector. Navele au cerut aprobarea de asolizare, iar dacă n-au 
vrut să le-o acorde, pur şi simplu au refuzat să dezactiveze câmpul, 

apoi au folosit tunurile ionice ca să le distrugă. Bănuiesc că au avut 
parte şi ei de destui pirați şi atacatori, nu? 

Chewbacca emise un sunet surd care suna ca „Hrrrrrnnnn...” şi 
însemna „Corect”. 

Pâcla slabă cauzată de câmpul satelitului îngreuna posibilitatea 
de a distinge detalii ale destinaţiei care se apropia, totuşi Han putea 
să vadă că peisajul era aproape complet acoperit de structuri. Turnurile 
de comunicaţii se ridicau în piscuri semeţe din talmeş-balmeşul de 
clădiri. Parcă ar fi o versiune în declin a Coruscantului, gândi el 
amintindu-şi planeta care era o singură metropolă vastă — o lume 
atât de încapsulată în nenumărate straturi de clădiri încât peisajul 
natural era aproape complet acoperit, cu excepţia polilor. 

Privind celebrul Satelit al Contrabandiştilor, Han se pomeni 
reamintindu-şi visul său. În vis, el privise în sus spre alt satelit, mult 
diferit. Se încruntă. Curios — episodul acela cu luna mascotă se 
întâmplase realmente. El stătuse în formaţiune alături de ceilalţi cadeți 
Şi asistase la explozia violentă a micului satelit pe cerul de noapte al 
Caridei. 

Poate că subconştientul său îi trimisese visul acela, pentru a-i 
reaminti ceva important ce uitase. Corellianul îşi ridică raniţa mai 
sus pe umăr. 

— Mako, mormăi el. 

Chewbacca îl privi nedumerit şi Han strânse din umeri. 

— Mă gândeam că poate ar trebui să-l căutăm pe Mako. 

Plecându-şi capul într-o parte, Chewie hurui o întrebare. 

— Mako Spince a fost tot cadet... mai mare ca mine. Noi doi 
avem un trecut comun îndelungat, explică pilotul. 

Mako Spince era un prieten vechi, care, ultima dată când Han 
auzise despre el, avea legături cu Nar Shaddaa. Se spunea că, uneori, 
chiar locuia aici. N-ar fi fost rău să-l caute şi să vadă dacă nu-l putea 
ajuta pe vechiul său amic să-şi găsească ceva de lucru. 

Mako Spince avea zece ani mai mult decât Han şi cei doi avuseseră 
copilării complet diferite. Han fusese un copil al străzii, până ce 
crudul şi sadicul Garris Shrike îl recrutase şi-l introdusese în lumea 
infracţiunilor. Mako era fiul unui important senator imperial, care 
crescuse beneficiind de toate avantajele... dar căruia îi lipsise 
determinarea lui Han. Principalul său interes în Academia imperială 
fusese să se distreze cât mai bine. 

În Academie, Mako intrase cu doi ani înaintea lui Han şi, în 
ciuda educaţiilor lor diferite, deveniseră prieteni buni, concurând pe 

swoopere, organizând petreceri clandestine pline de nebunie şi 
lacându-le farse instructorilor plicticoşi. În trăsnăile lor, Mako fusese 
întotdeauna instigatorul, iar Han fusese cel precaut, neuitând niciodată 
cât de greu muncise pentru a ajunge în Academie. Cadetul mai tânăr 
era atent să nu fie prins... dar Mako, încrezător că relaţiile tatălui său 
aveau să-l protejeze de consecinţe, îndrăznise absolut orice, căutând 
farsa perfectă, escapada cea mai îndrăzneață. 

Distrugerea satelitului mascotă al Academiei fusese năzbâtia lui 
cea mai mare — şi ultima ~ în calitate de cadet imperial. 

Pe atunci Han ştiuse că se punea ceva la cale, ceva de proporţii. 
Mako încercase să-l convingă să i se alăture, atunci când plănuise 
spargerea laboratorului de fizică, dar corellianul avea de studiat pentru 
un examen şi-l refuzase. Dacă ar fi ştiut ce intenţiona Mako, ar fi 
încercat să-şi convingă prietenul să nu încerce aşa ceva. 

În noaptea aceea, în timp ce Han calcula orbite şi lucra la prezen- 
tarea sa „Aspecte economice ale deplasărilor de trupe în hiperspaţiu”, 
Mako pătrunsese în laboratorul de fizică al profesorului Cal-Meg. 
Furase un gram de antimaterie, apoi o mininavetă unipersonală şi un 
costum spaţial din hangarul Academiei şi decolase. 

Asolizând pe micul planetoid care era cel mai apropiat dintre cei 
trei sateliți ai Caridei, Mako introdusese capsula cu antimaterie în 
centrul uriaşei Peceţi Academice care fusese săpată cu laserul cu 
decenii în urmă, pe vremea când Carida nu era decât o planetă destinată 
antrenamentelor pentru trupele defunctei Republici. Mako declanşase 
explozia antimateriei de la o distanţă sigură în spaţiu, intenţionând 
să detoneze pecetea de pe faţa micuţului satelit. 

Subestimase însă puterea antimateriei pe care o furase. Satelitul 
explodase într-un spectacol cataclismic la care Han şi ceilalţi cadeți 
asistaseră de pe suprafaţa Caridei. 

Imediat, Mako fusese unul dintre principalii suspecți. De-a 
lungul timpului stătuse la originea atâtor farse şi cauzase atâtea 
pagube, încât ofiţerii începuseră să-l investigheze aproape înainte 
ca sfărâmăturile satelitului distrus ori să fi căzut spre planetă, ori 
să fi plutit prin spaţiu pentru a forma un inel parţial în jurul 
Caridei. 

Han fusese de asemenea considerat suspect, dar, din fericire pentru 
el, un prieten venise să-l consulte într-o problemă de astrofizică 
exact în momentul comiterii spargerii din laborator, astfel că avea 
un alibi bătut în cuie. 

Mako nu avea însă alibi. 


La audieri, acuzarea susţinuse că Mako era un terorist care se 
infiltrase în Academie. Han se oferise voluntar să depună mărturie 
sub efectul veridrogurilor, pentru a-şi scăpa prietenul de acuzaţia 
aceea... şi până la urmă fusese acceptată declaraţia sa că Mako acţionase 
singur, intenţionând doar să joace o farsă. În felul acela, Mako nu 
mai fusese acuzat de terorism, dar fusese exmatriculat din Academie. 

Tatăl lui intervenise pentru ultima dată şi-i dăduse fiului său creditele 
necesare demarării unei afaceri, dar senatorului nici prin cap nu-i 
trecuse că unicul său băiat avea să-şi cumpere o navă şi mărfuri de 
contrabandă cu care s-o ticsească. După aceea Mako dispăruse, însă 
Han ştiuse că pur şi simplu nu era genul de individ care să se topească 
discret în fundal. Nu, prietenul lui nu era un asemenea om. Pe Mako 
Spince aveai să-l găseşti acolo unde exista aţâţare şi se puteau câştiga 
credite. 

Han era gata să facă prinsoare că cineva de pe Nar Shaddaa avea 
să ştie unde se găsea prietenul lui. 

Corellianul privi cum Prinţesa se apropia tot mai mult de satelitul 
cel mare; de fapt, Nar Shaddaa avea mărimea unei planete mici, fiind 
aproape o treime din Nal Hutta. Prin câmpul deflector era greu să 
distingă detalii, totuşi zărea lumini licărind. 

Când Prinţesa ajunse şi mai aproape de Satelitul Contrabandiştilor, 
o secţiune din pâcia ce evidenția câmpul dispăru brusc şi Han ştiu că 
fusese dezactivată pentru a permite trecerea navei lor. Transportorul 
trecu de câmp şi peste câteva clipe pătrunseră în atmosferă. 

Acum se putea vedea sursa luminilor clipitoare — holoindicatoare 
gigantice care făceau reclamă la bunuri şi servicii. Când se apropiară, 
Han izbuti să citească unul: „Fiinţe — O Puteţi Pune Aici! Orice vreţi! 
Dacă aveţi credite, noi avem pe cine sau ce doriţi!” 

Clasă înaltă, gândi Han caustic. Mai văzuse reclame pentru localuri 
de desfrâu, dar niciodată atât de făţişe. 

Pe măsură ce Prinţesa „coborî” spre o zonă de spaţiu largă aflată 
deasupra unui complex masiv de permaton, îşi dădu seama că aceea 
trebuia să fie probabila lor pistă de asolizare. Se uită în jur, căutând 
un scaun, dar observă că nici un alt pasager nu avea grija respectivă. 
Toţi se prinseseră de mânere fixate pe pereţii interiori şi se ţineau 
strâns. Han ridică din umeri, privi spre Chewbacca şi procedară şi ei 
la fel. Corellianul descoperi că îi venea mult mai greu să suporte o 
asolizare dură în calitate de pasager decât ca pilot. Atunci când pilotai, 
erai prea ocupat ca să mai ai timp să te gândeşti la pericolele posibile. 

Peste o clipă simţi o zguduitură uşoară, apoi asolizară. 

Han şi Chewbacca îi urmară pe pasageri spre ecluză şi găsiră în 
faţa lor un rând care aştepta debarcarea. Lui Han îi fu imposibil să 
nu observe cât de jerpeliţi şi duri păreau ceilalţi călători. Masculi 
aspri, cu cicatrice câştigate în spaţiu, dar şi câteva femele cu aspect 
şi mai crâncen. Făpturi din felurite specii, însă nici o familie şi nici 
un bătrân. 

Barabela aceea s-ar potrivi la fix aici, gândi el simțind greutatea 
liniştitoare a blasterului pe coapsă. 

Uşa ecluzei glisă deschizându-se şi pasagerii începură să coboare 
pe rampă spre platforma de asolizare. Han inspiră adânc aerul local, 
apoi strâmbă dezgustat din nas. Alături, Chewie gemu încet. 

— Ştiu că duhneşte, mormăi Han în colţul gurii. Obişnuieşte-te, 
amice. Vom rămâne aici o vreme. 

Suspinul lui Chewbacca fu elocvent şi nu necesita nici o traducere. 

Han nu dorea să pară în mod evident un nou-venit, aşa că se strădui 
din răsputeri să nu se holbeze, în timp ce coborâră rampa. În cele din 
urmă, fu în stare să privească atent împrejurimile. 

La primă vedere, Nar Shaddaa îi reamintea de Coruscant — nu 
zărea nicăieri vreo suprafaţă deschisă. Numai clădiri, turnuri, turle, 
trotuare rulante pentru pietoni, platforme pentru asolizare, toate conto- 
pindu-se într-un peisaj interminabil de construcţii create de fiinţe 
înzestrate cu rațiune. Aducea cu o pădure de permaton presărată de 
holosemne publicitare țipătoare. 

Pe măsură însă ce el şi Chewbacca traversau încet platforma pentru 
asolizare, Han înţelese repede că, în ciuda faptului că se aflau la unul 
dintre nivelurile superioare ale satelitului, locul acela diferea mult 
faţă de nivelurile similare de pe Centrul Imperial, aşa cum era numit 
în mod oficial Coruscant în ultima vreme. 

Nivelurile superioare ale capitalei imperiale erau minunăţii de 
arhitectură graţioasă şi în acelaşi timp îndrăzneață, elegante şi iluminate 
cu gust. Doar atunci când te afundai, coborând sute de etaje, spre 
locurile din adâncimea oraşului-planetă, Coruscant apărea ponosit şi 
murdar. 

Nivelul cel mai de sus al lui Nar Shaddaa arăta ca nivelurile cele 
mai de jos ale Coruscantului. Dacă acesta este un nivel superior, 
gândi Han întrezărind imaginea unui hău ameţitor în canionul artificial 
dintre două clădiri masive ornate de graffiti, detest să-mi imaginez 
ce trebuie să fie în adâncuri... 

El coborâse până la nivelul cel mai de jos din Coruscant... o dată. 
Nu era o experienţă pe care să-şi dorească s-o repete. 


Privind pe furiş spre peisajul lui Nar Shaddaa, pilotul îşi jură să 
nu coboare NICIODATĂ la nivelurile inferioare din Satelitul 
Contrabandiştilor. 

Deasupra, bolta avea o culoare ciudată, de parcă ar fi privit un 
cer albastru normal printr-un filtru cafeniu-întunecat. Nal Hutta atârna 
acolo, uriaşă şi umflată ca şi făpturile cu aspect de limacşi care o 
numeau „cămin”. Ocupa cel puţin zece grade din cer. Han îşi dădu 
seama că Nar Shaddaa trebuia să aibă două nopţi. Una ar fi fost 
noaptea lungă şi firească, atunci când emisfera respectivă a satelitului 
nu era îndreptată spre soare, iar a doua „noapte”, relativ scurtă, ar fi 
apărut atunci când soarele era eclipsat de forma enormă a lui Nal 
Hutta. Efectuând un calcul minta! rapid. ajunse la concluzia că noaptea 
absolută, obţinută prin suprapunerea celor două perioade, ar fi durat 
probabil vreo două ore. 

Chewie mârâi şi schelălăi. 

— Ai dreptate, amice, încuviinţă Han. Cel puţin pe Coruscant 
se plantau arbori şi tufişuri ornamentale. Nu cred că pe maldărul 
ăsta de zgură ar putea să crească ceva. Nici măcar fungi 
lubelliane. 

Cei doi se îndreptară către rampa ce cobora de pe platforma pentru 
asolizare, descriind o spirală parcă nesfârşită şi slab iluminată. Deşi 
sosiseră în timpul zilei, turnurile şi structurile înalte ce flancau clădirea 
pe care asolizaseră blocau majoritatea razelor solare, pe măsură ce 
coborau. Destul de repede, rampa acoperită deveni întunecoasă şi 
presărată de umbre. Restul călătorilor se îndepărtaseră de mult, iar 
ei rămăseseră singuri în tăcerea încărcată de ecouri a rampei cu plafon 
şi pereţi înalţi. Lămpile cu incandescenţă ofereau o lumină palidă. 
Han rămase cu spatele spre zid, gândindu-se nervos că ar fi fost un 
loc excelent pentru o ambuscadă. 

Mâna îi coborî pe mânerul blasterului... 

..-în clipa în care un fascicul energetic albastru-verzui provenit 
de la o armă paralizantă ţâşni, parcă din senin! 

Reflexele lui Han fuseseră dintotdeauna rapide, iar săptămânile 
în care trăise fără să aibă timpul să-şi tragă răsuflarea i le şlefuiseră 
şi mai mult. Înainte ca raza să fi lovit peretele, pilotul se azvârli 
într-o parte şi se rostogoli pe permaton, în lateral şi în jos. Când se 
ridică, ţinea blasterul pregătit în mână. 

Zări fulgerător faţa atacatorului — un mascul umanoid îndesat, cu 
pilozitate facială abundentă. Un bothan, probabil. Un vânător de 
recompense, aproape cu certitudine. Han trase o salvă, dar rată şi 

liicu o gaură în peretele de permaton. Se ghemui lângă peretele opus, 
uşteptând reapariţia vânătorului de recompense. 

Chewbacca urlă şi Han privi spre partea opusă a rampei, către 
partenerul său, care era ghemuit lângă porţiunea curbă a peretelui, 
deocamdată în afara oricărui pericol. Gesticulă scurt din mână, 
semnalându-i să rămână nemișcat. Chewbacca îl fulgeră din privire 
şi legănă expresiv proiectorul de săgeți. 

Ce încearcă să-mi spună? se întrebă Han. Chewbacca mugi şi, 
pentru oricine nu înţelegea graiui wookiee, sunetul produs de el nu 
păru decât un simplu urlet de furie. Han însă înţelese. Încuviinţă din 
cap spre el, apoi plonjă în jos pe rampă, trăgând orbeşte în timp ce 
cobora. Două salve sfârâiră în perete, desprinzând aşchii de permaton. 

Fasciculul paralizant şuieră iarăşi pe lângă el şi Han inspiră adânc, 
apoi răcni de durere, îndoindu-se din mijloc, şi lăsă blasterul să-i 
cadă. 

Se prăbuşi pe permaton şi rămase acolo, de parcă ar fi fost 
paralizat. Ar fi bine să fi reuşit... 

Auzi paşi apropiindu-se, iuți şi hotărâți... 

...apoi vibrația gravă şi joasă a proiectorului de săgeți. Un bufnet 
sonor, exploziv, urmat de un țipăt scurt, retezat la jumătate. 

Han se rostogoli pe o parte şi sări în picioare, la timp pentru a-şi 
vedea atacatorul căzând în genunchi, cu durerea întipărită pe toate 
trăsăturile hirsute. Era într-adevăr un bothan. Mâinile îi erau încleştate 
în dreptul unei găuri ce-i fumega în piept. 

Un vânător de recompense. Han recunoscu tipul de personaj, deşi 
nu şi individul. 

Pe când îl privea, bothanul se înclină şi se prăbuşi cu faţa în jos. 
Se zbătu, horcăi, mai tresări o dată, apoi rămase nemişcat. 

Han se uită spre partenerul său şi aprobă din cap. 

— Excelent ţintit, Chewie. Mulţumesc! 

Se apropie după aceea de bothanul mort şi-l întoarse pe spate, 
folosindu-se de vârful cizmei. Trăsăturile chipului se destinseseră în 
moarte, relaxându-se. Han examină rana. 

— Nu aduce deloc cu o rană de blaster, comentă el. Pe Nar Shaddaa 
nu pot să fie chiar aşa mulţi wookiee, aşa că bănuiesc că ar trebui să 
camuflăm felul în care a murit individul ăsta. 

Scoase blasterul, ţinti, întoarse capul şi trase o salvă de intensitate 
maximă în pieptul bothanului. Când se uită din nou, vânătorul de 
recompense nu mai avea piept şi orice urmă a armei specifice a lui 
Chewbacca dispăruse. 


Han percheziţionă cadavrul şi găsi în buzunarele sale câteva credite 
şi un foliplast CĂUTAT, pe care se oferea descrierea lui „Han” plus 
informaţia potrivit căreia se credea că persoana căutată se afla în 
drum spre Nar Shaddaa. Recompensa oferită era de şapte mii cinci 
sute de credite. Se dorea exclusiv capturarea lui viu, fără dezintegrări. 

Pilotul scană iute foliplastul, apoi îl vâri în buzunar. 

— Se pare că lucrurile s-ar putea să devină realmente excitante, 
Chewie, anunţă. Ar fi bine să fim cu ochii-n patru. 

— Hrrrrrrnnnn... 

Han se întrebă ce ar fi trebuit să facă cu bothanul. Să încerce să 
distrugă trupul? Să-l lase acolo, ca un avertisment? Sau să păsească 
un loc unde să-l abandoneze, astfel încât să fie descoperit după mai 
mult timp? 

După ce reflectă câteva clipe, decise să-l lase locului. Dacă vederea 
unui vânător de recompense mort ar fi putut speria un altul, cu atât 
mai bine. E! şi Chewie coborâră umăr la umăr ultima parte a rampei. 
Pe jumătate, Han se aşteptase ca vânătorul de recompense să aibă un 
partener, dar nu-i mai deranjă nimeni. 

Peste câteva minute ieşiră pe o stradă de pe Nar Shaddaa. Han 
păşi pe un trotuar rulant care se hurduca şi se lăsă purtat, în timp ce 
privea în jur. 

Nar Shaddaa semăna cu un labirint puzzle tridimensional, construit 
de un lunatic. Pasarele fragile şi rampe abrupte uneau clădirile între 
ele. Stiluri arhitecturale şi designuri de pe zeci de planete se învecinau 
la tot pasul. Domuri, turle, arcade, paralelipipede masive, parabole... 
talmeş-balmeşul de forme îl ameţea pe Han. Duroţel, permaton şi 
sticlină, dar şi alte materiale de construcţie pe care corellianul nici 
măcar nu putea începe să le identifice, erau incrustate cu murdărie şi 
graffiti. Unele dintre numele şi imaginile mâzgălite se întindeau pe 
mai multe etaje. 

Multe dintre structurile mari fuseseră construite în mod evident 
cu decenii în urmă, când Nar Shaddaa era un astroport respectabil, 
un satelit de vacanţă pe care locuitorii galaxiei veneau să se 
destindă. Fostele hoteluri de lux uriaşe fuseseră între timp devastate 
şi reduse la adăposturi pe mai multe niveluri, găzduind drojdia 
societăţii de pe o duzină sau mai multe planete. Străzile şi străduţele 
dosnice erau supuse unui bombardament continuu de deşeuri 
toxice şi nocive care se revărsau din înălţimi. Aerul era la fel de 
încărcat precum cel din smârcurile de pe Nal Hutta... ba poate 
chiar mai rău. 

Aromele de mâncăruri specifice multor planete se războiau cu 
duhoarea canalelor colectoare sparte şi se amestecau cu mirosurile 
pătrunzătoare de mirodenii ameţitoare sau de alte droguri. Izul 
puternic al eşapamentelor navelor era omniprezent, ca şi navele în 
sine, care vuiau, lunecau şi se năpusteau deasupra capetelor, asolizând 
şi decolând într-un balet straniu şi continuu. 

Unele hoteluri şi cazinouri continuau să funcţioneze — probabil 
cele deţinute de lorzii hutti, presupuse Han. Fiinţe de pe zeci de 
planete ticseau străzile, evitând contactul vizual, mereu în alertă, 
mereu încordate să caute şi să profite de greşeala sau momentul de 
slăbiciune al altcuiva. Aproape toţi indivizii zăriţi de Han erau înarmaţi, 
cu excepţia droizilor. 

Pilotul era flămând, dar nu recunoscuse nimic din ceea ce ofereau 
vânzătorii ambulanți. 

— Se spune că există un district corellian, murmură el spre Chewie. 
Probabil că ar trebui să pornim într-acolo. 

Nu dorea să admită că se rătăcise, de teamă să nu atragă atenţia 
hoţilor sau mai rău, totuşi, peste câteva minute, văzu un banner 
atârat pe o tendă (majoritatea dughenelor şi clădirilor aveau genul 
acela de marchize, care îi protejau pe cei dinăuntru de deşeurile 
nocive ce cădeau din înălţimi) pe care scria în şase limbi şi în bazică: 
AGENT DE INFORMAŢII. 

Han cobori de pe trotuarul rulant şi porni către chioşc, urmat de 
Chewie. „Agentul de informaţii” se dovedi a fi o bătrână twi'lek, 
atât de vârstnică încât cozile cefalice erau zgârcite şi noduroase de 
ani. ÎI privi cu atenţie pe Han, apoi rosti în graiul ei: 

— Ce vrei să ştii, pilotule? 

Han scoase o monedă de o jumătate de credit şi o puse pe tejghea, 
rămânând ostentativ cu degetul pe ea. 

— Două lucruri, răspunse în propria sa limbă, ştiind că twi'leka 
trebuia să vorbească bazica. Indicaţii despre felul cum pot ajunge în 
districtul corellian pe ruta cea mai sigură şi mai directă — facu o pauză, 
când bătrâna tastă nişte date pe datapadul vechi din faţa ei şi continuă 
după ce ea ridică privirea — şi... unde pot găsi un contrabandist pe 
nume Mako Spince. 

Bătrâna twi'lek rânji, dezvelindu-şi dinţii pătaţi şi sparţi. 

— Mai întâi, rosti ea, ia asta. 

Îi îndesă un foliplast în mână. Han îl privi şi văzu că era o secţiune 
dintr-o hartă. Un punct roşu clipitor arăta „Te afli aici”. Instrucţiunile 
spre districtul corellian din Nar Shaddaa erau indicate clar. 

Încuviință din cap. 

— Perfect. Şi despre Mako? 

Ea îl privi amuzat. 

— Du-te acolo, pilotule, în districtul corellian. Întreabă în baruri, 
în bordeluri, în localurile cu jocuri de noroc. N-o să-l găseşti pe 
Mako, nu... dar el te va găsi pe tine. 

Han rânji fără chef. 

— Mda, pare stilul lui. Bine, bănuiesc că ţi-ai câştigat banii. 

Ridică degetul de pe monedă şi bătrâna o făcu să dispară cu atâta 
iuţeală încât ai fi putut crede că fusese o scamatorie. 

ÎI privi după aceea cu ochii roşu-portocalii sclipind pe chipul 
zbârcit. 

— Pilot chipeş, spuse ea străduindu-se să-i surâdă feciorelnic. 
(Asociat dinţilor, efectul era hidos.) Oodonnaa este bătrână, dar are 
încă multă patimă. Pilotul este interesat? 

Vârful uneia dintre cozile cefalice se ridică de pe umărul descărnat 
şi zvâcni ademenitor spre corellian. 

Ochii lui Han se căscară. Pe roate creaturile Xendorului, mă 
acostează! Capătul cozii cefalice schiţă o mişcare de chemare. Pilotul 
se retrase, scuturând din cap, şi simţi cum obrajii îi iau foc. 

— Aăă, nu mulţumesc, doamnă, replică el băţos. Sunt onorat, dar 
ăăă... sunt... legat prin... jurământ. De abstinenţă. Da! Legat prin 
jurământ. 

Bătrâna păru mai degrabă amuzată de stânjeneala lui, decât 
Supărată fiindcă fusese refuzată, şi-şi flutură mâna în semn de rămas 
bun. Han se întoarse şi se îndepărtă. Alături, Chewbacca izbucni 
într-unul dintre inconfundabilele hohote de râs wookiee. 

— Gura, se răsti pilotul. Să vezi tu dacă-mi mai risc capul pentru 
tine data viitoare. 

Chewie hohoti şi mai zgomotos. 

Peste două ore, ajunseră în districtul corellian. Harta şi indicaţiile 
bătrânei twi'lek se dovediră corecte, dar semnele stradale lipseau 
frecvent sau fuseseră modificate de poznaşi. Han se simţi uşurat să 
intre în districtul acela şi să vadă arhitectura copiată evident de pe 
planeta sa natală. Aromele ce se înălţau din localurile înşiruite pe 
trotuare îl ispiteau, familiare şi liniştitoare. 

— la să înfulecăm ceva, i se adresă lui Chewie şi-i făcu semn spre 
un bistro care arăta cu puţin mai curat decât celelalte. 

Scaune şi mese cândva albe erau dispuse sub una dintre tendele 
omniprezente — de data aceasta, verde cu roşu. 

Han comandă gulaş de traladon şi fu încântat să constate că era 
aproape la fel de bun ca pe Corellia. Se repezi cu încântare asupra 
larfuriei, în timp ce Chewbacca atacă o salată mare şi un platou cu 
coaste de traladon în sânge. 

După ce termină de mâncat, pilotul se lăsă pe spate în scaun, 
sorbi din berea locală şi încercă să decidă dacă îi plăcea gustul. Când 
ospătarul droid sosi cu nota, Han îl întrebă: 

— Mako Spince vine vreodată aici? Om, de înălţime mijlocie, cu 
umeri laţi, păr scurt, negru, grizonat la tâmple. 

Capul droidului se roti dintr-o parte în cealaltă. 

— Nu, domnule, nu am văzut persoana pe care aţi descris-o. 

— Spune-i şefului tău că m-am interesat de el, ai înțeles? 

Îşi termină berea, apoi porni împreună cu Chewbacca spre cel 
mai ţipător dintre baruri. Noaptea scurtă se extindea acum rapid, 
când Y"Toub era eclipsat de Nal Hutta. Noaptea adevărată avea să 
vină de abia peste multe ore şi avea să dureze mai bine de patruzeci 
de ore standard. Când luminile stradale se aprinseră, Han se întrebă 
dacă se va obişnui vreodată cu asemenea nopţi lungi. Probabil că nu 
conta, deoarece satelitul-oraş nu dormea niciodată cu adevărat. 

La Popasul Contrabandistului, corellianul întrebă din nou de Mako 
Spince şi, evident, nimeni nu auzise vreodată de acesta. Acelaşi lucru 
se petrecu şi la Steaua Norocoasă, resturile jalnice ale unui cazinou 
cândva elegant, apoi în alte două-trei baruri. Han se obişnuise cu 
răspunsul negativ. Oftă şi-şi continuă drumul. 

Vizuina Contrabandistului. 

Cafeneaua Corelliană. 

Globul de Aur. 

Exhibiţii Exotice. (Dansatoare REALE! Spectacole REALE!) 

Cazinoul Cometa. 

Toboşarul Beat. 

Deja tălpile începuseră să-l doară de la mersul pe permaton, de la 
suirea şi coborârea rampelor. Adesea era frustrant să ajungi în unele 
locuri de pe Nar Shaddaa, dacă nu erai dotat cu aripi sau cu o raniţă 
cu jeturi. Puteai să te afli pe un balcon şi să-ţi vezi perfect destinaţia, 
la numai zece metri depărtare, totuşi pentru a ajunge la ea trebuia să 
umbli cincisprezece minute, să urci şi să cobori rampe. 

Unele clădiri aveau întinse între ele frânghii sau cabluri, totuşi 
Han nu era îndeajuns de disperat sau de nesăbuit pentru a avea 
încredere să se deplaseze în mâini deasupra unei prăpăstii de douăzeci, 
patruzeci sau o sută de etaje. 


Pasarelele dintre clădiri erau frecvent într-o stare jalnică şi, 
deseori, după ce le cerceta din privire Han decidea să adopte o rută 
ocolită. Unele s-ar fi putut să-l susţină, dar se îndoia că ar fi rezistat 
sub greutatea wookieeului. 

Începuse să se întrebe dacă n-ar fi trebuit să abandoneze căutarea 
şi să încerce să găsească un hotel ieftin, unde ar fi putut dormi în 
siguranţă câteva ore. Gândindu-se mai bine, Han îşi dădu seama că 
trecuseră aproape douăsprezece ore de când se trezise în Prinţesa. 

Întorsese capul, când intraseră pe o străduţă lăturalnică greu 
mirositoare, pentru a-i propune lui Chewbacca să-şi găsească un loc 
de popas, când un braţ se întinse din penumbră şi-i înconjură beregata. 
Peste o jumătate de secundă, Han fu smucit şi lipit de un trup 
humanoid musculos. Simţi ţeava unui blaster apăsându-i-se de tâmplă. 

— Dacă faci un pas, rosti un glas gros şi plăcut de peste umărul său 
adresându-se lui Chewbacca, o să-i vezi cum îi curg creierii din urechi. 

Wookieeul se opri, mârâind şi dezgolindu-şi colții, dar evident 
şovăi să atace în faţa amenințării. 

Han cunoştea vocea aceea. Icni, dar nu-şi putu trage răsuflarea 
ca să articuleze ceva. Strânsoarea de fier i se înteţi în jurul gâtului. 
„Mako!” încercă ei să pronunţe, însă nu reuşi decât să horcăie: 

— Maa... 

— Nu mai plânge după maică-ta, puştiule, replică vocea. În numele 
Xendorului, cine eşti şi de ce te interesai de mine? 

Han înghiţi nodul din gât, tuşi, dar nu reuşi să vorbească. 

Chewbacca mârâi, apoi arătă spre captivul tremurător. 

— Haaaaannnn, rosti wookieeul contorsionându-şi cu greu limba 
pentru a pronunţa numele omenesc. Haaaannnn... 

— Cum? făcu vocea părând stupefiată. Han? 

Brusc, Han fu eliberat, apoi răsucit cu o sută optzeci de grade. În 
timp ce icnea şi-şi ducea mâinile la gât, cel care-l prinsese, şi care 
era într-adevăr Mako Spince, îl îmbrăţişă cu atâta entuziasm încât îl 
lipsi din nou de răsuflare. 

— Han! Puştiule, cât mă bucur să te revăd! CE MAI FACI, păcătos 
bătrân? 

Un pumn greu îl pocni pe corellian între omoplaţi. 

Han horcăi şi şuieră, pierzându-şi iarăşi suflul. Plin de bunăvoință, 
Mako îl lovi repetat pe spinare, ceea ce nu îmbunătăţi situaţia. 

— Mako..., reuşi în cele din urmă pilotul să articuleze. A trecut 
mult. Te-ai schimbat. 

— Ca şi tine, replică prietenul său. 

Rămaseră locului, studiindu-se reciproc. Părul lui Mako era acum 
îndeajuns de lung pentru a-i atinge umerii, iar firele sure se înmul- 
țiseră printre cele negre. Purta o mustață zbârlită şi fioroasă, şi se 
mai împlinise, lăţindu-se în special în umeri. O cicatrice îngustă îi 
urma conturul maxilarului. Han decise că era fericit că Mako se afla 
de partea lui. Nu arăta ca un individ pe care şi l-ar fi dorit duşman. 
Purta un combinezon spaţial de piele tocit, subţire şi flexibil, totuşi 
atât de rezistent încât se spunea că putea păstra presiunea internă 
chiar şi în vid. 

Cei doi prieteni se priviră, examinându-se din tălpi până în creştet, 
apoi amândoi erupseră în întrebări. Se opriră, izbucnind în râs. 

— Pe rând! zise Mako. 

- Bine, încuviinţă Han. Începe tu... 

Peste câteva minute, erau cu toţii aşezaţi într-o tavernă, bând, 
vorbind şi revărsând întrebări. Han îi povesti lui Mako aventurile 
sale şi constată că vechiul lui prieten nu era surprins să afle că părăsise 
serviciul militar. 

— Ştiam că nu te vei împăca niciodată cu sclavia, zise Mako. Îmi 
amintesc cum scrâşneai din dinţi doar când citeai despre un detaliu 
de sclavie imperială. Te apucau năbădăile, băiete. Din prima clipă 
când au încercat să te ducă ia şeful de sclavi, am ştiut că va fi sfârşitul 
carierei tale strălucite. 

Han păru stingherit, când duse la buze a doua halbă de bere 
alderaanană. 

— Mă cunoşti prea bine, recunoscu el, dar ce puteam face? Nyklas 
era pe punctul de a-l ucide pe Chewie! 

Ochii albaştri ca gheaţa ai lui Mako zâmbeau cu o căldură 
neobişnuită. 

— Nu ai fi putut face nimic altceva, puştiule, aprobă el. 

— Şi tu? întrebă Han. Cum merg afacerile? 

- Înfloritor! Restricţiile Imperiului ne îmbogăţesc pe toţi, fiindcă 
în ziua de azi facem contrabandă cu orice. Normal, mirodeniile 
continuă să fie cele mai profitabile, dar câştigăm aproape la fel de 
bine transportând arme şi componente pentru armament, surse 
energetice şi chestii de felul ăsta. De asemenea, obiecte de lux — 
parfumuri sau ţesături askajiane. Să-ţi zic o chestie, Han, moş Palpatine 
n-ar dormi aşa liniştit noaptea, dacă ar şti cât de nemulțumire de 
conducerea lui au devenit unele planete. 

— Deci este de muncă pe-aici? se interesă Han nerăbdător. Muncă 
pentru piloţi? Mă ştii că-s bun, Mako. 


Mako făcu semn chelnerului droid să mai aducă un rând de băuturi. 

— Puştiule, eşti unul dintre cei mai buni şi o să-i anunţ pe toţi 
despre asta, zise el bătându-l pe Han pe umăr. Badure nu te-a poreclit 
degeaba „şmecher”! Uite ce-ţi propun, vrei să lucrezi pentru mine, 
ca să te-acomodezi? Nu-mi strică un pilot bun şi dacă vii cu mine îţi 
pot arăta unele dintre rutele cele mai bune. O să te prezint şi tuturor 
celorlalţi tipi. Este imposibil ca unii dintre ei să n-aibă nevoie de 
ajutor. 

Han şovăi. 

— Poate să vină şi Chewie? 

Mako strânse din umeri şi înghiţi o duşcă zdravănă de bere. 

— Ştie să ochească? Un tunar bun este oricând binevenit. 

— Da, încuviinţă Han terminându-şi propria halbă cu mai multă 
convingere decât simţea (Chewie era un ţintaş perfect cu proiectorul 
de săgeți, dar ca tunar nu se antrena decât de vreo lună), ştie să 
ochească. 

— Atunci, este aranjat. Auzi, puştiule, ţi-ai găsit deja o pistă de 
asolizare? 

În argoul contrabandiştilor, „pista de asolizare” însemna o cameră 
sau un apartament. Han clătină din cap şi simţi cum localul se clatină 
uşor. 

— Speram să-mi recomanzi tu ceva decent, zise el. Nu prea scump. 

— Sigu” că da! aprobă Mako, a cărui limbă începuse să se împleti- 
cească niţel. Da’ de ce nu veniţi voi doi să staţi cu mine v'o zi sau 
două, până te putem aranja? 

— Păi..., începu Han privind spre Chewie, sigur, ne-ar plăcea, 
nu-i aşa, amice? 

— Hrrrrrrnnnnnnnn! 

Mako insistă să plătească băuturile, apoi cei trei plecară spre 
bârlogul său. Oamenii erau deja bine ameţiţi după berea consumată, 
dar Mako îi asigurase că nu era departe. Coborâră câteva niveluri, 
iar clădirile deveniră mai sumbre şi mai peticite. 

— Nu vă lăsaţi amăgiţi, rosti contrabandistul fluturând din mână 
spre împrejurimi. Am loc destul şi la mine-i curat. Iar aici jos nu 
te-atacă toţi hoţii şi spărgătorii, aşa cum se-ntâmplă cu ăia care locuiesc 
în vârf. 

Indică cu degetul mare în sus. 

Han privi în jur şi decise că, pe vremea când el însuşi fusese 
spărgător, ar fi ocolit fără ezitare zona. Era lipsită de orice atractivitate. 
Beţivi zigzagau pe permaton, iar trotuarele rulante de la nivelul acesta 

erau permanent defecte. Cerşetori şi hoţi îi cercetau din priviri, dar 
nu se apropiau de cei trei. Han bănui că motivul îl constituia faptul 
că Chewbacca arborase cea mai amenințătoare expresie a sa de tipul 
„Nu te băga peste mine că-ţi rup braţul”. 

Pe neaşteptate însă, ceea ce lui Han i se păruse a fi un maldăr de 
zdrenţe vechi şi ponosite învie. Dintre flenduri apăru o mână umană 
scheletică şi pilotul întrezări pentru o clipă o faţă cu nas coroiat şi 
gură aproape lipsită de dinţi. O creatură bătrână ai cărei ochi sclipeau 
de... ce anume? Droguri? Demenţă? 

Ah, nu! Nu iarăşi! Ce-i cu toate babele de pe Nar Shaddaa? De 
abia aşteaptă să-şi pună labele pe piloţi tineri? 

Se trase îndărăt, însă alcoolul îi încetinise reflexele şi nu fu destul 
de rapid. O altă mână, înarmată parcă cu gheare, ţâşni din mormanul 
de zdrenţe şi-l prinse de încheietură. 

— Să vă ghicesc viitorul, domnii mei? Să vă ghicesc viitorul, 
stăpânilor? 

Glasul era ascuţit şi scârţâit, iar Han nu putea identifica accentul. 

— Urmaşa lui Vima Sunrider a zărit viitorul, domnii mei! Pentru 
un Credit, ea vă va spune ce vă aşteaptă. 

— Dă-mi drumu’! 

Han încercă să-şi elibereze mâna din ghearele murdare, dar 
strânsoarea bătrânei era surprinzător de puternică. Bâjbâi în căutarea 
unei monede de un credit, doar pentru ca să-l lase în pace. Nu voia 
să fie nevoit să folosească arma asupra hârcii — la vârsta ei, un fascicul 
paralizant ar fi putut s-o ucidă. 

— Na! Ia creditu’ ăsta şi dă-mi drumu’! 

Îi azvârli moneda în poală. 

— Vima nu-i cerşetoare! făcu bătrâna indignată. Ea-şi câştigă 
bănuţul! Ea vede viitorul... da, da! Vima ştie... da, da. 

Han se opri şi dădu ochii peste cap. Cel puţin nu încerca să-i 
propună ceva indecent. 

— Atunci, spune! se răsti el. 

— Ah, tinere căpitan..., intonă ea aproape melodios deschizându-i 
pumnul şi privindu-i palma, apoi înălţând ochii spre faţa lui. Atât de 
tânăr... şi te aşteaptă atât de multe. Un drum lung, mai întâi al 
contrabandistului, apoi al războinicului. Vei avea glorie... da, da. 
Dar mai întâi, va trebui să te lupţi cu pericole teribile. Trădare... da, 
da... trădare din partea celor în care ai încredere. Trădare... 

Ochii ei se fixară o secundă asupra lui Mako, care schimbă priviri 
exasperate cu Han. 


6 6 


— Deci voi fi trădat, concluzionă Han nerăbdător. O să mă-mbo- 
găţesc? Asta-i tot ce-mi pasă. 

— Ahhhhhhh..., chicoti ea ascuţit. Tânărul meu căpitan... da, da... 
bogăţia va veni la tine, însă abia după ce nu-ţi va mai păsa de ea. 

Han izbucni în râs. 

— S-apuc să trăiesc ziua aia! Bunico, îmbogățirea este TOT ce mă 
interesează! 

— Da, da... i-adevărat. Vei face multe pentru bani, dar vei face şi 
mai multe din iubire. 

- Grozav, pufni corellianul încercând din nou să-şi elibereze mâna. 
Gata, m-am săturat de rahatu” ăsta, mârâi el şi flexionând puternic 
încheietura se desprinse din strânsoare. Multe mulţumiri... vrăjitoare 
bătrână şi nebună. Să nu mă mai deranjezi vreodată. 

Răsucindu-se nesigur pe călcâie, porni, strâmbându-se, urmat de 
Chewbacca şi Mako. ÎI putea auzi pe Mako chicotind, iar Chewie 
continua să hohotească. Han făcu o grimasă. Baba nebună îl făcuse 
de râsul general! 

Permatonul de sub tălpile sale păru să se încline uşor şi Han nu 
putu să se gândească decât ce bine va fi să se întindă pe patul sau pe 
podeaua lui Mako şi să doarmă. 

Îndărăt o auzea pe bătrână, vorbindu-şi singură, cârâind şi cântân- 
du-şi aiureli. 

Han de abia mai ţinu minte cum urcase rampa spre apartamentul 
lui Mako şi nu-şi mai aminti defel cum căzuse pe canapea. Adormi 
instantaneu şi de data aceasta nu mai visă. 

Când se trezi, dimineaţa, uitase complet de bătrână şi de 
„prezicerile” ei. 


x k k 


Huttul Aruk făcea activitatea care-i plăcea cel mai mult în Univers... 
îşi însuma profiturile. Puternicul lord hutt, şeful clanului Besadii şi 
al kajidicului acestuia, se aplecă peste datapad şi degetele sale 
butucănoase alergară preocupate, instruind maşinăria să calculeze 
un procentaj al profiturilor bazat pe o creştere anuală de douăzeci la 
sută a producţiei, proiectat peste trei ani în viitor. 

Graficul rezultat şi valorile însoţitoare îl făcură să chicotească 
încetişor în solitudinea imensului său cabinet. Nu era prezentă nici o 
altă fiinţă vie, doar scribul lui favorit, care stătea nemişcat într-un 
colţ, strălucind metalic şi aşteptând ca stăpânul să-l cheme din odihna 
artificială. 

Aruk privi iarăşi graficul şi clipi din ochii bulbucaţi. Era un hutt 
bătrân, se apropia de al nouălea secol şi ajunsese la stadiul de 
corpolență pe care cei mai mulţi hutti îl atingeau după jumătatea 
existenței. Pentru el, efortul de a se deplasa prin forțele proprii devenise 
atât de mare, încât nici nu se mai sinchisea în această privință. Nici 
chiar avertismentele medicului său personal, care-i atrăsese atenția 
asupra iminentelor probleme circulatorii, nu-l determinau să recurgă 
la exerciţii fizice. În loc de aşa ceva, se bizuia pe sania repulsor cu 
antigravitaţie. Cu ajutorul ei putea să ajungă oriunde. Sania lui Aruk 
era de calitate de vârf, cea mai bună care putea fi cumpărată. La 
urma urmelor, de ce ar fi trebuit şeful kajidicului Besadii să-şi fi 
refuzat ceva? 

Totuşi Aruk nu era unul dintre acei hutti sibariţi care se bucurau 
de plăcerile cărnii. Într-adevăr, era expert gastronomic şi adesea 
gurmand, totuşi nu avea palate întregi ticsite cu sclavi pentru a-i 
îndeplini cel mai mărunt — sau cel mai pervers — capriciu, aşa cum 
făceau unii din rasa lui. 

Aruk auzise că Jabba, nepotul lui Jiliac, ţinea permanent lângă el 
câteva femele dansatoare umanoide legate cu lese — tocmai umanoide, 
dintre toate rasele! Asemenea lucruri i se păreau lipsite de gust şi 
extravagante. Clanul Desilijic avusese dintotdeauna o slăbiciune pentru 
plăcerile cărnii. Gusturile lui Jiliac erau superioare celor ale lui Jabba, 
însă şi el se bucura de excesele hedoniste în aceeaşi măsură ca şi 
nepotul său. 

Şi de aceea noi vom triumfa, gândi Aruk. Clanul Besadii este gata 
să sufere de lipsuri, dacă va fi necesar, pentru a-şi atinge ţelurile... 

Ştia însă că nu va fi uşor. Jiliac şi Jabba erau inteligenţi şi nemiloşi, 
iar Clanul lor era la fel de bogat ca al său. Timp de ani, cele mai 
avute şi puternice două clanuri hutte se întrecuseră între ele pentru 
afacerile cele mai lucrative. Nici unul dintre ele nu se dăduse în 
lături de la metode precum asasinarea, răpirea şi terorismul pentru 
a-şi atinge scopurile. 

Aruk era conştient de faptul că Jabba şi Jiliac ar fi făcut aproape 
orice pentru a dobori clanul Besadii. Totuşi calea spre puterea finală 
o reprezentau banii, iar pe Aruk îl încânta numărul creditelor pe 
care proiectul Ylesia îl aducea anual pentru Besadii. 

In curând, gândi el, vom avea atât de multe credite, încât îi vom 
putea şterge de pe faţa lui Nal Hutta, eliminându-i aşa cum am face 
cu orice dăunător al recoltelor sau boală a indivizilor. In curând, 
Besadii va conduce Nal Hutta fără oprelişti... 


Aruk şi Zavval, fratele său care murise, fuseseră cei care se 
gândiseră la stabilirea de colonii pe Ylesia şi folosirea pelerinilor 
religioşi ca sclavi pentru obţinerea mirodeniilor din materii prime. 
Singurul lucru de care se temuseră fusese o revoltă a sclavilor, iar 
Aruk venise cu ideea Unităţii şi Absolutului, şi a Exultării, pentru a 
lega totul laolaltă. 

Majoritatea huttilor cunoştea capacitatea lui t'landa til de a proiecta 
emoţii şi senzaţii calde şi plăcute în minţile celor mai multe specii 
umanoide, totuşi fusese nevoie de gândirea rapidă şi inteligenţa lui 
Aruk pentru a născoci ideea Exultării, ca „răsplată” toropitoare a 
minţii după o zi de muncă susţinută în fabricile de mirodenii. 

După ce înţelesese felul în care putea fi utilizată capacitatea lui 
Panda til, pentru Aruk fusese simplu să înjehebeze o doctrină, să 
compună imnuri Şi să scrie incantaţii şi litanii. lar asta fusese suficient 
pentru a produce o „religie” pe care proştii creduli din speciile 
inferioare s-o poată îmbrăţişa. 

Producţia fabricilor era excelentă — fusese excelentă din capul 
locului. O singură dată, cu cinci ani în urmă, afacerea ylesiană nu 
adusese profit. Acela fusese anul în care nemernicul de corellian 
Han Solo distrusese fabrica de sclipstim. ŞI-l ucisese şi pe Zavval, 
deşi Aruk regreta cel mai mult pierderea financiară. Nu se considera 
nepăsător sau indiferent pentru că era atât de puţin afectat de moartea 
fratelui său, ci pur şi simplu reacţiona aşa cum ar fi făcut-o orice 
hutt adevărat. 

Aruk studie un element din bugetul propus al coloniei ylesiane. 
Suma de şapte mii cinci sute de credite stabilită ca recompensă pentru 
persoana sau persoanele care aveau să-l prindă viu pe Han. „Fără 
dezintegrare” era principala cerinţă. „Capturare şi livrare în viu.” 

Şapte mii cinci sute de credite... O creştere cu două mii cinci 
sute de credite de la prima anunţare a recompensei. Aparent, Solo se 
dovedea... dificil. Ei bine, noua sumă era cu certitudine destul de 
mare pentru a ispiti mulţi vânători, deşi Aruk văzuse şi recompense 
mai mari. Cu toate acestea, pentru un om atât de tânăr, suma părea 
MăTICICĂ. 

Era oare realmente necesar să plătească un supliment pentru 
opţiunea „capturare în viu”? Aruk condusese multe şedinţe de tortură, 
distant şi eficient, dar, spre deosebire de mulţi membri ai rasei sale, 
nu simţise nici o satisfacţie în torturarea indivizilor în vederea atingerii 
propriilor sale scopuri. Dacă Han Solo ar fi fost adus înaintea lui, Aruk 
nu s-ar fi sinchisit să-l tortureze înainte de a porunci să fie executat. 

Lucrurile căpătau însă altă întorsătură din cauza lui Teroenza. 
Ilanda til era o rasă răzbunătoare şi pentru Aruk devenise clar că 
Marele Preot de Ylesia nu avea să-şi găsească odihna până nu va 
conduce personal moartea prelungă şi extrem de chinuitoare a 
corellianului. Clipă cu clipă, țipăt cu țipăt, geamăt cu geamăt, Solo 
uvea să moară în agonia cea mai teribilă, în timp ce Teroenza avea să 
savureze fiecare secundă. 

Dorea totuşi Aruk să plătească un supliment numai pentru ca 
Teroenza să fie satisfăcut? Huttul căzu pe gânduri. Cute de concentrare 
se formară deasupra ochilor bulbucaţi cu pupile în formă de fante. 
După o clipă, expiră într-un pufnet scurt şi decis. Perfect, avea să 
autorizeze plata recompensei. Teroenza putea să-şi aştepte distracţia. 
Anticiparea ei îl făcea fericit pe Marele Preot, iar subalternii fericiţi 
erau întotdeauna productivi. 

De fapt, Aruk era uşor îngrijorat în privinţa lui Teroenza. Acesta 
conducea realmente operaţiunea de pe Ylesia, oricât de mult ar fi 
încercat el şi idiotul de Kibbick să camufleze adevărul. Aruk se 
încruntă. Ylesia era o operaţiune huttă şi nu se cuvenea ca altcineva 
decât un hutt să dea ordine acolo. În acelaşi timp... Kibbick era 
unicul hutt de rang înalt din clanul Besadii disponibil la momentul 
respectiv pentru a prelua poziţia ylesiană. lar Kibbick, asta nu se 
putea nega, era un prostănac. 

Bine ar fi fost dacă aş fi cutezat să-l trimit pe Durga, gândi 
Aruk. El are voinţa şi inteligenţa de a conduce bine Ylesia, de a-i 
reaminti lui Teroenza cine-i sunt stăpânii... 

Durga era unicul vlăstar al lui Aruk, un hutt încă foarte tânăr, de 
abia trecut de vârsta responsabilităţi legale şi a adevăratei conştiinţe 
de sine — avea numai o sută de ani standard. Era însă isteţ, de zece 
ori mai isteţ şi mai inteligent decât Kibbick. 

La naşterea lui Durga, toţi ceilalți hutti îl îndemnaseră pe Aruk 
să se rostogolească peste neajutoratul nou-născut, strivindu-l, din 
cauza semnului întunecat care i se întindea ca un lichid respingător, 
de pe frunte în jos, peste un ochi şi obraz. Spuseseră că o asemenea 
înfăţişare maculată ar fi făcut ca tânărul să nu fie acceptat în societate 
şi speculaseră că toată viaţa va fi redus mintal. Istoriile străvechi 
menţionau că astfel de semne din naştere prevesteau dezastru, iar 
huttii mai bătrâni preziseseră tot felul de lucruri teribile care s-ar fi 
petrecut dacă Durga era lăsat în viaţă. 

Aruk îşi privise însă descendentul, care se zvârcolea agitat, şi 
simţise că va creşte şi va fi un hutt meritoriu, inteligent, şiret şi, la 


70 Die ac A En 


nevoie, nemilos. De aceea îl luase în braţe pe micul Durga şi anunţase 
solemn că acela era urmaşul şi moştenitorul său, prevenindu-i pe 
negativişti să-şi ţină gura. 

Se îngrijise ca Durga să fie bine educat şi să aibă tot ce-şi putea 
dori un hutt aflat în creştere. Tânărul răspunsese înaintea interesului 
manifestat de părintele său şi legătura dintre cei doi devenise foarte 
strânsă. 

Privind graficele care sintetizau finanţele ylesiane, Aruk îşi 
propuse să i le arate şi lui Durga, mai târziu în cursul zilei. Îşi pregătea 
urmaşul pentru a prelua conducerea clanului după moartea sa. 

Cifrele sunt atât de încurajatoare, gândi el, încât ar trebui să 
investim o parte din profit în întemeierea altei colonii pe Ylesia. 
Şapte colonii pot produce mai multe mirodenii decât şase. Şi putem 
spori forța misionară, recrutând mai mulţi masculi t'landa til, pe 
care să-i trimitem pentru atragerea altor „pelerini ”. 

Visul său cel mai mare era ca într-o bună zi să-şi extindă 
operaţiunile de prelucrare a mirodeniilor şi cu sclavi pe altă planetă 
din sistemul ylesian. Ştia că probabil nu avea să trăiască pentru a 
vedea două planete producând la capacitate maximă, dar Durga ar fi 
asistat cu certitudine la momentul acela. 

Rămânea o singură problemă - Desilijic. Aruk ştia că Jiliac şi 
Jabba urmăreau fiecare mişcare pe care o făceau membrii de rang 
înalt ai clanului său şi că erau gata să lovească la cel mai mărunt 
semn de slăbiciune. Cei din clanul Desilijic erau nemiloşi, şi în acelaşi 
timp geloşi pe Besadii şi pe succesul de pe Ylesia. Aruk ştia perfect 
cât de mult doreau Jiliac şi Jabba să-i distrugă pe ei şi să preia 
operaţiunea Ylesia. 

Invidia nu era însă decât o dovadă a extraordinarelor succese şi 
realizări ale clanului Besadii. Viaţa huttilor abunda în atacuri şi 
riposte. Acela era felul lor de a fi şi, ca să recunoască cinstit, pe 
Aruk îl fascinau intrigile şi pericolele. Nu şi-ar fi ales altă existenţă, 
nici dacă ar fi putut s-o facă. 

Suspinând mulţumit, dezactivă datapadul şi se întinse, frecându-şi 
ochii bulbucaţi. Muncise cu spor în după-amiaza aceasta. Era 
momentul să cineze şi avea ocazia de a petrece câteva ore cu 
progenitura sa. Ce mulţumitor că avea asemenea veşti bune! 

Conducându-şi sania repulsor prin atingeri delicate ale degetelor 
groase, Aruk lunecă din odaie, în căutare de hrană şi tovărăşie. 


MĂRIREA MIZEI DE DESCHIDERE 


Dux cinci luni şi şase vânători de recompense, Han şi Chewbacca 

se integraseră vieţii de pe Nar Shaddaa. Han găsise un apartament 
mMicuţ în districtul corellian, la aproximativ un megacvartal de locuinţa 
lui Mako şi la numai un nivel sub aceasta. Apartamentul se compunea 
din două dormitoare micuţe cu paturi pliante, o sufragerie/bucătărie 
minusculă şi o baie. Cei doi nu petreceau însă prea mult timp acasă. 
De îndată ce Mako îl prezentă pe Han asociaţilor săi, corellianul 
găsi mereu de lucru. Piloții buni erau întotdeauna apreciaţi pe Nar 
Shaddaa. 

In decursul primei sale luni, Han fu pilot de tură pe naveta ce făcea 
legătura între Nar Shaddaa şi Nal Hutta, transportând hutti şi angajaţi 
ai acestora între Satelitul Contrabandiştilor şi planeta huttilor. Han 
sperase că în felul acela avea să-i poată întâlni pe Jabba sau pe Jiliac, 
dar principalii lorzi hutti ai clanului Desilijic aveau navetele lor 
private şi nu apelau la cele publice. Han păstră referinţa căpătată de 
la Tagta, însă decise că ar fi bine să înveţe caracteristicile locale înainte 
de a încerca să se angajeze ca pilot pentru hutti, care erau stăpâni 
greu de mulţumit. 

Cam în perioada când slujba temporară a lui Han luă sfârşit, 
corellianul îl însoţi pe Mako în câteva curse, transportând încărcături 
de mirodenii de pe planeta natală a twi'lekilor, Ryloth, la portul 
intermediar Roon. Acolo întâlni o veche cunoştinţă a lui Mako, un 
contrabandist vârstnic cu chip brăzdat de riduri, pe nume Zeen Afit. 
Zeen se îndrepta spre Vizuina Contrabandiştilor cu un transport de 

alimente şi când menţionase că i-ar plăcea să fie însoţit, Han şi 
Chewbacca se oferiseră să se îmbarce alături de el. 

Vizuina Contrabandiştilor era o ascunzătoare pentru indivizii ce 
doreau să evite braţul legii şi care erau chiar mai periculoşi decât 
cetăţenii lui Nar Shaddaa. De fapt, Vizuina Contrabandiştilor se 
compunea dintr-o serie de ascunzători — ambienturi artificiale, săpate 
în câţiva asteroizi mari aflaţi în mijlocul unui gigantic câmp de 
sfărâmături spaţiale. Principalul bârlog era un tunel urât mirositor 
sfredelit într-un asteroid masiv numit Zona |. 

Zeen Afit îi arătă lui Han drumul în Vizuină, prin câmpul de 
asteroizi nesigur şi mereu schimbător, deşi nu-i îngădui să piloteze 
vechiul lui cargobot demodat, Corona. 

— Data viitoare, puştiule, îi promise cu glas hârâit şi şuierat în 
vreme ce degetele îi alergau peste comenzi. Îţi promit! De data asta, 
mulţumeşte-te să-l urmăreşti pe unchiu' Zeen şi admiră peisajul. 

Han înghiţi un nod, când Corona evită în ultima clipă coliziunea 
cu o stâncă colţuroasă ce gonea prin spaţiu şi care i-ar fi transformat 
pe ei şi nava în molecule. 

— Dacă o să mai fiu în viaţă data viitoare, comentă el aplecându-se 
instinctiv când alt asteroid aproape că le zgârie videcranul. La naiba, 
Zeen, ia-o mai încet! Ai înnebunit? 

— Singurul mod în care poţi zbura într-un câmp de asteroizi, 
puştiule, este s-o faci foarte rapid şi bazându-te pe instincte şi 
experienţă, replică Zeen Afit fără să-şi desprindă ochii de la 
instrumente. Dacă încerci să umbli în vârful picioarelor, probabil că 
vei fi făcut praf înainte de a te putea şterge la nas. Eu intru întotdeauna 
direct, ţin ochii deschişi... şi uite că o fac de atâta timp. 

Când ajunseră la legendara Vizuină a Contrabandiştilor, Han şi 
Chewbacca îl urmară cu precauţie pe Zeen Afit în Zona |, pentru a 
întâlni „gaşca”, aşa cum îşi numea el prietenii. Han făcu cunoştinţă 
cu Jarril, un bărbat slab şi palid, cu chip acoperit de cicatrice, şi cu 
alt bărbat, mai vârstnic şi cu o calviţie accentuată, care avea porecla 
ridicolă „Puştiul” DXo'In. 

Zona | era un labirint simetric de încăperi, săli de masă, localuri 
pentru jocuri de noroc, baruri şi tainiţe pentru droguri. Han era 
realmente nervos, înțelegând că aici, chiar mai mult decât pe Nar 
Shaddaa, nu existau legi. Absolut nici una! 

Aici ar fi putut să moară şi nimeni, cu excepţia lui Chewie 
(presupunând că wookieeul însuşi ar mai fi trăit — o ipoteză 
improbabilă), nu ar fi ştiut sau nu ar fi fost interesat. Corellianul avu 

grijă să nu-şi trădeze în nici un fel agitația. El crescuse printre indivizi 
aflaţi în afara legii şi până la vârsta de zece ani văzuse destui 
degeneraţi, totuşi până atunci nu întâlnise niciodată în acelaşi loc 
chiar atât de multe fiinţe rătăcite, disperate şi însetate de sânge. 

Îndreptându-se spre bar alături de Zeen, Han observă pârâiaşul 
de lichid vâscos verde-gălbui care se prelingea prin canalul ce traversa 
mijlocul podelei de piatră. Chewbacca adulmecă, apoi mârâi în semn 
de protest. 

— Aşa-i, încuviinţă Han fremătând din nări, duhneşte al naibii. 
Ce naiba-i chestia asta, Zeen? O văd şi pe pereţi... 

— Infiltraţia cu care trebuie să ne obişnuim, puştiule, răspunse 
contrabandistul. Pute, nu-i aşa? Din când în când, ne spunem şi noi 
că ar trebui să aflăm de unde provine şi s-o stăvilim. Am auzit că ar 
fi un soi de compus proto-organic, amestecat cu sulf. 

Han strâmbă din nas. Infiltraţia mirosea precum Carnea râncedă 
amestecată cu vegetaţie putredă, peste care cineva turnase cu 
generozitate ouă clocite. El avusese parte şi de mirosuri mai groaznice, 
totuşi nu recent. 

Păşiră peste canalul de scurgere, înaintând spre tejgheaua barului 
şi atenţia lui Han fu atrasă de o femeie deosebit de frumoasă cu păr 
lung şi negru, care sărea realmente în ochi în mijlocul adunăturii de 
contrabandişti dubioşi. Purta o fustă scurtă, care-i punea în valoare 
picioarele superbe, deasupra căreia cămaşa retezată cu poalele legate 
strâns nu-i acoperea complet nici pieptul şi nici mijlocul. Corellianul 
o privi, gândindu-se că era una dintre cele mai spectaculoase femei 
pe care le văzuse vreodată. Brusc, îşi dădu seama că şi ea îl fixa cu 
privirea. Fără să ezite, Han îşi etală zâmbetul cel mai cuceritor. 

Femeia porni spre ei. Pulsul lui Han se iuți o clipă, apoi înţelese 
că era privit cu o lipsă evidentă de entuziasm, de parcă ar fi fost o 
halcă de carne de traladon care se înverzise pe margini. Zâmbetul îi 
îngheţă pe buze. Bănuiesc că atracţia nu este reciprocă... 

— Han, rosti Zeen arătând spre femeie, îţi fac cunoştinţă cu o 
prietenă de-a mea, „Vânoasa” Ana Blue, una dintre cele mai celebre 
contrabandiste. Joacă de asemenea un sabacc dat naibii. Blue, el este 
Han Solo, un puşti nou pe care l-am adus ca să vadă locurile. lar 
acesta este partenerul lui, Chewie. 

Han încuviinţă din cap cordial. 

— Încântat de cunoştinţă... 

Sesizându-i şovăiala cauzată de faptul că nu ştia cum să i se adreseze, 
femeia surâse, dezvăluind un incisiv sclipitor din cristal albastru. 

— Spune-mi Blue, rosti ea cu glas senzual. Han Solo, ai zis? şi — 
se întoarse către tovarăşul pilotului — Chewie? 

— Chewbacca, preciză Han. 

— Mă bucur să te cunosc, Chewbacca, zise femeia. Încă n-ai 
cunoscut-o pe Wynni? 

Chewie înclină capul pe un umăr şi schelălăi încet o întrebare. 

„Vânoasa” Ana Blue îi surâse. 

— O s-o recunoşti când o s-o vezi, promise ea enigmatic. 

— Îţi pot oferi ceva de băut... Blue? întrebă Han. 

Ea îl privi, păru că se gândeşte, apoi zâmbi vag. 

— Nu, nu cred. Eşti drăguţ, dar nu genul meu, Solo. Mie-mi plac 
bărbaţii ceva mai... căliţi. 

Zeen chicoti. 

— E dată naibii, Blue a noastră, comentă el observând întristarea 
lui Han cauzată de respingerea directă. Voi tinerii celibatari nu oferiţi 
suficientă... aţâţare. Ei îi place atracţia urmăririi, mai ales când face 
parte din excitarea oferită de a fura ceva ce nu-ţi aparţine. 

„Vânoasa” Ana Blue îl cercetă pe Zeen din creştet până-n tălpi. 

— În ultima vreme îţi place să-ţi asumi riscuri, aşa-i? rosti ea cu 
glas tărăgănat, apoi reveni spre Han. Joci sabacc, Han Solo? 

Pilotul încuviinţă din cap. 

— Mi-am încercat norocul, replică el precaut. 

Femeia îi surâse lent şi ispititor. 

— Mai treci pe-aici, atunci. Mi-ar plăcea sânge nou la masa mea. 

ÎI salută din cap pe Chewbacca, apoi se întoarse şi se îndepărtă. 
Han o privi şi clătină admirativ din cap. 

— Pe toate creaturile Xendorului... este grozavă! 

— Sabacc curat, aprobă Zeen. Minereu de calitatea-ntâi. 

— Şi n-o interesează decât bărbaţii însuraţi? 

— Să zicem doar că preferă aţâţarea vânătorii. Oricine este prea 
disponibil sau gata să se lase prins, nu-i o pradă îndeajuns de interesantă. 

— Parcă vorbeşti despre păianjenii îmblăniţi devaroneni, comentă 
Han uitându-se cum silueta realmente fascinantă a „Vânoasei” Ana 
Blue dispăru în mulţimea de contrabandişti care flecăreau, râdeau şi 
beau. 

— Nu eşti pe departe, puştiule, chicoti Zeen şi-i făcu cu ochiul. 
Blue a noastră este unică. Ea... 

Se întrerupse şi se întoarse, când un răget asurzitor reverberă 
prin bar. Han se răsuci pe călcâie şi zări o wookiee în pragul uşii. 
Era masivă pentru o femelă wookiee, fiind la fel de înaltă şi de 

musculoasă precum Chewie. Ochii ei albaştri îl fixau fără să clipească 
pe însoţitorul lui Han, care evita făţiş să privească spre nou-venită. 

— Cine este? îl întrebă corellianul pe Zeen. 

- Wynni, răspunse bătrânul contrabandist şi-i făcu cu ochiul, 
rânjind vulgar. 

Han şi Chewbacca o priviră pe wookiee, care se apropie de ei şi 
mârâi un salut răguşit spre Chewie, ignorându-l complet pe tovarăşul 
lui uman. După aceea întinse o labă lăţoasă şi o cobori admirativ pe 
braţul lung al lui Chewbacca. 

Bărbatul reveni spre Zeen. 

— Cred că-l place, comentă sec în bazică. 

— Aşa se pare, aprobă celălalt. Am senzaţia că amicului tău i se 
oferă ceea ce tu n-ai căpătat, puştiule. Atât doar că el nu pare foarte 
încântat în privinţa asta. 

Contrabandistul cu chip ridat avea dreptate. Chewbacca privi cu 
disperare în jur, în vreme ce femela wookiee se lipi de el, torcând 
sugestiv. 

Prinzând căutătura lui Han, Chewie clătină din cap cu o mişcare 
scurtă, dar elocventă. Pilotului i se făcu milă de prietenul său. 

— Hei, Chewie, rosti cu glas tare, trebuie să plecăm. 

Wynni se răsuci şi mârâi către el. În mod evident, nu-i plăcea că 
intervenise în tentativa ei de seducţie. Han o privi şi ridică din umeri. 

— Îmi pare rău, făcu el. Trebuie s-ajungem la o întâlnire stabilită 
de mult. 

În mod clar, Wynni nu-l credea. Hurui gros din fundul gâtului. 

Corellianul îşi dădu seama că în jurul lor începuseră să se strângă 
spectatori. „Puştiul” DXo'In, prietenul pleşuv al lui Zeen, făcu un 
pas în faţă. 

— Wynni, vorbi către wookiee, nu-i politicos să acuzi pe cineva 
că minte. Han spune adevărul. Tocmai l-am angajat pe el şi pe amicul 
lui wookiee să fie copilot şi tunar la bordul Focului stelar, care 
pleacă spre Kessel. De acum, droizii mei trebuie să fi terminat de 
încărcat marfa. Să-i dăm drumul, Solo! 

Han zâmbi dulce spre Wynni şi strânse din umeri, cu o expresie 
de tipul „Ce poţi face?”. Chewbacca nu se sinchisi să încerce să 
ascundă cât de încântat era să scape de femela prădător. 

Pornind pe coridor spre hangaru! de încărcare din Zona 1, Han îi 
zâmbi recunoscător „Puştiului”. 

- Mulţumesc, spuse el. Pentru un moment am crezut că nu-l voi 
putea scoate pe Chewie de acolo fără s-o înfurii. 


„Puştiul” DXo'In rânji. 

— Mda, şi nu-i tocmai înţelept să înfurii o wookiee cuprinsă de 
iubire. Aşadar, ce vrei să faci acum? Intenţionezi cu adevărat să mă 
însoţeşti spre Kessel? 

— Sigur că da — mi-am dorit dintotdeauna s-ajung, acolo. După 
ce-ţi descarci marfa, te duci pe Rută? 

— Nu ştiu, răspunse „Puştiul”. Poate că da, dacă mă aşteaptă vreun 
transport. Oricum, trebuie să existe cineva căruia să i te alături pentru 
a merge pe Rută. 

Han auzise despre Ruta Kessel, considerată testul decisiv pentru 
măiestria unui pilot contrabandist. Cursul respectiv le permitea 
piloților să scurteze drumul printr-o regiune mare şi pustie a spaţiului, 
a cărei ocolire ar fi durat mai mult de două zile. Însă drumul direct 
de la Kessel la itinerariile comerciale standard trecea periculos de 
aproape de Foale, o mulţime de găuri negre ce distorsionau atât 
spaţiul, cât şi timpul. Multe nave cu echipajele lor fuseseră pierdute 
în Foale. 

După ce ajunseră în securitatea Focului stelar, „Puştiul” arătă 
spre comenzi. 

— Am auzit că eşti bunicel, Solo. Vrei să-ncerci s-o duci prin câmp? 

Han încuviinţă din cap şi simţi cum i se usucă gura. Amintindu-şi 
sfatul lui Zeen, se sili să pătrundă cu încredere în câmp, nu să piloteze 
cu prudenţă. Îşi aminti istorisiri relatate de piloţii care fuseseră în 
Norocul negustorului, Care sugerau că Zeen avusese dreptate — o 
persoană cu nervi de oţel şi reflexe rapide se putea descurca în 
majoritatea câmpurilor de asteroizi. Ţinându-şi răsuflarea, Han nu 
reduse nici o clipă viteza, legănând în toate părţile micul cargobot 
uzat. 

„Puştiul” stătu în scaunul pilotului şi se mulţumi să privească. 
Interveni o singură dată şi atunci o făcu ca să mărească cu o gradaţie 
acceleraţia navei, pentru a evita un asteroid mic ce se rotea în jurul 
altuia mai mare, care îşi ocultase satelitul. Focul stelar trecu atât de 
aproape, încât ecranele deflectoare se autoactivară şi nava vibră, 
protestând. Evitară însă impactul. 

Han îşi muşcă buza, atunci când bucata de rocă, mare cât jumătate 
din navă, se rostogoli înapoia sa, îndepărtându-se. 

— Scuze, „Puştiule”, ar fi trebuit s-o văd... 

— N-aveai cum Solo, îi răspunse celălalt. Eu intru şi ies de atâţia 
ani din Vizuină încât practic cunosc toţi bolovanii de aici. Ştiam că 
ăsta ascunde un copilaş în spate, fiindcă l-am mai văzut. 

Când ieşiră în cele din urmă din câmpul de asteroizi, Han avu 
impresia că pilotase o zi întreagă, nu doar o jumătate de oră. S-ar 
Ii relaxat în scaun, dar, trăgând cu ochiul spre „Puştiul” DXo'In, 
văzu, că acesta lăsase capul pe spate şi închisese ochii, părând că 
doarme. 

Han se uită către Chewie, strânse din umeri şi i se adresă: 

— Ja comanda o secundă, amice, până stabilesc un curs spre Kessel. 

După câteva minute, Han preluă coordonatele finale de la navical- 
culator şi finaliză cursul. Se uită din nou la „Puştiul” DXo'In, care 
deschise un ochi albastru-spălăcit. 

— Dă-i bice, Solo, se auzi glasul răguşit. 

— Imediat, rânji coreilianul. 

Peste câteva momente, punctuleţele scânteietoare ale spaţiului 
real se alungiră înaintea lor şi Focul stelar ţâşni parcă printr-un 
tunel de linii stelare. Han îşi dădu seama că râdea ca un copil. 
Trecuse multă vreme de când nu mai pilotase cu adevărat, ci doar 
se antrenase. 

În Flota Imperială, făcuse de cart în calitate de pilot pe navele 
mari, totuşi misiunile lui favorite fuseseră cu vânătorii TIE. Mici, 
sprintene şi ucigaşe, navetele acelea necesitau control perfect în 
manevrare şi utilizarea armamentului, dar nu aveau nici un fel de 
ecranare, ceea ce le făcea extrem de vulnerabile. Puţini piloţi de TIE 
ajungeau să îmbătrânească. 

După ce Focul stelar ieşi în spaţiul real, Han privi o dată spre 
Foaie şi inspiră adânc. „Puştiul”” DXo'In, care se trezise în cele din 
urmă din moţăială, îşi întinse membrele şi rânji: 

— Impresionant, nu? 

— Fără comentarii, murmură Han. 

Foalele se întindeau înaintea lor sub forma unei serii de găuri 
negre ce sugeau viaţa din stelele vecine. Fuioare lungi de gaze se 
învoiburau, pătrunzând în giganticele vârtejuri de gaze şi praf ce 
marcau locaţiile găurilor negre. Desigur, găurile în sine erau invizibile; 
motivul pentru care se numeau „negre” era faptul că gravitația exercitată 
de ele era atât de mare, încât nimic, nici Chiar lumina nu putea să 
scape din atracţia lor. 

Totuşi locaţiile erau indicate prin aglomerările de gaze şi pulberi, 
care erau destul de numeroase. Din câte ştia Han, Foalele constituiau 
un fenomen unic în galaxie. 

— Kessel este chiar în dreapta, Solo, spuse „Puştiul”. O să-ţi arăt 
coordonatele pe ecran. 

Corellianul studie datele despre planeta micuță şi diformă care se 
rotea în jurul unei stele alb-albastre mici, dar cu lumină pârjolitoare. 
Kessel avea pe orbită doar un satelit. 

— Planeta nu-i nici măcar sferică, mormăi el. Nu are masa suficient 
de mare pentru a-şi păstra atmosfera. 

— Da, ştiu. Acolo trebuie să porţi mască respiratorie, dar funcţionează 
şi vreo două uzine generatoare de atmosferă, aşa că nu va trebui să 
îmbrăcăm costumele spaţiale, îi explică „Puştiul”. 

Han se încruntă spre afişaje. 

— Nu ştiusem că Kessel are un satelit. 

— Mda, se zvoneşte că imperialii l-au explorat şi că s-ar putea 
chiar să construiască ceva acolo. Nişte nebuni, după părerea mea. 

— Există nave imperiale pe-aici? 

Detaliul oferit de „Puşti” îl neliniştea pe Han. La urma urmelor, 
Chewie continua să fie un sclav evadat şi imperialii ar fi fost încântați 
să pună mâna pe el. 

— Da, m-am întâlnit cu un tip care lucrează ca informator pentru 
securitatea imperială şi el mi-a zis că imperialii vor să plaseze nu 
Ştiu ce instalaţie secretă chiar în mijlocul Foalelor, răspunse „Puştiul” 
gânditor. 

Han privi vârtejurile rotitoare de praf şi gaze ce marcau găurile 
negre şi clătină din cap. 

— O bază? Acolo? Chiar că-s nebuni! 

„Puştiul” înălţă din umeri. 

— Între găurile negre există mai mult spaţiu decât ai crede. Unii 
contrabandişti spun chiar că ai putea scurta Ruta Kessel, trecând pe 
lângă Foale. 

Studiind datele de pe ecran, Han încreţi fruntea. 

— Adică să parcurgi Ruta într-un timp mai scurt? 

— Da, şi asta, chicoti scârţâit „Puştiul”. Ei zic însă că lângă Foale, 
atât timpul cât şi spaţiul sunt distorsionate. În felul ăsta, nu numai că 
parcurgi Ruta într-un timp mai Scurt, Ci Şi reduci o parte din distanţă. 

— Care-i recordul? se interesă Han curios. 

— Nu ştiu — cred că-n ziua de azi este sub zece ore, dar n-am fost 
niciodată atât de ţicnit ca să-ncerc să-l depăşesc. Solo, ascultă-mi 
sfatul: să nu te joci cu Foalele! 

Han consideră că sfatul „Puştiului” era de bun simţ. Trecerea pe 
lângă Foale părea actul unui idiot — un idiot suicidal. 

Corellianul coborî Focul stelar pe Kessel şi cei trei îşi puseră 
măştile respiratorii şi ieşiră din navă. Exista un local mic, care slujea 

ca zonă de destindere, unde piloţii şi echipajele puteau să mănânce şi 
să bea, aşteptându-i pe hamalii droizi să le umple calele cu marfă. 

„Puştiul” DXo'In rămase în urmă pentru a supraveghea operaţiunile 
de încărcare, lăsându-i pe Han şi Chewie să ciugulească ceva. Peste 
zece minute, Han terminase pe jumătate un prânz sumar şi o halbă 
de bere polanis şi se întreba ce să facă în continuare. „Puştiul” DXo'In 
îi subliniase că, după încărcare, Focul stelar pornea către locuri pe 
care prefera să le ţină necunoscute — cel puţin pentru Han. Îi spusese 
că era sigur că cei doi prieteni nu ar fi avut dificultăţi în a se îmbarca 
de aici, fie spre Vizuina Contrabandiştilor, fie spre Nar Shaddaa, 
probabil via Ruta Kessel. 

Pe Kessel nu existau facilităţi pentru găzduirea peste noapte a 
călătorilor. Han întoarse capul când uşa localului se deschise şi ochii 
i se lărgiră, zărind un chip familiar. 

— Roa! exclamă el, gesticulând spre bărbatul mai vârstnic care 
tocmai intrase şi-şi scotea masca respiratorie. Hei, Roa! Vino-ncoace, 
să-ţi fac cinste cu ceva de băut! 

Roa — dacă avea alt nume, Han nu-l auzise niciodată — era un 
individ înalt şi voinic, cu păr grizonat şi zâmbet încântător. Ochii 
albaştri îi scânteiau ştrengar şi avea un simţ al umorului graţie căruia 
îşi făcea repede prieteni. Se părea că toţi cei de pe Nar Shaddaa îl 
cunoşteau şi că el îi cunoştea pe toți. 

Era prieten vechi cu Mako şi de aceea fusese unul dintre primii 
amici căruia Mako îl prezentase pe Han, după ce corellianul sosise 
pe Nar Shaddaa. 

Roa era contrabandist de peste douăzeci de ani, ceea ce-i conferea 
statutul de bunic în domeniu. Îi plăcea să joace rolul „baciului” faţă 
de contrabandiştii mai tineri şi era generos în a împărtăşi cele învăţate 
în decursul carierei. 

Spre deosebire de numeroşi contrabandişti care nu se deosebeau 
prea mult de nişte pirați, Roa avea propriul său „cod” privat, pe 
care-l preda tinerilor ce-l însoțeau în vechiul, dar meticulos întreţinutul 
său cargobot rapid, Drumețul. Aşa cum făcuse cu mulţi alţii, Roa îl 
învățase codul şi pe Han: nu ignora niciodată un apel de ajutor... nu 
lua niciodată de la cei mai săraci decât tine... nu juca niciodată sabacc, 
decât dacă eşti pregătit să pierzi... fii mereu gata s-o ştergi rapid... 
nu pilota niciodată sub influenţa alcoolului sau drogurilor. 

Contrabandiştii le numeau „Regulile lui Roa”. 

Acum, văzându-şi prietenul mai tânăr, chipul lui deschis şi prietenos 
se lăţi într-un zâmbet larg. 

— Han, ce cauţi aici? 

Han îi făcu semn spre scaunul de lângă el. 

— Este o poveste lungă. În esenţă, am ajuns aici fiindcă unei 
femele wookiee i-a plăcut prea mult de amicul Chewie. 

Roa chicoti şi-şi trecu un picior peste taburetul barului. 

— Chewbacca, să nu-mi spui c-ai întâlnit-o pe Wynni! 

Chewie gemu răsunător, dându-şi peste cap în mod expresiv ochii 
albaştri. Roa se sufoca de râs. 

— Haide, Chewie, cât de rău putea să fie să distrezi o cucoană 
wookiee amorezată? 

Chewbacca pufni, apoi se lansă într-o explicaţie vie despre cât de 
extenuantă — şi, uneori, riscantă — putea fi o idilă wookiee. Han îl 
putea înţelege, desipur, dar era evident că Roa de abia pricepea esenţa. 

Sprâncenele bătrânului contrabandist se ridicară, apoi el clătină 
din cap când Chewie încheie. 

— Mda, se pare că ai făcut ceea ce trebuia bătând iute în retragere! 
Asta mă va face să fiu atent să nu atrag niciodată atenţia lui Wynni. 

— Asta-i valabil şi pentru mine! rânji Han, apoi redeveni serios. 
Problema este că am eşuat aici. „Puştiul” DXo'In ne-a adus, dar el 
pleacă mai departe într-o misiune privată şi n-are nevoie de echipaj. 
Aşa că sunt în căutarea unei nave spre Nar Shaddaa. Ne-am putea 
lipi la tine, Roa? 

— Cum să nu, surâse celălalt. Atât doar că nu merg direct într-acolo. 
Am o încărcătură de mirodenii de transportat pe Myrkr. Te tentează 
să ajungi la Nar Shaddaa mergând pe Ruta Kessel? 

Ochii lui Han se aprinseră. 

— Ar fi grozav! Practic nu pot primi misiuni de pilotare de mâna 
întâi, până n-am parcurs o dată sau de două ori Ruta. Roa... este 
vreo speranţă să mă laşi să pilotez şi să mă-nveţi câte ceva? 

Bătrânul contrabandist rânji conspirativ. 

— Depinde... 

— De ce anume? 

— Cu câtă băutură îmi faci cinste. 

Han chicoti şi semnală droidului de la bar să le mai aducă un 
rând. 

— Povesteşte-mi despre Rută, spuse el. Cred că-s pregătit. 

După cum îi explică Roa, Ruta Kessel consta din călătoria în 
spațiul real din sectorul Kessel, pe lângă şi în jurul Foalelor, apoi 
printr-un sector spaţial dificil şi pustiu cunoscut ca „Groapa”. Groapa 
nu prezenta dificultăţile de pilotaj din Foale, totuşi acolo se pierduseră 

mai multe nave decât în apropierea Foalelor, deoarece, după ce reuşeau 
să treacă cu bine de norul de găuri negre, piloţii erau de obicei 
obosiţi şi cu reflexele încetinite. Şi tocmai când aveau nevoie de 
odihnă, îi aştepta Groapa. 

Groapa conţinea un câmp de asteroizi, nu la fel de dens precum 
cel care înconjura Vizuina Contrabandiştilor, dar care era înglobat 
în braţul rarefiat al unei nebuloase. Gazele şi praful provenite de la 
nebuloasă jucau feste senzorilor majorităţii navelor şi linia de vedere 
a piloților era serios compromisă. Zigzagul prin fuioarele ceţoase 
ale nebuloasei era o operaţiune derutantă şi riscantă, existând mereu 
posibilitatea ca atunci când pilotul vira într-o parte pentru a evita un 
asteroid să se lovească de altul. 

Roa îi explică toate lucrurile acelea lui Han, apoi îl duse în Drumețul 
şi-i arătă schiţa completă a rutei lor, trasată de navicalculator. Han o 
studie cu atenţie, după care încuviinţă din cap. 

— E-n regulă. Cred că pot face faţă, Roa. 

Căpitanul Drumețului îl măsură îndelung din privire şi aprobă. 

— Bine, fiule. Dă-i drumul! Scoate-ne de aici. 

Han dădu din cap, apoi lumea sa se îngustă la dimensiunile vide- 
cranului, coordonatelor, comenzilor, mâinilor şi ochilor săi. Se simţea 
aproape ca un biodroid, care-şi putea cupla sistemul nervos la navă. 
Era ca şi cum se contopise cu nava, devenind o unică entitate, 

Trecând pe lângă centrul Foalelor, Han fu extrem de conştient că 
cea mai mică eroare din partea lui putea însemna un dezastru pentru 
Drumeţ. Simţi sudoarea năpădindu-i fruntea, în timp ce manipula 
comenzile, evitând vârtejurile gravitaționale şi anomaliile. Alături, 
în scaunul copilotului, putea percepe încordarea lui Roa, deşi bărbatul 
voinic nu scotea nici un sunet. Îndărătul său, Chewbacca scâncea 
încetişor — un firicel subţire de zgomot în cabina de comandă altfel 
tăcută. 

Foalele erau acum de jur împrejurul lor, pe când ocoleau 
periculoasele aglomerări de găuri negre. Han ştia că ar fi fost posibil 
să parcurgă Ruta, ocolind pe departe întregul sector periculos, dar 
economiile cu costurile — de combustibil şi timp, ca şi distanţa 
suplimentară ce trebuia străbătută — făceau să merite atacarea traseului 
cu obstacole al Foaleior. 

La limită. 

Roa nu spuse nimic în vreme ce Han duse Drumeţul pe cursul 
sinuos şi complicat ce reprezenta drumul cel mai scurt prin Foale şi 
corellianul se gândi că asta însemna că se descurca bine. Încercă să 

inspire adânc, când trecură pe lângă o volbură de gaze albăstrui şi 
praf, dar pieptul îi era parcă încins cu o bandă de duroţel. 

Când Roa vorbi încetişor în cabina tăcută, sunetul vocii îl făcu pe 
Han să tresară. 

— Ai trecut de jumătate, Te descurci bine, puştiule. Ai grijă de 
asta care vine. E niţel mai păcătoasă. 

Han încuviinţă din cap şi simţi un strop mare de transpiraţie 
lunecându-i pe lângă sprânceană. Răsuci Drumeţul pe o parte şi trecu 
rapid pe lângă vârtejul de pulbere cosmică ce fusese cândva o stea. 

După aproape o oră, când Han avea impresia că pe toată durata 
drumului nu respirase niciodată adânc, ieşiră din Foale şi pătrunseră 
în Groapă. 

Un asteroid trecu rotindu-se pe lângă ei. Han reduse foarte puţin 
viteza şi încercă să privească simultan în toate direcţiile, dorindu-și 
să fi avut ochi şi în ceafă, ca un moloskian. 

Glasul lui Roa se auzi tăios: 

— Mult la babord! 

Han de abia întrezări asteroidul cât un munte care se năpustea 
spre ei. Palma lui transpirată găsi maneta pentru a pune în aplicare 
comanda lui Roa... şi alunecă! 

Panica îi irupse în piept, încleştă degetele umede pe manetă, 
supracompensă şi făcu nava să ajungă în calea altui asteroid! 

Chewbacca urlă şi Roa slobozi o înjurătură. Han reuşi să evite la 
limită muntele de stâncă. 

— Scuze, murmură el încordat. Mi-au alunecat degetele. 

Fără alt cuvânt, Roa cotrobăi într-un dulăpior şi scoase ceva dinăuntru. 

— Ține! Cadoul meu, fiindcă ai trecut de Foale. O să iau eu 
comanda, până ți le pui. 

Han luă perechea de mănuşi de pilot, căptuşite cu material 
antiglisant şi le trase pe mâini, fixându-le cu grijă. Flexionă degetele. 

— Mulţumesc, Roa. 

— Pentru puţin, răspunse bătrânul contrabandist. Eu le port 
permanent şi-ţi sugerez şi ţie să faci la fel. 

— Aşa o să fac, încuviinţă Han. 

Peste câteva ore, după ce Han terminase prima sa Rută Kessel şi 
se destindeau toţi în siguranţa relativă a hiperspaţiului, Roa se lăsă 
pe spate în scaunul de copilot. 

- Trebuie să recunosc, vorbi el, că n-am mai văzut pe nimeni 
care să zboare aşa de lin pe Rută din prima încercare. Eşti un pilot 
înnăscut, fiule. 

Han rânji încântat. 

— lar tu, un profesor excelent. 

Chewbacca observă morocănos că el nu ar fi obiectat faţă de ceva 
mai multe lecţii din partea lui Roa — Han îl speriase atât de rău, încât 
era de mirare că nu-i căzuse tot părul. 

Han se întoarse şi-şi privi partenerul îmblănit. 

— Auzi, mai ţine-o tot aşa, şi-o să-i dau lui Wynni adresa noastră, 
când o s-o-ntâlnesc data viitoare. 

Chewie amuţi, fulgerându-l din ochi. 

— Ce intenţionezi în continuare, Han? se interesă Roa. Nu toţi 
contrabandiştii se pot lăuda că au parcurs Ruta Kessel, iar tu ai 
făcut-o într-un timp excelent. Care-i următorul tău pas? 

Corellianul se gândise deja în privinţa respectivă. 

— Aş vrea ca eu şi Chewie să avem propria noastră navă, 
mărturisi el. Desigur, mai întâi va trebui să iau una în leasing, 
dar poate că într-o bună zi voi găsi o navă pe care s-o pot cumpăra. 
Voi avea însă nevoie de o grămadă de credite. De aceea, când mă 
întorc pe Nar Shaddaa, vreau să merg acolo unde creditele nu 
lipsesc. 

Sprâncenele lui Roa se înălţară. 

— Huttii, spuse el. 

Han verifică stabilizatoarele. 

— Da, huttii. 

Celălalt clătină din cap, încruntându-se. 

— Să ştii că munca pentru hutti prezintă riscurile ei. Huttii sunt 
patroni periculoşi. Dacă-i nemulţumeşti cu ceva, poţi sfârşi înotând 
prin vid fără costum. 

— Mda, încuviință mohorât Han, am mai lucrat pentru ei. Totuşi, 
ca să câştigi bani frumoşi, trebuie să fii gata să-ţi asumi şi riscuri... 

După două săptămâni şi alt vânător de recompense, Han şi 
Chewbacca se îndreptară spre cea mai mare clădire din districtul 
hutt de pe Nar Shaddaa. Cândva un hotel de lux, Nestemata era 
acum cartierul general al kajidicului Desilijic. 

Pe vremea când Nestemata fusese hotel, managementul se lăuda 
Că putea să păzduiască mai bine de jumătate din rasele cunoscute în 
galaxie. Creaturi acvatice, respiratori de metan sau fiinţe care nu 
puteau trăi decât în condiţii de gravitație redusă — Nestemata le 
adăpostise pe toate şi multe altele. 


Apropiindu-se de clădirea veche, Han putea să vadă că fusese 
masiv refăcută şi adaptată noilor ocupanţi. Recepţia gigantică conţinea 
acum rampe rulante ce duceau spre niveluri superioare. Mochetele 
fuseseră scoase şi pardoseala de piatră fusese şlefuită până la un 
lustru sclipitor, pentru a facilita glisarea huttilor. 

Han verifică pentru a patra oară că avea în buzunar cubul-mesaj 
al lui Tagta şi privi spre Chewbacca. 

— Tu poţi să nu intri, amice. Probabil că mă pot descurca şi singur 
la interviul acesta. 

Unicul răspuns al lui Chewie fu o scuturare fermă din cap. 

— În regulă atunci, înălță din umeri Han, dar să mă laşi numai pe 
mine să vorbesc. 

Majordomul lui Jiliac pe Nar Shaddaa se dovedi a fi o femelă 
umană, o roşcată atrăgătoare care se apropia de vârsta mijlocie. Purta 
o rochie verde simplă, de croială modestă. Han fu impresionat de 
demnitatea şi aspectul ei, când se prezentă: 

— Mă numesc Dielo şi sunt secretara lordului Jiliac. Aţi spus că 
aveţi o scrisoare de recomandare, domnule? 

Corellianul încuviinţă, simțindu-se de-a dreptul sărăntoc prin 
comparaţie cu ea, deşi îmbrăcase pantalonii, cămaşa şi haina sa cele 
mai bune. La interior se simţea vulnerabil, dar învățase cu mult timp 
în urmă să nu-şi trădeze niciodată disconfortul sau nesiguranța. De 
aceea surâsul lui nepăsător nu tremură nici o clipă şi nici o fisură nu 
răzbătu în ţinuta de bravură degajată. 

— Aşa este. 

— Puteţi să mi-o arătaţi? 

— Evident, atâta vreme cât nu plecaţi cu ea. 

Scoase micul holocub şi i-l întinse. Femeia examina rapid pata 
verzuie de pe lateral, scană mesajul apoi aprobă din cap. 

— Perfect, zise ea şi-i restitui holocubul. Vă rog să aşteptaţi aici. 
Vă voi chema imediat. 

După patruzeci şi cinci de minute, reapăru şi-l conduse pe Han în 
sala de audienţe a lordului Jiliac. 

Pilotul era uşor nervos, întrebându-se dacă huttul Jiliac avea 
să-l recunoască drept unul dintre emisarii care, cu cinci ani în 
urmă, îi aduseseră un mesaj în palatui de pe Nal Hutta. Mesajul 
provenise de la Zavval, rivalul lui Jiliac. Lordul Y lesiei îl somase 
pe Jiliac şi-l ameninţase cu consecinţe teribile. Când îl auzise, 
Jiliac făcuse o criză de nervi şi distrusese o parte însemnată a sălii 
sale de audienţe. 

Han spera că lordul hutt nu avea să-l recunoască; la urma urmelor, 
atunci nu-şi spusese numele. În plus, nu mai avea nouăsprezece ani... 
şi arăta mult diferit. Era mai tras la faţă, mai matur, iar perioada 
petrecută în Academie îi sporise greutatea şi masa musculară. Ca să 
nu mai amintească de faptul că, probabil, în ochii unui hutt cei mai 
mulţi oameni semănau destul de mult unul cu celălalt. 

Cu toate acestea, îşi simţi gura uscată când trecu prin uşa spre 
încăperea cea mai interioară. 

Fu oarecum surprins să găsească înăuntru doi hutti. Unul era de 
aproape două ori mai mare decât celălalt, ceea ce însemna că era mai 
bătrân. Pe durata vieţii, huttii creşteau şi unii dintre ei atingeau 
dimensiuni cu adevărat impresionante. După atingerea maturității, 
huttii obişnuiţi aveau parte de câteva perioade de creştere, iar Han 
auzise Că unii îşi puteau dubla mărimea în câţiva ani. 

Bărbatul miji ochii spre ei. Era aproape sigur că Jiliac era cel mai 
masiv. 

Încăperea era uriaşă şi luxoasă; în mod evident, înainte fusese 
principala sală de bal a hotelului. Pereţii erau acoperiţi cu oglinzi şi 
Han se putea zări din ambele părți. 

Când se opri în cele din urmă înaintea celor doi extratereştri, 
pilotul se înclină adânc. Dielo gesticula spre el şi vorbi într-o huttă 
acceptabilă: 

— Lord Jiliac, acesta este pilotul corellian pe care vi l-a recomandat 
vărul vostru, lord Tagta. Se numeşte Han Solo. Wookieeul se numeşte 
Chewbacca. 

Han făcu încă o plecăciune. 

— Excelenţa Voastră, rosti el în bazică, este un privilegiu să vă 
întâlnesc. Vărul vostru, lordul Tagta, a spus că sunteţi mereu în căutare 
de piloţi buni. 

— Pilot Solo, făcu Jiliac răsucind spre el ochii bulbucaţi şi înecaţi 
în grăsime şi privindu-l cu o curiozitate vagă, vorbeşti şi înţelegi 
hutta? 

— O înţeleg, Excelenţa Voastră. Nu o vorbesc îndeajuns de bine 
pentru a-i folosi toată bogăţia şi frumuseţea şi de aceea nu este cuvenit 
pentru mine să încerc s-o utilizez, declară sincer Han. 

Din fericire, huttii erau uşor de măgulit şi declaraţia respectivă 
îşi atinse ţinta. 

— Oho, exclamă Jiliac întorcându-se spre huttul mai mic, un om 
care ne înţelege frumuseţea graiului. Cu adevărat un membru sensibil 
şi perspicace al rasei sale. 

— Asta nu ne spune prea multe, chicoti gros celălalt hutt, mai 
tânăr şi mai mărunt. Mă întreb dacă acest căpitan Solo poate să 
piloteze la fel de bine pe cât lasă să se înţeleagă. 

Han îl cercetă cu atenţie şi văzu inteligenţa ascuţită care sclipea 
din ochii cu pupile în formă de fante. Huttul era de înălţimea sa şi 
lung de numai patru-cinci metri. Jiliac îl observă pe Han privindu-i 
tovarăşul. 

— Căpitane Solo, el este nepotul meu, Jabba, care mi-a devenit 
indispensabil în conducerea Kajidicului Desilijic. 

Han se plecă spre huttul mai tânăr. 

— Vă salut, Excelenţa Voastră. 

— Salut, căpitane Solo, răspunse Jabba fluturând grațios din mâna 
sa micuță. Renumele ţi-a luat-o înainte. 

Jiliac întinse la rândul său mâna. 

— Ajunge cu pălăvrăgeala. Holocubul, căpitane! 

— Desigur, Excelenţa Voastră. 

Han scoase obiectul din buzunar şi i-l întinse. 

Lordul hutt îl examină câteva minute, apoi trecu un mic dispozitiv 
de scanare peste pata verzuie. Satisfăcut în cele din urmă, privi spre 
Han. 

— Ai venit cu recomandări excelente, căpitane. Avem mereu nevoie 
de piloţi experţi. 

Corellianul încuviinţă din cap. 

— Excelenţa Voastră, aş dori să lucrez pentru dumneavoastră şi 
pentru nepotul dumneavoastră. 

- Perfect, atunci eşti angajat, căpitane. Ce se întâmplă însă cu 
tovarăşul tău? îl indică pe Chewbacca. 

— Suntem o echipă, Excelenţa Voastră. Chewie este copilotul 
meu. 

— Cu adevărat? făcu Jabba. Mie mi se pare mai degrabă un 
bodyguard. 

Han îl percepu pe Chewie încordându-se lângă el şi simţi, mai 
degrabă decât auzi, uruitul îndepărtat de furie care se ridica din 
pieptul îmblănit. 

— Chewie este un pilot bun, insistă el. 

— Vremurile sunt periculoase pentru persoanele oneste în afaceri, 
atrase atenţia Jiliac. Vreunul dintre voi este instruit în sisteme de 
armament? 

— Eu sunt tunarul, Excelenţa Voastră, spuse Han. Recunosc, Chewie 
este un ochitor bunicel, dar eu îi sunt superior. 

— Aha! păru încântat Jabba. În sfârşit un om care nu ne amăgeşte 
cu noţiunea lui prostească asupra ,„modestiei”. 

— Mă bucur că sunteţi de aceeaşi părere, replică pilotul sec. 

— Kessel..., rosti gânditor Jiliac. Sursele noastre spun că ai fost la 
Kessel. 

— Da, Excelenţa Voastră, încuviinţă Han. Şi am parcurs Ruta aproape 
în timp record, deşi a fost prima mea cursă. 

— Excelent! bubui Jabba, care avea un glas aproape la fel de 
profund ca al unchiului său mult mai mătăhălos. 

Chicoti gros „ho-ho-ho”, apoi întrebă: 

— Eşti gata atunci să efectuezi Ruta Kessel, transportând mărfuri 
pentru noi? 

— Depinde de marfă, Excelenţa Voastră. 

-În clipa de faţă nu dispunem de nici o modalitate de a determina 
care va fi marfa, zise Jiliac. În mod oficial vei pleca de pe Kessel cu 
o încărcătură de mirodenii, probabil sclipstim, fiindcă mirodeniile 
sunt extrase de pe Kessel. Însă conţinutul calelor tale la asolizarea pe 
Kessel poate să varieze foarte mult. Alimente, obiecte de lux, un 
transport de sclavi sau... 

— Fără sclavi, îl întrerupse scurt Han. (Trebuia să clarifice situaţia 
din timp. Dacă-l concediau din cauza asta, avea să continue să-şi 
caute de lucru.) Excelenţa Voastră, voi transporta aproape orice pentru 
dumneavoastră, dar nu sclavi. 

Ambii hutti se holbară la pilot, evident luaţi prin surprindere de 
cutezanţa sa. În cele din urmă, Jabba întrebă: 

— De ce nu, căpitane Solo? 

— Din motive personale, Excelenţa Voastră. Am cunoscut sclavia 
îndeaproape... şi nu mi-a plăcut. 

— Oho! chicoti iarăşi Jabba. Bravul nostru căpitan are scrupule... 
poate chiar o etică! 

Han refuză să se lase atras în dispută şi se mulţumi să-şi susţină condiţia. 

Jiliac făcu un gest scurt spre el, indicându-i să rămână pe loc, 
apoi el şi mai tânărul hutt unduiră unul spre celălalt. Privindu-i cum 
se deplasau, Han nu putea decide dacă-i aminteau mai mult de şerpi 
sau de limacşi. Lunecau pe podea, folosindu-se de contracţiile musculare 
pentru a avansa. 

Cei doi hutti îşi apropiară capetele şi discutară. După două minute, 
se despărţiră şi reveniră la Han şi Chewie. 

— Perfect, căpitane Solo, tună Jiliac, nu vei căpăta misiuni de 
transport de sclavi. 


— Vă mulţumesc, Excelenţa Voastră, rosti Han simțind un val de 
uşurare. 

— Sclavii nu constituie o parte majoră a afacerilor noastre, interveni 
Jabba pe un ton dispreţuitor. Lăsăm majoritatea acestui domeniu în 
seama kajidicului Besadii, care operează pe Ylesia. 

— Al auzit vreodată de Ylesia, căpitane Solo? se interesă Jiliac. 

Han se încordă, dar nu se trădă în nici un fel. 

— Da, Excelenţa Voastră, am auzit. 

— În momentul de faţă, principalele noastre transporturi sunt de 
Tyll, căpitane, spuse Jabba. Tocmai am descoperit o sursă nouă de 
comerţ pe Ryloth, planeta twi'lekilor. Ai fost acolo? 

— Da, Excelenţa Voastră, am fost. Cunosc coridoarele spaţiale 
din regiunea aceea. 

— Bun, aprobă Jabba şi-l privi pe Han cu atenţie cu ochii săi mari 
ce clipeau rareori. Spune-mi, căpitane, ai pilotat vreodată un iaht 
spaţial? 

Bărbatul reuşi să-şi oprească surâsul ironic. Motivul pentru care 
îl urmăreau vânătorii de recompense era că, pe lângă faptul că luase 
caimacul galeriei de artă a lui Teroenza, furase şi iahtul spaţial personal 
al lui Zavval şi Teroenza. 

— Da, Excelenţa Voastră, am pilotat. 

Jabba îl examină gânditor. 

— Voi ţine minte lucrul ăsta. 

Jiliac făcu din mână un gest de concediere. 

— Rămânem în contact, căpitane. Deocamdată eşti liber să pleci. 

Han se înclină spre hutti şi, în aceeaşi clipă, îşi înghionti discret 
prietenul wookiee. Chewbacca mârâi încet, dar îşi plecă în faţă 
jumătatea superioară a trupului. 

Pilotul ieşi din sala de audienţe, simțind transpiraţia care i se 
prelingea între omoplaţi. Încet, grijuliu, suspină adânc şi uşurat. 

Ar fi bine să fi meritat... 

În următoarele trei luni, Han lucră ocazional pentru Roa, dar 
zbură şi în multe misiuni pentru hutti. Căpătă reputația unui pilot 
capabil să obțină viteze maxime chiar din nave inferioare şi dispus 
să facă orice ar fi fost necesar pentru a-şi duce marfa de contrabandă 
la destinaţie. 

Parcurse Ruta Kessel de atâtea ori, încât nici nu mai ţinu socoteala 
curselor. 

Frau momente când huttii nu aveau nevoie de el timp de zile sau 
săptămâni la rând şi atunci prelua misiuni de la Mako, Roa sau alţi 
beneficiari. Totuşi Jiliac şi Jabba îi ofereau aproape constant de lucru 
şi majoritatea veniturilor sale. 

Ambii hutti aveau iahturi personale. Han descoperi că amândoi 
aveau acţiuni consistente pe alte planete decât Nal Hutta — de fapt, 
Jiliac conducea de facto Dilbana, iar Jabba era principalul personaj 
al lumii interlope pe o planetă obscură numită Tatooine. 

Într-o zi, Han şi Chewie fură chemaţi să piloteze iahtul personal 
al lui Jabba, Nestemata stelară, spre Tatooine. Han ar fi preferat mai 
degrabă să transporte mirodenii. Jabba era temperamental şi obişnuit 
să-şi impună opiniile, de aceea era un pasager irascibil şi solicitant. 
Han fu fericit că huttul îşi luase cu el câţiva slujitori personali, care 
să-i satisfacă dorinţele, astfel că el nu trebuia să facă nimic altceva 
decât să piloteze. 

Un rol important în anturajul lui Jabba îl avea valetul twi'lek Lobb 
Gerido, pe care Jabba îl trata îngrozitor, poruncindu-i întruna, răstindu-se 
la el şi insultându-l. Han era fericit că nu trebuia să suporte asemenea 
ieşiri. Alaiul huttului mai conţinea câteva tinere dansatoare humanoide, 
un jucător de nalargon poreclit „Pac-Pac” şi bucătarul lui Jabba şi 
Jiliac din reşedinţa lor de pe Nar Shaddaa, un ishi tib pe nume Totoplat. 

Scopul voiajului lui Jabba era de-a transporta la palatul său de pe 
Tatooine un „animal de casă” recent achiziţionat. Creatura era un 
coşmar — avea gheare sfârtecătoare, bot lung, aspirator, şi apetitul 
insaţiabil. Han află că se numea băutor-de-sânge oskan. Stomacul 
corellianului se întoarse pe dos în unica ocazie când văzu cum era 
hrănit. Întreaga cală duhnea din cauza animalului. Mânca groaznic 
de murdar şi efluviile emanate erau îndeajuns pentru a sufoca un 
vierme de stârvuri corellian. 

Iahtul era o navă mare, un crucişător ubrikkian rapid, acţionat de 
o pereche motoare ionice ubrikkiane N2, cu putere suplimentară 
asigurată de trei motoare ionice Kuat T-c40, mai mici. Era de 
asemenea bine ecranat şi înarmat cu şase turbolasere. În calele lui 
puteau să încapă şase navete de vânătoare tip Z-95 Headhunter, plus 
două navete mici pentru asolizare. 

Aşa cum se întâmpla frecvent, în voiajul acesta Nestemara stelară 
nu era dotată decât cu două navete de vânătoare şi doi piloţi. Navetele 
erau rezistente, dar nu aveau hiperpropulsie şi se ştia că Jabba le 
desfăşura ca ariergardă atunci când efectua saltul în hiperspaţiu. Jabba 
se purta dur cu navetele şi cu piloţii lor. 


Tatooine era o planetă foarte îndepărtată şi Han fu nevoit să execute 
mai multe salturi hiperspaţiale ca să ajungă acolo. Penultimul său 
salt îl aduse într-un plan spaţial puţin frecventat, dar reprezenta ruta 
cea mai directă spre Tatooine. 

Acolo îi aşteptau piraţii. Patru nave drelle, în formă de picătură, 
zvelte şi sclipitoare, mici, dar ucigaşe. Han se mai confruntase cu 
acel tip, pe timpul când lucrase pentru ylesiani. În clipa în care le 
zări, alarmele sale mintale se declanşară. Piraţi?/ Este posibil! Mai 
bine să fiu prudent, decât să-mi pară rău... 

— Chewie, deflectoarele la maximum! răcni el, trimițând iahtul 
într-un şablon de manevre de evitare, în timp ce copilotul său ajusta 
ecranele la putere maximă. 

Activă după aceea consola de comunicaţii. 

— Atenţie! Echipajele de tunari, la posturi! Este posibil să intraţi 
în acţiune! 

Comută frecvențele. 

— Piloții de Headhunter, prezentaţi-vă la posturi! Acesta nu este 
un exerciţiu de alarmă! 

Chiar în clipa când vorbea, nava cea mai apropiată scuipă spre ei 
o salvă trasă de lasere în cuarte. Am avut dreptate! Mintal, Han se 
felicită. Graţie precauţiilor sale, focul navei drelle îşi rată ţinta. 

Navele pirat nu aveau decât o treime din mărimea masivului iaht 
spaţial al lui Jabba, dar tunurile lor cu lasere în cuarte scuipau rafale 
ucigaşe spre nava mare către care se năpusteau cu viteză maximă. 
Erau atât de mici, încât aveau să fie greu de nimerit. Han viră violent 
Nestemata stelară şi urlă: 

- Tunarii... foc de voie! 

Când echipele ce manipulau cele şase turbolasere de calibru greu 
ale iahtului începură să răspundă focului inamic, Han trecu pe altă 
frecvenţă de comunicaţii. 

— Atenţie, pasagerii şi echipajul — suntem atacați! Pregătiţi-vă 
pentru manevrele de evitare. Activaţi sistemele personale de reţinere. 

Alături, Chewie îşi îndeplinea cu competenţă sarcinile, lăsând 
pilotarea în general în seama lui Han, dar ocupându-se să echilibreze 
şi să distribuie energie spre ecranele defiectoare, monitorizând starea 
navei şi verificând câtă energie putea canaliza spre arme. Montate 
discret sub bordura suprastructurii iahtului, turbolaserele iahtului 
hutt erau alimentate de fapt direct din miezul activ al navei, având 
astfel capacităţi distructive mult mai mari decât s-ar fi putut aştepta 
vreun oponent. 

Han evită o navă drellă care se apropia şi văzu turbolaserele trăgând 
o salvă devastatoare spre inamic, care eschivă în ultima clipă. Ale 
naibii nave micuțe, sunt prea rapide! 

Consola sa de comunicaţii învie. 

— Aici, Headhunter. Gata de lansare! 

Chewie deschise uşile calei şi dezactivă un ecran deflector de la 
mijlocul navei, ca să permită lansarea celor doi vânători. 

Han activă comunicatorul. 

— Piloții... lansare la comanda mea! Trei... doi... unu... ACUM! 

Jabba urla în difuzoare, solicitând o explicaţie. Han putea auzi 
bocete şi blesteme dinspre twi'lek şi dansatoare. Totoplat, bucătarul, 
se plângea că cina huttului fusese ruinată, pur şi simplu ruinată! 

Înjurând printre dinţi, Han îşi permise o jumătate de secundă 
pentru a închide canalul de comunicaţii din secţiunea pasagerilor. 
Când ridică ochii spre videcran, păli. 

— Inamici se apropie de mijlocul navei, Chewie! răcni el, ştiind 
că de data aceasta nu putea scăpa suficient de repede. 

Nestemata stelară se cutremură violent o dată, apoi încă o dată. 
Han îşi dădu seama că prima navă se întorsese şi acum trăgea spre 
pupa lor! Blestemă când văzu că deflectoarele posterioare erau aproape 
pierdute. 

— Chewie! Virez! Compensează ecranul ăla! 

Activă după aceea comunicatorul şi strigă: 

— Virez strâns la babord! Scăpaţi-mă de nenorocitul de pirat din 
cârcă! 

W ookieeul mârâi, lucrând cu disperare asupra ecranelor. Han 
viră strâns Nestemata stelară spre babord şi după o clipă simţi 
vibraţiile slabe produse de tunarii săi. 

Din nou, ratare! 

Corellianul înjură şi deschise comunicatorul: 

— Atenţie la mine! Tunul | babord, ocheşti următoarele coordonate 
şi tragi la comanda mea! 

Privindu-şi senzorii, localiză poziţia primei nave drelle şi văzu 
că se îndepărtase destul de mult, iar după aceea virase şi acum revenea 
pentru alt atac. Han îşi verifică grila de coordonate X-Y şi calculă 
rapid. Lătră un şir de coordonate. 

— Recepţionat, căpitane! anunţă şeful bateriei babord. 

- Tunul 2, ocheşti următoarele coordonate şi tragi la cinci secunde 
după tunul 1! Înţeles? 

Anunţă altă serie de coordonate. 


— Recepţionat, căpitane! 

— Tunul 3, ocheşti următoarele coordonate şi tragi la cinci secunde 
după tunul |. 

Din nou, Han anunţă coordonatele prescrise. 

— Da, căpitane! Gata! 

— Perfect... tunul 1... pregăteşte-te să tragi! 

Ceea ce încerca Han era o tehnică militară numită foc de baraj 
limită, concepută pentru a determina o navă să evite o rafală de foc, 
doar pentru a intra în altă rafală. Dificil, dar dacă se puteau coordona 
perfect... 

Han numără secundele în minte, întorcând uşor pupa spre drelli 
şi oferind ţinta cea mai ispititoare posibil. Trei... doi... unu! 

— Tunul | babord — foc! 

Raza ucigaşă porni, dar aşa cum Han intuise agila navă drellă 
eschivă salva. 

Patru... trei... doi... unu... numără Han, privind videcranul 
babord. 

— Este! răcni el, când nava care scăpase intră direct în rafala 
dinspre tunul 2 babord! 

Focul incandescent înflori pe fundalul întunecat. 

- L-ai ras! 

Ovaţiile irupseră din consola de comunicaţii. 

Navetele Headhunter focalizară asupra altei nave drelle. Rafale 
întretăiate dinspre laserele lor sclipiră roşu pe negrul împestriţat de 
stele. 

Han putu să rişte doar o singură privire spre navetele de vânătoare 
boante şi lupta lor. Se repezi cu Nestemara stelară spre celelalte 
două nave drelle, apoi vorbi în comunicator: 

— Tunarii tribord, pregătiţi-vă să trageţi salve continue la comanda 
mea. Coordonatele sunt... 

Examinându-şi consola, anunţă un şir de numere. 

Privi cum cele două nave drelle virară în vederea altui atac, apoi 
se repeziră spre iaht cu viteză maximă. 

— Tunarii tribord, foc maxim... acum! 

Cele trei turbolasere puternice bubuiră într-un spaţiu pustiu. 
Căpitanii aceia vor crede că mi-am pierdut minţile, gândi Han, 
numărând salvele bateriei tribord şi apreciindu-le mintal ritmul 
loviturilor. Ceea ce intenţiona necesita o sincronizare absolut perfectă. 

Când drellii ajunseră în bătaia tunurilor, Han trase de comenzi, 
rostogolind iahtul spre babord şi răsucindu-l pe o parte. 

Înţelegând că Han nu-şi pierduse totuşi minţile, pirații drelli se 
risipiră disperaţi, străduindu-se să scape de salvele turbolaserelor, 
care acum trăgeau direct în ei! 

Un pirat reuşi să scape, dar celălalt fu prins exact în mijlocul 
şablonului de baraj. Fasciculul tunului 2 tribord îl lovi în plin. 

De data aceasta Nestematra stelară se afla destul de aproape de 
explozie ca să piardă un deflector tribord, care fu practic bombardat 
de resturile epavei. Han privi cum indicatorii de pe instrumente săriră 
brusc, când iahtul hutt se legănă prin zona de distrugere, apoi ieşi în 
partea opusă. 

Examină după aceea videcranul babord. Cealaltă navă drellă se 
rotea lent cu o gaură imensă în flanc. Numai un Headhunter mai era 
vizibil. A patra navă drellă, cea care scăpase de şablonul de baraj, se 
retrăgea, urmând-o. 

Han se gândi să pornească în urmărire, dar ştiu că piratul avea un 
avans prea mare. De aceea, preferă să vireze iahtul şi se întoarse să 
recupereze celălalt Headhunter. 

Până îşi reaminti să reactiveze consola de comunicaţii, amenințările 
şi imprecaţiile lui Jabba se opriseră. Han îşi drese glasul. 

— Suntem în siguranță, Excelenţa Voastră. Sper că nu v-am zdrun- 
cinat prea rău acolo. 

— Preţioasa mea încărcătură este tulburată! mârâi Jabba. S-ar putea 
să fiu nevoit să-mi sacrific una dintre dansatoare pentru a-i readuce 
apetitul. Băutorii-de-sânge sunt făpturi sensibile, Solo! 

— Ă-ă-ă..., da, Excelenţa Voastră. Regret, Excelenţa Voastră, 
dar am fost silit să mă lupt. În caz contrar, am fi fost făcuţi fărâme. 
Piraţii aceia nu voiau doar să jefuiască şi să încaseze recompense, 
Excelenţa Voastră. Ei ştiau că venim. Aşteptau exact în punctul 
cuvenit pentru a intercepta o navă care străbate ultima etapă a unui 
voiaj spre Tatooine. 

— Serios? Tonul plângăcios al lui Jabba se înăspri brusc şi lordul 
hutt reveni imediat în lumea afacerilor. Căpitane, ce crezi că intenționau 
să facă? 

— Să ne distrugă sau să ne avarieze grav, Excelenţa Voastră, 
răspunse Han deschizând uşile calei, astfel ca ultimul Headhunter să 
se poată târî înăuntru. Cred că vă doreau pe dumneavoastră. 

— Altă tentativă de asasinat... 

Jabba părea foarte gânditor şi Han ştia că mintea aceea vicleană 
funcţiona cu viteza luminii. 

— Aşa cred, Excelenţa Voastră. 


— Interesant, mârâi Jabba. Căpitane, pot să te întreb unde ai învăţat 
aceste... manevre... neortodoxe? 

— La Academia Imperială, Excelenţa Voastră. 

— Am înţeles. Trebuie să recunosc că s-au dovedit utile. Căpitane 
Solo, ar trebui să fii de două ori răsplătit pentru că ai dejucat această 
tentativă laşă de a mă ucide. Aminteşte-mi lucrul acesta la întoarcerea 
pe Nar Shaddaa. 

— Să fiţi convins, Excelenţa Voastră, promise Han. 

— Solo ştie ceva, spuse huttul Jabba unchiului său, Jiliac, peste 
două săptămâni, în timp ce serveau o gustare uşoară în salonaşul 
adiacent sălii de audienţe a celui din urmă de pe Nar Shaddaa. 

Jiliac scotoci prin eleganta sa combinaţie de gustacvariu şi 
narghilea — un cadou de la demult răposatul Zavval — şi extrase o 
bucăţică ce se zvârcolea. Ţinând în aer creatura disperată, o privi 
neatent. 

— Serios? făcu el după o clipă de reflecţie tăcută. Ce anume? 

Jabba undui mai aproape de gustacvariu şi, la un semn din partea 
şefului clanului său, extrase la întâmplare o bucăţică. Mucozităţi 
verzi i se adunară în colţurile gurii, anticipând delicioasa textură 
elastică şi caldă a micuţului amfibian alunecându-i prin esofag. În 
ciuda distragerii, reuşi să se concentreze asupra întrebării lui Jiliac. 
Jabba era mai presus de orice un hutt care-şi cunoştea interesele. 

— Nu sunt sigur, răspunse el. Bănuiesc că unica modalitate de a 
afla este să-l întrebăm chiar pe el. 

— Ce anume să-l întrebăm? făcu Jiliac în timp ce Jabba îşi azvârli 
mâncarea în gură. 

Glup... Jabba înghiţi zgomotos înainte de a răspunde. 

— Să-l întrebăm cum a ştiut să reacționeze atât de rapid faţă de 
navele drelle. Jurnalul de bord dovedeşte că activase sistemele de 
armament şi efectua manevre de evitare chiar înainte să se fi tras 
asupra noastră. De unde ştia Solo că navele drelle însemnau o 
primejdie? 

— În trecut, noi înşine am angajat pirați drelli, îi reaminti Jiliac. 
Întrebarea pe care trebuie să ne-o punem este dacă atacul acesta a 
venit din interiorul sau din exteriorul clanului nostru. (Îşi încrucişă 
mânuţele pe proeminenţa cutelor abdominale.) Nu trebuie să greşeşti, 
nepoate. În Desilijic există unii care mi-ar smulge conducerea 
kajidicului... 

— Este adevărat, încuviinţă Jabba, dar nu cred că atacul acesta a 
provenit din interiorul kajidicului. Informatorii mei m-au asigurat 
că întregul clan a fost încântat de rata noastră de profit din ultimul 
trimestru. 

— Atunci cine crezi că a fost înapoia atacului? 

— Besadii, replică sec Jabba. 

Jiliac înjură. 

— Evident. Ei sunt singurii care dispun de suficiente fonduri ca să 
angajeze pirați drelli. Fir-ar blestemaţi! (Coada masivă a lordului 
hutt şfichiui înainte şi înapoi pe pardoseala lustruită.) Nepoate, Aruk 
şi-a luat-o în cap. Afacerea ylesiană i-a îmbogăţit pe Besadii în 
asemenea măsură, încât au devenit un pericol personal, nu o simplă 
ameninţare economică. Trebuie să acţionăm... şi rapid. Amenințarea 
aceasta la adresa lui Desilijic nu trebuie să rămână nepedepsită. 

— De acord, unchiule, făcu Jabba după ce înghiţi alt serendina 
sinuos. Dar cum ar trebui să procedăm? 

— Ne trebuie mai multe informaţii, decise Jiliac. După aceea ne 
putem plănui răzbunarea. Dielo! rosti el, activând comunicatorul. 

Răspunsul sosi imediat. 

— Sunt aici, Înălțimea Voastră. Ce doriţi? 

— Cheamă-l pe Solo, ordonă Jiliac. Dorim să discutăm cu el. 

— De îndată, lord Jiliac. 

Solo apăru de abia după câteva ore, iar Jabba şi Jiliac deveniseră 
tot mai iritaţi de faptul că trebuiau să aştepte, până ce corellianul 
intră în sala de audienţe. Ca întotdeauna, era însoţit de partenerul 
său înalt şi îmblănit. 

Ambii hutti îl priviră în tăcere minute în şir. Solo se foi puţin şi 
Jabba simţi că era stingher, deşi, pentru un om, îşi camufla bine 
nesiguranța. 

— Salut, Solo, rosti în cele din urmă Jiliac cu glasul său cel mai 
gros şi mai intimidator. 

Căpitanul corellian făcu o plecăciune. 

— Vă salut, Excelenţele Voastre. Cu ce vă pot fi de folos? 

— Dorim adevărul, rosti Jabba nemaiaşteptând ca Jiliac să o ia pe 
ocolite. (Lui Jabba îi plăcea să fie direct şi să-i pună pe alţii în 
încurcătură.) Ne poţi spune adevărul. 

Văzul lui Jabba era ascuţit şi huttii puteau vedea mai mult decât 
oamenii, în radiaţii infraroşii. Privi sângele dispărând din chipul lui 
Solo, care păli, deşi expresia feţei nu i se modifică. Wookieeul se foi 
nervos şi scheună uşor. 

— Ă-ă-ă, Înălţimea Voastră..., Solo îşi umezi buzele, mă tem că 
nu înțeleg. Adevărul despre ce anume? 

Jabba nu se încurca în vorbe. 

— Am parcurs jurnalul de bord al Nestematei stelare. Căpitane, 
de unde ai ştiut că piraţii drelli ne aşteptau ca să ne atace? 

Solo şovăi, apoi inspiră profund. 

— Am mai căzut în ambuscade piratereşti cu crucişătoare construite 
de drelli, rosti el. Şi ştiu că Excelenţele Voastre, Jiliac şi Jabba, aveţi 
duşmani suficient de bogaţi ca să angajeze asasini. 

Jiliac îl străpungea cu privirea pe corellian. 

— Când ai căzut într-o asemenea ambuscadă, căpitane? întrebă el 
fără grabă. 

— Acum cinci ani, Excelenţa Voastră. 

Jabba se aplecă puţin în faţă. 

— Şi pentru cine lucrai atunci când i-ai întâlnit, Solo? 

Contrabandistul corellian ezită, după care răspunse încetişor: 

— Lucram pentru Zavval. Excelenţa Voastră. Pe Ylesia. 

Ochii lui Jiliac se lărgiră. 

— Da... memoria mea îşi aminteşte ceva. Nu mi-ai adus tu 
gustacvariul? Mi-l amintesc pe sullustan, dar oamenii seamănă atât 
de mult între ei... 

— Da, Excelenţa Voastră, eu l-am adus. 

Jabba îşi putea da seama că pilotul nu mărturisise cu prea multă 
uşurinţă. 

— De ce nu ne-ai spus asta înainte? întrebă Jiliac cu glasul la fel 
de rece ca un ghețar hothan. Ce ascunzi, căpitane? 

— Nimic! protestă Solo, scuturând din cap. Excelenţa V oastră, acesta 
este adevărul! Am dorit să lucrez pentru dumneavoastră, dar m-am 
gândit că nu v-ar plăcea să ştiţi că am lucrat pentru clanul Besadii — 
chiar dacă n-am făcut altceva decât să pilotez cargoboturi cu mirodenii. 
De aceea, n-am pomenit de perioada aceea — asta-i tot! 

Ochii lui căprui scânteiau şi flutura din braţe, pentru a-şi sublinia 
spusele. 

— Adevărul este că, de fapt, mă angajase Teroenza. De abia dacă-l 
ştiam pe Zavval. Îmi pare rău dacă gândiţi altfel, Excelenţa Voastră. 

Jiliac îl privi pe corellian de la înălţimea estradei pe care stătea. 

— Ai dreptate, Solo. Nu te-aş fi angajat dacă aş fi ştiut toate acestea. 

Tăcere. Solo nu avea ce să comenteze, aşa că se mulţumi să ridice 
din umeri. 

Jiliac căzu o clipă pe gânduri. 

— Mai lucrezi pentru ei? 

— Nu, Excelenţa Voastră, răspunse Solo, şi sunt gata să depun 
mărturie sub efectul veridrogului. Sau puteți consuma sclipstim şi să 
mă scanaţi. Am plecat de pe Ylesia acum cinci ani şi nu mi-am dorit 
niciodată să mai revin acolo. 

Jabba se întoarse spre celălalt hutt. 

— Unchiule, mă gândesc că probabil Solo spune adevărul. Dacă 
ar mai lucra şi acum pentru Besadii, nu s-ar fi luptat cu atâta bravură 
pentru a salva Nestemata stelară şi pe mine, nu? Dimpotrivă, curajosul 
nostru căpitan ar fi oprit nava şi ar fi îngăduit abordarea ei... şi 
uciderea mea. (Il privi solemn pe corellian.) De aceea, exceptând 
posibilitatea ca Besadii să fie mult mai subtili şi mai inteligenţi decât 
îi credeam, căpitanul nostru spune adevărul. 

— Aşa este, Excelenţa Voastră! încuviinţă Solo. Mai mult chiar, 
dispreţuiesc Ylesia şi pe cei care o conduc. Cunoaşteţi părerea mea 
despre sclavi şi comerţul cu sclavi... iar clanul Besadii este cel mai 
mare exportator de sclavi din galaxie. 

— Este adevărat, zise Jabba. Căpitane Solo, acum, când unchiul 
meu te-a identificat ca unul dintre solii lui Zavval, propria mea memorie 
s-a reîmprospătat. La scurt timp după ameninţarea lui Zavval, am 
primit rapoarte că pe Ylesia avusese loc o revoltă. Fabrica de sclipstim 
fusese distrusă, Zavval murise în cursul unui jaf cu mână înarmată şi 
câţiva sclavi fuseseră eliberaţi. Se furaseră două nave. 

Privi cu atenţie chipul lui Solo, aşteptând o reacţie, dar contraban- 
distul corellian nu dovedi nici una. 

— Căpitane, interveni Jiliac, ni s-a spus că un om... un anume 
„Vykk Dray go” ar fi fost răspunzător de unul singur pentru dezastrul 
de pe Ylesia. Ni s-a mai spus că Vykk Draygo ar fi fost ucis la scurt 
timp după aceea de vânătorii de recompense. Ce ştii despre toate 
astea? 

Solo se foi de pe un picior pe celălalt şi acum Jabba îşi putea da 
seama că se lupta să ia o decizie. În cele din urmă, vorbi: 

— Ştiu multe, recunoscu el. Eu sunt Vykk Draygo. 

Jabba şi Jiliac schimbară o privire prelungă. 

— Tu l-ai ucis pe Zavval? întrebă Jabba cu glasul lui cel mai gros 
şi mai intimidant. 

— Nu tocmai... Solo îşi umezi buzele. Eu doar... a fost un accident... 
un fel de accident. Ce naiba... n-a fost vina mea! 

Ambii hutti se priviră iarăşi, pentru ca apoi să izbucnească în 
rafale bubuitoare de râs. 

— Ho-ho-HO! răcni Jabba. Solo, pentru un om, eşti un individ rar! 

Corellianul păru luat prin surprindere. 

— Nu v-aţi înfuriat fiindcă am cauzat moartea unui hutt? 

— Zavval m-a ameninţat, îi reaminti Jiliac. El şi clanul lui au 
creat multe probleme pentru Desilijic şi ne-au costat destule vieţi. 
Huttii preferă să-şi ruineze duşmanii, lipsindu-i de avere, căpitane, 
dar nu ne dăm în lături de la asasinate ca mijloc de a scăpa de o 
problemă neplăcută. 

Jabba văzu cum Solo se destinse vizibil. 

— Aha! Ei bine, şi oamenii procedează uneori aşa. 

— Serios? Jiliac păru mirat. Atunci, căpitane Solo, poate că există 
totuşi o speranţă pentru rasa ta. 

Corellianul surâse strâmb. Jabba recunoscu expresia, fiindcă era 
mult mai obişnuit cu oamenii care-l slujeau. 

— Totuşi, căpitane, rosti el clătinând un deget în semn de avertizare, 
nu ar fi bine să se ştie că un om a ucis un hutt şi a rămas nepedepsit. 
Dacă vei divulga vreodată adevărul altcuiva... va trebui să ne îngrijim 
să fii redus la tăcere. Permanent. Ne putem înţelege în această privinţă? 

Solo încuviinţă tăcut, impresionat în mod vădit de ameninţarea 
huttului. 

— Aşadar, căpitane Solo, reveni Jiliac la un ton practic, ai lucrat 
pentru Besadii. Ce ne poţi spune despre ei? 

— Am fost acolo acum cinci ani, reaminti Solo, totuşi nu pot să 
uit cu uşurinţă condiţiile de viaţă de pe Y lesia. 

— De la cine primeai ordinele? se interesă Jabba. 

— De la Teroenza. De fapt, el conduce operaţiunea, fiind Mare 
Preot şi toate celelalte. 

— 'Teroenza? Povesteşte-ne despre el, îl îndemnă Jabba. 

— Este un t'landa til, începu corellianul. Cunoaşteţi rasa, nu? 

Ambii hutti aprobară din capete. 

— Teroenza are un şef hutt, aşa cum era Zavval pe timpul când 
am fost eu acolo, însă el ia deciziile şi supraveghează administrarea 
zilnică a coloniilor ylesiane. Este destul de inteligent şi un adminis- 
trator eficient. Am înţeles că profiturile erau frumuşele... deşi sunt 
sigur că au avut un an prost după ce am distrus fabrica de sclipstim. 

La gândul distrugerii unei proprietăţi atât de valoroase şi a mirode- 
niilor asociate, cei doi hutti făcură o grimasă. Solo ridică iarăşi din 
umeri. 

— Da, am încercat şi eu o strângere de inimă, însă aveam nevoie 
de o diversiune. 


GAMBITUL HUTT O 99 


— Şi Zavval cum a murit, de fapt? 

— S-a prăbuşit plafonul peste el, povesti Solo. În timp ce jefuiam 
tezaurul lui Teroenza, am fost surprinşi şi... 

Ochii lui Jabba se mijiră. 

— Tezaur? Ce tezaur? 

— Aşa-i spunearh noi, explică bărbatul. Teroenza este un colec- 
ționar obsedat de obiecte rare — artă, antichităţi, arme, instrumente 
muzicale, mobile, bijuterii... Cred că deţine orice v-aţi imagina. 
Pentru colecţia aceasta, a construit o sală mare, în adâncul clădirii 
Administraţiei de pe Y lesia. Practic, colecţia este lumina ochilor lui, 
fiindcă pe Ylesia nu prea ai ce să faci. Este o planetă acoperită în 
majoritate de junglă. 

— Am înţeles..., aprobă Jiliac gânditor şi trase cu coada ochiului 
spre Jabba. 

Huttul mai tânăr îşi putea da seama că unchiul său începuse să 
pună la cale un plan bazat pe informaţiile tocmai aflate de la Solo. 

Jiliac continuă să-l întrebe pe Solo despre fabricile de mirodenii 
de pe Ylesia, despre organizarea operaţiunilor, numărul paznicilor 
şi multe altele. Jabba ascultă interesat. Unchiul lui era un conducător 
experimentat şi şiret al kajidicului. Ce intenţiona oare acum? 

În cele din urmă, Jiliac îi făcu semn corellianului să plece, iar 
Han şi wookieeul se întoarseră pe călcâie şi părăsiră sala de audienţe. 

— Prin urmare, unchiule, rosti Jabba, la ce te gândeşti? 

Jiliac luă fără grabă narghileaua din partea de jos a gustacvariului 
şi începu să pufăie din ea. Jabba percepu izul dulceag de ierburi 
marcan, un drog euforic slab. Şeful kajidicului răspunse abia după 
câteva minute, 

— Nepoate, mă gândesc că duşmănia aceasta dintre clanurile Besadii 
şi Desilijic trebuie să înceteze. Mai devreme sau mai târziu, una 
dintre tentativele lor îndreptate împotriva noastră va izbândi, iar 
asta va însemna o tragedie. 

— De acord, aprobă Jabba simțind cum i se înfioară pielea când 
îşi imagină ce i-ar fi putut face lama vibratorie a unui asasin. 

Sau poate că l-ar fi azvârlit pur şi simplu în vidul cosmic fără 
costum spaţial... Se cutremură la gândul acela şi întrebă: 

— Dar ce putem face? 

— Cred că ar trebui să convocăm o reuniune a clanurilor, care să 
se desfăşoare pe teren neutru, răspunse Jiliac fără grabă, între pufăituri. 
Şi mai cred că ar trebui să le propunem celor din Besadii un pact de 
neagresiune. 

— Îi vor accepta? 

Jabba nu vedea nici un motiv pentru care ar fi făcut-o. 

— Aruk nu este naiv. Cel puţin el va părea că-l acceptă, nepoate. 

Jabba ştia că lucrurile nu puteau să fie chiar aşa simple. 

— Ce se va ascunde înapoia propunerii? întrebă încetişor. 

Ştia că el însuşi era un hutt şiret, dar uneori Jiliac putea fi de-a 
dreptul diabolic. 

— Agenda mea pentru această reuniune, spuse Jiliac, va include 
solicitarea ca ambele părţi să-şi declare profiturile la zi. Va mai 
cuprinde de asemenea solicitarea pentru o egalare a veniturilor. 

— Besadii nu va accepta niciodată aşa ceva! 

— Ştiu, dar este un motiv valid pentru cererea de declarare a 
profiturilor, iar Besadii o va recunoaşte. 

— Şi crezi că ne vor comunica aceste date? 

— Da, nepoate. Aruk va fi încântat de ocazia de a-şi etala profitul 
faţă de Desilijic. 

— Ai dreptate, încuviință Jabba, aşa va fi. 

— Cred că va profita de această ocazie pentru a-l aduce pe şeful 
operaţiunilor de pe Ylesia pentru a confirma cifrele, astfel ca Aruk 
să se poată fâli cu profitul. 

— Cine este actualul lor supraveghetor de acolo? 

— Kibbick conduce operaţiunile de pe Ylesia. 

— Dar Kibbick este un idiot, se încruntă Jabba care-l întâlnise pe 
acesta la altă întrunire inter-kajidicuri. 

— Exact, aprobă Jiliac şi de aceea cred că adevăratul conducător 
al Ylesiei va fi de asemenea chemat, pentru a raporta. 

Ochii lui Jabba se măriră, apoi se mijiră. Chicoti sonor. 

— Încep să-ţi pricep ideea, unchiul... 

Jiliac pufăi senin din narghilea. Colţurile gurii sale late, fără buze, 
se ridicară. 


* % * 


Teroenza se relaxa în scaunul-hamac, când sosi cel mai faimos 
vânător de recompense din Imperiu. Ganar Tos apăru grăbit în sanctuarul 
lui t’ landa til, frecându-şi neliniștit palmele verzui acoperite de negi. 

— Domnule! Excelenţa Voastră! Boba Fett este aici şi susține că-l 
plătiți ca să vină pentru o întrevedere personală. Este adevărat, domnule? 

— Aşşşa-i..., încuviință Marele Preot şi răsuflarea îi ieşi din plămâni 
cu un şuierat prelung, când se strădui să se scoale din hamac, pentru 
a se ridica pe toate cele patru picioare aidoma unor coloane. 

Anticiparea momentului bubuia ca o tobă în cele două inimi şi 
trei stomacuri ale sale. 

Fiinţa care intră în încăpere purta o armură de corp mandaloriană 
verzuie şi uzată. De pe umărul drept îi atârnau două scalpuri wookiee 
împletite în cosiţe, unul negru şi unul alb. Trăsăturile îi erau complet 
acoperite de cască. Îndărătul fantei oculare, Teroenza crezu că-i putea 
distinge scânteierea ochilor. 

— Te salut, maestre Fett! bubui Teroenza, întrebându-se dacă ar 
fi trebuit să-i întindă mâna; simţi că dacă ar fi făcut-o, Fett ar fi 
ignorat-o, aşa că se abţinu. Vreau să-ţi mulţumesc fiindcă ai venit 
atât de prompt! Sper că n-ai avut probleme cu păcătoşii curenţi aerieni 
ylesiani şi cu furtunile, atunci când ai străbătut atmosfera noastră. 

— Să nu mai pierdem vremea, rosti Fett cu glas sec şi inuman ce 
răsună din difuzorul căştii. Ai amintit de săgețile de încheieturi 
mandaloriane din colecţia dumitale, ca onorariu pentru acest interviu 
personal. Du-mă să le văd. Acum! 

— Sigur că da, maestre Fett, sigur că da, strigă Teroenza. 

Avu certitudinea bruscă şi rece ca gheaţa că, dacă Fett ar fi decis, 
din cine ştie ce motiv, să-l ucidă, nu ar fi avut cum să-l împiedice. În 
ciuda staturii masive a lui Teroenza, de peste cinci ori mai mare decât 
a omului, se simţea vulnerabil şi neputincios în prezenţa notoriului 
vânător de recompense. 

Îi conduse iute pe Fett prin uşa care făcea legătura dintre apartament 
şi sala tezaurului său. 

— Sunt chiar aici, rosti el străduindu-se din răsputeri să nu vorbească 
prea rapid, aproape fără noimă. 

Fett mergea alături de el, avansând tăcut şi ucigător ca o săgeată 
otrăvită. 

Deschizând un cufăr, Marele Preot luă brăţările dinăuntru. Fiecare 
conţinea un mecanism cu arc care lansa o mulţime de proiectile 
minuscule şi mortale, atunci când purtătorul lor îşi mişca degetele 
într-un chip anume. 

— Setul este pereche, bolborosi Teroenza. Am fost asigurat că 
sunt în stare perfectă de funcţionare. 

— Asta voi determina singur, replică Fett cu aceeaşi voce seacă şi 
lipsită de inflexiuni. 

Îşi puse brăţările pe mâini şi, întorcându-se cu o mişcare fluidă şi 
lină, trase cu ambele într-o tapiserie groasă care împodobea peretele. 
Teroenza chiţăi în semn de protest, totuşi nu cuteză să spună mai 
multe. 

De abia după ce recuperase proiectilele din tapiserie, Fett se 
întoarse către Marele Preot. 

— Perfect, preotule, sunt plătit pentru timpul meu. Ce doreşti? 

Teroenza îşi adună toate puterile. La urma urmelor, Fett urma să 
devină angajatul lui... ca să zică aşa. Apelă toată demnitatea de care 
era în stare, în ciuda pulsurilor ce băteau sălbatic. 

— Există un contrabandist, pe nume Han Solo, începu el. Poate că 
ai văzut afişele cu recompensa pentru el. 

Fett încuviinţă o singură dată din cap. 

— Se spune că Solo este însoţit actualmente de un wookiee. A fost 
reperat pe Nar Shaddaa. Se spune că nouă sau zece vânători de 
recompense au încercat să-l prindă, dar a fost prea iute pentru toţi. 

Fett aprobă din nou. Teroenza găsi tăcerea lui descurajantă, totuşi 
continuă cu încăpățânare: 

— II doresc. Viu şi relativ nevătămat. Fără dezintegrări. 

— Asta este mai greu, spuse Fett. Nu merită să mă obosesc pentru 
şapte mii cinci sute de credite. 

Teroenza se temuse de răspunsul acela. I] apucă tremuriciul 
gândindu-se ce avea să spună Aruk în această privinţă. Lui Aruk îi 
plăcea să se autointituleze „cumpătat”, însă Teroenza îl considera un 
bătrân avar şi meschin. Dar... el trebuia să pună mâna pe Solo. Să 
încerce să mărească el însuşi recompensa? Nu voia să vândă vreo 
parte a colecţiei sale... 

— Ylesia va creşte recompensa pusă pe capul lui Solo la douăzeci 
de mii de credite, rosti el ferm. 

Decise să-i convingă pe Kibbick şi Aruk să accepte creşterea aceea. 
Avea să reuşească... cumva. La urma urmelor, era responsabilitatea 
lui Aruk, ca şef al lui Besadii. 

Fett rămase nemişcat, apoi, în cele din urmă, tocmai când Marele 
Preot crezuse că va refuza, încuviinţă iarăşi din cap. 

— Perfect. 

Teroenza se sili să-şi înfrâneze pornirea de a bolborosi mulţumiri 
vânătorului de recompense. 

— Când crezi că-l poţi captura? întrebă el nerăbdător. 

— Recompensa nu-i îndeajuns de mare pentru a mă face să amân 
alte angajamente, replică Fett. Il vei căpăta atunci când voi ajunge la 
el, preotule. 

Teroenza se simţi profund dezamăgit. 

— Dar... 

— Pentru o sută de mii, Solo va fi prima mea prioritate, sugeră Fett. 

O sută de mii de credite! Marele Preot simţi că-l apucă ameţeala. 
Întreaga lui colecţie nu valora cu mult mai mult! Aruk l-ar fi înecat 
în oceanele Ylesiei, dacă ar fi promis o asemenea recompensă. Clătină 
din cap. 

— Nu. Pune-l doar pe lista ta. Vom aştepta. 

— Îi vei căpăta pe Solo, promise Fett. 

Se întoarse după aceea şi se îndepărtă. Teroenza îşi încordă auzul 
excelent, dar nu putu să audă nimic. Fără un sunet, Fett dispăru pe 
uşă. Marele Preot ştiu că n-avea să-l mai vadă până în ziua când avea 
să-l readucă pe Han Solo pe Ylesia, unde avea să-l aştepte o soartă 
teribilă. 

Aşteaptă tu, Solo, gândi el. Eşti un om mort. Atât doar că n-o 
ştii... deocamdată. 


AL TREISPREZECELEA VÂNĂTOR 
DE RECOMPENSE 


Dupa alte două luni şi trei vânători de recompense, Han şi 
Chewbacca strânseseră credite frumoase în dorinţa de a lua în leasing 
o navă care să fie numai a lor. Jabba şi Jiliac erau maniaci în 
respectarea orarelor, dar plăteau bine dacă ordinele le erau urmate 
ca la carte. 

lahturile hutte nu mai fuseseră atacate, însă pentru Han era limpede 
că o confruntare era inevitabilă între Desilijic şi Besadii. Ştia că 
mesagerii lui Jiliac îi făcuseră o propunere lui Aruk şi că acesta 
replicase prin solicitarea unei întruniri directe. Han înţelesese că 
asemenea întâlniri erau extrem de neobişnuite în societatea huttă. Îşi 
păstrase urechile şi ochii larg deschişi, întrebându-se dacă i se va 
cere să-i ducă pe Jabba şi Jiliac la întrunire. 

Han şi Chewie munceau fără preget, totuşi uneori beneficiau de 
zile întregi între două misiuni. În timpul liber, se alăturau celorlalţi 
contrabandişti din districtul corellian, jucând sabacc şi alte jocuri de 
noroc. 

Mereu gata de a se amuza şi atras de noutate, Han fu ispitit într-o 
zi de o holoreclamă gigantică de pe unul dintre vechile hoteluri-cazinou 
încă existente. Capul de afiş la Castelul Norocului era o magiciană, 
care, conform tuturor relatărilor, se număra printre cei mai buni 
iluzionişti din galaxie. 

Se numea Xaverri. Han se interesă de preţul biletelor şi când 
descoperi că le era accesibil, îi propuse lui Chewbacca să meargă în 
seara respectivă la spectacol. 

Corellianul nu credea în magie, la fel cum nu credea nici în religie, 
dar cunoscuse în mod direct însemnătatea iuţelii de mână, atunci 
când învățase să fie hoţ de buzunare şi să trişeze la jocurile de cărţi, 
şi-i plăcea să încerce să înţeleagă cum se realiza fiecare scamatorie. 

Chewbacca dovedi o stranie lipsă de entuziasm. Se văicări şi clătină 
din cap, spunându-i partenerului său că ar fi trebuit să iasă cu Mako 
în seara aceea, ori să-l viziteze pe Roa, care cumpărase o mică navetă 
de vânătoare monoloc, recuperată de la pirați, şi acum lucra la ea. În 
câteva rânduri, Han şi Chewie îi dăduseră o mână de ajutor la reparaţii. 

Han îi atrase atenţia că-l puteau ajuta pe Roa în oricare altă seară, 
dar că Xaverri avea programată o singură săptămână de spectacole. 

Chewie scutură din cap, tăcut, dar evident nefericit. Han se holbă 
la el, întrebându-se ce se întâmpla cu wookieeul. 

— Care-i treaba, amice? Ar trebui să ne distrăm pe cinste! 

Chewie se mulţumise să mârâie şi să-şi clatine capul, fără să 
răspundă. Han îl privi nedumerit, când, în mod brusc, îl fulgeră o 
intuiţie. Wookiee continuau să fie o rasă primitivă; incorporaseră şi 
adaptaseră tehnologii avansate, pentru a le integra în societatea lor, 
totuşi nu aveau o natură tehnologică. Erau o rasă foarte inteligentă, 
care învățase să piloteze navele spaţiale prin hiperspaţiu, dar nu 
construise niciodată vreuna. Wookiee care plecaseră de pe Kashyyyk 
— deşi lucrul acesta se întâmpla rareori în prezent, deoarece Imperiul 
decretase Kashyyyk lagăr de sclavi — o făcuseră la bordul unor nave 
construite de alte rase. 

Societatea wookiee continua să deţină ritualuri şi obiceiuri pe 
care mulţi cetăţeni ai Imperiului le-ar fi considerat primitive. Chewie 
avea propriile sale credinţe, care includeau şi lucruri pe care Han le 
considera superstiții. Printre legendele wookiee se numărau unele 
înspăimântătoare despre fiinţe supranaturale ce bântuiau noaptea, 
flămânde şi însetate, ca şi altele despre magicieni şi vrăjitori răi 
care-şi puteau impune voinţa asupra altora în scopuri abjecte. 

Han rămase câteva clipe privindu-şi partenerul lăţos, apoi spuse: 

— Chewie, ştii doar la fel de bine ca mine că aşa-zisa „magie” din 
spectacolul lui Xaverri nu se referă decât la nişte scamatorii şi aiureli 
simple, nu? 

Chewbacca mârâi prelung, fără să pară foarte convins în privinţa 
aceea. 

Corellianul se ridică şi ciufuli blana de pe creştetul capului wookie- 
eului. Dewlanna îl dezmierdase adesea în felul respectiv, care constituia 
echivalentul wookiee al unei bătăi liniştitoare cu palma pe umăr. 

— Crede-mă, continuă el, magicienii care dau spectacole nu fac 
de fapt magie adevărată. Nu aşa cum este cea din legendele wookiee. 
Xaverri execută simple scamatorii, aşa cum pot face şi eu cu cărțile- 
cipuri. Fie asta, fie se foloseşte de holoproiecţii, oglinzi sau alte chestii 
similare. Nu-i o magie adevărată. Nu-i nimic supranatural. 

Chewie scâncise, totuşi începea să pară mai liniştit. 

— Fac pariu că dacă vii cu mine în seara asta, o să mă prind cum 
face Xaverri toate scamatoriile ei, urmă Han. Ce zici, batem palma? 

Wookiee dori să ştie pe ce voia Han să parieze şi corellianul căzu 
o clipă pe gânduri. 

— Dacă nu mă prind cum procedează, o să gătesc micul dejun şi o 
să fac curăţenie timp de o lună, îi promise. ar dacă voi câştiga eu, 
tu-mi plăteşti biletul tău, de acord? 

Chewbacca aprecie că era corect. 

Cei doi contrabandişti ajunseră destul de devreme în sala de 
spectacole, ca să ocupe locuri aproape de scenă. Aşteptară nerăbdători, 
până ce se auzi o fanfară cântând sonor câteva măsuri, apoi holocortina 
dispăru, dezvăluind scena şi unicul ei ocupant. 

Xaverri se dovedi a fi o femeie atrăgătoare şi voluptoasă, cu câţiva 
ani mai vârstnică decât Han. Avea păr negru şi lung, cu o coafură 
complicată, şi ochii îi scânteiau argintiu, datorită amplificatorilor de 
iris. Purta un costum de mătase mov, despicat în locuri strategice, 
pentru a îngădui ocazionale întrezăriri ispititoare ale pielii aurii de 
dedesubt. 

Era o femeie aţâţătoare, cu aspect exotic, şi Han se întrebă de 
pe ce planetă provenea. Nu mai văzuse niciodată alta care să-i 
semene. 

După ce fu prezentată, Xaverri îşi începu în mod direct spectacolul. 
Fără să vorbească aproape deloc, efectuă scamatorii tot mai dificile 
şi atât Han, cât şi Chewbacca fură captivaţi, privind-o. In câteva 
rânduri, corellianul crezu că ar fi putut ghici cum fusese executat un 
truc, totuşi nu izbuti să descopere nici o fisură în spectacol. Ştiu că 
pierduse pariul cu Chewie. 

Xaverri efectuă toate scamatoriile tradiţionale... apoi le îmbunătăţi. 
Tăie în două cu laserul un voluntar din public, după care se tăie pe 
ea însăşi în două. „Teleportă” nu doar propria ei persoană, ci şi un 
stol mic de lilieci rodiani dintr-o incintă de sticlină în alta, de-a 
lungul scenei — totul printr-un norişor de fum şi flăcări. Scamatoriile 
ei erau elegante şi pline de imaginaţie, şi atât de bine realizate încât 
se părea că ea deţinea realmente puteri supranaturale. 

Când lansă un sol de fluierici kayveni care păru să atace spectatorii, 
până şi Han se trase îndărăt, iar Chewie trebui oprit pentru a nu 
încerca să lovească păsările iluzorii, într-atât păreau de reale. 

In finalul grandios al spectacolului, Xaverri făcu să dispară întregul 
perete al sălii, înlocuindu-l cu bezna împestriţată de stele a spaţiului 
cosmic. Pe când spectatorii exclamau şi oftau, vidul spaţial fu umplut 
cu imaginea teribilă a unei stele pitice rătăcitoare, care gonea spre 
ei. Nici chiar Han nu se putu opri să nu strige şi să se aplece instinctiv, 
când iluzia gigantică domină sala. Chewie urlă îngrozit şi aproape se 
vâri sub scaun, şi Han se lupta din răsputeri să-l scoată de acolo, 
când iluzia dispăru brusc, înlocuită de o imagine imensă a lui Xaverri, 
care făcea reverenţe şi surâdea. 

Han aplaudă până ce i se înroşiră palmele, fluieră şi răcni. Ce 
mai spectacol! 

După ce toate aplauzele se stinseră, pilotul făcu tot posibilul să 
ajungă în culise. Dorea s-o cunoască pe frumoasa iluzionistă şi să-i 
spună că era extraordinar de talentată. 

Xaverri era prima femeie de care se simţea realmente atras după 
foarte mult timp. Mai precis, de când plecase Bria. 

După o lungă aşteptare în mulţimea îngrămădită la intrarea din 
spate, o văzu pe Xaverri ieşind din cabina ei. Amplificatorii de iris 
dispăruseră şi ochii ei aveau acum culoarea lor naturală, căpruie. Nu 
mai purta costumul de mătase, ci haine elegante, de stradă. Zâmbind 
cald, dădu autografe şi scrise mesaje personalizate pentru fanii ei, 
apoi îşi puse amprenta pe ele, în holocuburi minuscule, ca suveniruri. 
Era amabilă şi plină de bunăvoință faţă de admiratori. 

Han rămase în mod deliberat la sfârşit, până ce plecă toată lumea, 
cu excepţia asistentului ei, un rodian posac. 

În cele din urmă, avansă, etalându-și surâsul cel mai fermecător 
de care era capabil. 

— Salut, îi spuse privind-o drept în ochi. (Xaverri era aproape la 
fel de înaltă ca el, iar cizmele cu toc, complicat ornate, ale femeii îi 
aducea la aceeaşi înălţime.) Doamnă Xaverri, mă numesc Han Solo, 
iar el este partenerul meu, Chewbacca. Doream să-ţi spun că mi s-a 
părut spectacolul de iluzionism cel ma; original şi mai incitant pe 
care l-am văzut vreodată. 

Xaverri îl examina pe el şi pe Chewbacca din cap până în picioare, 
evaluându-i, apoi zâmbi, dar cu o expresie complet diferită — rece şi 
cinică. 

— Salut, Solo. făcu ea. Dă-mi voie să ghicesc. Vinzi ceva? 

Han scutură din cap. Foarte intuitiv din partea ei. A trecut însă 
mult timp de când am fost escroc. In ziua de azi sunt un simplu pilot... 

— Câtuşi de puţin, doamnă. Sunt pur şi simplu un fan, Care admiră 
iluzionismul. De asemenea, am dorit să-i ofer lui Chewie ocazia de 
a te vedea şi mirosi, astfel ca să ştie că eşti om în asemenea măsură 
ca şi mine. Mă tem că l-ai impresionat destul de profund. Atunci 
când ai umplut sala cu fluiericii kayveni, părea ceva desprins dintr-o 
legendă wookiee cu zburătorii nopţii. Nu ştia dacă să sape o gaură în 
podea şi să se ascundă, ori să se lupte pentru a-şi salva viaţa. 

Femeia ridică ochii spre Chewbacca, apoi, încet, foarte încet, 
surâsul cinic îi dispăru, fiind înlocuit de unul cald, din inimă. 

— Mă bucur să te cunosc, Chewbacca. Îmi pare rău că te-am speriat, 
zise ea şi-i întinse mâna. 

Chewie îi cuprinse palma în labele sale lăţoase şi revărsă un val 
de grai wookiee spre ea, pe care Xaverri păru că-l înţelege perfect. Îi 
spuse că spectacolul îl uimise şi-l îngrozise, dar acum, după ce se 
terminase, constata că de fapt se distrase nemaipomenit. 

— Mulţumesc foarte mult! exclamă femeia. Asta-i exact ceea ce-şi 
doreşte un iluzionist să audă! 

Han se simţi aproape gelos, văzând cât de bine părea ea să se fi 
înţeles cu wookieeul. Xaverri răspundea la admiraţia deschisă a lui 
Chewie cu o căldură autentică. 

Înainte ca momentul acela de apropiere să se piardă, corellianul 
făcu un pas înainte şi o invită pe artistă să iasă cu ei în oraş pentru o 
gustare după spectacol. 

Xaverri îl privi şi precauţia îi reapăru în ochi. Han o studie la 
rândul său şi-şi dădu seama brusc că era o făptură care suferise o 
pierdere teribilă în trecut şi din cauza aceea devenise prudentă şi 
defensivă. O să mă refuze, gândi dezamăgit, dar spre surpriza lui, 
după o clipă de refiecţie, ea acceptă invitaţia. 

Pilotul o duse la un bistro micuţ din districtul corellian, unde 
mâncarea şi băutura erau bune şi ieftine, iar o femeie cu o lăută-nai 
cânta alternativ la instrumentul ei şi din voce. 

După un timp, Xaverri se destinse treptat, ba Chiar îi zâmbi lui 
Han, nu numai lui Chewie. După ce o conduseră la hotelul unde 
locuia, iluzionista luă mâna lui Han între palmele ei şi-l privi deschis. 

— Solo... mulţumesc. Mi-a făcut realmente plăcere să te cunosc 
pe tine şi pe Chewbacca. (Se uită spre wookiee, care-i oferi un scâncet 
de încântare.) Constat că-mi pare rău să fiu nevoită să-mi iau rămas 
bun şi a trecut mult timp de când am putut spune asta cuiva. 

— Atunci nu-ţi lua rămas bun, surâse pilotul. Spune „Pe curând”, 
fiindcă este mai aproape de adevăr. 

Ea inspiră adânc. 

— Nu ştiu dacă-i o idee foarte bună... 

— Eu ştiu. Ai încredere în mine. 

În seara următoare, Han reveni la uşa din spate a sălii de spectacole, 
ca şi în seara de după aceea. Treptat, cu paşi foarte mici, el şi Xaverri 
ajunseră să se cunoască reciproc. Femeia nu dorea să vorbească despre 
trecutul ei, fiind chiar mai reticentă decât Han în această privinţă. 
Ascultând-o şi punând întrebări ocolite, corellianul izbuti să descopere 
câteva lucruri despre ea: detesta Imperiul şi funcţionarii imperiali cu 
o ferocitate tăcută şi deschisă pe care bărbatul o găsi tulburătoare, 
era mândră de abilităţile ei de iluzionistă, nu putea rezista unei 
provocări şi... nu era măritată. 

Nu ducea o viaţă uşoară — călătorea de la o planetă la alta, susţinea 
spectacole înaintea unor mulţimi entuziaste, dar revenea mereu într-o 
odaie de hotel. Han rămase cu impresia că trecuse mult timp, poate 
chiar ani de când Xaverri nu mai ieşise cu un bărbat. Avusese multe 
ocazii, însă rezerva înnăscută şi suspiciunile o determinau să nu se 
implice într-o relaţie cu nimeni. 

Pentru prima dată în viaţă, pilotul descoperi că el era persoana 
care trebuia să se deschidă, să încerce să treacă de bariere faţă de 
care considerabilele lui linii defensive emoţionale păreau firave. Era 
greu s-o facă şi de câteva ori fu ispitit să abandoneze, să renunţe la 
urmărirea sa lipsită de speranţe. 

Totuşi Xaverri îl intriga şi-l aţâţa. Dorea să ajungă s-o cunoască 
şi mai dorea ca ea să aibă încredere în el... măcar puţin. 

În a treia seară pe care o petrecură împreună, Xaverri îl sărută iute 
în pragul camerei, apoi dispăru înăuntru. Han reveni acasă surâzător. 

Când se pregăti să iasă şi în seara următoare, Chewbacca se ridică 
pentru a-l însoţi, dar Han înălţă spre el braţul în semn de avertizare: 

— Chewie, amice, nu trebuie să vii cu mine în seara asta. 

Chewbacca emise un sunet dispreţuitor. Han avea să dea de bucluc 
fără el, o ştia prea bine. 

Pilotul zâmbi, lent şi irezistibil. 

- Înâm. Exact asta şi sper, amice. În seara asta ies singur. Ne 
vedem mai târziu. Mult mai târziu. 

Surâzând şi fluierând primele măsuri din melodia de deschidere 
a spectacolului lui Xaverri, Han părăsi apartamentul şi se îndreptă 
către Castelul Norocului. 


Când o aşteptă în afara cabinei, Xaverri apăru purtând o salopetă 
simplă, negru şi stacojiu, care-i punea în evidenţă părul şi pielea. 
Păru încântată să-l vadă, însă privi în jur, căutându-l] evident pe 
Chewbacca. 

— Unde-i Chewie? 

Han o luă de braţ. 

— În seara asta a rămas acasă. În seara asta, vom fi doar noi doi, 
păpuşă. Asta dacă n-ai nimic împotrivă. 

Femeia se uită la el, străduindu-se să pară severă, pentru ca apoi 
să-i zâmbească brusc, ştiutor. 

— Solo, eşti un pezevenchi, ştiai? 

EI îi răspunse surâsului. 

— Mă bucur c-ai observat. Asta înseamnă că sunt tipul tău de 
bărbat, aşa-i? 

— Nu poţi să ştii niciodată, scutură ea din cap. 

Merseră la unul dintre cazinourile huttilor şi, graţie statutului 
privilegiat al lui Han în calitate de pilot al lui Jabba şi Jiliac, primiră 
tratament special — băuturi gratuite, acces la jocurile cu mize speciale, 
plus locuri bune la spectacole. 

Se făcuse târziu când plecară de acolo şi noaptea adevărată 
continua să domnească peste districtul acela din Nar Shaddaa. Han o 
conduse pe Xaverri la hotel. Ea îl întrebă cum devenise partener cu 
Chewie şi pilotul se pomeni povestindu-i despre perioada petrecută 
în Flota Imperială. 

— Aşa că, încheie el, după ce m-au dat afară, am descoperit că nu 
pot găsi de lucru cinstit ca pilot. Am fost trecut pe lista neagră. Nu 
ştiam de unde aveam să-mi câştig prânzul următor. Dar chiar dacă 
m-am înfuriat şi i-am poruncit lui Chewie să plece, nu m-a ascultat. 
Mi-a spus că datoria de viaţă este obligaţia cea mai serioasă pe care 
poate să o aibă un wookiee. Are precedenţă chiar şi asupra legăturilor 
de sânge. (Privi spre Xaverri.) Te deranjează că am fost ofiţer imperial? 
Ştiu că urăşti Imperiul. 

Ea clătină din cap. 

— Nu, nu mă deranjează. Nu ai rămas acolo suficient de mult ca 
să te corupi. În privinţa asta, ar trebui să le mulţumeşti divinităţilor 
în care Crezi. 

Han ridică din umeri. 

— Mă tem că lista respectivă este cam scurtă. Nu conţine nici 
măcar un nume, adăugă el menţinând tonul umoristic. Pentru tine 
cum stau lucrurile? 

Femeia îl privi cu ochi torturați. 

— Religia mea este răzbunarea, Solo. Răzbunare împotriva 
Imperiului, pentru ce mi-a făcut mie... şi familiei mele. 

Pilotul se întinse, îi prinse mâna şi o strânse ferm. 

— Povesteşte-mi... dacă poţi. 

Xaverri scutură uşor din cap. 

— Nu pot. N-am povestit niciodată, nimănui. Nu o voi face nicio- 
dată. Dacă aş face-o... cred că aş putea muri. Vorbesc serios, Solo. 

— Imperiul..., încercă Han să ghicească, ţi-a ucis familia? 

Ea inspiră adânc şi încuviinţă, strângând puternic din buze. 

— Soţul... Copiii, rosti sec. Da. Imperiul i-a ucis. 

— Îmi pare rău, făcu Han. Eu nu mi-am cunoscut niciodată familia. 
Nu sunt sigur că am avut o familie. Uneori, de pildă acum, mă gândesc 
că poate nu-i un lucru aşa rău. 

— Nu ştiu, se încruntă Xaverri. Poate că ai dreptate. Eu ştiu doar 
că nu ratez nici o ocazie de a le face rău imperialilor. Activitatea 
mea mă poartă prin toată galaxia şi, crede-mă, acesta este primul 
angajament pe care l-am avut după mult timp în care să nu-mi petrec 
fiecare secundă liberă gândindu-mă la modalităţi de a lovi Imperiul. 

Han zâmbi strâmb. 

— Asta pentru că pe Nar Shaddaa nu există imperiali. 

Afirmația nu era tocmai adevărată, dar putea să fie. Pe Satelitul 
Contrabandiştilor exista un birou al Vămii Imperiale în care lucra 
un singur bătrân, Dedro Needalb, care în esenţă era omul huttilor, 
deşi purta titlul de „Inspector vamal imperial”. El transmitea date 
despre nave şi încărcăturile lor lui Sarn Shild, Mofful local de Sector, 
atunci când avea chef. Nimeni nu verifica vreodată dacă datele 
transmise erau corecte. 

În esenţă, huttii aveau propriile lor aranjamente cu Sarn Shild. 
Veneau la el cu „contribuţii politice” şi „cadouri personale”, drept 
„recunoştinţă” pentru că era un reprezentant imperial atât de capabil. 
La rândul său, Shild îi lăsa în general în pace. 

Toţi aveau de câştigat de pe urma aranjamentului. Ca un organism 
simbiotic, gândi Han. 

— Exact, zise Xaverri. N-are rost să-i fac vreun rău bătrânului 
Dedro Needalb. A-l răni pe el i-ar afecta pe hutti şi Nar Shaddaa, 
lucru de pe urma căruia ar putea de fapt să beneficieze Imperiul. 
Acesta este ultimul lucru pe care-l doresc. 

— Şi atunci cum îi loveşti? reluă Han întrebându-se dacă nu cumva 
femeia era un asasin. 

Era o gimnastă şi contorsionistă desăvârşită, iar unele dintre 
scamatoriile ei implicau arme, de felul pumnalelor, săbiilor şi cuţitelor 
cu lame vibratorii. Cu toate acestea, îi venea greu să şi-o imagineze 
ca asasin. Xaverri era foarte, foarte inteligentă, probabil, trebuia s-o 
admită, mai inteligentă decât el. Părea mai probabil ca ea să-şi utilizeze 
mintea, nu armele în vendeta de o persoană împotriva Imperiului. 

Femeia îi surâse enigmatic. 

— Asta rămâne de văzut. 

Pilotul strânse din umeri. 

- Nici eu nu mă dau în vânt după Imperiu. În ziua de azi imperialii 
sunt stăpâni de sclavi, iar eu urăsc sclavia. Poate că ţi-aş putea da o 
mână de ajutor câteodată. Sunt destul de priceput în luptă. 

Xaverri îl privi gânditor. 

— O să reflectez. M-am gândit ca în curând să-l înlocuiesc pe 
bătrânul Glarret. Nu mai este îndeajuns de iute ca să constituie un 
asistent bun în spectacol şi nu poate pilota. Îmi vine greu să pilotez 
numai eu. 

— Stimată doamnă, rânji Han, dă-mi voie să-ţi spun că sunt un 
pilot de prima mână. De fapt, sunt foarte priceput la multe chestii. 

Ea dădu ochii peste cap. 

— şi modest în acelaşi timp. 

Ajunseseră deja la uşa camerei lui Xaverri. Iluzionista îl privi pe 
Han o secundă prelungă. 

— Este destul de târziu, Solo. 

Corellianul nu se clinti. 

— Aşa este. 

Ea apăsă încuietoarea cu degetul mare şi arătător, şi uşa glisă 
silențios. Xaverri şovăi o clipă, apoi intră în odaie. 

Lăsând uşa deschisă. 

Han surâse şi o urmă. 

Han se trezi după câteva ore şi decise s-o lase pe Xaverri, care 
continua să doarmă adânc, să se odihnească. Fără zgomot, se îmbrăcă 
şi părăsi încăperea, după ce-i lăsă un mesaj pe comunicator, anunţând-o 
că avea s-o caute spre seară. 

Pe Nar Shaddaa de abia răsărise soarele, deşi activitatea de pe 
Satelitul Contrabandiştilor era prea puţin asociată cu zilele şi nopţile 
anormal de lungi (pentru majoritatea fiinţelor). Nar Shaddaa era 
permanent treaz, permanent activ. Han se îndreptă spre casă pe străzi 

aglomerate, auzind strigătele negustorilor stradali care-şi vindeau 
nenumăratele produse. 

Mergând, Han fluiera câteva măsuri dintr-un vechi cântec popular 
corellian. Se simţea grozav. Nu-şi dăduse seama până atunci în ce 
măsură simţise lipsa unei femei alături de el. Trecuse mult de când 
nu mai întâlnise o femeie la care să ţină cu adevărat şi, în mod evident, 
Xaverri îl găsea la fel de atrăgător pe cât o considera el. Amintirea 
sărutărilor ei încă mai avea putere să-l aprindă. 

Pilotul se pomeni numărând orele până când o putea revedea şi 
chicoti în barbă, clătinând din cap. Vino-ţi în fire, Solo. Nu mai eşti 
un puşti cu ochi miraţi, eşti... 

Pe neaşteptate, ceva îl împunse în fesa dreaptă. La început, crezu 
că se împiedicase şi se lovise cu spatele de vreo bucată ascuţită de 
sticlină care ieşea din clădirea pe jumătate ruinată de alături. 

Apoi îl cuprinse un val de căldură stranie, furnicătoare. Paşii i se 
împleticiră, iar vederea i se înceţoşă, apoi se limpezi. 

Ce se-ntâmplă? 

Degete de oţel îi cuprinseră braţul şi-l traseră într-o fundătură. 
Îngrozit, corellianul îşi dădu seama că nu se putea împotrivi. Braţele 
lui nu mai ascultau comenzile creierului. 

Drogat? Oh, nu! 

Un glas sec, inuman, îi vorbi dinapoia umărului drept: 

— Stai locului, Solo. 

Han descoperi că nu putea face altceva decât să stea complet 
nemişcat. În interior clocotea, cu o furie fierbinte şi explozivă ca 
plasma stelară, dar la exterior corpul său asculta întru totul glasul 
acela amplificat artificial. 

Cine m-a prins? Ce doreşte? 

Concentră fiecare muşchi în parte, fiecare tendon, fiecare neuron 
al fiinţei sale pentru a-şi mişca mâinile, braţele, picioarele. Transpiraţia 
i se adună pe frunte, prelingându-se în ochi. Nu putea să clintească 
însă nici măcar un deget. 

Mâna necunoscutului îi părăsi braţul şi-i coborî pe coapsă, pentru 
a desface cureluşa de piele care prindea blasterul în siguranţa tocului 
său. Han simţi cum apăsarea de pe picior dispare, când atacatorul îl 
dezarmă. Fierbând de mânie, se strădui din nou să se mişte, dar la fel 
de bine ar fi putut să împingă o navă în hiperspaţiu, folosindu-se 
numai de puterea propriilor sale braţe. 

Încercă să vorbească, să întrebe „Cine eşti?”, dar şi asta se dovedi 
mai presus de forţele sale. Nu putea decât să respire şi să se supună. 

Dacă ar fi fost un wookiee, Han ar fi urlat prelung şi puternic. 

După ce-i scoase blasterul, necunoscutul îl ocoli. Finalmente, 
pilotul putu să-l vadă. Vânăror de recompense! răcni mintea lui. 

Purta armură mandaloriană verde-cenuşie uzată, o cască ce-i 
ascundea complet trăsăturile şi era înarmat până în dinţi. De umărul 
drept îi atârnau nişte scalpuri împletite, alb şi negru. Han se întrebă 
care îi era numele. Trebuia să fie unul din elită — un vânător de 
recompense care se ocupa numai de cazurile „grele”. 

Bănuia că ar fi trebuit să se simtă măgulit, dar onoarea respectivă 
era cel puţin dubioasă. 

Vânătorul de recompense continuă să-l percheziţioneze, căutând 
alte arme. li găsi micul instrument multifuncțional din buzunar şi-l 
confiscă. Han încercă iarăşi să se clintească, dar nu putea face absolut 
nimic, decât să inspire şi să expire. Răsuflarea îi răsuna sonor şi 
aspru în urechi. 

Silueta în armură mandaloriană ridică ochii spre el. 

— Cruţă-ţi puterile, Solo. Te-am injectat cu un narcotic drăgălaş 
şi util pe care l-au inventat pe Ryloth. Este scump, dar pentru 
recompensa care se oferă pentru tine, a meritat. Timp de câteva ore, 
nu vei putea să te mişti decât la comanda mea. Efectele variază de la 
un subiect la altul. Până ce vei putea din nou să acţionezi după voia 
ta, vom fi la bordul navei mele şi la jumătatea drumului spre Y lesia. 

Han îl privi pe vânătorul de recompense, dându-şi brusc seama 
că mai văzuse armura aceea mandaloriană cu mult timp în urmă. 
Unde? Se concentră, dar amintirea nu ieşi la suprafaţă. 

După ce-şi încheie percheziţia, vânătorul de recompense îşi 
îndreptă ţinuta. 

— Bun. Întoarce-te. 

Pilotul constată că se supunea ca un automat. 

— Acum, mergi. La ieşirea din fundătură, coteşte la dreapta. 

Corellianul clocotea de furie, în timp ce trupul îi asculta fiecare 
poruncă. Stâng-drept, stâng-drept. Mergea, iar vânătorul de recompense 
se afla imediat îndărătul lui. Cu vederea periferică, Han îl întrezărea 
ocazional. 

Merseră pe strada din Nar Shaddaa şi, pentru o clipă, Han speră 
că s-ar putea întâlni cu vreunul dintre prietenii săi, poate chiar cu 
Chewie. Cu certitudine, cineva ar fi sesizat ce i se întâmpla! 

Dar cu toate că mulţi dintre cetăţenii lui Nar Shaddaa îi priveau 
pe vânătorul de recompense şi prada sa trecând pe stradă, nimeni nu 
le adresă nici măcar un cuvânt. Han nu putea de fapt să-i acuze. 

Indiferent cine ar fi fost, vânătorul acesta de recompense era de un 
tip diferit faţă de cei cu care avusese de a face anterior. Era priceput, 
inteligent şi extrem de periculos. Oricine i-ar fi stat în cale ar fi 
avut, neîndoios, de suferit consecinţe teribile. 

Stâng-drept, stâng-drept, stâng-drept. 

Vânătorul de recompense coti la dreapta în intersecţia ce ducea 
către primul turbolift orizontal de transport. Han înţelese încotro se 
îndreptau — spre cea mai apropiată platformă publică de asolizare. 
Vânătorul de recompense avea probabil o navă acolo. 

Ascultător, Han păşi în turbolift. Încercă din nou să se mişte din 
proprie voinţă. Să clintească măcar un deget de la mână sau de la 
picior! Zadarnic. Sistemul de transport public consta din capsule 
MICI, în care încăpeau patru-cinci persoane, toate înşiruite laolaltă 
ca mărgelele pe un fir. 

Răpitorul lui Han nu se aşeză, dar îi ordonă pilotului s-o facă. 
Corellianul stătu jos, fumegând şi imaginându-şi toate lucrurile pe 
care i le-ar fi putut face vânătorului de recompense, dacă ar fi avut 
posibilitatea de a acţiona conform propriei sale voințe. 

Bărbatul nu-i vorbea, iar Han n-o putea face. Drumul fu scurt şi 
tăcut. 

Când coborâră din turboliftul orizontal, Han se pomeni, aşa cum 
bănuise, pe una dintre platformele publice de asolizare de pe o clădire. 
Platforma era imensă, întreruptă doar de câteva puțuri de aeraj, care 
asigurau iluminat pentru structurile de sub platformă. Puţurile se 
căscau, lipsite de orice balustrade care să protejeze un trecător neatent 
să se prăbuşească spre moarte, pe sute sau mii de niveluri. 

Han îşi reaminti brusc şi viu noaptea în care Garris Shrike îl 
urmărise peste platformele de la nivelurile superioare ale Coruscantului. 
Atunci de abia reuşise să scape cu viaţă. Corellianul avea presimţirea 
neplăcută că de data aceasta nu va fi la fel de norocos. 

Se trezi întrebându-se ce soartă îl aştepta la întoarcerea pe Ylesia. 
În trupul său enorm, Teroenza nu avea nici măcar o moleculă de 
bunătate sau de milă. Avea să se îngrijească să ofere prizonierului 
său o moarte lentă şi agonică. 

Pentru o clipă, Han îşi dori să poată recăpăta controlul propriului 
corp doar atât cât să alerge spre unul dintre puţurile de aeraj şi să 
plonjeze în el. Indiferent însă cât s-ar fi străduit să schiţeze o mişcare, 
nu putea face altceva decât să asculte comenzi. 

Han şi răpitorul său păşiră printre navele aflate pe platformă, 
îndreptându-se spre o destinaţie necunoscută. 

Stâng-drept, stâng-drept. stâng-drept... 

Vânătorul de recompense indică şi braţul lui apăru în raza vizuală 
a lui Han. 

— Nava de acolo. Clasa Firespray modificat. 

Han o putu zări acum. Vânătorul de recompense nu glumise atunci 
când spusese „modificată”. Nava de patrulare şi atac era foarte neobiş- 
nuită, evident mult transformată. Spre deosebire de alte vehicule de 
zbor, asoliza folosindu-se de motoare de propulsie Kuat Engineering 
Systems F-31. Când motoarele acelea puternice intrau în acţiune, 
nava care avea o formă aproximativ ovoidală, se „ridica” pe un capăt 
pentru a zbura. Contrabandistul nu mai văzuse ceva asemănător, dar 
nava îi reamintea de proprietarul său — puternică şi mortală. 

Pentru o clipă, uitând de situaţia sa din cauza interesului faţă de 
navă, Han îşi dori să poată arunca o privire în interior... pentru ca 
mai apoi să se oprească imediat, dezgustat. Oricum avea să vadă 
interiorul. Urma să petreacă mai multe zile la bordul Firesprayului 
modificat, care îl va purta spre tortura sigură şi moartea inevitabilă. 

Pătrunseră pe intervalul dintre două cargoboturi durosiane uriaşe. 
Peste câţiva paşi aveau să intre în nava vânătorului de recompense 
ŞI totul se va termina. Han ştia bine că era inutil să-şi imagineze că 
va putea, cumva, să-l doboare pe individ, să preia controlul 
Firespray-ului şi să se salveze. 

Îşi dori să-şi poată înghiţi nodul din gât. Avea gura atât de uscată, 
încât îl durea. 

Stâng-drept, stâng-drept, stâng-drept. 

Asta-i, gândi Han. Acum s-a terminat cu adevărat... 


DRAGOSTE LA PRIMA DECOLARE 

| raintând ţeapăn, Han întrezări cu coada ochiului o ceaţă de mişcare 

- o siluetă care ieşi dinapoia masivei aripioare stabilizator a 
cargobotului. Un glas pe care nu-l mai auzise niciodată până atunci, 
profund, plăcut, dar plin de autoritate, rosti: 

— Rămâi nemişcat, vânătorule de recompense. Un gest şi-ai încasat-o. 

Mâna care stătuse uşor pe braţul lui Han cobori brusc. Desigur, 
corellianul nu se putu opri din mers. Continuă să păşească, pătrunzând 
în porţiunea luminată de soare dintre el şi Firespray-ul modificat, 
lăsându-şi răpitorul şi necunoscutul salvator în urmă, în umbra 
navei. 

Uşurarea îl învălui. Sunt salvat! îşi spuse, apoi gândul fu înlocuit 
de teroare. Acum, după ce ochii i se adaptaseră la trecerea bruscă de 
la umbră la lumina solară, văzu că între el şi Firespray se afla un coş 
de aeraj. Incapabil să se oprească, avea să păşească direct în acesta, 
prăbuşindu-se în adânc! 

Apoi glasul strigă după el: 

— Hei, tu! Solo! Opreşte-te! 

Han se simţi oprindu-se şi fu din nou cuprins de uşurare. Din 
fericire, corpul său asculta comenzi de la oricine, nu numai de la 
necunoscutul vânător de recompense. 

— Intoarce-te şi vino înapoi, aici! continuă vocea. 

De-a dreptul încântat, Han se conformă. 

Mergând spre vânătorul de recompense şi spre salvatorul său, 
privi concentrat în penumbre, totuşi nu putu distinge mare lucru, 

decât doar o siluetă care se afla înapoia fostului său răpitor, cu ţeava 
unui blaster vârâtă sub marginea căştii mandaloriane, astfel încât se 
înfigea în gâtul bărbatului. 

Revenind în umbra aripioarei stabilizatoare a cargobotului, ochii lui 
Han se adaptară de la lumina solară putemică şi-şi putu examina salvatorul. 

Era un om, aproximativ de vârsta lui Han, poate cu vreo doi ani 
mai vârstnic. Niţel mai scund decât corellianul, era zvelt şi în acelaşi 
timp vânos. Proaspăt ras, cu păr negru creţ, ochi negri şi pielea de 
culoarea cafeinei de viţă diluată cu lapte de traladon. 

Bărbatul era îmbrăcat după ultima modă: o cămaşă auriu-deschis 
încheiată cu şiret în faţă, ale cărei guler şi manşete largi erau brodate 
cu negru şi pantaloni negri şi strâmţi, impecabil călcaţi. O centură 
brodată şi lată aproape ca un brâu îi punea în evidenţă talia subţire şi 
abdomenul plat. Purta mocasini negri cu talpă moale, ceea ce explica 
felul în care se putuse apropia neauzit de vânătorul de recompense. 
O capă scurtă, tot neagră, îi atârna pe umeri. 

Când Han se apropie, bărbatul îi oferi un zâmbet extrem de 
fermecător, dezvelindu-şi dinţii albi, perfecţi. 

— Acum te poţi opri, Solo, zise el oprindu-l pe pilot mult în afara 
razei de acţiune a fostului său răpitor. 

Contrabandistul se opri şi rămase privind degetul mare al salvatorului 
său deplasându-se pe butonul de activare al blasterului, în timp ce-şi 
retrase uşor mâna. Simţind cum apăsarea ţevii de pe gâtul său se 
diminvează, vânătorul de recompense dădu să se întoarcă, ridicând 
încheieturile braţelor. Purta brățări mandaloriane, care erau neîndoios 
încărcate cu săgeți mici şi ucigătoare! 

Corellianul încercă fără succes să strige un avertisment, dar nu 
era necesar. Celălalt trăgea deja. Raza paralizantă îl izbi pe vânătorul 
de recompense, iar de la o distanţă atât de mică nici chiar armura sa 
mandaloriană nu-i mai putea diminua efectul. Se prăbuşi inert şi 
marginile armurii sale zăngăniră pe permaton. 

Salvatorul lui Han îşi puse blasterul micuţ, dar neiertător într-un 
toc camuflat, ataşat la centura ornată şi făcu un gest spre pilot: 

— Ajută-mă să-l ridic. 

Evident, Han făcu aşa cum i se poruncise. 

Împreună, îl purtară pe vânătorul inconştient spre nava sa. Han 
se întrebă ce aveau să facă cu el. Nu peste mult timp avea să-şi recapete 
cunoştinţa. 

— Mă întreb cât timp te va afecta drogul ăsta, comentă gânditor 
salvatorul. Poţi vorbi, Solo? 

Han simți cum buzele i se mişcară. 

— Da, spuse el. 

Încercă să adauge ceva la afirmaţia aceea simplă, dar îi fu 
imposibil. 

Bărbatul îl privi cu atenţie. 

- M-am prins. Poţi răspunde la comenzi, însă numai atât, aşa-i? 

— Aşa cred, se pomeni pilotul spunând. 

— Te-a injectat cu un drog tare păcătos, spuse necunoscutul. Auzisem 
de el, dar nu-i văzusem niciodată efectele. Va trebui să mă interesez 
cum pot pune mâna pe aşa ceva. Poate fi de folos la strâmtoare. 

Când ajunseră la rampa care ducea spre ecluza Firespray-ului, îl 
lăsară pe vânătorul de recompense pe permaton. Nou-venitul începu 
să-i scotocească buzunarele şi compartimentele secrete ale armurii. 

— Hopa, ce avem noi aici? exclamă el, când degetele sale iscusite 
descoperiră câteva fiole în buzunăraşul de la centura vânătorului de 
recompense. 

După ce ridică fiecare fiolă spre lumină, pentru a-i putea citi eticheta, 
salvatorul lui Han îi aruncă un rânjet ştrengar. 

— Eşti norocos, Solo, anunţă el. Asta-i drogul cu care te-a injectat 
— ridică o fiolă albastră —. iar ăsta-i antidotul. 

Îi arătă o fiolă verde. 

Han aşteptă nerăbdător în timp ce bărbatul încărcă injectorul cu 
substanţa antidot. 

— Trebuie să merg pe ghicite în privinţa dozajului, zise el. O să-ţi 
fac mai întâi doza minimă, apoi, dacă nu-i de ajutor, o să încerc ceva 
mai mult. 

Lipi injectorul de trunchiul lui Han şi apăsă trăgaciul. 

Aproape imediat după ce ridicase degetul de pe trăgaci şi substanţa 
îi pătrunse în corp, Han simţi din nou o furnicătură generală. Peste 
câteva momente, se putea mişca şi vorbi. 

— Amice, îţi rămân dator, întinse el mâna necunoscutului. Dacă 
n-ai fi fost tu... (Clătină din cap.) Aşadar — cine eşti şi de ce m-ai 
salvat? Nu te-am văzut în viaţa mea. 

Celălalt surâse larg. 

— Mă numesc Lando Calrissian. Cât despre motivul salvării, este o 
poveste mai lungă. Haide mai bine să ne ocupăm de Boba Fett şi apoi 
vom sta de vorbă. (Se încruntă brusc.) Hei, Solo, nu te simţi bine? 

Han simţea că se învârte pământul cu el. Se lăsă într-un genunchi 
lângă forma nemişcată a vânătorului de recompense şi clătină din cap. 

— Boba... Boba Fett? El este Boba Fett? 

Cel mai faimos vânător de recompense din galaxie fusese angajat 
ca să-l prindă? Simţi cum tot trupul îi tremura la auzul veștii. 

— Pe toate creaturile Xendorului... Lando..., bolborosi el. Nu 
ştiusem... 

— Acum eşti în siguranţă, Solo, făcu Calrissian plin de voioşie, 
şi-ţi recomand să te înfiorezi mai târziu. Deocamdată trebuie să vedem 
ce facem cu maestrul Fett. 

Căzu pe gânduri, apoi pe faţă i se lăţi lent un surâs neplăcut. 
Pocni din degete. 

— Asta-i! 

— Ce? 

Calrissian încărca deja injectorul, de data aceasta cu fiola albastră. 
II scutură pe vânătorul de recompense, care icni şi se foi. 

— Se trezeşte, mârâi el, aşa că nu-i vreme de pierdut. 

Han, care-şi recuperase blasterul, îl ţinti cu arma pe vânătorul de 
recompense, în timp ce Calrissian ridică vizorul căştii lui Fett, dezve- 
lindu-i gâtul. Acesta se zbătu brusc, cu violenţă. 

- Nu clinti! porunci Han, lipind ţeava armei de cască. Raza nu 
mai este reglată pe paralizie, Fett, şuieră el. După ceca ce ai fost cât 
pe-aici să-mi faci, te-aş dezintegra cu plăcere. 

Boba Fett rămase nemişcat, iar Calrissian apăsă injectorul de gâtul 
său şi-l declanşă. 

După câteva clipe, Fett se cutremură din tot corpul. 

— Rămâi nemişcat, ordonă Calrissian. 

Vânătorul de recompense îl ascultă. Han şi Lando îşi zâmbiră 
reciproc — zâmbete relaxate şi răutăcioase. 

— Acum ridică-te, spuse Calrissian. 

Boba Fett se conformă. 

— Ştii ce ar trebui să facem? începu Calrissian gânditor. Dacă am 
şti exact cât timp îi rămâne drogul în sistem, l-aş duce vreo două ore 
la unul dintre barurile locale şi aş încasa bani de la tipi care ar fi gata 
să plătească sume frumuşele ca să-l umilească pe individul ăsta. A 
încasat multe recompense şi trebuie să aibă o mulţime de duşmani. 

— A zis că efectul va dura câteva ore... nu ştim exact cât anume, 
îi atrase atenţia Han. 

Dacă ar fi fost după el, nu-şi dorea nimic mai mult decât să 
ajungă cât de departe putea de Fett şi Sclav I. Pentru o clipă se gândi 
să-i ordone lui Fett să meargă pe permaton până ce întâlnea un puț 
de aeraj, totuşi după ce se gândi o clipă înţelese că, deşi s-ar fi putut 
să fie acţiunea cea mai inteligentă, el nu putea pur şi simplu să dea 

comanda respectivă. Una era să ucidă pe cineva într-un duel cu 
blastere, dar cu totul altceva să poruncească cu cruzime unei fiinţe 
raţionale să se sinucidă — chiar dacă fiinţa aceea era un ticălos de 
vânător de recompense. 

— Este adevărat, încuviinţă Calrissian şi se ridică în picioare. Ei 
bine, cred că poate prima mea idee este cea mai bună. Scoală-te, 
Boba Fett! ordonă el. 

Vânătorul de recompense se sculă de jos. 

— Dezarmează-te! Imediat! 

Peste câteva minute, Han şi Lando priveau un morman măricel de 
arme de toate felurile, atlat înaintea lor pe permatonul luminat de soare. 

— Pe toate creaturile Xendorului, clătină corellianul din cap, 
individul ar putea deschide un magazin numai cu ceea ce are asupra 
lui. la priveşte brăţările astea mandaloriane. Fac prinsoare că săgețile 
sunt otrăvite. 

— Există o singură cale pentru a afla, zise Lando. Boba Fett, 
răspunde-mi. Săgeţile acestea sunt otrăvite? 

— Unele, răspunse vânătorul de recompense. 

— Care anume? 

— Brăţara stângă. 

— Ce se află pe vârfurile săgeţilor din brăţara dreaptă? 

— Soporific. 

— Grozav, făcu Han pipăind brăţările cu grijă. Astea ar trebui să 
valoreze destul de mult pentru un colecţionar. Şi acum... ce facem 
cu el? 

— Eu zic să-i programăm autopilotul pentru decolare şi să stabilim 
un curs spre un sistem îndepărtat. După aceea îi poruncim să nu 
modifice cursul pe care l-am ales. Dacă efectul drogului dispare de 
abia după câteva ore, până atunci ar putea fi la multe Sectoare distanţă. 

Calrissian făcu o pauză, apoi continuă: 

— A ucis atâtea persoane, încât aproape că sunt ispitit să-l împuşc 
pur şi simplu. Totuşi n-am omorât pe nimeni în felul acesta — dezarmat 
şi neajutorat. (Se încruntă, părând aproape stânjenit.) Trebuie să 
recunosc că nu sunt nerăbdător să încep s-o fac de acum. 

— Nici eu, zise Han. Ideea ta mi se pare bună. Haide să-l suim la 
bord. 

Ascultător, Boba Fett îşi deschise nava şi cei trei pătrunseră în 
Sclav I. Han şi Lando îl fixară pe vânător cu centurile într-un fotoliu 
pentru pasageri. 

— Eşti pilot? întrebă Han. 

— Nu, recunoscu Calrissian. De fapt, de asta te şi căutam. Vreau 
să angajez un pilot. 

— M-ai găsit, spuse Han. Orice pot face ca să te ajut. Ți-am zis, 
amice, îți sunt dator. 

— O să discutăm despre asta mai târziu. Haide să scăpăm de prietenul 
nostru de-aici. 

Han programă iute autopilotul pentru decolare şi preînregistră 
toate răspunsurile necesare pentru ca Sclav I să treacă de controlul 
de trafic al Sectorului din care făcea parte Nar Shaddaa. După aceea 
alese un curs care să poarte nava prin spațiul imperial, într-o serie de 
salturi derutante prin hiperspaţiu. Cu niţel noroc, Boba Fett nu va 
putea recăpăta controlul decât după ce se afla la zeci de mii de parseci 
depărtare. 

— Suntem gata, anunță corellianul în cele din urmă. Decolarea va 
fi peste trei minute. 

— In regulă, făcu Lando şi se întoarse spre vânătorul de recompense 
neputincios. Fett, ascultă-mă şi fă întocmai ce-ţi spun. Vei rămâne 
în fotoliul acesta, legat cu centurile, şi nu te vei apropia de comenzile 
navei până nu vei ajunge la destinaţia stabilită de Solo, sau până ce 
nu vor trece efectele drogului, indiferent ce va fi mai întâi. Ai înţeles? 

— Da, zise Fett. 

— Perfect. 

Calrissian flutură vesel din braţ spre vânătorul de recompense şi 
porni spre rampă. 

Han îl fulgeră din privire pe Boba Fett. 

— Călătorie plăcută, vânătorule. Sper să nu te mai revăd niciodată. 
Şi-i poţi transmite lui Teroenza din partea mea că data viitoare când 
mă-ntorc pe Ylesia, este un t'landa til mort. M-ai auzit? 

— Da. 

— Adio, Fett. 

Corellianul auzi motoarele țiuind şi rampa vibră sub tălpile lui, 
când alerpă pe ea, apăsând în ultima clipă butonul de închidere. Fu 
nevoit să sară de pe rampă, care se desprinse de la sol, basculând 
spre uşă. 

Lando ridicase deja arsenalul lui Boba Fett şi cei doi tineri porniră 
în fugă, distanţându-se cât mai mult de locul decolării. Se întoarseră 
după aceea, ca să vadă cum Sclav I se ridică pe unul dintre capete, 
apoi decolează, fulgerând din motoarele sale puternice. 

De abia când dispăru în depărtare, Han izbuti să inspire prelung 
şi adânc, pentru ca apoi să expire lent. 

— Oho, făcu el, a fost al naibii de-aproape! 

— De acord, încuviinţă Calrissian. Ai avut noroc că te-am observat, 
Solo. 

Pilotul aprobă din cap şi-i întinse mâna. 

— Spune-mi Han. Îţi sunt dator, Calrissian. 

— Spune-mi Lando, făcu celălalt etalându-şi surâsul irezistibil şi 
luminos. Şi... nu te teme. O să am grijă să te achiţi de datorie. 

— Orice doreşti, amice. Habar n-ai ce m-ar fi aşteptat dacă Boba 
Fett reuşea. (Se înfioră, în ciuda căldurii revărsate de razele soarelui.) 
Crede-mă, nici n-ai dori să ştii. 

— Pot bănui, făcu Lando. Boba Fett nu-i un vânător de recompense 
ieftin. Dacă cineva te dorea într-atât de mult, probabil că nu-i vorba 
despre neplata unei datorii sau altceva mărunt. 

— Eşti un tip perspicace, amice, rânji Han. 

Îi făcu semn celuilalt să-l urmeze şi porniră să străbată în sens 
invers platforma de asolizare. 

— Tei micul dejun cu mine? Îmi este realmente foame. Păţesc asta 
ori de câte ori scap ca prin urechile acului de o soartă mai teribilă 
decât moartea. 

— De acord. Faci cinste? 

— Evident! 

Până se instalară şi comandară stimceai la o cafenea micuță 
cunoscută de Han, corellianul începuse să simtă ca şi cum l-ar fi 
cunoscut pe Lando de ani buni, nu doar de o oră. 

— Spune-mi acum, zise el terminând ultima feliuţă de lipie, cum 
m-ai găsit? şi de ce mă căutai? 

— De fapt te-am mai văzut o dată sau de două ori, recunoscu Lando. 
În vreo două cluburi de noapte, mi-ai fost indicat ca jucător de sabace 
bunicel, contrabandist bun şi pilot excelent. 

Han se strădui, fără mare succes, să adopte o modestie corespun- 
zătoare. 

— Nu-mi reamintesc să te fi zărit, Lando, dar bănuiesc că n-aş fi 
avut nici un motiv s-o fac. În regulă, aşadar ştiai cum arăt. Ce s-a 
întâmplat azi dimineaţă? 

— Aseară am trecut pe la tine, ca să discutăm şi partenerul tău 
mi-a spus că nu credea c-o să te mai întorci peste noapte. (Lando 
zâmbi cunoscător.) Mi-a mai spus că probabil vei sta cu... o prietenă... 
la Castelul Norocului. Aşa că după ce mi-am încheiat slujba de 
noapte, am trecut pe-acolo, în drum spre casă. 

— Lucrezi noaptea? Cu ce te ocupi? 

— Sunt jucător profesionist, răspunse Lando. Asta în principal, 
fiindcă mi-am încercat norocul şi în diverse afaceri, după cum s-au 
ivit. 

— Am înţeles. Prin urmare, nu dormiseşi, dar ai trecut pe la Castelul 
Norocului, în drum spre casă. 

— Nu-i chiar aşa departe de mine şi distanţele sunt scurte între 
cele mai multe cazinouri importante din secţiunea aceea a lui Nar 
Shaddaa. Oricum, când am ajuns acolo, te-am văzut pe stradă, la 
oarecare depărtare în faţa mea. Te-am urmărit, intenţionând să te 
ajung din urmă şi să mă prezint... 

— Şi l-ai văzut pe Boba Fett injectându-mă, ghici Han. 

— Exact. Nu mă dau în vânt după vânătorii de recompense, aşa că 
v-am urmărit până am fost aproape sigur încotro vă îndreptaţi. După 
aceea, am ocolit perimetrul platformei de asolizare şi v-am luat-o 
înainte — voi mergeaţi destul de încet. Am recunoscut Sclav I, aş că 
m-am putut ascunde între voi şi navă, pentru ca apoi să-l surprind pe 
Fett când a trecut. 

Han dădu din cap. 

— Mă bucur realmente c-ai făcut-o, amice. Auzi, să nu-i spui lui 
Chewie despre cele întâmplate, da? Mi-a jurat ceva numit datorie de 
viaţă, deoarece crede că-mi este obligat. Am avut probleme mari de 
tot până l-am convins să nu vină cu mine aseară. Era convins că voi 
da de bucluc... 

— Aşa s-a şi întâmplat, chicoti Lando. 

— Ştiu asta, recunoscu pilotul fără chef, dar dacă Chewie află 
vreodată despre ce s-a întâmplat, n-o să mă mai scape niciodată din 
priviri. Şi, auzi... sunt momente când un bărbat şi-ar dori şi ceva 
intimitate, pricepi? 

Lando aprobă melancolic. 

— Am înţeles ideea. Bine, Han, îţi voi păstra secretul. (Se aplecă 
şi-şi mai turnă stimceai.) E drăguță? 

Corellianul încuviinţă. 

— Ştiu c-o să-ţi dai seama la ce mă refer, când o să-ţi zic că 
aproape c-a meritat chestia prin care am trecut în dimineaţa asta. 

Lando păru impresionat. 

— Poate c-ar trebui să mi-o prezinţi, ca un bun şi vechi prieten. 

— Nu cred asta... bunule şi vechiule prieten. Îmi pari un fel de 
donjuan. Probabil c-ai încerca s-o vrăjeşti şi să mi-o sufli. 

Celălalt ridică din umeri şi se lăsă pe spate, zâmbind cu îngâmfare. 

— N-ai de unde s-o ştii. 

— Cuvintele cheie, rânji Han, sunt „c-ai încerca”. Spune-mi însă 
de ce mă căutai, de fapt? Ai amintit că ai nevoie de un pilot. 

— Exact. Acum vreo săptămână am jucat sabacc pe Bespin şi unul 
dintre jucători a plusat cu nava lui. Era o partidă pe miză mare. 

— Şi ai câştigat nava, presupuse Han. 

— Corect! Totuşi n-am pilotat în viaţa mea. Trebuie să învăţ — 
mai ales acum, când există posibilitatea ca Boba Fett să-mi ia urma. 
Intenţionez ca pentru o vreme să pornesc spre păşuni mai verzi şi 
mese de sabacc noi, şi m-am gândit c-ar fi plăcut să călătoresc în 
propria mea navă. Ar trebui să angajez un pilot care să mă aducă 
înapoi, iar asta costă. De aceea, doresc să mă înveţi să pilotez. 

— E-n regulă, aprobă Han, pot s-o fac. Când vrei să-ncepem? 

Lando strânse din umeri. 

— După aventura cu Fett, nivelul adrenalinei mele este destul de 
ridicat şi nici nu mi-este somn. Ce-ai zice — chiar acum? 

— Sigur că da. 

Luară un turbolift orizontal, până la altă platformă pentru 
asolizare. Umăr la umăr, Lando şi Han traversară suprafaţa de 
permaton suflată de vânt, printre şirurile de nave parcate, până ce 
Lando se opri şi arătă. 

— Uite-o! Șoimul Mileniului. 

Pilotul privi peste permaton, către cargobotul uşor de marfă 
modificat, fabricat şi echipat de corelliani, model YT-1300 Transport. 
Văzuse o sumedenie până atunci şi-i plăcuseră mereu — corellianii 
erau şi ingineri buni, nu doar piloţi iscusiţi. 

Uitându-se însă la nava aceasta, cu Han se petrecu ceva straniu. 
Pe neaşteptate, se simţi brusc şi iremediabil îndrăgostit de ea. Nava 
îl chema, îi cânta un cântec de sirenă, povestind despre viteză şi 
manevrabilitate, despre evadări la limită, aventuri şi curse de 
contrabandă cu câştiguri nemăsurate. 

Nava asta va fi a mea, gândi Han. A mea. Șoimul Mileniului va 
fi al meu... 

Îşi dădu brusc seama că rămăsese holbându-se cu gura căscată, 
iar Lando se uita la el cu ochii mijiţi suspicios. Han închise repede 
gura şi se strădui din răsputeri să-şi alunge dorul acela neînțeles, 
năzuința care i se cuibărise în minte. Trebuia să se comporte cu 
grijă. Dacă jucătorul profesionist bănuia cât de mult îşi dorea nava 
aceasta, cu certitudine i-ar fi urcat preţul. 

— Ce zici despre ea? îl auzi pe Lando. 

Pilotul clătină din cap. 

— Ce mai vechitură! exclamă el, cerându-şi scuze şoimului în 
minte. Amice, partida aceea nu era pe mize chiar aşa mari cum vrei 
să mă faci să cred. 

— Să ştii că pilotul care m-a adus de pe Bespin a zis că-i o navă a 
naibii de rapidă, făcu Lando pe un ton defensiv. 

— Serios? se încruntă Han a îndoială, apoi ridică din umeri. 
Adevărul este că nu poţi să ştii până n-o încerci. Dăm o tură? 

— Cum să nu! 

Peste câteva minute, Han stătea la comenzile noii achiziţii a lui 
Lando, savurând răspunsul şoimului, atunci când nava se ridică pe 
repulsoare, apoi activă propulsia subluminică. Încă nu-i venea să-şi 
creadă ochilor ce văzuse în compartimentul motoarelor — nava se 
lăuda cu o hiperpropulsie de grad militar! Iubiro! 

Viteza subluminică era de asemenea bună. Han repezi șoimul în 
sus, pe un vector abrupt. Valul rezultant de putere îl însufleţi, dar se 
strădui să nu se trădeze. 

— Nu-i rău, comentă pe un ton indiferent, dar am văzut şi mai 
bune. Ia să vedem ce manevrabilitate are... 

Purtă iute şoimul în afara atmosferei lui Nar Shaddaa, apoi prin 
deschiderea din câmpul protector al satelitului, oferind în tot acest 
timp răspunsurile corecte spre controlul traficului. După ce scăpă de 
puțul gravitațional şi de obstacolele plutitoare reprezentate de epavele 
abandonate, Han execută cu nava o suită de tonouri, lupinguri şi 
vrile ameţitoare. 

— Hei! protestă Lando, icnind audibil. Ai un pasager aici, nu 
uita! Vrei să-mi dau afară tot micul dejun? 

Han rânji spre el. Era tentat să-l întrebe cât ar fi dorit pe șoim, 
dar ştia că ar fi fost mai mult decât şi-ar fi putut permite. Prin minte 
îi trecură fulgerător combinaţii nebune pentru a-i convinge pe hutti 
să cumpere nava, pentru ca el să poată zbura mereu cu ea... şi pentru 
ca după aceea s-o fure într-o bună zi. 

Nu voia totuşi ca Jabba sau Jiliac să fie proprietarii şoimului. Ei 
n-ar fi putut aprecia această frumuseţe, această operă de artă. 

Verifică iute arsenalul. Are picioare bune, dar i-ar mai prinde 
bine nişte muşchi... Un singur tun laser uşor, într-o turelă superioară. 
Nu-i destul. 

De parcă i-ar fi citit gândurile, Lando rosti: 

— Pilotul care m-a adus aici spunea că ar mai avea nevoie de 
armament, ca să fie realmente bună pentru contrabandă. Tu ce 
crezi? 

— Dacă ar fi nava mea, aş mai instala o turelă şi nişte lasere cu 
cuarte, plus un laser cu repetiţie ventral, ca să acopere plecările rapide, 
răspunse Han gândind Poate şi nişte torpile de şoc. 

— Hm, va trebui să iau o decizie în privinţa asta, reflectă Lando. 
Dar este rapidă, nu? 

Corellianul încuviinţă fără chef. 

— Da, are picioare bunicele. 

Pe furiş, mângâie uşor consola de pilotaj. Scumpa de tine... 

Peste alte câteva minute, Lando îşi drese glasul. 

— Crezusem că scopul pentru care ai ieşit din atmosferă era să 
începi să mă înveţi pe mine să pilotez, Han. 

— Ah... ah, da, făcu pilotul. Doar am... verificat-o. Ca să te pot 
învăţa toate şmecheriile şi trucurile ei. 

— Vorbeşti de parcă ar fi vorba despre o fiinţă vie. 

— Adevărul este că piloților aşa le place să se gândească la navele 
lor. Ele devin ca un... prieten. O să vezi. 

— Nu uita că șoimul este nava mea, îi reaminti Lando pe un ton 
uşor apăsat. 

— Bineînţeles, replică Han cât mai nepăsător cu putinţă. Acum, 
fii atent la mine. Vom începe cu vitezele subluminice. În domeniul 
ăsta, trebuie să devii specialist în manevre. Vezi maneta asta? Dacă 
tragi de ea, trecem pe hiperpropulsie, dar nu-ţi doreşti să faci aşa 
ceva decât dacă ai stabilit deja cursul. Deci... nu pui mâna pe ea. Ai 
reţinut? 

Lando se aplecă în faţă, numai ochi şi urechi. 

— Am reţinut... 


xxx 


La mii de ani-lumină depărtare, Teroenza, Marele Preot al Y lesiei, 
stătea în mijlocul Coloniei 3, examinând dezastrul lăsat de raidul 
terorist desfăşurat în zori. Aproape o duzină de cadavre erau răşchirate 
în jur, cele mai multe aparţinând propriilor săi paznici de securitate. 
Cicatrice de blastere brăzdau clădirile fabricii. Uşa spre sala de mese 
fusese transformată în zgură. O echipă termina de stins un incendiu 
în clădirea Administraţiei. Mirosul de ars se suprapunea izului de 
seră dinspre jungla caldă şi umedă. 

Marele Preot pufni nervos. Toate astea din partea unui raid pentru 
sclavi. Nu un raid de obținere a sclavilor, ci de eliberare a lor. 

Atacatorii fuseseră în majoritate oameni. Teroenza le văzuse 
imaginile pe monitoarele de comunicaţii din sediul general, aflat în 

Colonia 1. Două nave coborâseră în spirală prin curenţii păcătoşi din 
atmosfera Y lesiei, dar numai una reuşise să asolizeze în siguranţă. 
Cealaltă fusese prinsă între două rafale de vânt. care pur şi simplu o 
forfecaseră. 

Asta şi meritase, gândi Teroenza ţâfnos în timp ce privea catastrofa 
cauzată de cealaltă navă. Aceasta asolizase, după care trupe înarmate, 
echipate în uniforme verzi şi kaki, ţâşniseră şi atacaseră gărzile 
ylesiane. Începuse un schimb de focuri, care ucisese peste doisprezece 
dintre paznicii lui Teroenza. 

Atacatorii pătrunseseră după aceea în refectoriul unde pelerinii 
luau micul dejun. Îi momiseră să vină cu ei, susținând că se aflau 
acolo pentru a-i scăpa din sclavie. 

Teroenza emise un sunet înfundat care pentru specia sa era echiva- 
lentul unui chicotit. Atacatori idioţi! Ce proşti fuseseră să creadă că 
pelerinii aveau să renunţe la Exultare de dragul libertăţii! Doar doi 
dintre cei două sute de pelerini aflaţi în sala de mese acceptaseră să 
se alăture teroriştilor. 

lar apoi — şi Teroenza se înnegură la chip —, ea ieşise în faţă 
pentru a le vorbi pelerinilor. Marele Preot o crezuse moartă de mult 
timp. Şi-o amintea perfect. Pelerin 921, nume de botez Bria Tharen. 
O corelliană... şi o trădătoare. 

Bria le zisese pelerinilor adevărul despre Exultare. Le spusese că 
într-o bună zi aveau să-i mulţumească — apoi ordonase trupelor ei să 
tragă cu raze paralizante în mulţime. Pelerinii căzuseră ca fulgeraţi. 

Grupul de corelliani plecase cu aproape o sută de sclavi de mâna 
întâi. Teroenza blestemă încetişor. Bria Tharen! Nu putea să decidă 
pe care corellian îl ura mai mult — pe Bria sau pe blestematul acela 
de Han Solo. 

Marele Preot era îngrijorat în privinţa raidului. Înapoia lui existau 
bani grei. Navele şi armele costau mult. Indivizii erau bine organizaţi 
şi eficienţi, ca o adevărată forță militară. Cine erau ei? 

Teroenza auzise despre diverse grupuri de rebeli care se ridicaseră 
împotriva Imperiului. S-ar fi putut ca detaşamentul care atacase azi 
Colonia 3 să fi făcut parte dintr-un asemenea grup? 

Simţea totuşi un licăr de satisfacţie, imaginându-şi ce nenorociţi 
aveau să fie eliberatorii, atunci când se vor trezi pelerinii paralizaţi. 
T'landa til ştiau prea bine cât de dependenţi deveneau cei mai mulţi 
pelerini după ce erau expuşi zilnic Exultării. 

De acum pelerinilor trebuia să le lipsească foarte mult Exultarea. 
Probabil că ţipau, plângeau şi amenințau, rugându-se să fie readuşi 

pe Ylesia. Era chiar posibil să preia comanda navei rebele şi să revină 
aici, ca nişte adevăraţi credincioşi, Un lucru era cert... în seara asta 
rebelii corelliani nu vor avea pic de linişte. 

Gândul acela îl făcu pe Teroenza să surâdă. 

La câteva zile după tentativa lui Boba Fett de a-l captura, Han 
solicită o audiență la Jabba şi Jiliac, pentru a-i anunţa că va lipsi o 
vreme de pe Nar Shaddaa. Decisese să accepte oferta lui Xaverri şi 
să devină asistentul ei pe durata următorului turneu. Presimțea că 
Boba Fett nu avea să fie uşor descurajat şi n-ar fi fost rău să părăsească 
Nar Shaddaa în următoarele luni. 

Cuvintele i se opriră însă nerostite pe buze. În clipa în care fu adus 
în prezenţa sa, Jabba îl abordă cu strigăte de nerăbdare, poruncindu-i 
să pregătească Nestemata stelară pentru un drum imediat spre Nal 
Hutta. Emisarii trimişi de clanurile Desilijic şi Besadii conveniseră 
pentru o întâlnire a Kajidicurilor hutte în ziua următoare. Aparent 
Besadii tărăgănase negocierile, pentru ca apoi, brusc, să facă unele 
concesii importante în scopul desfăşurării cât mai rapide a reuniunii. 

— Azi? repetă Han, gândindu-se că va trebui să-şi anuleze lecţia cu 
Lando din după-amiaza aceea. Este un anunţ cam neaşteptat, nu-i aşa? 

— Aşa este, încuviinţă Jiliac. Nu cunoaştem nici un motiv pentru 
care situaţia să se fi precipitat, totuşi ceva trebuie să se fi întâmplat. 

— Bine, spuse pilotul, dar lăsaţi-mi timp o oră pentru ca să pregătesc 
nava şi să verific cursul de zbor. 

— ŞI, căpitane Solo, îl avertiză Jabba, pregăteşte-te să ne oferi 
zborul tău cel mai lin. Fără turbulenţe! Mătuşa mea se află într-o 
stare delicată şi nu trebuie zpâlţâită. 

Han privi în jur, căutând alt hutt, dar nu-l zări decât pe Jiliac. 

— Mătuşa Excelenței Voastre? Îmi cer iertare, lord Jabba, dar voi 
avea de transportat trei hutti? 

— Nu, omule! exclamă Jabba pierzându-şi răbdarea. Vom fi Jiliac 
şi eu, ca întotdeauna! Tu n-ai ochi? Nu i-ai văzut textura pielii? Starea 
ei este evidentă! 

Corellianul se uită la Jiliac şi brusc îşi dădu seama că huttul arăta 
într-adevăr diferit. Excrescenţe verucifere irupseseră pe chipul creaturii, 
iar pe pielea tăbăcită şi brună alternau petece verzui şi purpurii. De 
asemenea, Jiliac părea mai mătăhălos şi letargic. Minunat, acum va 
trebui să fiu şi infirmieră pentru un hutt bolnav? Grozav! 

— Lord Jiliac, începu el, nu vă simţiţi... 

— Om idiot! se năpusti Jabba asupra lui cu un dispreţ pârjolitor. 
Nu vezi că lord Jiliac este acum lady Jiliac? Este însărcinată! În 
starea ei delicată, n-ar trebui, de fapt, să facă efortul acesta, dar noi, 
cei din clanul Desilijic, ne facem mai întâi de toate datoria! 

Ea? Însărcinată? Han rămase cu gura deschisă, iar Chewie mugi 
încetişor de surpriză. 

Pilotul îşi reveni iute şi făcu o plecăciune spre Jiliac. 

— Scuzele mele, lady Jiliac. Nu sunt familiarizat cu... ă-ă-ă... 
obiceiurile reproducătoare ale rasei Excelenţelor Voastre. Nu doresc 
să vă jignesc. 

Jiliac clipi aparent cu sfială spre el. 

— Nu-i nici o jignire. Rasa mea se reproduce după dorinţă şi am 
decis că ar fi timpul s-o fac şi eu. Copilul meu se va naşte peste câteva 
luni. Voi putea să efectuez voiajul fără nici o problemă, iar nepotul 
meu este pur şi simplu excesiv de grijuliu. Ar fi totuşi recomandabil 
un zbor lin, 

— Da, lady, se înclină Han. Un zbor lin spre Nal Hutta. Plecarea, 
după-amiază. Mă ocup imediat. 

— Perfect, căpitane. Poţi să pleci. Dorim să decolăm cât mai curând 
cu putinţă. 

Han făcu încă o reverență şi ieşi, urmat de Chewie. De îndată ce 
părăsi raza lor vizuală, clătină din cap. Hutti! Cu cât ajung să-i cunosc 
mai bine, cu atât sunt mai stranii... 

O veritabilă maree de hutti unduia şi luneca spre Sala Marelui 
Consiliu hutt de pe Nal Hutta. Jabba şi Jiliac ondulau unul lângă celălalt, 
însoţiţi de gărzile de securitate Desilijic. Cei mai mulţi hutti preferau 
să se deplaseze sub forţa propriilor lor muşchi, dacă o mai puteau 
face. Era permisibil să trădezi slăbiciune înaintea oamenilor şi a 
altor făpturi inferioare, dar, în compania celor de o seamă cu ei, 
huttii preferau să pară puternici şi în formă. Toţi cei din clanul Desilijic 
mergeau pe jos, iar din clanul Besadii numai Aruk era prea bătrân şi 
corpolent pentru a fi nevoit să recurgă la sania sa. 

Avansând spre sala de consiliu, ei şi gărzile lor treceau prin mai 
multe dispozitive de scanare şi securitate. Nici un bodyguard nu 
avea voie să poarte arme şi fiecare participant era scanat, atât la exterior, 
cât şi la interior, pentru a se asigura că în sală nu se introduceau 
substanţe periculoase. Huttii nu erau creaturi încrezătoare, mai ales 
în compania altor hutti... şi din motive perfect întemeiate. Cu mult 

timp în urmă, toţi huttii importanţi de pe Nal Hutta fuseseră eliminaţi 
în masă de un singur asasin ingenios. 

Huttii erau decişi ca nimic de felul acela să nu se mai întâmple 
vreodată. 

Sala Marelui Consiliu era o încăpere uriaşă, suficient de mare 
pentru ca să găzduiască în mod confortabil aproape cincizeci de hutti. 
În clipa de faţă erau prezenţi douăzeci şi şapte — reprezentanţi ai 
tuturor clanurilor şi kajidicurilor majore, dar şi „neutri” din guvernul 
hutt, care aveau să conducă şi să supravegheze reuniunea. 

Planeta-cămin a huttilor era condusă de Marele Consiliu, o 
oligarhie compusă din reprezentanţii principalelor clanuri — câte unul 
pentru fiecare clan. În realitate însă puterea sindicatelor criminale — 
kajidicurile — era mult mai mare decât a Marelui Consiliu. 

Jabba şi Jiliac erau însoţiţi de alţi doi membri din Desilijic. Contin- 
gentul Besadii era format din Aruk, Durga şi Kibbick, vlăstarul şi 
respectiv nepotul lui. Jabba observă mulţumit că un t'landa til îl urma 
pe Kibbick. Jiliac avusese dreptate, Besadii îl chemaseră într-adevăr 
pe Teroenza. 

După ce huttii se dispuseră în cerc în jurul platformei vorbitorului, 
reuniunea fu deschisă de Mardoc, Secretarul Executiv al Marelui 
Consiliu. După ce fiecare clan îşi identificase reprezentanţii, Mardoc 
spuse: 

— Camarazi întru putere şi fraţi de profit, v-am convocat azi pentru 
a discuta unele probleme serioase ivite pe Ylesia, planeta-colonie a 
clanului Besadii. Îl rog pe lordul Aruk să ia cuvântul. 

Aruk îşi apropie sania de platforma vorbitorului, flutură braţele 
micuţe spre hutti în semn de elocvenţă şi începu: 

- Semeni hutti! Acum două zile, Colonia 3 de pe Ylesia a fost 
atacată de terorişti bine înarmaţi. Kibbick şi supraveghetorul nostru, 
Teroenza, de abia au scăpat cu viaţă. S-au înregistrat distrugeri 
importante şi atacatorii au plecat cu aproape o sută de sclavi valoroşi. 

Un val de consternare undui prin sală, când huttii reacționară faţă 
de veştile aduse de Aruk. Jabba îşi dădu seama că Aruk privea direct 
spre el şi Jiliac. Ne judecă reacţia, înţelese şi, pentru o clipă, se 
întrebă dacă nu cumva Jiliac fusese extrem de subtil, aranjând raidul, 
dar fără să-i sufle lui nici un cuvânt. După o clipă de gândire, respinse 
totuşi ideea. Mătuşa sa era atât de preocupată de recenta ei sarcină, 
încât îi mai rămânea prea puţină energie pentru planuri — mai ales 
pentru raiduri de comando. În plus, Jiliac ocolea în mod normal 
asalturile directe, preferând să-şi atace duşmanii în moduri mai subtile. 

— Fraţi hutti, clanul Besadii cere ca Jiliac, ca şef al clanului Desilijic, 
să ne asigure personal că acest raid teribil, acest jaf al unor proprietăţi 
Besadii valoroase, nu a fost pus la cale de Desilijic! În caz contrar, 
aceasta va însemna război între kajidicurile noastre! 

Un icnet colectiv răsună în sală. Provocarea lui Aruk atârna în 
aer ca fumul din narghilele pe care le pufăiau unii lorzi hutti. 

Fără grabă, Jiliac se sculă, părând aproape regală în noua sa demni- 
tate maternală. 

— Semeni hutti, începu ea. Desilijic este nevinovat de orice urmă 
de agresiune în acest caz. Ca garanţie a spuselor mele; afirm că dacă 
va fi descoperită orice conexiune între atacatori şi Desilijic, vom 
plăti clanului Besadii suma de un milion de credite. 

Tăcere de o secundă, apoi Aruk înclină fruntea, în echivalentul 
hutt al unei plecăciuni. 

— Perfect. Nu se va spune niciodată că Desilijic a refuzat să-şi 
susţină integritatea cu bani. Solicităm Marelui Consiliu să investigheze 
şi să ne comunice rezultatele peste o lună. 

Mardoc fu de acord, dar apoi dădu cuvântul lui Jiliac, când ea 
făcu semn că mai dorea să vorbească. 

— Cu toate acestea, aş dori să pot afirma acelaşi lucru şi despre 
Besadii. Acum numai câteva luni, nepotul meu aici prezent — arătă 
spre Jabba — a fost atacat brutal de mercenari. Numai faptul că nu 
putem preciza exact cine anume i-a trimis ne împiedică să ne acuzăm 
rivalii! Spre deosebire de Besadii, noi nu facem acuzaţii până nu 
avem dovezi! 

În Sala Marelui Consiliu irupse alt vacarm de glasuri şi şoapte. 

Aruk se ridică la înălţimea sa cea mai impresionantă, cu ochii 
bătrâni şi urduroşi tiviţi cu roşu. 

— Besadii nu a făcut nimic rău! 

— Negi că aţi trimis pirați drelli pentru a-mi asasina nepotul? 

— Da! tună Aruk. 

Schimbul de ameninţări. insulte şi cuvinte sforăitoare care urmă 
îl sili pe Mardoc să anunţe o pauză. Jabba îi privi pe huttii din jurul 
său discutând în grupuri mici şi începu să se întrebe cine organizase 
atacul împotriva Ylesiei. Dacă nu Desilijic, cine fusese? 

Să fi avut Ylesia un nou rival în comerţul cu sclavi? 


xxx 


În decursul şedinţei de după-amiază, huttul Durga stătu lângă 
părintele său aflat pe sania repulsor. Era îngrijorat în privinţa lui 

Aruk. Reuniunea începuse de ore şi Aruk fusese permanent în centrul 
discuţiilor. Durga ştia că părintele său nu era croit pentru un asemenea 
nivel de stres. Aruk era un hutt foarte bătrân, de aproape o mie de ani. 

Tânărul hutt asculta cu atenţie, conştient de faptul că părintele 
său avea să-l întrebe, punct cu punct, despre cele discutate. Lângă 
Durga, Kibbick clipea lent, luptându-se evident cu somnul. Durga 
îşi privi cu dispreţ vărul. Kibbick era un idiot. Nu înţelegea că genul 
acesta de întâlniri, atacurile şi contraatacurile, paradele şi ripostele 
constituiau esenţa vitală a societăţii hutte? Nu pricepea că puterea şi 
profitul însemnau hrana, băutura şi respiraţia rasei lor? 

Era prima reuniune huttă care se desfăşura în timpul scurtei 
existenţe a lui Durga şi huttul era încântat că părintele său îi îngăduise 
să participe. Durga ştia că din cauza semnului cu care se născuse, 
unii membri din Besadii puneau sub semnul întrebării calitatea sa de 
a conduce clanul după decesul lui Aruk. 

Durga ştia că el deţinea toate însuşirile esenţiale pentru a conduce 
Besadii. Era inteligent, viclean, nesincer şi nemilos — trăsături stimate 
pentru un hutt. Trebuia însă să demonstreze aceste trăsături faţă de 
Besadii înainte ca Aruk să moară, altfel urma să aibă necazuri în a-i 
succede părintelui său. 

Dacă aş putea eu să răspund de Ylesia în locul lui Kibbick, gândi 
Durga. Ştia că tatăl său petrecuse o mare parte a serii anterioare, 
răcnind la Kibbick, deoarece îi îngăduise lui Teroenza să preia 
conducerea Y lesiei. De asemenea, Aruk îl avertizase cu severitate pe 
t'landa til să-şi cunoască lungul nasului, dacă nu voia să-şi piardă 
poziţia de Mare Preot. Teroenza tremurase în faţa bătrânului lord 
hutt, totuşi Durga crezuse că observase în ochii lui o străfulgerare de 
mânie. Decisese să fie atent în privinţa lui Teroenza. 

Pe de altă pante, Kibbick se mulţumise să scâncească despre greutatea 
traiului pe Ylesia şi despre strădaniile pe care le depusese acolo. 
Aruk îl lăsase în pace, după o muştruluială severă. În sinea sa, Durga 
considera că Aruk ar fi trebuit să-l schimbe din post şi se întrebă 
într-o doară dacă asasinarea vărului său ar fi fost o idee bună... 

Avea totuşi presimţirea că lui Aruk nu i-ar fi plăcut. Iar asta însemna 
că n-o putea face atâta vreme cât părintele său era în viaţă. 

Nu însemna că Durga ar fi dorit moartea lui Aruk. Ținea realmente 
la părintele său şi ştia că şi acesta îl iubea, Durga ştia prea bine că-i 
datora viaţa sa lui Aruk în toate privinţele. Majoritatea părinţilor 
hutti nu ar fi îngăduit ca un copil cu un semn din născare să fie lăsat 
în viaţă. 


134 -— 7 -= 


De asemenea, Durga voia ca Aruk să fie mândru de el. Motivația 
respectivă era pentru el chiar mai puternică decât nevoia de a câştiga 
putere şi profit — ceva despre care ştia că ar fi fost considerată practic 
un sacrilegiu de alţi hutti, aşa că n-o dezvăluia niciodată. 

II privi pe Jabba unduind înainte, pentru a lua cuvântul. Despre 
secundul la comanda clanului Desilijic se spunea că era un hutt 
exemplar în multe feluri, totuşi majoritatea huttilor considera că 
preocuparea lui față de femelele umanoide era atât perversă, cât şi 
inexplicabilă. Ascultându-l vorbind, Durga trebui totuşi să recunoască 
faptul că Jabba era abil. 

— Onoraţi lorzi hutti, v-aş ruga să fiţi atenţi! Besadii afirmă că 
recentele sale expansiuni pe Ylesia sunt afaceri profitabile, dar trebuie 
noi să acceptăm ca afacerile bune pentru un kajidic să submineze 
fundamentele financiare ale planetei noastre? Besadii a preluat o 
porţiune atât de mare a comerţului cu mirodenii şi cu sclavi, încât ar 
fi nevoie ca toţi să le atragem atenţia! Cum pot ei crede că au profit 
prin faptul că îşi umplu seifurile, dacă politica lor comercială aduce 
dezastru pentru planeta noastră? 

— Dezastru? bubui glasul lui Aruk atât de profund şi autoritar, 
încât Durga simţi un fior de mândrie; părintele său era unul dintre 
cei mai însemnați lideri hutti care existase vreodată! Dezastru, 
prieteni? Anul trecut profitul nostru a fost de o sută optzeci şi şapte 
la sută! Cum este posibil ca aşa ceva să nu fie lăudat şi onorat? Te 
întreb pe tine, Jabba! Cum este posibil? 

— Fiindcă o parte din profitul acesta a provenit din seifurile semenilor 
tăi hutti, sublinie Jabba. Este perfect să iei de la alţii, de la oameni, 
rodiani şi sullustani, ori de la alte creaturi din galaxie. De aceea există 
ei — pentru ca noi, huttii, să profităm de pe urma lor. Apare însă pericolul 
de a-ţi trage prea mult profit de pe Nal Hutta şi de la semenii tăi hutti. 

— Într-adevăr? rosti sarcastic Aruk. Şi în ce constă pericolul acela, 
lord Jabba? 

— Prea mult profit însemnat poate să atragă asupra noastră atenţia 
Împăratului sau a favoriţilor săi, aminti Jabba. Nal Hutta este departe 
de Centrul Imperial. Aici, aproape de Inelul Exterior, noi suntem 
protejaţi într-o oarecare măsură de distanţă şi protejaţi chiar mai 
mult de către Mofful Sarn Shild, pe care îl susţinem cu generozitate 
în stilul cu care el s-a obişnuit. Dar dacă vreunul dintre clanurile 
hutte sare în ochi printr-o bogăţie exagerată, asta ne-ar putea aduce 
pe toţi în atenţia Împăratului. lar aceea, semeni hutti, este o atenţie 
pe care noi n-o dorim. 

Durga îi auzi pe ceilalți hutti murmurând şi trebui să admită că 
Jabba atrăsese luare aminte asupra unui aspect important. Atunci 
când Împăratul dovedea atenţie specială faţă de o planetă, aceea o 
sfârşea întotdeauna prost. 

Durga se întrebă cum anume descoperiseră Jabba şi Jiliac faptul 
că Besadii se afla înapoia atacului piraţilor drelli. Păcat că rataseră 
ocazia de a scăpa Nal Hutta de Jabba. Fără el, Jiliac ar fi fost uşor de 
înlăturat. Jabba era un hutt abil, care-şi proteja cu grijă mătuşa. 
Forţele sale de securitate erau superioare celor ale lui Jiliac. 

Lorzii hutti nu izbuteau să ajungă la o concluzie referitor la profi- 
turile exagerate ale lui Besadii. Discuţia divagă, degeneră în insulte 
personale, apoi se încheie fără să se fi decis ceva. 

Aruk luă din nou cuvântul. Continua să fie îngrijorat de recentele 
violenţe. Jiliac admise că şi ea se simţea alarmată, iar Durga fu 
surprins că cei doi puteau cădea de acord, indiferent în ce privinţă. 
În cele din urmă, Desilijic şi Besadii se uniră pentru a supune aprobării 
o propunere fără precedent. 

— Propun, sintetiză Aruk, ca Marele Consiliu să declare un moratoriu 
asupra violenţei între Kajidicuri pe durata cel puţin a următoarelor 
trei luni standard! Cine mă va susţine în această privinţă? 

Jiliac şi Jabba îşi exprimară aprobarea entuziastă, apoi, unul câte 
unul, reprezentanţii celorlalte clanuri fură de acord. Mardoc declară 
adoptată propunerea lui Aruk. 

Durga îşi privi părintele şi simţi alt val de mândrie. Aruk este un 
gigant printre hutti! 

Mult mai târziu în aceeaşi noapte, pe când ambii hutti se pregăteau 
de culcare în reşedinţa lui Jiliac de pe Nal Hutta, situată pe o insulă 
într-o zonă temperată a planetei, Jiliac se întoarse spre Jabba. 

— Aruk este periculos. Sunt mai convins ca niciodată de lucrul 
acesta. 

— Da, a fost destul de impresionant atunci când a reuşit să unească 
clanurile, încuviinţă Jabba. Are... carismă. Poate fi foarte convingător. 

- Este cu adevărat o ironie a sorții că tocmai el a propus ideea 
mea despre moratoriu. Dar pe măsură ce reuniunea a progresat, 
mi-am dat seama că dacă speram să-i conving pe ceilalţi de înțelep- 
ciunea moratoriului, ideea trebuia să vină de la Aruk. 

Jabba încuviinţă din cap. 

— Este un orator de forță, mătuşă. 

— Un orator căruia trebuie să i se pună căluş, comentă sobru 
Jiliac, altfel Desilijic va suferi şi mai mult. Un moratoriu de trei luni 
referitor la violenţa inter-kajidicuri ne va elibera minţile, astfel ca să 
putem examina problema lui Aruk fără să fim distraşi. 

Jabba clipi din ochii bulbucaţi spre mătuşa sa, care se instală mai 
confortabil pe platforma ei capitonată destinată odihnei. 

— La ce te gândeşti, mătuşă? 

Jiliac tăcu o clipă, apoi răspunse: 

— Mă gândesc că acum este ocazia noastră de a lovi punctul slab 
al lui Aruk. 

— Punctul lui slab? 

— Da, nepoate. Aruk are un punct slab, care are un nume. lar 
numele acela este... 

— Teroenza, spuse Jabba. 

— Corect, nepoate. 

Când se îmbarcă în iahtul spaţial al lui Kibbick pentru a reveni 
pe Ylesia, Teroenza avea o stare de spirit extrem de proastă. Aruk 
nu le îngăduise să mai zăbovească pentru a se relaxa pe Nal Hutta, 
accentuând faptul că trebuiau să revină pe Ylesia ca să supravegheze 
reconstruirea coloniei distruse de raid. 

Teroenza fusese profund dezamăgit, deoarece sperase să-şi vadă 
perechea, pe Tilenna. 

Aruk se împotrivise însă ferm, iar tonul lui fusese atât de sever şi 
dezaprobator, încât Marele Preot nu mai îndrăznise să întrebe din nou. 

Astfel că acum se găsea în navă, avându-l drept tovarăş doar pe 
idiotul de Kibbick, când ar fi putut să se joace împreună cu frumoasa 
sa pereche într-o delicioasă şi senzuală tăvălire prin noroi. 

Dezgustat, Teroenza tropăi prin cabina spațioasă şi luxos mobilată, 
apoi se afundă în hamacul susţinător. La naiba cu Aruk! Lordul hutt 
devenise irațional o dată cu vârsta — irațional şi rău. Mai precis, mai 
rău decât fusese până atunci. 

Marele Preot continua să sufere de pe urma „examinării financiare” 
la care fusese supus. Aruk se interesase de fiecare cheltuială şi cârtise 
la fiecare credit suplimentar. Nu se oprise din a repeta întruna că 
recompensa pusă de Teroenza pe capul lui Solo era complet inutilă. 

-Trebuia să-l laşi pe Boba Fett să-l dezintegreze în atomi! mugise 
el. Dezintegrările sunt mult mai ieftine! Răzbunarea personală este 
pur şi simplu o slăbiciune inacceptabilă! 

Prost dispus, Teroenza se întinse şi-şi activă consola de comuni- 
caţii. Pe ecran apărură cuvinte în huttă, chiar înainte să-şi poată 
introduce codul personal. 

Cu ochi holbaţi, Teroenza citi: „Mesajul acesta va dispărea în 
şaizeci de secunde. Încercarea de a-l salva va duce la distrugerea 
consolei de comunicaţii. Memorează următorul comcod şi răspunde.” 

Urmă un comcod complicat. 

Intrigat, Teroenza îl memoră. Aşa cum avertizase, după şaizeci 
de secunde, mesajul clipi şi dispăru înlocuit de cuvintele: „Ce-ţi 
doreşti cel mai mult? Dorim să aflăm. Poate că ne putem ajuta 
reciproc.” 

Evident, mesajul nu era semnat, dar Teroenza avea o bănuială 
destul de clară asupra expeditorului. Stând şi privind cum cuvintele 
clipiră şi apoi dispărură, pentru a fi înlocuite de întâmpinarea standard 
a consolei sale de comunicaţii şi de solicitarea codului ID, Marele 
Preot înţelese ce însemna asta. 

Avea să răspundă mesajului? 

Era un trădător? 

Ce anume îşi dorea cel mai mult? 


ESCROCHERII 


Du ce-l readuse pe Jabba pe Nar Shaddaa după importanta 
reuniune huttă (Jiliac decisese să rămână pe Nal Hutta pe toată durata 
sarcinii), Han îl căută imediat pe Lando Calrissian. 

Cât timp fusese plecat pe Nal Hutta, Chewie continuase lecţiile 
de pilotaj ale jucătorului profesionist şi Han era încântat de progresul 
noului său prieten. 

— Te descurci excelent, îi spuse când Lando, cu buzele încordate 
de concentrare efectuă o asolizare perfectă. (Nava coborâse la dana 
alocată Șoimului Mileniului, fără cea mai mică legănare.) Încă o 
săptămână şi vei fi gata să zbori de unul singur. 

Lando ridică privirea spre el, cu ochii săi negri foarte serioşi. 

— Cred că sunt gata de acum, Han. Chestia este că trebuie să fiu 
gata acum. Plec mâine. Am auzit că în sistemul Oseonian există 
câteva planete excelente pentru jocuri de noroc şi desfrâu, şi pornesc 
într-acolo ca să văd cu ochii mei. Sau poate că o să plec spre sectorul 
Corporate. 

— Asta-i mult în afara spaţiului imperial! exclamă Han. Deocam- 
dată nu eşti pregătit să mergi aşa departe cu nava asta! Mai ales 
neînsoţit! 

— Vrei să vii cu mine? îi propuse Lando. 

Han căzu pe gânduri şi pentru o clipă fu ispitit. Totuşi îşi dăduse 
cuvântul lui Xaverri şi... clătină din cap. 

— Nu pot. Voi lucra cu Xaverri în următorul ei turneu. l-am promis 
Şi se bizuie pe mine. 

— Ca să nu mai amintesc că-i mult mai drăguță ca mine, adăugă 
sec Lando. 

Corellianul rânji. 

— Atunci... asta-i treaba. (Redeveni serios.) Mai aşteaptă vreo 
două zile, Lando. Crede-mă — încă nu eşti gata să mergi atât de 
departe, mai ales fără copilot. 

În sinea sa gândea. Voi pierde şoimul... ce va fi dacă n-o voi mai 
revedea niciodată” 

— Chewbacca mi-a dat nişte lecţii foarte bune, insistă celălalt. 
Ultima dată când am fost împreună, de abia dacă a fost nevoit să 
atingă comenzile. 

— Dar... 

— Nici un „dar”, urmă Lando. Trăiesc pe Nar Shaddaa cu sufletul 
la gură, Han... şi asta se poate spune şi despre tine. Boba Fett nu-i 
unul care să uite şi să ierte. Intenţionez să dispar pentru minimum 
şase luni. Când pleacă Xaverri? 

- Săptămâna viitoare. În urma solicitărilor generale, angajamentul 
de aici a mai fost prelungit cu o săptămână. 

- I-ai spus lui Jabba că pleci? 

— Da, n-a fost deloc încântat. 

Chewie interveni cu un comentariu. 

— Ce naiba, făcu Han pe un ton de scuză, Jabba s-a născut ţâfnos. 
Este unul dintre cei mai supărăcioşi hutti pe care i-am cunoscut... Şi 
asta spune destule. 

— l-ai zis de ce trebuie să pleci? 

- Înâm. A fost singurul lucru care l-a calmat. Cred că până şi 
Jabba poate fi niţel nervos dacă ştie că Boba Fett este pe urmele lui. 

— În locul tău, aş şterge-o de aici imediat ce aş putea, zise Lando. 
Şi până ce n-ai părăsit Nar Shaddaa, ar fi bine să-ţi asiguri spatele. 

Nimic din spusele lui Han nu putu schimba decizia lui Calrissian. 
În dimineaţa următoare, cu inimă grea, corellianul stătu pe platforma 
de asolizare şi privi şoimul decolând. Cargobotul se legănă puţin 
când se înălţă spre cer şi Han clătină din cap. 

- Foloseşte stabilizatoarele! rosti el cu glas tare. 

Nu-i tocmai pregătit, gândi deprimat. Probabil că nu voi mai 
revedea niciodată şoimul... sau pe Lando. 

Bria Tharen stătea înapoia biroului ei din cea mai mare bază 
militară imperială de pe Corellia, privind ecranul datapadului, în 

timp ce actualiza listele de alimente necesare pentru toate trupele 
staționate în sistemul corellian. Părul ei roşu-auriu, care în ultimii 
Cinci ani crescuse într-o coamă lungă şi ondulată, era pieptănat peste 
cap, în stil sobru şi oficial, iar femeia purta uniforma sobră destinată 
funcţionarilor civili — taior şi cizme negre. Culoarea austeră îi punea 
în evidenţă pielea albă şi trăsăturile fine. 

Ochii ei albastru-verzui mijiră, studiind ecranele de date. În mod 
evident, Imperiul se întărea în Sectorul acesta. Să fi însemnat asta că 
imperialii anticipau o rebeliune aici, în sistemul corellian? 

Se pomeni întrebându-se cât timp ar fi putut să reziste grupul din 
care făcea ea parte în faţa unui atac în forţă al Imperiului. Două zile? 
O săptămână? 

Ştia că, în cele din urmă, aveau să fie măcelăriți cu toţii. Micul 
lor grup de rebeli creştea cu fiecare lună, pe măsură ce creştea 
nemulţumirea locuitorilor planetei ei natale de a fi striviţi sub călcâiul 
necruţător al lui Palpatine. Cu toate acestea, deocamdată ei nu erau 
nici pe departe pregătiţi să atace forţele imperiale. 

Totuşi, de la un început foarte firav, progresaseră remarcabil în 
ultimii trei ani. Mişcarea lor începuse cu nici douăzeci de disidenţi 
nemulţumiţi, întâlnindu-se clandestin în beciuri, şi crescând în salturi, 
până ce, acum, aveau celule în majoritatea oraşelor importante de pe 
planetă. Bria nu ştia câţi rebeli existau pe Corellia, dar trebuiau să 
fie de ordinul miilor. 

Motivul pentru care nu ştia acest amănunt era pur şi simplu faptul 
că nici nu trebuia să-l ştie. Deşi avea un rang destul de înalt în 
ierarhia rebelilor, ea nu făcea parte din trupe sau din recrutatori. 
Informaţiile despre grupurile de rebeli de pe Corellia erau distribuite 
cu zgârcenie. Numai unul sau doi comandori cunoşteau tabloul de 
ansamblu. Membrii individuali erau informaţi strict cât trebuia. Cu 
Cât ştiau mai puţine, cu atât mai puţine puteau fi siliţi să destăinuiască 
sub tortură, 

Însărcinarea actuală a Briei era în domeniul contrainformaţiilor. 
Femeia nu se dădea în vânt după spionaj, dar era pricepută în această 
direcţie. Ar fi preferat totuşi vechea ei misiune — de a stabili contacte 
cu grupurile de rebeli de pe alte planete. Pentru ea era evident că 
dacă rebelii intenționau cu adevărat să se ridice împotriva Imperiului, 
trebuiau să fie uniţi. 

Deocamdată însă de abia începuseră să stabilească legături cu alte 
grupuri. Comunicaţiile erau monitorizate, călătoriile erau limitate... 
era foarte dificil de menţinut conexiuni între grupurile aflate pe 

planete diferite. În ciuda vitezei cu care grupurile de rebeli inventau 
coduri, Imperiul le descifra aproape la fel de repede. 

Chiar luna trecută, o razie fusese operată în decursul unei întâlniri 
a unei celule de rebeli de pe continentul estic. Membrii celulei dispă- 
ruseră complet şi definitiv, de parcă un dragon krayt şi-ar fi deschis 
botul şi i-ar fi înghiţit cu totul. Bria se gândea că ar fi preferat să fie 
înghițită de vie de un monstru, decât să fie prinsă de forţele de 
securitate ale Împăratului... 

Prietena ei Lanah fusese unul dintre cei dispăruţi. Bria ştia că nu 
avea s-o mai revadă niciodată. 

Bria era îngrijorată că întreaga ei planetă natală avea să sfârşească 
prin a deveni un stat polițienesc. Corellia fusese dintotdeauna o planetă 
independentă, o lume mândră care se autoguverna. Împăratul nu 
numise deocamdată un guvernator imperial pentru a uzurpa puterea 
corelliană, dar asta nu însemna că nu putea s-o facă într-o bună zi. 
Imperiul nu îngăduia manifestările de mândrie sau independenţă pe 
planetele pe care le revendica. 

Unul dintre motivele pentru care Palpatine nu preluase în mod 
deschis conducerea guvernului corellian îl reprezenta populaţia umană 
foarte mare a planetei. Imperiul nu ascundea faptul că privea speciile 
non-umane ca fiind inferioare, incapabile de a se conduce singure. 

Două specii extraterestre convieţuiau cu oamenii în sistemul 
planetelor corelliane — selonianii şi dralii. În cazul în care Corellia 
ar fi fost populată numai de acele fiinţe non-umane, ea ar fi constituit 
o ţintă mult mai atrăgătoare pentru represiune, poate chiar ar fi fost 
decretată lagăr de sclavi, aşa cum se întâmplase cu Kashyyyk. Mândrii 
wookiee fuseseră capturați, înlănţuiţi şi încătuşaţi. 

Degetele femeii se încleştară pe marginea biroului. Ura Imperiul, 
totuşi mai mult decât Imperiul ura sclavia. Deoarece fusese sclavă 
pe Ylesia (deşi la momentul respectiv îşi spunea „pelerin”), Bria era 
decisă să facă tot ce-i stătea în putinţă pentru a distruge Imperiul 
care îngăduia sclavia, care avea drept de proprietate şi utilizare asupra 
fiinţelor raţionale. 

După ce avea să termine misiunea aceea, avea să-şi dedice restul 
vieţii pentru eliberarea tuturor sclavilor din galaxie. 

Gura ei cu buze frumoase îşi arcui colţurile în jos, când se gândi 
la raidul pe care-l condusese pe Ylesia cu şase luni în urmă. Ea şi 
prietenii ei rebeli izbutiseră să salveze nouăzeci şi şapte de sclavi, în 
majoritate corelliani, şi să-i aducă înapoi, pe planetele natale, la 
familiile lor. 

În decursul următoarei luni, cincizeci şi trei dintre acei sclavi 
eliberaţi fugiseră şi se îmbarcaseră spre Ylesia. 

Pe de o parte, Bria nu-i putea învinui. Existenţa fără Exultare era 
dificilă. Ea însăşi avusese nevoie de ani buni pentru a-şi înfrânge 
setea pentru valul de euforie fericită pe care-l puteau proiecta preoţii 
t'landa til. 

Totuşi patruzeci şi patru dintre sclavii eliberaţi continuă să fie 
liberi, îşi reaminti Bria cu furie. Şi chiar ieri Rion mi-a spus că una 
dintre femei i-a trimis un mesaj, mulțumindu-i că a readus-o alături 
de soţul şi copiii ei... 

Rion era principala legătură a Briei cu comanda rebelilor, acum, 
după ce ea preluase acest post nou în cartierul general imperial. Lui 
îi raporta fiecare frântură de informaţie pe care o putea întrezări. 
Bărbatul prelua datele culese sau deduse de Bria, apoi le transmitea 
liderilor grupului de rebeli corelliani. 

Bria spera că în scurt timp va obţine ceva mai mult decât liste 
birocratice conţinând ordine pentru solicitări de provizii, pe Care să 
le furnizeze grupului ei. De când ocupase poziţia aceasta, cu o lună 
în urmă, se îngrijise să etaleze coafurile şi machiajele cele mai 
atrăgătoare, sperând că aspectul ei va opri atenţia unui ofiţer imperial 
de rang înalt. 

Eforturile începuseră de altfel să dea rezultate. Cu numai o zi în 
urmă amiralul 'Trefaren se oprise la biroul ei, ca s-o întrebe dacă îl 
putea însoţi la o recepţie oferită de guvernul corellian pentru ofiţerii 
imperiali superiori, la care spunea că vor participa câţiva Moffi de 
Sectoare. Amiralul o asigurase că va fi o adevărată seară de gală. 

Bria coborâse sfios pleoapele, se îmbujorase atrăgător şi suspinase 
o afirmaţie întretăiată, ca o fetişcană. Amiralul se luminase la față, 
radios, cutele adânci ce coborau vertical pe obrajii lui scofâlciţi 
păruseră mai mult ca oricând nişte canioane în deşert, şi-i spusese că 
va trece s-o ia în speederul său cu şofer. După aceea întinsese mâna 
Şi-i atinsese unul dintre cârlionţi, răsucindu-l în jurul degetului. 

— Şi, draga mea, adăugase, poartă ceva care să-ţi evidenţieze frumu- 
sețea. Vreau ca ofiţerii ceilalţi să fie geloşi de comoara aurie pe care 
am descoperit-o. 

Bria nu mai trebuise să simuleze răspunsul nearticulat — care-l 
vrăjise şi mai mult pe Trefaren! —, deoarece fusese prea furioasă ca 
să vorbească limpede. Libidinos bătrân! gândise ea dezgustată, 
decizând să nu uite să-şi prindă de coapsă micuțul şi elegantul cuţit 
cu lamă vibratorie... pentru orice eventualitate. 

De obicei însă bărbaţii de vârsta amiralului mai mult vorbeau 
decât acționau. Ei îşi doreau cel mai mult, aşa cum Trefaren recunos- 
cuse în chip deschis, ca alţi bărbaţi să-i admire... pe ei şi pe orice 
tânără pe care reuşiseră s-o atragă cu puterea şi bogăţia lor. 

Amiralul Trefaren ar putea fi cheia noastră în a afla mai multe 
despre noile arme şi nave imperiale despre care n-am auzit decât 
zvonuri, gândise Bria. 

Aşa că, în seara recepţiei, îşi pusese o rochie frumoasă şi elegantă 
(se născuse şi crescuse într-o familie bogată şi ştia cum să se îmbrace 
pentru a obţine un efect maxim), se coafase şi machiase cu gust şi 
petrecuse seara surâzând cald spre amiralul Trefaren. Dansase cu el, 
îl privise admirativ şi ţinuse urechile deschise către orice frântură de 
informaţie. 

Pentru cazul în care ar fi fost nevoită să-i respingă avansurile, 
Bria se pregătise deja cu o picătură dintr-o substanţă pe care o purta 
sub una dintre unghiile perfect lăcuite. Nu trebuia decât să atingă 
vârful unghiei de suprafaţa băuturii amiralului, spre sfârşitul serii, şi 
bătrânul vrelt s-ar fi simţit rapid atât de obosit, somnoros şi ameţit 
de băutură, încât ea l-ar fi rezolvat fără greutate. 

Bria ar fi putut folosi cuțitul cu lamă vibratorie, şi încă în mod 
expert, dar nu intenţiona aşa ceva. Armele albe erau pentru amatori. 
Ea era specialistă în a nu avea nevoie de ele. 

Pentru o clipă, duse dorul combinezoanelor de luptă şi greutăţii 
blasterului prins de coapsă. Ar fi preferat conducerea altui raid înarmat 
împotriva huttilor de pe Ylesia sau a stăpânilor de sclavi imperiali 
(Care erau chiar mai răi decât huttii) decât ideea de a se juca de-a 
tabaga şi vreltul toată seara cu amiralul Trefaren şi prietenii săi. 

Când preluase postul actual, îşi predase blasterul lui Rion. Nu era 
improbabil ca amiralul să dispună scotocirea apartamentului ei, ca 
parte din verificarea generală pe care o ordonase, pentru a se convinge 
că femeia era „sigură” să se întâlnească cu el. Bria păstra mereu 
cuțitul asupra ei, aşa că nu se temea că va fi găsit. 

Cel puţin ştia că ID-urile ei vor face faţă la majoritatea verificărilor 
de securitate. Cu şase ani în urmă aflase de la un expert tot ceea ce 
trebuia ştiut despre stabilirea de noi identități. Han Solo o învățase 
mult mai multe decât să tragă eficient cu blasterul. 

Buzele i se curbară într-un surâs vag, îngăduindu-şi un moment 
de nostalgie pentru zilele acelea. Ea şi Han fuseseră pe fugă, trăind 
pe muchie de cuţit, neştiind niciodată ce se va întâmpla în clipa 
următoare. 

Acum îşi dădu seama că acelea fuseseră zilele cele mai fericite. 
ale vieţii ei. Meritase fiecare moment de încordare, fiecare fior de 
spaimă, fiecare urmărire dementă, fiecare evadare terifiantă, fiecare 
salvă de blaster pe care trebuise s-o evite, ca să fie alături de el... ca 
să fie liberă să-l iubească. 

Şi continua să-l iubească. 

Când îl văzuse pe Devaron, cu un an în urmă, toate amintirile îi 
reveniseră viu în minte. După ani de negare, Bria fusese nevoită să 
admită adevărul — Han Solo era bărbatul pe care-l iubise şi pe care 
avea să-l iubească mereu. 

insă ei nu puteau fi împreună. Ea trebuise să accepte asta. Han 
era un pungaş, o haimana, un individ aflat în afara legii care acţiona 
numai pentru sine. Bria ştia că o iubise profund — chiar o ceruse de 
nevastă —, totuşi nu era genul de bărbat care să abandoneze totul 
pentru un ideal filozofic. 

În lunile pe care le petrecuseră împreună, Bria Ssimţise că într-o 
bună zi el va avea potenţialul de a îmbrăţişa o cauză, de a se dedica 
unui ţel, dar trebuia să fie o cauză pe care s-o fi ales el însuşi, la 
momentul cuvenit. Bria ştia că nu s-ar fi putut aştepta din partea lui 
să se dedice cauzei ei. 

Se întrebă ce făcea Han în clipa aceea. Era fericit? Era cu cineva? 
Avea prieteni? Când îl zărise pe Devaron, purta hainele neîngrijite 
tipice pentru călătorii spaţiali... nu o uniformă imperială. 

Auzise totuşi că el ar fi absolvit cu onoare Academia. Ce se putuse 
întâmpla, pentru a-i pune capăt carierei? 

Pe de o parte, Bria regreta că visul pe care Han îl urmărise cu 
atâta perseverenţă se sfârşise în mod evident printr-un eşec răsunător, 
dar pe de altă parte era bucuroasă să descopere că el nu mai era ofiţer 
imperial. O torturase gândul că într-o bună zi s-ar fi putut întâlni 
într-o luptă sau, mai rău, că ea ar fi putut ordona să se tragă asupra 
unei nave imperiale, provocând fără să ştie moartea lui. Cel puţin 
despre posibilitatea respectivă nu mai trebuia să-şi facă griji. 

Mă întreb dacă-l voi mai revedea vreodată..., se gândi femeia. 
Poate că... poate că atunci când toate astea se vor sfârşi, când 
Imperiul nu va mai fi... 

Bria scutură din Cap şi-şi impuse să revină la treabă. Imperiul era 
ferm instaurat. Dărâmarea lui va necesita mulţi ani şi sacrificiul 
multor vieţi. Nu-şi putea îngădui să se gândească la ce se va petrece 
în viitorul îndepărtat şi neclar. Trebuia să se concentreze asupra 
locului şi timpului prezent. 

Decisă, reactivă datapadul şi reîncepu să lucreze. 

În aceeaşi clipă în care Bria Tharen se întreba despre el, Han nu 
se gândea la ea. În acelaşi timp însă se simţea mai rănit de o femeie 
decât fusese vreodată de când îl părăsise Bria. 

Stătea încruntat pe marginea unui pat, într-o cameră de hotel de 
pe Velga, un satelit-staţiune de lux unde bogătaşii veneau să se distreze 
Şi să joace jocuri de noroc, şi citea mesajul lăsat de Xaverri pe 
datapadul său. 


Dragă Solo, 

Nu-mi plac despărțirile, aşa că o voi evita pe aceasta pentru 
amândoi. Turneul s-a sfârşit şi plec pentru o scurtă odihnă, 
înainte de a reveni pe drumuri. M-am întrebat dacă să-ţi cer 
să mă însoţeşti, dar cred că-i mai bine să pun capăt relaţiei 
noastre acum. 

Ultimele şase luni au fost minunate, printre cele mai grozave 
pe care mi le amintesc. In acest timp am devenii foarte ataşată 
de tine, dragule. Prea ataşată. De acum, mă cunoşti... Nu-mi 
pot permite să ţin prea mult la cineva. Ar fi primejdios pentru 
noi amândoi. Atunci când ţii prea mult la altă persoană, devii 
moale, vulnerabil. În activitatea mea nu-mi pot permite asta. 

Am achitat nota de la hotel până mâine, pentru tine şi 
Chewbacca. Aţi fost doi dintre cei mai buni asistenţi şi însoțitori 
pe care i-am avut vreodată. Spune-i lui Chewie că-mi pare 
rău că nu mi-am putut lua rămas bun. Vă aşteaptă un bonus 
la filiala locală a Băncii imperiale, contul numărul 651374, 
codificat după amprenta retinei tale. 

O să-mi lipseşti mai mult decât o pot spune. Dacă va trebui 
vreodată să iei legătura cu mine, o poţi face prin agenţia 
artistică Galaxia Stelelor. Poate că într-o bună zi putem reveni 
toţi împreună, atunci când îmi voi regăsi perspectiva. 

Ai grijă de tine, Han. Şi ai grijă de prietenul tău wookiee. 
Un asemenea devotament este o floare rară. 

Cu dragoste, Xaverri 


La naiba! gândi Han, fără să fie sigur dacă ceea ce simţea era 
mânie sau regret profund — bănuia că era vorba despre o combinaţie 
între ambele. De ce mi se întâmplă întotdeauna aşa? 

Pentru o clipă, îşi reaminti suferinţa care-l cuprinsese când Bria 
îl părăsise, lăsându-i doar un bilet de adio, apoi îşi alungă mintea de 
la gândul acela. Asta s-a petrecut de mult. Nu mai sunt un puştan... 

Îşi dădu seama că va trebui să cumpere bilete pentru el şi Chewie 
într-o navă de pasageri spre Nar Shaddaa, totuşi asta nu avea să-i 
consume prea mult economiile, ţinând seama mai ales de bonusul lui 
Xaverri. Iluzionista plătea bine, dar avea şi pretenţii pe măsură. 

În ultimele şase luni, fuseseră mai degrabă parteneri de afaceri 
decât patron şi angajat. De fiecare dată când reuşeau o potiogărie cu 
un ofiţer imperial vanitos sau un birocrat imperial îngâmfat şi superior, 
Xaverri împărţise câştigul în mod egal cu Han şi Chewie. 

Amintindu-şi, colţurile buzelor lui Han se ridicară într-un surâs. 
Avuseseră parte de momente incitante. Ținând seama de experienţa 
pe care o câştigase în înşelarea civililor pe când făcea parte din 
„familia” lui Garris Shrike, corellianul crezuse că nu mai avea multe 
de învăţat în arta escrocării oamenilor. Dar o lună petrecută alături 
de Xaverri îl convinsese că, prin comparaţie cu ea, Garris Shrike 
fusese un amator stângaci şi pe alocuri nepriceput. 

Planurile femeii variau de la elegant de simple la diabolic de 
complexe, şi ea întrebuința rareori aceeaşi escrocherie de două ori. 
Prefera să conceapă fiecare plan în funcţie de circumstanţe, utilizân- 
du-şi frecvent talentele de iluzionistă pentru a-i păcăli pe încrezuţii 
imperiali care constituiau victimele ei obişnuite. 

De exemplu, episodul în care îşi însuşiseră aproape toate economiile 
de o viaţă ale secretarului-adjunct al Moffului sectorului D’ Aelgoth 
şi-l făcuseră să fie suspectat de trădare faţă de Imperiu. Zâmbetul lui 
Han se lăţi, transformându-se într-un rânjet. Individul era un ticălos 
venal — mai devreme sau mai târziu, ar fi trădat oricum Imperiul. 

Desigur, nu toate şmecheriile lor avuseseră succes. Două eşuaseră, 
iar una se întorsese împotriva lor, silindu-i să fugă de oficialităţile 
planetare, până ce Chewbacca izbutise să-i localizeze şi recupereze. 

Han n-avea să uite niciodată momentele respective în care fugiseră 
şi ocoliseră, fiind hăituiţi pe câmpuri de droizi urmăritori şi versiunea 
locală de copoi canide. Singura modalitate în care izbutiseră să-şi 
ascundă mirosul fusese de a-şi petrece noaptea afundaţi până la gât 
într-o mlaştină. 

Îi plăcuse de asemenea să lucreze şi ca asistent al lui Xaverri. 
Fusese amuzant s-o ajute să creeze iluziile, descoperind cum erau de 
fapt realizate şi efectuând plecăciuni în faţa mulțimilor, seară de 
seară. Până şi Chewbacca ajunsese să fie încântat de atenţia 

spectatorilor, iar Xaverri concepuse câteva scamatorii care-i ofereau 
lui Chewie ocazia de a-şi dovedi puterea wookiee. 

Cel mai greu pentru Han fusese să se obişnuiască cu costumul de 
spectacol, mulat pe piele şi acoperit cu paiete, pe care trebuia să-l 
poarte. La primele reprezentații, se simţise groaznic de stânjenit, iar 
finalmente se obişnuise cu el şi chiar ajunsese să fie încântat de 
tipetele şi fluierăturile unora dintre spectatoare la intrarea lui în scenă. 

Xaverri îl tachinase în această privinţă, mai ales atunci când o 
fată se repezise pe scenă şi-l sărutase direct pe gură, făcându-l să 
roşească. Han o tachinase la rândul său în legătură cu costumele ei, 
care adesea erau îndrăzneţe. 

Pilotul suspină. Dacă aş fi ştiut că plănuia aşa ceva, aş fi putut 
discuta cu ea... Deja îi simţea lipsa, prezenţa, surâsul şi afecțiunea. 
Căldura şi sărutările... 

Era o femeie aparte şi Han ştia acum că o iubise. Ar fi schimbat 
oare cu ceva situaţia, dacă i-ar fi declarat lucrul acesta? Hotărî că nu. 
Aşa cum spusese în scrisoarea ei, Xaverri nu era o persoană care să 
dorească dragoste. Ea nu voia să iubească ori să fie iubită. Descoperise 
că iubirea o făcea prea vulnerabilă. 

— Iubirea te face să iubeşti viaţa, îi zisese ea odată. Şi o dată ce 
iubeşti viaţa, eşti în pericol real. Vrei să te agăţi de ea, iar dorinţa îţi 
înceţoşează gândirea. 

— De ce anume vrei să te agăţi? întrebase Han. De iubire sau de 
viaţă? 

— De ambele. Iubirea este lucrul cel mai riscant din Univers. 

Mai mult decât orice altă persoană pe care o cunoscuse Han 
vreodată, Xaverri însăşi riscase în toate privinţele, cu excepţia 
dragostei. Dacă n-ar fi fost atât de detaşată şi deliberată în tot ceea 
ce întreprindea, i-ar fi putut spune nesăbuită, totuşi femeia nu era 
aşa. Pericolul nu însemna mare lucru pentru ea, deoarece nu se 
temea de moarte. Han o văzuse privind moartea în faţă fără să 
clipească. 

Odată o complimentase în privinţa curajului, dar ea clătinase din 
cap. 

— Nu, Solo, îi spusese. Eu nu sunt curajoasă, ci ru eşti curajos. 
Mie pur şi simplu nu-mi pasă. Nu-i acelaşi lucru. 

Bărbatul oftă din nou şi se ridică de pe pat. Xaverri dispăruse. De 
acum, nava ei, Fantasma, decolase demult de pe Velga. 

Bine, făcu el întinzându-se către haine, spectacolul s-a terminat. 
E timpul să revin în lumea reală. 

Cel puţin el şi Chewie aveau acum destui bani ca să ia în leasing 
propria lor navă. Pentru prima dată după mult timp, Han se întrebă 
cum mergeau lucrurile pe Nar Shaddaa. 

Când ajunseră pe Satelitul Contrabandiştilor, Han fu surprins să-şi 
dea seama că încerca sentimentul revenirii acasă. El şi Chewie porniră 
mai întâi să-l caute pe Mako. ÎI găsiră pe acesta şi pe Roa, bând într-o 
tavernă. Han intră în local, surâse şi flutură din braţ. 

— Salut, Mako! Roa! 

Ambii bărbaţi se întoarseră, auzindu-se strigaţi şi chipurile li se 
destinseră în zâmbete largi. 

— Han! Chewbacca! 

— Ce mai faceţi? se interesă corellianul. Cum merge treaba? 

— Nu tocmai rău, răspunse Mako. Jabba îţi duce dorul, puştiule. 

— Cum să nu, sunt sigur, chicoti Han. Jiliac şi-a născut pruncul? 

— Habar n-am, făcu Roa. Totuşi n-am mai văzut-o pe-aici, aşa că 
poate că n-a născut. Tu ce faci, puştiule? Ai lipsit de atâta vreme, 
încât am crezut că Boba Fett a pus mâna pe tine! 

— Nu încă, rânji Han. A mai fost pe-aici? 

Mako privi în jur cu un gest reflex. 

— Se zice că a fost pe Nar Shaddaa, acum câteva zile, căutându-te 
pe tine, totuşi în ultima vreme nu l-a văzut nimeni. 

- E bine. Ţineţi-mă la curent, zise Han. Auziţi... l-a văzut cineva 
pe Lando? (Se strădui să păstreze un ton nepăsător.) Mai are rabla 
aia a lui, şoimul Mileniului? 

— Ah, da, răspunse Roa, o mai are. Şi o să-ţi zic o chestie de n-o 
să-ţi vină să crezi. Calrissian a dat lovitura în sistemul Oseon. A pus 
mâna pe un transport de biocristale şi le-a vândut frumuşel. Ghici cu 
ce se ocupă acum? 

Han emise o sugestie licenţioasă şi Roa şi Mako izbucniră în 
hohote de râs. 

Chewie mugi o întrebare. 

— A cumpărat o afacere cu nave uzate! anunţă Mako. A luat-o cu 
totul.de la un duros care a decis să se întoarcă pe Duro şi să se ocupe 
de ferma familiei. 

— Ei bine, zise Han pe mine mă interesează să iau o navă în 
leasing. Cred c-o să-i fac o vizită, să văd ce are de oferit. 

— Mai întâi treci pe la Jabba, îl sfătui Mako. A anunţat peste tot să 
te prezinţi la el, imediat cum te întorci. 

— Bine, încuviinţă corellianul, o să mă duc. Lando unde-şi are 
afacerea? 

După ce primi adresa, Han îi salută cu un gest voios şi părăsi 
taverna. Constata că se simţea fericit să se afle înapoi. Perioada 
petrecută alături de Xaverri fusese plăcută şi profitabilă, dar adevărata 
lui chemare era contrabanda şi de abia aştepta s-o reia. 

Jabba fu atât de încântat să-l revadă, încât chiar cobori de pe 
podiumul său şi undui spre pilot. 

— Han, băiete! Te-ai întors! 

Han aprobă din cap şi decise să nu facă o plecăciune. Era evident 
că Jabba îi simţise lipsa. 

— Salut, Jabba... Excelenţa Voastră. Cum merg afacerile? 

Huttul suspină teatral. 

— Afacerile ar merge mult mai bine dacă Besadii ar învăţa că ei 
nu Sunt unica destinaţie cuvenită a creditelor din galaxie. Han... 
trebuie să recunosc că ţi-am simţit lipsa. Am pierdut o navă în Foale 
şi asta i-a costat mult pe Desilijic. Avem nevoie de tine. 

— De data asta va trebui să mă plătiţi mai mult, rosti pilotul decis. 
Chewie şi cu mine suntem pe punctul de a lua în leasing o navă. Va 
fi mai bine pentru ambele părţi — voi nu vă veţi mai risca navele, iar 
eu nu voi fi nevoit să mă mulţumesc cu mai puţin fiindcă mă folosesc 
de echipamentele voastre, 

— Bine, bine, încuviinţă Jabba. Este perfect din punctul nostru de 
vedere. 

— În plus, trebuie să-ţi mai spun un lucru. Recompensa aceea a 
rămas în continuare pusă pe capul meu. Probabil că Teroenza i-a 
convins pe Besadii să ofere o sumă importantă. Mă pot ocupa fără 
probleme de majoritatea vânătorilor de recompense, dar dacă aud că 
Boba Fett a revenit pe urmele mele, am şters-o imediat de aici. O să 
operez din Vizuina Contrabandiştilor. Nici chiar Fett nu-i atât de 
disperat după bani ca să se aventureze acolo. 

— Han, băiete, păru îndurerat Jabba, avem nevoie de tine! Desilijic 
are nevoie de tine! Eşti unul dintre cei mai buni! 

Pilotul rânji, plăcându-i senzaţia de a fi pe o poziţie mai apropiată 
de cea a lordului hutt. 

— Jabba, eu sunt cel mai bun, preciză el. Şi o voi dovedi. 

Chewie mugi şi Jabba arătă spre wookiee. 

— Ce-a zis? 

— A zis „Noi suntem cei mai buni”, explică Han, şi are dreptate. 
În curând, o vor şti toţi. 

Următoarea oprire a corellianului fu, aşa cum promisese, la 
depozitul de nave uzate al lui Lando. El şi Chewie se îndreptară 

direct spre birou, unde găsiră un droid mic cu multe braţe şi un 
singur ochi roşu-rubiniu. 

— Unde-i Lando? se interesă Han. 

— Stăpânul meu nu este deocamdată aici, domnule, răspunse 
droidul. Vă pot ajuta cu ceva? Sunt asistentul lui, Vuffi Raa. 

Han se uită spre Chewbacca, care-şi dădu peste cap ochii 
albaştri. 

— Vreau să vorbesc cu Lando, zise pilotul. Unde este? 

— În depozit, răspunse Vuffi Raa, dar... domnule! Staţi! Accesul 
în depozit nu este permis, decât dacă a fost autorizat de stăpânul 
Calrissian! Domnule! Întoarceţi-vă! Domnule! 

Corellianul continuă să meargă, dar Chewbacca se opri. Când 
micul droid se apropie de el, agitând din braţe, wookieeul emise un 
mârâit care crescu rapid la nivelul unui muget asurzitor. Vuffi Raa 
se opri atât de iute, încât fu cât pe aici să se răstoarne pe spate, apoi 
dispăru în goană, strigând plângăreţ; 

— Stăpâne! Stăpâne! 

Han îl găsi pe Lando în curtea-depozit din spate, alături de şoim. 
Nu ştiu pe care dintre ei era mai fericit să-l revadă. Constată încântat 
Că şoimul continua să fie nevătămată. 

Pentru prima dată de când îl cunoscuse, jucătorul profesionist nu 
era spilcuit. Han fu surprins să-l vadă purtând o salopetă unsuroasă 
de mecanic, cu palmele murdare, şi ţinând o cheie hidraulică. 

— Lando! strigă el. 

Prietenul lui se întoarse şi trăsăturile sale chipeşe se luminară. 

— Han, pirat bătrân! Când te-ai întors? 

— Chiar azi, răspunse corellianul strângându-i mâna. 

Se îmbrăţişară, bătându-se pe spinare, apoi se dădură un pas înapoi 
şi se examinară, surâzând larg. 

— Han, mă bucur tare mult să te văd! 

— ŞI eu! 

Înainte de sfârşitul zilei, Han şi Chewie luaseră în leasing o navă 
de la Lando. Era un cargobot micuț SoroSuub, din clasa Starmite, 
mult modificat. Nava era cam două treimi din şoimul Mileniului şi 
avea prova boantă şi rotunjită, aripi groase, butucănoase, şi fuzelajul 
cilindric, îngustându-se spre secţiunea aplatizată a pupei. Pe ansamblu, 
semăna cu o picătură de lichid, nu însă tocmai hidrodinamică, şi, aşa 
cum avea, mai târziu, să-i spună lui Han una dintre cunoştinţele sale 
quarren, aducea cu „ceva ce noi creştem pentru hrană”. Ambele aripi 
se terminau printr-o turelă de artilerie, adăpostind două tunuri laser 

fixe; de asemenea pilotul putea să controleze un set de tunuri laser 
montate pe botul navei. 
Han o boteză Bria. 

— Lord Aruk doreşte să vă vadă, excelență, anunță Ganar Tos, 
majordomul lui Teroenza. Vă aşteaptă în cabinetul dumneavoastră. 

Marele Preot se încordă. Nu cred că-i mai pot suporta criticile! 
gândi el, ridicându-se nemulţumit din hamac. 

Lordul Aruk şi urmaşul său, Durga, sosiseră în urmă cu două zile 
pe Ylesia pentru inspectarea amănunţită a operaţiunilor de pe planetă. 
Teroenza fusese mândru să le arate progresul pe care-l înregistraseră, 
noile fabrici, pelerinii productivi, stocurile tot mai mari de mirodenii 
valoroase pe care le expediau spre alte destinaţii extraplanetare. Putuse 
chiar să le arate terenul nou defrişat care avea să găzduiască cea mai 
recentă Colonie — a opta. 

Cu toate acestea, cu cât Teroenza se mândrise cu mai multe, cu 
atât lordul hutt fusese mai chiţibuşar. Marele Preot începuse să se 
simtă ajuns în pragul disperării. 

Acum, înaintând greoi pe coridorul clădirii Administraţiei din 
Colonia 1, Marele Preot era preocupat să pregătească replici pentru 
posibilele acuzaţii pe care i le-ar fi putut aduce Aruk. Producţia 
creştea. Muncitorii erau eficienţi. Se explorau posibilităţi noi de 
export... de exemplu, broaştele de arbori nala. 

În decursul vizitei sale, broaştele acelea începuseră să-i placă destul 
de mult lui Aruk, în urma insistențelor lui Kibbick de a le încerca. 
Durga le gustase de asemenea şi anunţase că nu era impresionat, dar 
lui Aruk îi plăcuseră batracienii urâţi şi-i poruncise lui Teroenza să-i 
trimită câte un stoc de broaşte vii cu fiecare navă care făcea legătura 
între Ylesia şi Nal Hutta. 

Teroenza pătrunse în cabinetul său, străduindu-se să nu-şi trădeze 
nervozitatea. 

— Am sosit, Excelenţa Voastră, se adresă el lui Aruk. 

Lordul hutt era însoţit doar de Durga. Ridică ochii spre Teroenza. 

— Trebuie să stăm de vorbă, Mare Preot, vorbi el morocănos. 

Oh, nu, îşi spuse Teroenza, va fi mai rău decât îmi imaginasem. 

— Da, Excelenţa Voastră. 

— Îţi anulez concediul, Mare Preot, începu Aruk. Doresc să rămâi 
aici şi să-l pui la curent pe Kibbick cu toate operaţiunile ylesiane. 
Nivelul lui de ignoranță este ruşinos şi e numai vina ta! Teroenza, ai 


uitat cine sunt adevărații stăpâni ai Ylesiei. Ai devenit arogant şi te 
consideri la comandă. Aşa ceva nu este admisibil. Trebuie să-ţi cunoşti 
lungul nasului, Mare Preot! Atunci când vei învăţa să slujeşti, să-ţi 
joci rolul inferior în guvernarea acestei planete, vei fi răsplătit. Numai 
atunci vei putea reveni pe Nal Hutta. 

Teroenza rămase tăcut pe durata tiradei lui Aruk. După ce lordul 
hutt sfârşi, se trezi dorindu-şi să demisioneze, să părăsească pur şi 
simplu întreaga operaţiune ridicolă. Kibbick era un idiot şi, indiferent 
cât de mult l-ar fi instruit secundul său, tânărul hutt ar fi rămas tot 
un idiot! 

În plus, Marele Preot nu-şi mai văzuse perechea, pe Tilenna, de 
un an. Dacă ea decidea să se împerecheze cu altcineva, fiindcă el 
lipsea de atâta vreme? Cum se putea aştepta să-i rămână credincioasă 
în asemenea circumstanţe? 

Resentimentele fierbeau în t'landa til, dar, printr-un efort de 
voinţă, izbuti să-şi tăinuiască reacţia. 

— Va fi aşa cum ziceţi, Excelenţa Voastră, murmură el. Mă voi 
strădui pe cât voi putea mai bine. 

— Ai grijă să te ţii de cuvânt, hurui Aruk pe tonul său cel mai 
adânc şi mai ameninţător. Eşti liber, Mare Preot. 

Furia fierbinte a lui Teroenza dădea în clocot, când reveni spre 
apartamentul său, totuşi, o dată ajuns acolo, redevenise calm. Un 
calm straniu, de gheaţă. Se lăsă în hamacul susţinător şi-i făcu semn 
majordomului să plece. 

Dacă gândurile sale ar fi putut fi exprimate printr-un singur 
cuvânt, acesta ar fi fost: Ajunge! 

După câteva minute de gândire, Marele Preot se întinse spre 
comunicator. Codul pe care-l memorase cu atâtea luni în urmă apăru 
imediat de sub vârfurile degetelor, atunci când îl tastă. După aceea, 
scrise următorul mesaj; „Doresc să discutăm. Ce aveţi de oferit?” 

Apăsă triumfător, sălbatic cu degetul său delicat pe tasta 
EXPEDIERE. 

După aceea se lăsă pe spate în hamacul susţinător şi, pentru prima 
dată după şase luni, se simţi împăcat cu Universul. 


UMBRA IMPERIULUI 


B ărbatul în armură mandaloriană pătrunse ferm în holul întunecat 

şi cavernos al intrării în palatul lui Jabba de pe Tatooine. Odată, cu 
ani în urmă, bărbatul fusese Calfă Protector şi purtase numele „Jaster 
Meree!”. Asta se întâmplase înainte ca să ucidă un om şi să plătească 
preţul crimei sale. 

Acum nu avea alt nume în afara celui pe care şi-l atribuise singu: 
— Boba Fett — şi în ultimii zece ani devenise cel mai cunoscut şi mai 
temut vânător de recompense din Imperiu. Nu era un vânător de 
recompense imperial, deşi în câteva rânduri lucrase pentru Imperiu. 
Nu era nici un vânător de recompense al Ghildei, cu toate că prelua 
cu regularitate misiuni de la Ghildă şi-şi achita dările. Nu, Boba Fett 
era un vânător de recompense independent. Avea programul său 
personal, îşi selecta propriile misiuni şi trăia conform propriilor sale 
reguli. 

Se opri la jumătatea scării ce ducea la sala tronului lui Jabba 
pentru a examina ceea ce se întindea în faţa lui. Sala uriaşă era 
întunecoasă ca o grotă şi răsuna de muzică asurzitoare. Peste tot 
viermuiau şi se legănau trupuri. Privirea lui Fett urmări mişcările 
câtorva dintre umanoidele dansatoare ale lui Jabba, admirându-le 
supleţea agilă, totuşi, vânătorul de recompense nu era un individ 
dedat plăcerilor sibarite ale cărnii. Boba Fett deţinea un 
autocontrol mult prea strict pentru a căuta satisfacția carnală. 
Bucuria vânătorii constituia unica sa plăcere, lucrul pentru care 
trăia. Creditele reprezentau ceva suplimentar, un bonus necesar, 

un mijloc prin care să-şi atingă scopul, însă hăituirea era cea 
care-l alimenta, care-l menținea puternic, focalizat şi încrezător 
în sine. 

Când cobori treptele ce duceau spre sala de audienţe a lui Jabba, 
majordomul twi”'lek al lordului hutt, Lobb Gerido, se repezi spre el, 
plecându-se onctuos şi bolborosind saluturi de bun venit în bazica 
lui şovăitoare. Fett îl ignoră. 

Înţelegând că nu i se va îngădui niciodată să se apropie de Jabba cu 
carabina sa BlasTech EE-3, Fett o aşeză grijuliu pe treapta cea mai de 
jos a scării. Continua să fie suficient de periculos înarmat pentru a-l 
ucide pe hutt şi a distruge complet sala de audienţe, iar Jabba ştia 
probabil foarte bine lucrul acesta, dar în acelaşi timp cunoştea reputaţia 
lui Boba Fett în ceea ce privea onestitatea. Jabba îl plătise ca să vină 
aici şi să discute cu el, iar pentru Fett ar fi însemnat o violare a 
protocolului vânătorilor de recompense să accepte o asemenea întâlnire, 
dacă pe capul grotesc al lui Jabba ar fi fost pusă o recompensă. 

Lăsându-şi carabina blaster pe scară, Fett porni direct spre 
podiumul lui Jabba. Lordul hutt stătea culcat deasupra mulţimii, 
destul de sus pentru a beneficia de cea mai bună imagine asupra 
festivităților degenerate. Chiar şi dinapoia măştii faciale mandalo- 
riane, Boba Fett putea adulmeca izul pătrunzător degajat de hutt. O 
combinaţie între mucegai vechi şi gunoi... 

La un gest al lordului hutt, formaţia muzicală amuţi. Fett se opri 
în faţa lui Jabba şi înclină imperceptibil din cap. 

— Ai trimis după mine? întrebă el în bazică. 

— Da, bubui Jabba în huttă. Mă înţelegi, vânătorule de recompense? 

Fett aprobă din capul cu cască. 

— Perfect. Lobb Gerido, evacuează sala, apoi dispari. 

— Da, stăpâne, bolborosi twi'lekul apoi se repezi, fluturând din 
cozile cefalice, şi îndepărtă toţi sicofanţii şi paraziţii din sala de audienţe. 

În cele din urmă, cu o ultimă reverență, dispăru el însuşi. 

Jabba privi în jur, pufăi din narghilea, după care, când fu convins 
că rămăseseră singuri, se aplecă înainte, confidenţial. 

— Vânătorule de recompense, îţi mulţumesc că ai venit. Cele cinci 
mii de credite îţi vor fi transferate în cont înainte de a părăsi această 
sală a tronului. 

Fett încuviinţă din cap fără un cuvânt. 

— Am discutat deja cu reprezentantul Ghildei din Sectorul acesta 
şi am aranjat o donaţie generoasă către ei, urmă Jabba. Mi-a spus 
însă că tu nu faci parte din Ghildă, deşi uneori preiei misiuni ale lor. 

— Corect, spuse Fett. 

Începuse să devină curios. Dacă Jabba dorea să ucidă pe cineva, 
de ce mai era necesar tot scenariul acesta complicat? La ce dorea să 
ajungă umflatul? 

Jabba pufăi gânditor din narghilea timp de aproape un minut, 
reflectând şi clipind din ochii bulbucaţi cu pupilele ca nişte 
fante. 

— Ştii de ce te-am chemat aici, vânătorule de recompense? 

— Presupun că doreşti să fixezi o recompensă, ca să urmăresc şi să 
ucid pe cineva, zise Fett. De obicei, acesta este scopul pentru care 
sunt contactat. 

— Nu, făcu Jabba. (Lăsă narghileaua din mână şi-l privi direct pe 
Fett, pregătindu-se în mod evident să ajungă la subiect.) Vreau să te 
plătesc ca să nu ucizi pe cineva. 

Vizorul macrobinocular încorporat în casca mandaloriană a lui 
Fett includea posibilitatea de vedere în spectru infraroşu, plus senzori 
fonici şi de mişcare. Vânătorul de recompense îl putea zări literalmente 
pe Jabba încordându-se şi schimbându-şi culoarea. Este ceva important 
pentru el, îşi dădu seama surprins. Cei mai mulţi hutti erau fiinţe 
atât de uluitor de egoiste, încât nu auzise niciodată despre unul doritor 
să-şi rişte capul pentru cineva. 

— Expune-ţi oferta, rosti el. 

— Există o recompensă frumoasă de douăzeci de mii de credite 
pentru un om care s-a dovedit util pentru mine. Sunt de acord să-ţi 
plătesc douăzeci şi cinci de mii de credite ca să ignori recompensa 
respectivă până la alte dispoziţii. 

Fett nu pronunţă decât un cuvânt. 

— Cine? 

— Han Solo. Este un pilot bun... cel mai bun. Ne transportă 
mirodeniile la termen şi imperialii nu-l pot prinde niciodată. S-a 
dovedit extrem de valoros pentru Desilijic. Te voi plăti ca să te 
opreşti din a-l urmări. 

Boba Fett rămase tăcut, gândindu-se. 

Pentru prima dată după atâţia ani, vânătorul de recompense se 
găsea în dilemă, sfâşiat între datorie, nevoia de credite suplimentare 
şi propriile sale dorinţe personale. Oferta lui Jabba era tentantă din 
multe puncte de vedere. Sclav I, nava lui Boba Fett, fusese recent 
avariată într-un câmp de asteroizi şi trebuia să întreprindă reparaţii 
destul de costisitoare pentru a readuce sistemul de armament la 
întreaga lui capacitate. 


Pe de altă parte, de abia aşteptase să pună mâna pe Solo după 
mult timp, de când el şi prietenul său, jucătorul profesionist Calrissian, 
îl capturaseră, drogaseră şi jefuiseră. Boba Fett nu le putea permite 
unor haimanale spaţiale să-l biruie şi să mai trăiască... 

Pe de altă parte, cu o săptămână în urmă, lordul Aruk al clanului 
Besadii îl contactase pe Boba Fett într-o holocomunicaţie interstelară 
şi-l anunţase că nu mai dorea să plătească recompensa de vârf pentru 
Solo. Pusese însă o recompensă prioritară pentru livrarea în viu a 
unei femei corelliane, Bria Tharen. Ridicase de asemenea preţul 
pentru aceasta — cincizeci de mii de credite. Iar recompensa pusă pe 
capul lui Solo fusese redusă la zece mii de credite, cu permiterea 
dezintegrării. Din câte înţelesese Fett, Teroenza nu ştia nimic despre 
modificarea respectivă. 

Cincizeci de mii de credite reprezentau recompensa cea mai mare 
aflată pe lista lui Boba Fett, aşa că începuse imediat s-o caute pe 
Tharen, pe care Aruk o descrisese ca fiind una dintre liderii mişcării 
rebele corelliane. Lordul Besadii afirmase că ea condusese un raid 
pe Ylesia pentru a elibera sclavi şi era suspectată de asemenea de 
conducerea altor raiduri spaţiale întreprinse pentru eliberarea sclavilor 
trimişi de pe Ylesia spre minele de pe Kessel. 

Fett îşi verificase sursele şi urmărise femeia până în Corellia, 
apoi într-un Sector din Inelul Exterior, dar după aceea ea dispăruse 
complet. Exista o pistă posibilă care o asocia unui iaht privat ce se 
îndrepta spre Coruscant, dar deocamdată era numai un zvon 
neconfirmat. 

Totuşi... Fett detesta ideea de a nu-l preda pe Solo pentru a avea 
parte de un sfârşit umilitor şi dureros în mâinile Marelui Preot 
Teroenza. Vânătorul de recompense torturase captivi, atunci când 
fusese necesar pentru a obţine informaţii. Nu-i plăcea nici să 
tortureze... nici să omoare, atunci când nu o cerea recompensa. 

Însă pentru Han Solo era gata să facă o excepţie. 

— Ei bine? bubui glasul profund al lui Jabba, smulgându-l din 
reflecţii. Ce spui, vânătorule de recompense? 

Boba Fett gândi rapid şi în cele din urmă socoti că ajunsese la o 
soluţie care era cea mai bună în circumstanţele acelea. Îi îngăduia 
să-şi menţină integritatea de vânător de recompense şi în acelaşi 
timp îi permitea să facă ceea ce era practic. 

— Bine, zise el. Voi lua cele douăzeci şi cinci de mii de credite. 

Oricum, îşi spuse, Aruk doreşte ca prioritatea să fie Tharen, aşa 
că voi îndeplini dorinţa clientului. lar recompensa pentru Tharen 

este de cincizeci de mii, aşa că atunci când o voi preda îi voi restitui 
lui Jabba cei douăzeci şi cinci de mii ai săi, după care-l voi urmări 
şi ucide pe Solo. Onoarea îmi va fi spălată, îmi voi îndeplini misiunile 
şi voi avea ocazia de a-l vedea pe Solo murind. 

Fett decise că era un compromis bun. Toţi, cu excepţia lui 
Teroenza, aveau să fie satisfăcuţi şi de altfel Boba Fett nu lucra 
oficial pentru Marele Preot, ci pentru lordul Aruk. Recompensa era 
plătită de Aruk şi lordul Besadii accentuase că dorea pur şi simplu 
dispariţia lui Solo. 

Simplu şi profitabil. Fett se simţi mulţumit. 

— Perfect, bubui Jabba evident încântat şi făcu o însemnare pe un 
datapad de mărimea palmei. În contul tău au fost transferate treizeci 
de mii de credite. 

Fett înclină capul, într-un salut care nu era tocmai o plecăciune. 

— Pot pleca şi singur, anunţă el. 

— Nu, nu, îl opri Jabba grăbit. Lobb va trebui să-ţi deschidă uşile 
blindate. 

Apăsă un buton de pe datapad şi twi'lekul apăru peste câteva 
clipe, cu cozile cefalice unduind în urma sa, făcând plecăciuni repetate. 

— La revedere, Fett, rosti Jabba. Îmi voi aminti de tine pentru 
orice alte misiuni pe care le va avea Desilijic. 

Boba Fett nu-i răspunse, ci se întoarse şi-l urmă pe majordom 
afară, oprindu-se pe drum pentru a-şi lua carabina blaster. 

Nisipurile arzătoare de pe Tatooine păreau de două ori mai 
strălucitoare după bezna din sala tronului lui Jabba, dar casca 
mandaloriană a lui Boba Fett filtra în mod automat razele dăunătoare, 
permițându-i să vadă limpede. 

După ce se îmbarcă în Sclav Z, decolă, verificând vectorul de plecare 
şi survolând la joasă înălţime deşertul torid. Fett privi spre întinderea 
lipsită de orice trăsături caracteristice, către dunele ce unduiau aproape 
ca valurile unui ocean. Fusese rareori pe Tatooine şi nu se putea 
închipui revenind acolo. Ce loc dezolant! ştia că în pustiuri trebuia 
să existe şi viaţă, însă aici nu trăia nimic. Nu se zărea decât nisipul. 

Deşi... ce era acolo? 

Fett se aplecă mai mult spre videcran, când Sclav I trecu peste o 
groapă imensă care se căsca pe fundul unei depresiuni în nisip. I se 
păruse că zărise ceva mişcându-se în interiorul gropii... ramuri 
spinoase sau poate tentacule. 

Mă întreb ce poate fi? gândi el ridicând nava în atmosferă. 
Bănuiesc că în deşertul acela trebuie totuşi să trăiască ceva. 

Peste câteva clipe, planeta cafenie şi stearpă se afla mult înapoia 
vânătorului de recompense, atât de departe încât nu mai era nici 
măcar o amintire. 


La o săptămână după ce luase Bria de la Lando, Han Solo blestema 
micul cargobot, pe el însuşi, pe Lando şi Universul în general. 

— Chewie, pufni el într-o clipă de onestitate intransigentă, am 
fost un idiot c-am ales nava asta. Nu-i nimic altceva decât un ghimpe 
în talpă. 

— Hrrrrrrrrnnnnnn, mârâi Chewie în deplin acord. 

Aproape din capul locului, descoperiseră că Bria necesita reparaţii 
considerabile. Nava se comportase remarcabil în decursul voiajului 
de „testare”, dar imediat ce contractul fusese finalizat, probleme 
irupseseră ca gheizerele pe sateliții de metan ai lui Thermon. Prima 
dată când plecaseră cu noua lor achiziţie într-o cursă de contrabandă, 
nava funcţionase perfect... apoi stabilizatorul pupa se scurtcircuitase 
şi fuseseră nevoiţi s-o remorcheze înapoi pe Nar Shaddaa cu raza de 
tractare. Reparaseră stabilizatorul, ajutaţi de micul droid cu tentacule 
al lui Lando, Vuffi Raa (care, se părea, era pe atunci pilotul principal 
al Șoimului Mileniului), şi porniseră din nou. 

De data aceea explodase stabilizatorul prova. 

Han şi Chewie reparaseră iarăşi Bria, asudând şi blestemând, apoi 
încercaseră încă o dată. Şi încă o dată. Uneori micuțul lor SoroSuub 
Starmite funcţiona perfect, iar alteori erau norocoşi dacă se puteau 
întoarce târâş-grăpiş la atelierul lui Lando pentru reparaţii. 

Navicalculatorul Briei avea amnezie şi hiperpropulsia pleca în 
vacanţă. În zilele bune ale navei, Han era un pilot atât de iscusit încât 
putea obţine o viteză frumuşică din partea ei, dar aproape de fiecare 
dată când o scotea într-o cursă de testare, apăreau alte probleme. 

Han i se plânse lui Lando, care se mulţumi să sublinieze că în 
contractul pe care-l semnase se menţiona „aşa cum se găseşte” şi că 
el nu oferise garanţii despre calităţile navei. De asemenea, Lando 
atrase atenţia — în mod corect — că-i oferise un preţ foarte rezonabil 
pentru micuța Starmite. 

Corellianul nu avea ce să comenteze în privința aceea, totuşi nu-l 
ajuta cu nimic când Bria înceta pur şi simplu să mai funcţioneze, aşa 
cum se întâmplase în cel puţin jumătate dintre cazuri. 

Îi povestise lui Mako despre necazurile sale şi acesta îi prezentase 
alta dintre numeroasele sale cunoştinţe. 

— Maestrul mecanic de nave spaţiale, pilot şi tehnician de reparaţii 
Shug Ninx... Han Solo şi partenerul lui, Chewbacca... Ei au o navă 
ce necesită reparaţii. 

Shug Ninx era umanoid, dar, deşi părea mai degrabă om, Han îşi 
putuse da seama imediat că avea şi moştenire genetică extraterestră. 
Era înalt, cu păr tepos blond-castaniu şi ochi albastru-spălăciţi. Pielea 
de pe jumătatea inferioară a feţei era presărată de pete albicioase, iar 
palmele aveau doar două degete, plus o articulaţie suplimentară în 
degetul opozabil. Îi conferea o dexteritate excepţională în lucrul cu 
maşinăriile. 

Din expresia prudentă a individului, Han îşi dădu seama că Shug 
Ninx era frecvent privit cu suspiciune din cauza originii sale mixte. 
Probabil că majoritatea dispreţului respectiv provenea din partea 
oficialilor imperiali, care priveau orice „metis” ca fiind un cetăţean 
de clasă inferioară. 

— Încântat de cunoştinţă, Shug, spuse Han şi îi întinse mâna 
zâmbind. Crezi că mă poţi ajuta să fac tinicheaua asta să funcţioneze? 

— În tot cazul putem încerca, replică Shug relaxându-se vizibil. 
Adu-o azi la depoul meu şi o s-o verific. 

Pentru a ajunge la atelierul lui Shug, Han trebui să coboare cu 
Bria într-un abis îngust, între turnurile verticale şi înalte a două 
complexe de clădiri gigantice şi cu aspect învălmăşit. Când Han şi 
Chewie ajunseră la „depou”, un imens garaj-doc spaţial aflat în adâncul 
labirintului de pe Nar Shaddaa, rămaseră impresionați de ceea ce 
văzură acolo. 

— Oho-ho, făcu Han privind navele din jur aflate în diverse stări 
de asamblare, locul ăsta-i mai tare decât orice doc spaţial imperial 
pe care l-am văzut vreodată. Aici ai aproape tot ce ţi-ai dori. 

Echipamente erau înşiruite pe lângă pereţi şi îngrămădite în 
colţuri. La primă vedere, locul părea un talmeş-balmeş haotic, dar, 
aşa cum avea să descopere Han destul de repede, Shug Ninx putea 
localiza imediat orice piesă şi-ar fi dorit din atelierul său. 

— Mda, făcu mândru mecanicul, încântat în mod evident de admiraţia 
deschisă a celuilalt. Am strâns bani mult timp ca să cumpăr locul ăsta. 

După ce verifică nava corellianului, Shug clătină posac din cap. 

— Han, jumătate dintre problemele tale cu Bria provin din faptul că 
a fost modificată, folosind piese şi componente non-SoroSuub! Toată 
lumea ştie că sorosuubii îşi protejează foarte bine echipamentele! 

— Ne poţi ajuta s-o punem pe picioare? 

Shug încuviinţă. 

— N-o să fie uşor, dar o să-ncercăm. 

În următoarele săptămâni, Han şi Chewie îl ajutară pe Shug Ninx 
să le repare nava. Cei doi contrabandişti munceau zilnic până la 
epuizare, meşterind şi învățând complexităţile reparațiilor navelor 
spaţiale de la maestrul mecanic. 

Han se simţea atât de obosit de toată munca aceea, încât fu aproape 
gata s-o abandoneze, dar într-o seară, mânat de un impuls, se opri 
pentru un păhărel într-o tavernă pe care o frecventa în districtul 
corellian. La Lumina Albastră se serveau numai băuturi tari şi era 
mai degrabă o speluncă, dar pilotului îi plăcea locşorul acela aproape 
neiluminat, care afişa pe pereţi holopostere cu oraşe corelliane şi 
minuni naturale. Desigur, era prea întuneric pentru a le vedea bine... 
mai ales după ce beai câteva păhăruţe, totuşi lui i se potrivea mai 
bine decât localurile sclipitoare. 

În timp ce stătea la bar şi sorbea dintr-o bere alderaanană, o 
încăierare izbucni în partea din spate a tavernei. Han sări în picioare 
auzind înjurătura unei femei, urmată de mormăitul unui beţiv: 

— Păpuşico, doamnele nu vorbeşte aşa! 

— Eu nu sunt doamnă, replică femeia cu glas coborât şi furios. 

Mijind ochii în semiîntuneric, corellianul putu distinge două 
siluete încleştându-se, auzi sunete de luptă şi apoi plesnetul unei 
palme. 

— Pun io mâna pe tine, bagaboando! mârâi beţivul. 

Femeia înjură din nou şi Han auzi zgomotul înfundat al unui 
pumn care-şi atinsese ţinta. Beţivul urlă, apoi se repezi mânios. Pe 
când se grăbea spre cei doi zurbagii, Han văzu picioarele bărbatului 
desprinzându-se de podea — femeia îl azvârli cât colo, folosind un 
singur şfichi al umărului, care fu însoţit de sunetul unei articulaţii 
dislocate. Beţivul răcni, scurt şi retezat, apoi căzu bubuind pe podea 
şi rămase nemişcat, scâncind şi smiorcăindu-se. 

Când ajunse în partea din spate a localului întunecos, Han găsi un 
contrabandist şi bătăuş mercenar, scund şi fusiform, pe care-l cunoştea 
numai după porecla „Jump”, gemând şi zvârcolindu-se la picioarele 
unei femei înalte. Când tovarăşul lui Jump (care fusese îndeajuns de 
înţelept să nu intervină în conflict) îl ajută pe acesta să se ridice, Han 
văzu că braţul bătăuşului atârna sub un unghi nefiresc, evident 
dezarticulat din umăr. Femeia îi privea, cu mâna pe patul blasterului 
din toc, cu ochii mijiţi, fără măcar să gâfâie. 

Îl simţi pe Han apropiindu-se şi se întoarse fulgerător spre el. 

— Vezi-ţi de treaba ta, omule! 

Sub fulgerele furioase ale ochilor ei chihlimbarii, pilotul se retrase 
un pas. Era la fel de înaltă ca el, cu pielea de aceeaşi culoare ca Lando şi 
cârlionţi negri neorânduiţi, care se revărsau ca o coamă de brelet. Părea 
mai dură decât neutroniumul şi, în mod evident, stăpânită de furie. 

Corellianul ridică iute ambele braţe în semn de pace. 

— Nici prin gând nu-mi trece să intervin. Mi se pare că situaţia a 
fost rezolvată. 

— Îmi pot purta şi singură de grijă, îl repezi femeia, trecând pe 
lângă el spre ieşire. 

Călcâiele cizmelor îi ţăcăniră pe podeaua scrijelită. Purta o fustă 
lungă, cafenie, o bluză maro de mătase şi o semicarapace de armură 
neagră, festonată cu ţinte metalice. Blasterul îl ţinea sus pe şold şi 
după plăselele tocite Han putea spune că necunoscuta ştia precis ce 
să facă cu el. 

Intrigat, se grăbi spre tejgheaua barului din Lumina Albastră, 
având grijă să nu se interpună între femeie şi uşă, şi făcu semn spre 
două taburete goale. 

— Chiar... trebuie să te grăbeşti? întrebă el. Îţi pot oferi ceva de 
băut? 

Ea îl studie pe îndelete şi mânia i se topi încetişor. Înapoia lor, 
scâncetele lui Jump nu se mai auziră, după ce mardeiaşul fu scos de 
prietenii săi prin uşa din spate. 

— Poate că da, încuviinţă femeia şi întinse mâna înmănuşată. Mă 
numesc Salla Zend. 

— Han Solo, se prezentă bărbatul. 

Îşi strânseră mâinile, apoi Han trecu un picior peste taburetul cel 
mai apropiat şi întrebă: 

- Ce bei? 

— Mrelf „Turbat”, sec, răspunse Salla aşezându-se. 

— Perfect, încuviinţă Han având grijă nu trădeze nici o reacţie. 

El unul n-ar fi băut nici mort Mrelf „Turbat” — abundau istoriile 
despre spaţiali care începuseră să bea lichiorul acela şi sfârşiseră în 
lagărele imperiale de muncă silnică... sau mai rău. 

Stătură de vorbă şi Han descoperi că Salla era de asemenea 
contrabandist şi că de abia venise pe Nar Shaddaa. 

— Am o navă, zise ea, Călător pe Inel, dar ar trebui îmbunătăţită. 
Aş vrea să-i aduc nişte modificări. 

— Auzi, făcu Han, ştiu un loc excelent pentru asta. Propria mea 
navă este în reparaţii, iar tipul care se ocupă de ea face realmente 
minuni. Se numeşte Shug Ninx. 


— Şi eu mă pricep destul de bine, spuse Salla. Mi-ar plăcea să-l 
cunosc pe amicul tău. 

— Mâine dimineaţă, mă duc să lucrez la Bria. Dacă vrei, putem să 
ne întâlnim mâine şi să mergem împreună la depoul lui Shug. 

Salla îl cântări din priviri, apoi îi oferi un surâs lent şi amuzat. 

— Am 0 idee mai bună. Vino la mine acasă în seara asta. Poţi să 
găteşti? 

Han se holbă la ea. Auzi, auzi! Ce-nseamnă să fii direct! 

Ii zâmbi, în stilul său pieziş şi lipsit de grabă, şi-şi dădu seama că 
nici chiar Salla nu era imună la surâsul lui... sau poate că şi băutura 
juca un rol important. 

— Cum să nu, îi răspunse. Una dintre prietenele mele cele mai 
bune era bucătăreasă. 

Salla izbucni în râs. 

— Auzi, decuplează-ţi farmecele şi lasă-mă să respir. Vrei să-mi 
frângi inima? 

— Nu. Bărbatul întinse braţul şi-i atinse cu un deget dosul mâinii. 
Vreau să-ţi pregătesc cina. Mi se pare o idee excelentă. Îţi place 
friptura de traladon? 

- Da, încuviinţă ea imediat. În sânge. 

— O să ţin minte, promise pilotul. 

După ce-şi terminară băuturile ieşiră pe strada sordidă de pe Nar 
Shaddaa şi Salla îl prinse pe Han de braţ. 

— Mă bucur că te-am găsit. Eu nu pot să fac nici măcar un ceai, 
aşa că nu mai încerc să gătesc. Mă încântă ideea unei cine preparate 
acasă. 

Han îi zâmbi iarăşi, străduindu-se să-şi etaleze tot farmecul 
personal. 

— Cina este ca şi rezolvată. Apoi... poate şi micul dejun. 

Ea râse şi clătină din cap. 

— Eşti o puşlama, nu-i aşa? 

— Mă străduiesc, răspunse corellianul modest. 

— Nu-ţi forţa norocul, scumpule, îl avertiză Salla surâzând pentru 
a-i da de înţeles că n-o jignise. Pot avea grijă şi singură de mine. 

Amintindu-şi cum se descurcase cu Jump, Han fu de acord. 
Încuviinţă din cap şi decise să păstreze expectativa... deocamdată. 

În următoarele câteva săptămâni, Han şi Salla continuară să se 
întâlnească, iar relaţia lor se dezvoltă, apropiindu-i. După ce trecuse 
o lună de când se cunoscuseră, Han îi pregătea într-adevăr micul 
dejun şi toată lumea îi recunoştea ca fiind o pereche. 


GAMBITUL HUTT 163 


Aveau multe în comun şi lui Han îi plăcea să petreacă timpul 
împreună. Salla era o femeie incitantă, plină de viaţă, inteligentă, 
senzuală şi directă. Pe măsură ce ajunse s-o cunoască mai bine, Han 
descoperi că avea şi o latură sensibilă, deşi aceasta se manifesta rareori. 

I-o prezentă lui Shug şi cei doi se împrieteniră imediat, fără însă 
a duce lucrurile mai departe. Se dovedi că Salla era o mecanică 
specialistă, mai pricepută decât majoritatea contrabandiştilor în 
manipularea laserului pentru tăiat. Le povesti că înainte de a reuşi să 
cumpere Călătorul pe Inel fusese tehnician într-un transportor 
corporativ. Ocazional transporta mirodenii, totuşi prefera armele ca 
încărcătură. Era expertă în contrabanda cu armament, eficientă şi 
netemătoare. 

În scurt timp, Salla deveni o prezenţă obişnuită în depoul lui 
Shug, unde se adunau o mulţime de contrabandişti, pentru a-şi repara 
navele, a face schimb de istorii şi a se provoca unul pe altul în 
stabilirea de noi recorduri. Han descoperi că, mai devreme sau mai 
târziu, majoritatea contrabandiştilor oameni şi mulţi non-umani 
ajungeau în depoul lui Shug. Apărură mulţi dintre prietenii lui din 
Vizuina Contrabandiştilor, ba chiar, într-o ocazie notabilă, Wynni. 

Zeen, „Puştiul”, un contrabandist şi hoţ pe nume Rik Duel, 
„„Vânoasa” Ana Blue, Roa şi Mako... toţi se simțeau de minune în 
atelierul lui Shug. Acesta avea numai trei reguli: fără nici un fel de 
băuturi sau droguri, plata pe loc pentru utilizarea sculelor sau 
serviciilor lui ori ale mecanicilor săi, şi curăţenia după ce ţi-ai terminat 
treaba. 

În cele din urmă, Han i-o prezentă pe Salla lui Lando, iar cei doi 
se împrieteniră de asemenea. Corellianul îşi dădu seama că între ei 
exista o atracţie, totuşi Salla dăduse clar de înţeles că Han era alegerea 
ei... pentru moment. 

Într-o zi, când Han era cocoţat pe fuzelajul Briei şi lucra la 
deflectorul principal, Chewbacca rase spre el, cerându-i să coboare, 
fiindcă îl căuta cineva. Contrabandistul cobori scara şi găsi un 
adolescent arătos cu păr castaniu şi ochi căprui, care îi reamintea de 
propria sa imagine la aceeaşi vârstă. 

— Han Solo, rosti adolescentul întinzându-i mâna. Este o onoare 
să vă cunosc. Eu sunt Jarik. Jarik Solo. 

Han îi strânse mâna, iar ochii i se holbară automat. 

— Solo? repetă el inexpresiv. 

— Da, încuviinţă Jarik, Solo. Cred că suntem rude. Şi eu sunt tot 
corellian. 

Deoarece Han ştia că avea doar două rude (şi nu se dădea în vânt 
după nici una — mătuşa Tion era o paranoică sihastră, iar fiul ei, 
Thrackan Sal-Solo, vărul lui Han, era un nemernic sadic... 
presupunând că cei doi mai trăiau), nu fu sigur cum să răspundă. 

— Serios? făcu el în cele din urmă. Interesant... Din ce linie te 
tragi? 

— Păi... cred că unchiul meu Renn a fost văr de-al doilea cu tatăl 
dumneavoastră, răspunse prompt Jarik. 

Renn era un nume răspândit pe Corellia şi Han surâse. 

— S-ar putea. Vino să stăm de vorbă. 

ÎI conduse pe tânăr în biroul aglomerat al lui Shug şi umplu cești 
cu stimceai pentru amândoi. Chewie apăru şi Han îl prezentă pe 
wookiee. Chewie hârâi spre tânăr, iar pilotul înţelese că-l plăcea. 

- la spune, întrebă Han, de ce m-ai căutat? 

- Mi-ar plăcea să-nvăţ să pilotez, şi am auzit că sunteţi cel mai 
bun. O să muncesc, dacă mă-nvăţaţi, domnule. Vă promit c-o să trag 
din greu. 

— Ei bine — Han privi scurt spre wookiee —, cred că ne-ar fi de 
folos o mână de ajutor în repararea Briei. Te pricepi să foloseşti 
cheia hidraulică? 

— Da, domnule! încuviinţă Jarik. Absolut! 

— O să vedem... 

La început îi ceru tânărului doar să privească ce făceau ei, fără să 
atingă nimic, deoarece voia să fie cu ochii pe el. Han nu crea că Jarik 
era de pe Corellia. Pur şi simplu, cumva nu arăta aşa cum ar fi 
trebuit. ÎI întrebă pe Roa, în calitate de contrabandist vechi, dacă ştia 
ceva despre un adolescent pe nume Jarik. 

După o lună, Roa izbuti să descopere că Jarik era un copil al 
străzii, născut şi crescut în adâncurile lui Nar Shaddaa. Făcuse orice 
pentru fiecare îmbucătură şi pentru fiecare credit, muncind oriunde 
găsea ceva. Nu se ştia care-i erau părinţii şi probabil că el însuşi nu 
avea habar. Fusese dintotdeauna cetăţean al lui Nar Shaddaa şi se 
învârtise prin districtul corellian. Era posibil ca măcar unul dintre 
părinţii lui să fi fost corellian. 

Când Han ştiu cu certitudine că adolescentul îl minţise, se gândi 
să-l expedieze, dar, deja, se învățase să-l aibă prin preajmă. Jarik îi 
asculta fiecare cuvânt, apărând oriunde îi îngăduia pilotul. Atenţia 
idolatrizatoare era măgulitoare. Şi, la urma urmelor, gândi Han, 
nici el nu spusese întotdeauna adevărul pentru a-şi strecura piciorul 
în uşă... 

Jarik se dovedi un ucenic care prindea repede. Han îl învăţă să 
opereze turela tunului babord al Brie; şi adolescentul demonstră 
reflexe excelente şi calităţi de ţintaş. Deoarece în ultima vreme 
activităţile piratereşti în spaţiul hutt se înmulţiseră, Han sfârşi prin 
a-l lua cu el în majoritatea curselor sale. După ce discută chestiunea 
cu Chewbacca, decise să nu-i spună lui Jarik că ei ştiau că nu-l chema 
„Solo”. Chewie îi atrase atenţia că, în mod evident, pentru adolescent 
era foarte important să aibă finalmente un nume de familie. Wookiee 
erau foarte orientaţi spre familie, iar lui Chewie îi părea rău pentru 
Jarik. 

La scurt timp după ce Han şi Salla îşi începuseră relaţia, Bria fu 
gata de zbor. Modificările efectuate de Shug îi sporiseră viteza, până 
ce devenise o navă micuță, dar foarte respectabilă. Continua totuşi 
să fie, aşa cum spusese Jarik, „o doamnă complet imprevizibilă”. 

Într-o cursă, Bria se comporta perfect, dar în următoarea... iritările 
care-i cuprindeau pe Han, Chewie şi Jarik în culoarele spaţiale păreau 
că nu se mai sfârşesc. Han învăţă un întreg vocabular nou de înjurături 
wookiee, în timp ce el şi Chewie asudau pentru a-şi repara nava 
recalcitrantă. 

Odată alimentatorul subluminic se scurtcircuitase tocmai când 
treceau pe lângă ciorchinii de găuri negre ai Foalelor. Episodul acela 
fu interesant. Un timp, Han crezuse că nu vor mai putea reveni 
niciodată la Nar Shaddaa. Dacă Chewie n-ar fi depanat avaria în 
viteza cea mai mare şi dacă Han însuşi n-ar fi fost un pilot expert, 
cargobotul ar fi fost aspirat într-o gaură neagră. 

Han găsi pentru ei un apartament nou, mai mare, într-o secţiune 
mai răsărită a districtului corellian. În majoritatea timpului nu era 
însă acasă, ci la Salla, aşa că îi îngăduia lui Jarik să-şi petreacă nopţile 
cu Chewbacca. 

Viaţa, reflecta Han (atunci când avea timp de reflecţii, ceea ce nu 
se întâmpla foarte des), era bună. Trecuseră cel puţin două luni de 
când nu mai apăruse nici un vânător de recompense şi nici nu se mai 
auzise nimic despre Boba Fett. El şi Chewie câştigau atât cât să-şi 
permită un trai decent şi aveau propria lor navă. Pilotul avea prieteni, 
plus o persoană specială în viaţa lui, cineva care putea vorbi graiul 
contrabandiştilor. Han era pe cât de fericit fusese vreodată. 

Intr-o regiune îndepărtată a spațiului, între sisteme stelare, două 
nave hutte se întâlniră într-o locaţie ale cărei coordonate erau strict 


secrete. Ambele aparţineau unor membri ai kajidicului Desilijic, dar 
nici una dintre ele nu era pilotată de Han Solo. O navă era iahtul lui 
Jabba, Nestemata stelară, iar cealaltă iahtul lui Jiliac, Perla dragonului. 

Manevrate de către piloţi prin acţionări scurte ale jeturilor direcţio- 
nale, navele se apropiară tot mai mult, până ajunseră în raza de 
andocare reciprocă. Un tub ombilical se extinse din ecluza Nestematei 
stelare până atinse şi se ancoră de ecluza Perlei dragonului. lahturile 
hutte atârnau suspendate în spaţiu, ataşate unul de celălalt prin 
intermediul tubului. 

Jabba şi Jiliac se aflau la bordul Nestematei stelare. Confortabil 
instalată în salonul luxos al iahtului, Jiliac îşi legăna vlăstarul în 
braţe. Când aparatura navei indică încheierea cu succes a operaţiunii 
de joncțiune, Jiliac puse pruncul hutt neformat lângă fanta marsupiului 
şi-i permise minusculei creaturi să se târască înăuntru. Pruncii hutti 
trăiau în marsupiul mamei în cea mai mare parte a primului lor an 
de viaţă. 

Pe când cei doi hutti aşteptau, auziră câteva rânduri de paşi 
apropiindu-se pe coridor. Uşa se deschise şi intră Teroenza, Marele 
Preot de Ylesia. 

Uriaşa creatură cu coarne părea aproape pitică pe lângă huttii 
enormi asemănători limacşilor, totuşi Jiliac observă că Teroenza nu 
părea tocmai impresionat. Gesticulă spre hamacul de susţinere t'landa 
til pe care-l instalase în mod special. 

- Bun sosit, Teroenza, îi spuse. Te rog, simte-te ca la tine acasă. 
Să înţeleg că ai izbutit să-ţi camuflezi absenţa de pe planeta ta? 

-Timpul de care dispun este limitat, anunţă Teroenza. Am plecat 
de dimineaţă într-o avionetă de sol, cu un pilot gamorrean, 
comunicând intenţia de a efectua o inspecţie personală a stadiului de 
construcţie a Coloniei 8. La jumătatea drumului, în adâncul junglei, 
am năucit pilotul şi am programat avioneta să se ciocnească de un 
arbore gigantic. După aceea, am azvârlit în epavă un detonator termal 
şi, când ardea în flăcări, am aruncat pilotul înăuntru. Nava voastră 
aştepta exact acolo unde aţi garantat că va fi. Mâine mă poate aduce 
în regiunea respectivă şi, după ce mă voi murdări şi învineţi 
corespunzător, voi apărea, împleticindu-mă din junglă, la timp pentru 
a mă întâlni cu una dintre echipele de căutare. Aruk nu va suspecta 
nimic. 

— Bine gândit, încuviință Jiliac, dar, aşa cum ai observat chiar tu, 
nu dispunem de mult timp. Să trecem direct la afaceri. Aruk a 
devenit... o bătaie de cap. O pacoste de care am dori să scăpăm. 

— Indiferent cât de mare ar fi producţia, pufni Teroenza, tot nu 
va fi mulţumit. Eu nu mi-am mai văzut perechea de peste un an. Îmi 
interzice complet să-mi vizitez casa, fie numai şi pentru scurt timp. 
În plus, a redus recompensa pusă pe capul lui Han Solo şi a modifi- 
cat-o în „ucidere la vedere, se acceptă şi dezintegrarea”! Mi-a interzis 
s-o mai suplimentez, chiar dacă aş plăti-o cu creditele mele. A spus 
că sunt obsedat de Solo! Când a făcut asta, nu l-am mai putut suferi. 
Gândul la moartea lentă a golanului acela de corellian spaţial este 
unica mea plăcere de luni întregi. Când îmi amintesc cum... 

Marele Preot continuă cu litania plângerilor împotriva lui Han 
Solo. 

În decursul tiradei sale, Jabba şi Jiliac schimbară priviri. Jiliac 
ştia că Jabba încheiase o înţelegere cu Boba Fett, pentru ca Solo să 
poată continua să lucreze pentru ei fără să se mai teamă de vânătorii 
de recompense, dar nu era o informaţie pe care Teroenza trebuia 
s-o cunoască. 

Peste câteva clipe, Marele Preot sfârşi şi făcu o plecăciune. 

— Vă rog să mă iertaţi, Excelenţele Voastre. Aşa cum aţi spus... 
să vorbim de afaceri. 

— Mai întâi, trebuie să determinăm un preţ pentru... ajutorul tău, 
spuse Jabba. 

T'landa til numi o sumă. 

Jiliac şi Jabba se priviră. Nici unul nu scoase un cuvânt. 

După două minute, Teroenza spuse a doua sumă, semnificativ 
mai redusă. Deşi continua să fie mare, nu era iraţională. Jiliac luă un 
crustaceu mic dintr-o tavă de lângă estrada pe care se odihnea şi-l 
contemplă câteva secunde. 

— Bine, anunţă ea şi azvârli hrana în gură după care continuă pe 
un ton degajat. Nu vreau însă ca nimeni să suspecteze o crimă. Trebuie 
să fie subtil... 

— Subti]..., murmură Teroenza, mângâindu-şi absent cornul care 
arăta deja ca şi cum fusese proaspăt uns. Prin urmare, nu trebuie să 
fie un atac cu mână armată. 

— Nici vorbă de aşa ceva, zise Jiliac. Securitatea Besadii este 
aproape la fel de bună ca a noastră. Trupele noastre ar trebui să-şi 
croiască drum înăuntru, folosind arme de foc şi toată Nal Hutta ar şti 
cine a început. Fără atacuri cu mână armată! 

— Un accident? reflectă Jabba. Poate cu barja lui fluvială? Ştiu că 
lui Aruk îi plac excursiile de după-amiază şi adesea oferă petreceri 
pe râu. 


- Posibil, încuviinţă Jiliac, totuşi un asemenea accident este greu 
de controlat. Ar putea să-l ucidă şi pe Durga, ori eu nu doresc asta. 

— De ce, mătuşă? Durga este inteligent şi ar putea fi o ameninţare 
Ja adresa noastră, atrase atenţia Jabba. 

Teroenza răspunse înaintea lui Jiliac. Aşezându-se mai confortabil 
în hamacul de susţinere, Marele Preot luă un gândac cu guler de pe 
un platou şi-l gustă. 

— Deoarece, spuse el gânditor, Durga va avea probleme în a 
controla Besadii. În kajidic există mulţi care apreciază că el nu ar 
trebui să conducă, din cauza semnului din naştere. Ei spun că poartă 
un stigmat nefast şi ca atare soarta lui va fi nefastă. Dacă Durga 
dispare, kajidicul se poate uni mult mai puternic înapoia noului 
conducător. 

Jiliac aprobă din cap spre Teroenza. 

— Judeci ca un hutt, Mare Preot, rosti ea. 

Teroenza fu încântat. 

— Îi mulţumesc Excelenței Voastre. 

— Nici atac, nici accident, murmură Jabba. Atunci... ce? 

— Am un plan posibil, începu Jiliac. O substanţă care poate fi 
ingerată de Aruk. Avantajul este că-i aproape nedetectabilă în 
țesuturi. Acţiunea ei este de a reduce şi încetini procesele de gândire, 
astfel încât victima ia decizii necorespunzătoare. Dacă Aruk va lua 
decizii necorespunzătoare, va fi în avantajul nostru. 

— De acord, mătuşă, zise Jabba, dar... otravă? Noi, huttii, suntem 
foarte rezistenți la otrăvuri. Dacă unul dintre noi, chiar un bătrân ca 
Aruk, ingerează destulă otravă ca să moară, faptul va fi sesizat cu 
certitudine. 

Jiliac clătină din capul masiv, un tic pe care-l deprinsese de la 
oameni. 

— Nu, dacă vom proceda aşa cum m-am gândit eu, nepoate. Când 
este introdusă în corp, această substanţă otrăveşte gradat victima, 
concentrându-se în țesuturile cerebrale ale formelor de viaţă 
superioare. După o perioadă îndelungată de ingerare, victima devine 
realmente dependentă de otravă, astfel încât întreruperea bruscă a 
administrării ei va cauza simptome de sevraj atât de severe, încât vor 
duce fie la deces, fie la o distrugere a creierului într-atât de gravă 
încât Aruk nu va mai reprezenta o ameninţare pentru noi. 

— Şi puteţi obţine substanţa aceasta? se interesă Teroenza surescitat. 

- Este foarte scumpă şi rară, dar... da, pot procura cantităţi 
suficiente. 

— Şi cum procedăm pentru ca Aruk s-o ingereze? întrebă Jabba. 

— Excelenţele Voastre, asta pot face eu! (Teroenza ţopăia în 
hamacul său aidoma unui puşti care se joacă.) Broaştele de arbori 
nala! Cu siguranţă, ele vor avea succes! 

— Explică, Mare Preot, îi ceru Jiliac. 

Teroenza povesti despre predilecţia lordului Besadii pentru broaştele 
de arbori nala. 

— De când a revenit acasă, acum două săptămâni, a cerut ca un 
acvariu de broaşte vii să-i fie trimis cu fiecare încărcătură de mirodenii 
procesate pe care le expediem pe Nal Hutta! 

T'landa til îşi frecă aţâţat mânuţele delicate. 

- Şi cum le vom folosi? 

- Broaştele de arbori nala sunt departe de a fi forme de viaţă 
superioare. Practic, ele nu au creier. Mă îndoiesc că vor fi ucise dacă 
vor consuma substanţa toxică. 

— Aşa ar fi din ceea ce ştiu despre ea, încuviinţă Jiliac. Spune mai 
departe! 

— Le-aş putea creşte în apă în care am adăugat otrava, explică 
Teroenza. Încă din stadiul de mormoloci, ar înota în apa care conţine 
substanţa. Ţesuturile lor ar fi saturate cu otravă, iar Aruk le va consuma 
cu lăcomie! Lună de lună, voi creşte concentraţia otrăvii din apă şi, 
treptat, Aruk va înghiţi tot mai multă otravă. Cu timpul va deveni 
dependent de ea şi atunci... 

Teroenza reteză brusc aerul cu tăişul palmei. 

— Gata cu otrava! Broaşte curate! 

— Iar el va muri în agonie, încheie Jiliac, sau va suferi leziuni 
cerebrale permanente. Oricare dintre cazurile acestea va sluji 
trebuinţelor noastre. 

Jabba se aplecă în faţă. 

— Eu zic să trecem la fapte. Planul lui Jiliac este exact ceea ce ne 
trebuie. 

- Voi transfera prima rată din plata ta, zise Jiliac. Să-mi spui 
unde vrei să primeşti creditele. 

Ochii bulbucaţi ai lui Teroenza sclipiră viclean. 

- În loc de credite, aş dori mai degrabă obiecte pentru colecţia 
mea. În felul acesta, pot camufla plăţile. Dacă voi avea nevoie de 
credite, pot vinde o piesă şi nimeni nu va şti nimic. 

- Perfect, aprobă Jiliac. Să ne furnizezi o listă de obiecte 
acceptabile. Dacă nu le vom putea găsi, îţi vom transfera creditele. 
Vom încerca totuşi să facem rost de piesele pentru colecţia ta. 

— Excelent, spuse Teroenza. Am încheiat afacerea. 

— Un toast! strigă Jabba. Pentru alianţa noastră şi pentru sfârşitul 
lui Aruk! 

— Un toast! repetă Teroenza, ridicându-şi cupa ornată. Primul fel 
în care-mi voi folosi noile bogății va fi să pun o recompensă atât de 
mare pe capul lui Han Solo, încât toţi vânătorii de recompense din 
galaxie vor fi pe urmele lui! 

— Pentru moartea lui Aruk! zise Jiliac, ridicându-şi cupa. 

— Moartea lui Aruk! încuviinţă Jabba. 

Teroenza şovăi o fracțiune de secundă, apoi spuse cu hotărâre: 

— Moartea lui Aruk... şi a lui Solo. 

Toţi trei băură. 

După ce Teroenza plecă, pentru a fi transportat pe Ylesia la bordul 
Perlei dragonului, Jabba şi Jiliac începură să-şi pună la punct strategia. 
După dispariţia lui Aruk, aveau să preia treptat operaţiunea Ylesia. 
Aveau să-i elimine pe rând pe membrii Besadii, până ce clanul decimat 
avea să decadă în sărăcie şi obscuritate. 

Ideea respectivă îi umplea de încântare. 

Buna dispoziţie le fu însă stricată de Lobb Gerido, care apăru, 
frângându-şi mâinile. 

— Excelenţele Voastre... tocmai am recepționat o transmisiune 
video de la unul dintre operativii de pe Regolith Prime. Veşti alarmante 
de pe Centrul Imperial! Pilotul le-a înregistrat. Dacă Excelenţele Voastre 
vor deschide holoproiectorul... 

Incruntându-se, Jiliac activă echipamentul de redare a holo- 
gramelor. Scena tridimensională se înfiripă în faţa lor şi huttii îşi 
recunoscură Mofful local, pe Sarn Shild. În mod evident, era vorba 
despre o conferinţă de presă oficială. În spatele lui se vedea linia de 
orizont familiară a Centrului Imperial, planeta care anterior se numise 
Coruscant. 

— Cetăţeni ai Teritoriilor Inelului Interior şi Exterior, rosti el. 
(Trăsăturile palide îi erau încruntate sub părul negru, slinos.) Preamăritul 
şi înțeleptul nostru Împărat a fost silit să înăbuşe altă insurecție din 
spaţiul imperial. Folosind armament care a fost depistat ca provenind 
din Sectorul nostru, rebeli ticăloşi au atacat un amplasament imperial 
de pe Rampa II, rănind şi ucigând numeroşi soldaţi imperiali. 

Replica Împăratului a fost imediată şi rebelii au fost urmăriţi şi 
capturați. Multe vieţi civile au fost pierdute, deoarece măcelarii rebeli 
şi-au întors armele împotriva unor cetăţeni nevinovaţi. Continuarea 
acestor atrocități nu mai poate fi îngăduită! 

Împăratul nostru apelează la toate Sectoarele care-i sunt loiale, 
pentru a-l ajuta în stoparea contrabandei cu arme ilegale. Cu mândrie, 
vă anunţ că am răspuns imediat la solicitarea sa. Ştim cu toţii că 
sursa majorităţii traficului ilegal de arme şi droguri se află în spaţiul 
hutt. De aceea, fac apel la toţi cetăţenii Sectorului nostru să mă 
susţină pentru a distruge calamitatea huttă! Intenţionez să pun capăt 
contrabandei şi să-i îngenunchez pe lorzii hutti ai crimelor! 

Shild făcu o pauză scurtă, parcă amintindu-şi deodată că hulttii 
nu aveau genunchi. 

— Ă-ă-ă... desigur, vorbind figurativ. 

Îşi drese glasul. 

-În vederea atingerii acestui scop, sunt autorizat să folosesc forţa 
extremă. Huttii vor afla că nu pot batjocori legea imperială, fără să 
fie pedepsiţi. (Ridică pumnul şi-l agită într-un gest milităros.) Legea 
şi ordinea vor fi reinstaurate în Teritoriile noastre! 

Holograma se destrămă în timpul ultimelor cuvinte răsunătoare 
ale lui Shild. Cei doi hutti se priviră câteva momente prelungi. 

- Nu sună bine, mătuşă, vorbi în cele din urmă Jabba. 

- Deloc, nepoate, încuviinţă Jiliac şi blestemă încetişor. De unde 
şi-a putut găsi Shild curajul de a se ridica împotriva noastră? 

- În mod vădit, acum se teme de Palpatine mai mult decât noi. 

— Va trebui să-i dăm o lecţie, pronunţă fără grabă Jiliac. Nu 
putem îngădui ca Nal Hutta să fie condusă de Împărat şi de mizerabilii 
lui de lingăi. 

— Aşa este, aprobă Jabba. 

Jiliac căzu pe gânduri. 

- Cu toate acestea, ca un compromis... 

- Da, mătuşă? 

- Poate că reuşim să negociem cu Shild. Să-l cumpărăm. Să-i 
lăsăm lui pe Nar Shaddaa şi contrabandiştii. Noi putem găsi oricând 
alţii... 

Jabba îşi trecu limba peste marginile gurii fără buze, ca şi cum ar 
fi degustat ceva foarte dulce. 

— Îmi place cum gândeşti, mătuşă. 

-Trebuie să-i trimitem lui Shild un mesaj. decise Jiliac. Şi daruri... 
scumpe, pentru ca să fie atent. Ştii cât este de lacom. În mod cert, va 
învinge... raţiunea. 

— În mod cert, aprobă Jabba. Dar cine va duce mesajul? 

Jiliac se gândi o clipă, apoi colţurile gurii sale uriaşe se ridicară. 

— Ştiu eu pe cineva... 

H an Solo rămase holbându-se înaintea podiumului lui Jiliac. Gura 
i se căscă. 

— Ce vrei să fac? 

— Atenţie, căpitane Solo, îl preveni Jabba. Trebuie să te adresezi 
cu respect lui lady Jiliac. 

Han îl ignoră. 

— Dar... dar..., se bâlbâi el, este o nebunie! Este ca şi cum mi-aţi 
cere să îndrept o armă spre propriul meu cap şi să apăs pe trăgaci! 
L-am auzit cu toţii pe Shild cum îi înfiera pe contrabandişti. Stimată 
lady, în caz că nu ştii, eu sunt contrabandist — îndreptă degetul mare 
spre pieptul său — şi dacă mă prezint în faţa lui Sarn Shild ca să-i 
aduc darurile şi mesajul vostru, acela va fi ultimul meu drum în 
libertate! Nu! Nu fac aşa ceva! 

In sinea sa, Han era uşor surprins de propria sa temeritate de a se 
adresa astfel celor doi puternici conducători hutti, dar solicitarea 
senină a lui Jiliac îl scosese din sărite. Cine se credeau huttii? 

— Calmează-te, căpitane Solo, rosti Jiliac fară să se arate ofensată de 
cuvintele sau tonul pilotului. Îți vom asigura haine noi, cele mai bune 
ID-uri false şi una dintre propriile noastre nave de mesageri. Nimeni nu 
va şti că eşti Han Solo, contrabandist, ci doar un trimis diplomatic de pe 
Nal Hutta, autorizat şi însărcinat să ne transmită mesajul şi cadourile. 

Han inspiră adânc. Într-un asemenea caz, poate... 

— Cât credeţi că merită efortul meu de a livra mesajul? întrebă el 
în cele din urmă. 

— Zece mii de credite, răspunse Jiliac fără să clipească. 

Han icni. Atâr de mult?! Numai pentru a merge la Coruscant şi 
înapoi! 

Se zgâi o clipă la cei doi hutti, apoi se întoarse spre Chewbacca. 

- Tu ce crezi, amice? 

În mod evident, Chewie era la fel de sfâşiat de îndoieli ca şi el. 
Uriaşul wookiee mârâi şi hurui, iar în cele din urmă observă că, cu 
banii aceia, ar fi putut începe să economisească pentru o navă pe 
care s-o cumpere. Totuşi, adăugă, era în joc pielea lui Han, aşa că el 
trebuia să decidă. 

Corellianul mai reflectă un moment, apoi reveni către Jiliac şi 
Jabba. 

— Bine, încuviinţă el. O voi face pentru zece mii, dar vreau toţi 
banii în avans. 

Jabba începu să protesteze, însă Jiliac îl opri cu un gest. 

— Perfect, căpitane. Zece mii în avans. Când poţi să pleci? 

— Dacă-mi puteţi face rost azi de ID-uri şi nave, rânji Han, mâine 
dimineaţă am plecat. 

- Aşa va fi, aprobă Jiliac. 


* k * 


Huttii se ținură de cuvânt. Până a doua zi dimineaţă, Han primise 
ID-uri excelent falsificate, care-l identificau drept Jobekk Jonn, emisar 
diplomat oficial al huttilor. Nava era un curier corellian micuţ şi 
rapid, numit Argintul viu. Han mai căpătă un costum mai bun decât 
orice haine: îmbrăcase vreodată — sacou şi pantaloni din lână de 
tomuon, croiţi după ultima modă. 

La sugestia lui Chewie, corellianul îşi lăsă o barbă scurtă pe durata 
zborului spre Coruscant. Când andocară la unul dintre numeroasele 
docuri spaţiale ale Coruscantului, Han îşi pieptănă părul pe spate şi 
rămase surprins cât de schimbat părea. Costumul gri spilcuit îl facea să 
semene cu un birocrat, ştergând complet orice urmă a contrabandistului. 

— Fără blaster, mă simt în pielea goală, mârâi el, dar au interzis 
accesul armelor pe Coruscant... vreau să zic pe Centrul Imperial. În 
plus... bănuiesc că emisarii diplomaţi nu poartă aşa ceva. 

Chewie comentă cu tristeţe că Han nu mai arăta ciufulit, în maniera 
apreciată de wookiee. Dimpotrivă, acum arăta lustruit şi strălucitor 
ca piatra lapi. 

— Crede-mă, amice, mărturisi Han, de abia aştept să revin la 
adevărata mea persoană. 

După aceea, luându-şi pachetul cu daruri şi holocubul cu mesajul 
de la Jiliac şi Marele Consiliu de pe Nal Hutta, părăsi Argintul viu şi 
luă o navetă spre Centrul Imperial. 

Revenirea pe planeta-capitală a Imperiului îi readuse o mulţime 
de amintiri, majoritatea neplăcute. Bria îl părăsise pe Coruscant... 
Aici fusese vânat de Garris Shrike pe acoperişuri şi terase... Judecata 
în faţa Curţii Marţiale se ţinuse în sediul Flotei Imperiale... 

Han căpătase deja adresa Moffului. Sarn Shild avea multe 
reşedinţe pe diverse planete, dar în prezent se afla pe Centrul Imperial, 
participând la întruniri şi conferinţe despre legea şi ordinea în Imperiu. 

Pilotul ajunse la rezidența Moffului, un apartament de lux într-una 
dintre cele mai elegante clădiri ale oraşului. După ce trecu de multiple 
controale de securitate, îşi întinse scrisorile de acreditare majordomului, 
un bărbat vârstnic, apoi luă loc în anticameră. Doar un efort serios 
de voinţă îl oprea să nu se foiască. 

Majordomul reveni după aproape trei sferturi de oră. 

— Stăpânul meu, anunţă el, îţi poate acorda numai câteva minute. 
În seara aceasta pleacă spre Velga Prime. 

Frumos, gândi Han. Velga Prime era cel mai opulent planetoid 
destinat jocurilor de noroc din galaxie. 

ÎI urmă pe majordom printr-o suită de coridoare mochetate, 
memorând în mod automat drumul, pentru eventualitatea în care 
situaţia scăpa de sub control şi era nevoit să se retragă rapid. 

În cele din urmă, majordomul deschise uşa unui cabinet mai 
spaţios decât apartamentul lui Han de pe Nar Shaddaa. 

— Excelenţa Voastră, domnul Jobekk Jonn de pe Nal Hutta, intonă 
bătrânul. 

Mofful Sarn Shild era un bărbat înalt, palid, cu aspect ascetic, cu 
păr negru pomădat şi mustață subţire cu vârfuri ascuţite. Era atât de 
slab încât lăsa impresia emacierii şi avea mâini albe, cu aspect 
îngheţat, cu degete lungi. 

Nu purta nici un obiect de podoabă, cu excepţia unei perle negre 
de dragon krayt în lobul unei urechi. Costumul său era negru 
opalescent, la fel ca bijuteria. 

Cu un gest repezit, indică un scaun. 

— Mă tem că trebuie să fiu concis, Jonn. Ştiu că huttii au fost... 
generoşi faţă de administraţia mea în trecut, dar Împăratul şi-a 
exprimat clar dorinţa. Sunt cu mâinile legate. 

— Nu vă pripiţi, Excelenţa Voastră, rosti Han urmărindu-şi cu 
grijă dicţia şi vocabularul. (În mod reflex, revenise la şabloanele de 

vorbire din timpul când fusese ofiţer imperial.) Cred că veţi găsi 
interesante ofertele şi mesajul huttilor. Îmi permiteţi? 

Shild încuviinţă scurt din cap şi Han aşeză grijuliu pachetul pe 
masă. 

- Vă rog să-l desfaceţi, spuse el. 

— Perfect, zise Mofful. 

Deschise cu atenţie pachetul şi, din felul în care îi sclipiră ochii, 
corellianul înţelese că lorzii hutti îi cunoşteau perfect gusturile. 

O pipă micuță din argint, încrustată cu pietre semiprețioase. Un 
holoproiector atât de miniatural încât încăpea în palma unui om. Un 
colier din fire de aur şi platină, încrustate cu pietre corusca aurii. 

— Pentru doamna dumneavoastră, susură Han. 

- Mda, îi va plăcea cu certitudine..., mormăi Mofful. 

O linie îi apăru între sprâncene, când scană rapid mesajul 
holocubului a cărui afişare o declanşase graţie amprentei de retină. 

— Uite cum stau lucrurile, Jonn, vorbi el după ce termină de citit. 
Aş dori să pot oferi mai multe asigurări lui Nal Hutta, dar, aşa cum 
ţi-am spus mai devreme, nu am alternativă. Împăratul a cerut tuturor 
planetelor imperiale să combată contrabanda, traficul de arme şi alte 
activităţi ilegale. Sectorul meu conţine spaţiu hutt şi, din păcate, 
reputaţia huttilor pentru necinste este atât de binecunoscută încât pur 
şi simplu nu pot să-i acopăr. Cu toate acestea, promit lui Nal Hutta 
că nu vor exista represalii armate, dacă va exista cooperare. 

— Ce înţelegeţi prin cooperare? 

— Huttii să se străduiască să devină cetăţeni loiali ai Imperiului, 
care se supun legilor. 

N-o să apuci ziua aia, gândi Han. 

- Ce se va întâmpla cu Nar Shaddaa? nu se putu el abţine să 
întrebe. 

Teama pentru el şi pentru prietenii săi îi uscase gâtlejul. 

— Cu Nar Shaddaa va trebui să dau un exemplu, replică Shild. 
Când voi încheia socotelile cu Satelitul Contrabandiştilor, el nu va 
mai susţine industria de contrabandă. Locuitorii lui vor trebui să se 
considere norocoşi dacă va mai susţine formele de viaţă. 

Han se strădui să-şi camufleze şocul. Ce ne vom face? 

Shild clătină din cap. 

- Jar acum mă tem că trebuie să plec. Regret că a trebuit să 
străbaţi un drum atât de lung pentru o întrevedere atât de scurtă, dar 
i-am prevenit pe stăpânii tăi hutti că nu voi putea să... cedez... în 
această privinţă. 

Se sculă şi Han îl imită în mod automat. 

— Sarn? se auzi un glas dinapoia uşii care ducea în camera alăturată. 

Han încremeni în vreme ce se întorcea spre ieşire. Vocea asta! 

— Aici sunt, scumpo, răspunse Shild. Tocmai îl conduceam pe 
emisarul diplomat de pe Nal Hutta. 

Uşa se deschise şi apăru o femeie, care surâdea larg. 

— Sarn, scumpule, spuse ea, trebuie să ne grăbim. Naveta aşteaptă 
pe terasă. Mai întârzii mult? 

Han întoarse capul şi ochii lor se întâlniră... pentru prima dată 
după şase ani. 

Bria Tharen. De data aceasta, nu se putea înşela. Bria stătea în 
prag, purtând o rochie lungă, mătăsoasă şi unduitoare, care o făcea 
să pară altă podoabă prețioasă din apartamentul regesc al lui Shild. 
Rochia cu decolteu adânc avea culoarea turcoaz, la fel ca ochii femeii. 
Era ameţitor de frumoasă. 

Ea îl privi pe Han, clipi şi păli uşor, totuşi surâsul nu îi tremură 
pe buze. 

E pricepută, gândi pilotul. Ştia că el îşi trădase surpriza, dar, din 
fericire, Shild nu-l privise. Îşi reveni grăbit, încremenindu-şi 
trăsăturile într-o mască neutră, de politeţe. 

Mofful schiţă un gest spre Bria. 

— Domnul Jobekk Jonn de pe Nal Hutta şi... nepoata mea... Bria. 

Bria întinse mâna calm şi rosti gutural: 

— Încântată de cunoştinţă, domnule Jonn. 

Doar anii de partide de sabacc îl salvară pe Han, care fu în stare 
să-i ia vârfurile degetelor şi să se plece deasupra lor cu un surâs suav. 

— Plăcerea este a mea, replică el. Excelenţa Voastră, sunteţi cu 
adevărat un om norocos să aveţi o... nepoată aşa frumoasă. 

Văzu o roşeaţă uşoară colorând obrajii Briei la înţepătura 
aceea. 

— Îmi păreţi familiar, domnule, rosti ea. Ne-am mai întâlnit? 

Glasul îi era rece şi dezinteresat. 

Han ştia că îl tachina. 

— Poate pe afişele CĂUTAT, murmură el atât de încet încât Shild 
nu-l putu auzi. 

Flegmatic, se aplecă din nou peste mâna Briei, după care îi dădu 
drumul — deşi nu-şi dorea nimic altceva decât să o ia şi s-o ia cu el! 
— şi-l salută oficial din cap pe Moff. 

— Vă mulţumesc pentru timpul pe care mi l-aţi acordat, Excelenţa 
Voastră. 

Se răsuci şi părăsi cabinetul cu pas decis. 

Mult mai târziu în aceeaşi seară, Bria Tharen zăcu întinsă în cuşeta 
ei micuță de la bordul iahtului Moffului, înăbuşindu-şi suspinele în 
pernă. De fiecare dată când îşi reamintea privirea din ochii lui Han, 
îi venea să plângă în hohote. 

În mod evident, el crezuse despre ea tot ce putea fi mai rău — că 
era concubina lui Shild. Suspinele o zgâlţâiau. La urma urmelor, 
asta şi trebuia să creadă. Asta dorea Sarn Shild să creadă toţi. 

În realitate, preferinţele sexuale ale Moffului nu includeau 
femelele umane. Bria călătorea împreună cu el ca o podoabă ce trebuia 
etalată înaintea oficialilor imperiali, la fel cum Shild ar fi etalat 
orice trofeu. 

Ea avea grijă de detaliile administrative, îl asculta, atunci când 
Mofful dorea să stea de vorbă cu cineva, supraveghea personalui, 
atât casnic, cât şi secretarial, şi în general elimina orice surprize şi 
neplăceri din viaţa Moffului Sarn Shild. 

Cu toate acestea, nu împărţiseră niciodată acelaşi pat, ceea ce era 
unicul lucru care făcea ca misiunea ei actuală să fie suportabilă. 

Iar acum... acum Han o văzuse şi crezuse tot ce era mai rău. Nici 
chiar informaţiile pe care Bria izbutise să le furnizeze mişcării rebele 
de pe Corellia nu puteau diminua durerea şi ruşinea resimţite de 
femeie. 

Perna îi era udă. Bria o întoarse pe partea cealaltă, apoi rămase 
privind în beznă, în timp ce iahtul Moffului pătrunse în hiperspaţiu. 

— Han..., murmură ea distrusă. Han... 

P. drumul de întoarcere la Nar Shaddaa, Chewbacca pilotă cu 
competență nava curier huttă, dar mintea sa nu era complet atentă la 
ceea ce faceau braţele. Wookieeul arunca priviri furişe spre partenerul 
său, omul căruia îi jurase datorie de viaţă, iar ochii lui albaştri erau 
îngrijoraţi. Han stătea cufundat inert în scaunul copilotului, privind 
încruntat spre vidul de linii stelare al hiperspaţiului. Avea starea 
aceea de câteva zile, mai exact de când se îmbarcase în Argintul viu, 
după ce încheiase misiunea în reşedinţa Moffului de pe Coruscant. 
Vorbea rar, iar când spunea ceva, critica şi emitea comentarii 
sarcastice. 

Şi critica totul — mâncarea, viteza micuţei nave curier, pilotajul 
lui Chewie, plictiseala zborului spaţial, lăcomia huttilor... oricare ar 
fi fost subiectul pe care wookieeul încercase să-l abordeze, Han avea 
de spus o mulţime de lucruri negative despre el. 

Pentru prima dată de când îl cunoscuse pe corellian, Chewbacca 
se întrebă realmente dacă nu ar fi putut să existe circumstanţe în care 
să fie onorabil să renunţi la o datorie de viaţă. Mai onorabil, să 
zicem, decât să ucizi persoana faţă de care aveai datoria... 

— Nava asta merge ca un hutt de o mie de ani, mârâi Han. Dacă te 
uiţi la motoarele ei, ai zice c-ar prinde ceva viteză... crezi c-am 
merge mai repede, dacă aş ieşi şi i-aş da un brânci? 

Chewbacca se stăpâni şi comentă că de acum nu mai aveau mult 
până la Nar Shaddaa. 

— Pentru mine tot nu-i destul de puţin, făcu amar Han. 

Se sculă şi se plimbă nervos prin cabina micuță. Când se răsuci 
brusc, se lovi cu capul de un montant scund şi se lansă într-un potop 
de înjurături deocheate. 

În cele din urmă, când începuse să se repete, bombăni şi se trânti 
înapoi în scaunul copilotului. 

— După ce le dăm huttilor cutia asta de conserve, cred că va trebui 
să pornim spre Vizuina Contrabandiştilor. Asta dacă Br... — păru să 
se înece cu cuvântul, după care se corectă — nenorocita aia de navă a 
noastră va traversa câmpul de asteroizi. 

Chewbacca se interesă de ce trebuiau să pornească spre Vizuina 
Contrabandiştilor. Atrase atenţia că Wynni avea să se găsească 
probabil acolo şi era ultima persoană pe care şi-ar fi dorit s-o vadă. 
Wookieeul nu avea certitudinea că-i va mai putea accepta mult timp 
labele nepotolite. 

— Ascultă, amice, replică Han cu glas plin de sarcasm, în cazul în 
care nu ţi-ai dat seama, lucrurile s-au terminat pentru Nar Shaddaa. 
Probabil că Mofful Sarn Shild a ordonat deja flotei sale să se adune 
lângă Teth. Ne scuturăm pentru totdeauna de praful nenorocitului 
ăla de satelit. 

Chewbacca fu curios despre ce flotă era vorba. 

— Fiecare Moff imperial are propria lui escadră „de menţinere a 
păcii”, explică Han trântindu-şi nepăsător picioarele pe consolă, fără 
măcar să se uite unde le aşeza. 

Chewie fu uşurat să vadă că trecuse pe lângă comanda de 
decelerare. Decelările bruşte în hiperspaţiu nu reprezentau o manevră 
recomandabilă. 

— Mai mult ca sigur că şi Shild are aşa ceva. Poate că flota lui n-o 
fi cea mai bună, dar în tot cazul nu-i trebuie altceva pentru misiunea 
asta. 

Wookieeul era derutat. De ce n-ar fi beneficiat Mofful de cea 
mai bună flotă? 

— Păi aşa merg lucrurile în Flota Imperială. Fiindcă spaţiul hutt 
este aici, pe Inelul Exterior, departe de „civilizație? — adică de 
Coruscant —, fac prinsoare că Sarn Shild a primit toate navele şi 
arsenalele vechi, în timp ce chestiile cele mai noi şi mai bune au 
pornit spre Rampa ! şi Rampa 2. 

Rampa 1? Chewie crezuse că doar pe Rampa 2 izbucnise o revoltă. 

— Aşa a fost la început, dar după ce populaţia de pe Rampa | a 
auzit ce se întâmplă s-a răsculat şi ea, spuse Han. Deşi mă-ndoiesc 
că-i va folosi la ceva. 

Chewie comentă că el detesta Imperiul care-l înrobise şi-şi dorea 
să poată ajuta la doborârea lui. 

— Auzi, amice, pufni corellianul, nu-ți face iluzii. Palpatine are 
mai multe arme şi nave stelare decât are nevoie. Orice rebeliune 
împotriva Imperiului este sortită pieririi. 

Wookieeul nu credea afirmaţia partenerului său şi anunţă lucrul 
acesta. I se părea firesc ca, la un moment dat, planetele imperiale, 
chinuite de pumnul de fier al lui Palpatine, să se alieze şi să se răscoale. 

Han scutură din cap, amar. 

— N-o să se întâmple niciodată, Chewie. Şi chiar dacă ar face aşa, 
ar fi sortite distrugerii. La fel cum va păţi Nar Shaddaa. 

Chewie îi atrase atenţia că wookiee nu dădeau bir cu fugiţi 
dinaintea unei lupte. Han nu dorea să lupte împotriva flotei imperiale? 
E] avea certitudinea că tot contrabandiştii erau piloţi mai buni — şi 
cu certitudine, ţintaşi mai buni — decât imperialii. Poate că ar fi 
putut respinge atacul imperial. 

Han se mulţumi să hohotească sonor. 

Jritat, Chewie îşi dezveli colții şi mârâi spre partenerul om. 

Corellianul se îndreptă rapid în scaun, părând surprins. Chewie 
se înfuria rareori pe el, iar mânia unui wookiee nu era ceva care să 
fie tratat superficial. 

- Auzi, făcu el, nu trebuie să te enervezi! N-am ce face dacă Nar 
Shaddaa n-are nici o şansă! Nu-i vina mea! 

Wookieeul hurui în adâncul gâtlejului. 

— Bine, bine, îl linişti Han. Sigur c-o să-i avertizez, ca s-o poată 
şterge. Imediat ce-i raportăm lui Jiliac, o să vorbesc cu Mako în 
privinţa asta, de acord? 

Chewbacca reveni cu atenţia asupra pilotării, totuşi wookieeul 
continua să se gândească şi să pună lucrurile cap la cap. Comentă în 
legătură cu indispoziţia lui Han. 

— Cum adică, e greu de trăit alături de mine? se indignă partenerul 
său. Nu s-a-ntâmplat nimic! 

Comentariul lui Chewbacca fu scurt şi la obiect. 

Han se învăpăie la faţă. 

— Ce vrei să zici că are legătură c-o femeie? întrebă el revoltat. 
Ce te face să crezi asta? 

Chewie enumeră o listă de motive, apoi anunţă cine credea el că 
era femeia care-l dăduse peste cap pe Han. 

Contrabandistul blestemă, pufni, iar în cele din urmă se gârbovi 
şi-şi acoperi faţa cu palmele. Îşi frecă fruntea şi gemu sonor. 

— Ai dreptate, bolborosi el. Ea era. Bria. Cu Sarn Shild. Nu mi-a 
venit să-mi cred ochilor. Cum se poate? 

Chewbacca observă că uneori aparențele puteau fi înşelătoare. 

Corellianul scutură din cap. 

— Nu şi de data asta, comentă el jalnic. I-a spus „Sarn, scumpule”. 

Wookieeul întrebă dacă n-ar fi fost posibil ca Bria să fie măritată 
cu Mofful. 

— Nu, oftă Han. Nu era o... relaţie chiar atât de... oficializată. 
Chewie, nu-mi vine să cred că ea a putut face una ca asta! Mi se pare 
atât de... murdar! 

Chewbacca se strădui să-l consoleze, reamintindu-i că uneori 
indivizii erau siliţi să facă lucruri care nu le plăceau, deoarece acestea 
erau necesare. Poate că şi în cazul Briei existau circumstanţe atenuante. 

Han se chinui să surâdă. 

— Mulţumesc, amice. Mi-aş dori să pot spune că cred că ai dreptate, 
dar... 

Clătină din cap şi se cufundă în muţenie. 

Zborul până la platforma de asolizare de pe Nar Shaddaa fu unul 
foarte tăcut. 


XXX 


Han şi Chewie se prezentară la Jiliac şi Jabba imediat ce ajunseră 
pe Nar Shaddaa. Huttii nu fură încântați să audă că Sarn Shild nu 
mai era în solda lor. 

— Va trebui să efectuăm nişte investigaţii despre flota aceasta şi 
despre situaţia creată, comentă Jiliac. Căpitane Solo, revino peste 
două ore. 

Han ridică din umeri şi încuviinţă. Înainte de a fi decolat de pe 
Nar Shaddaa, îşi verificase contul şi văzuse că cele zece mii de credite 
îi fuseseră transferate, aşa că era de acord să-i mai slujească o vreme 
pe hutti. În plus, în cele două ore, ar fi trebuit să-l poată găsi pe 
Mako şi să-i transmită avertismentul. 

Când auzi situaţia, vechiul său coleg fu şi mai neliniştit decât 
Jiliac şi Jabba. 

— Nu răspândi zvonul, Han, rosti el încetişor privind peste tendele 
şi pasarelele de pe Nar Shaddaa. (Se aflau pe micuțul balcon al 
apartamentului său dărăpănat.) Dacă află cetăţenii, va urma panică 
în masă. O flotă imperială nu-i ceva de joacă. 

— Dar dacă ar fi preveniţi din timp, poate c-ar reuşi să se 
evacueze..., începu Han însă celălalt îl opri scuturând din cap. 

— Nici o şansă. Cei mai mulţi dintre ei n-au încotro să se-ndrepte. 
Ja-l de exemplu pe puştiul ăla, Jarik Solo, care făcea curse cu tine şi 
cu Chewie. Este un şobolan de pe străzile din adânc, născut şi 
„Crescut” — asta nu-nseamnă că l-ar fi crescut cineva anume -— aici, 
pe Nar Shaddaa. Ca el sunt multe milioane, iar dacă imperialii vor 
să dea o lecţie, atunci vor muri foarte mulţi locuitori. 

Convorbirea cu Mako fu ca un duş rece pentru Han. Până atunci, 
nu se gândise la situaţie în termenii aceia. Îşi dădu seama cât de 
norocoşi erau el şi Chewbacca fiindcă puteau să se suie în nava lor şi 
să O şteargă din calea pericolului. Decise că dacă se va întâmpla aşa 
ceva, îl va lua pe Jarik cu el. Ajunsese să-l placă pe tânăr. 

Ce se va petrece însă cu ceilalţi locuitori ai satelitului... care nu 
vor putea fugi? Nar Shaddaa avea câmpuri protectoare, dar acestea 
n-ar fi putut rezista mult timp unui bombardament imperial. Han 
avu viziunea bruscă şi viu colorată a turnurilor din jur năruindu-se 
în flăcările turbolaserelor imperiale. Cei de pe Nar Shaddaa aveau să 
fugă, umplând străzile, ţipând, ghemuindu-se, strângându-şi copiii 
la piept. Rodiani, sullustani, twi'leki, wookiee, gamorreani, bothani, 
chadra-fani... şi mulţi alţii. Ca să nu mai amintească de oameni. 
Mulţi oameni. Districtul corellian era ticsit... 

Când reveni în sala de audienţe a lui Jiliac, pilotul era profund 
tulburat. 

Conducătorul hutt îl fixă cu o privire posomorâtă. 

— Spusele tale sunt adevărate. Am discutat cu sursele noastre de pe 
Teth şi într-adevăr Mofful a ordonat reunirea flotei lui discreţionare. 
Deoarece unele nave se află în misiuni de patrulare, va dura o 
săptămână, poate chiar două ca toate navele să ajungă la Teth, iar 
apoi minimum câteva zile pentru a pregăti un atac asupra lui Nal 
Hutta. Luăm măsuri pentru a ne garanta securitatea pe Nal Hutta. 

Şi Nar Shaddaa? se întrebă Han. Ar fi fost gata să pună prinsoare 
că huttii egoişti nici măcar nu aveau să se gândească la Satelitul 
Contrabandiştilor, prin comparaţie cu protejarea securităţii lor şi a 
planetei pe care trăiau. 

— Am aflat că flota lui Shild se află sub comanda amiralului 
Winstel Greelanx. Căpitane, ai fost ofiţer imperial. ÎI cunoşti? 

— Nu, răspunse Han, n-am auzit niciodată de el, dar Flota Imperială 
este mare. 

— Adevărat, încuviinţă Jiliac. Sursele noastre ne-au asigurat că 
amiralul Greelanx, deşi este un ofiţer competent, nu s-a sfiit în trecut 
să-şi sporească bogăţia personală, atunci când se ivea ocazia. A condus 

câteva escadre imperiale în operaţiuni de patrulare vamală şi ni s-a 
confirmat că în anumite circumstanţe poate fi mituit. 

Han dădu din cap, fără să fie prea surprins şi cu atât mai puţin 
şocat. Solda unui ofiţer imperial nu era chiar grozavă. Când servise 
în Flotă, auzise despre destule cazuri similare. 

— Ţinând seama de asta, dorim să te întâlneşti cu el, căpitane, 
continuă Jiliac. Vrem să negociezi cu el în numele nostru. 

- Eu? 

Gândul de a pătrunde în mijlocul unei escadre imperiale nu era 
atrăgător. lar tentativa de mituire a unui ofiţer imperial era sancţionată 
cu pedeapsa capitală, dacă erai prins. 

— Dar... 

— Căpitane Solo, zise Jiliac, eşti opţiunea noastră cea mai bună. 

— Dar... 

— Fără nici un „dar”, Han, băiete, interveni Jabba cu tonul excesiv 
de prietenos pe care-l adoptase în ultima vreme. Poţi rezolva misiunea 
aceasta mai bine ca oricare altul. Ai fost ofiţer imperial. Vei căpăta 
o uniformă, instrucţiuni false şi ID militar. Poţi pătrunde ca să vorbeşti 
cu Greelanx şi să-i înmânezi un mic „Cadou” din partea noastră. Tu 
vorbeşti limba lui, Han. Poţi să discuţi cu el în termeni pe care-i va 
înţelege. 

— Termenii pe care-i va înţelege sunt creditele, comentă Han. Foarte 
multe credite. 

— Am fost delegaţi să acţionăm în numele întregii Nal Hutta, 
preciză Jiliac. Banii nu reprezintă o problemă dacă ne asigurăm de... 
cooperarea amiralului. 

— Totuşi..., făcu Han gândind cu iuţeală, nu vă puteţi aştepta ca 
el să nu atace. Mofful va observa că nu i-a îndeplinit ordinele. Va fi 
adus înaintea Curţii marţiale. Iar apoi va fi trimisă o escadră şi mai 
mare, care să ne radă definitiv! 

— lar următorul amiral numit s-ar putea să nu fie influenţat de... 
convingerile noastre, încuviinţă Jiliac aprobator din capul masiv. De 
aceea dorim ca amiralul Greelanx să rămână la comandă. Totuşi trebuie 
să existe vreo modalitate prin care să reuşim înfrângerea imperialilor. 

Han se încruntă. Direcţia permanentă a instruirii pe care o primise 
în Academia Imperială fusese de a asigura victoria Imperiului. 

— Nu ştiu..., vorbi el incert. 

— Nu l-am putea plăti pe amiral să-şi pună navele în poziţii eronate, 
astfel încât să nu poată trage corespunzător, sau ceva similar? se 
interesă Jiliac. Căpitane, noi, huttii, nu suntem fiinţe cu mintea 

orientată spre militărie. Ce fel de lucruri ar determina rezultatul pe 
care-l dorim? O înfrângere imperială, fără a fi prea evident că l-am 
plătit pe Greelanx. 

— Ei bine..., Han se gândi febril, poate că ne va vinde planul lui 
de luptă. Având aşa ceva, am putea concepe o defensivă care să ne 
pună toate navele în poziţiile corespunzătoare pentru — poate — a-i 
învinge pe imperiali. Poate... Mai ales dacă Greelanx a fost plătit 
să-şi ia tălpăşiţa imediat ce poate să justifice o retragere. 

— În ce circumstanţe n-ar trebui să angajăm o luptă cu imperialii? 
întrebă Jiliac. 

— Dacă flota lui Shild are un distrugător din clasa Victory — sau, 
mai rău — un distrugător spaţial imperial, nici să nu vă gândiţi la 
luptă, Excelenţa Voastră. Totuşi imperialii au tendinţa de a repartiza 
nave mai vechi aici, în Inelul Exterior. Aşa că poate că există o şansă. 

În mod evident, Jabba era impresionat de cunoştinţele lui Han. 

— Un alt motiv pentru care eşti persoana cea mai potrivită pentru 
această misiune, Han, băiete. Vei putea să evaluezi puterea flotei 
Moffului, aşa cum puţini alţii ar fi în stare. 

Han îl privi pe Chewbacca. Chiar şi fără să-l întrebe pe wookiee, 
îşi dădea seama că Chewie era pentru acţiunea respectivă — dorea să 
facă orice ar fi putut în ajutorul satelitului lor de adopţie. Han se 
gândi la atelierul lui Shug şi la momentele minunate pe care le 
petrecuse acolo cu prietenii săi. Bineînţeles, visase să ducă o viaţă 
respectabilă, să devină un „cetăţean” adevărat... dar visele acelea 
rămăseseră în trecut. Acum era un contrabandist şi probabil că asta 
avea să fie de-a pururi. Îi plăcea să fie contrabandist. 

Viziunea turnurilor incendiate de pe Nar Shaddaa, a măcelăririi 
fiinţelor inocente îl decise. 

— Bine. Mă voi duce să-l caut pe Greelanx şi să vorbesc cu el. 

— Subliniază faptul că este o ofertă pe care nici o fiinţă cu capul 
pe umeri n-ar putea s-o refuze, zise Jiliac. Vom plăti bine. 

— MĂ voi asigura că înțelege, spuse Han. 

— Când poţi să pleci? dori Jabba să ştie. Timpul nu este de partea 
noastră. 

— Faceţi-mi rost de uniformă şi ID, şi voi pleca diseară, rosti 
Han. Nu trebuie decât să mă tund... 


XXX 


Peste trei zile, când înainta degajat peste permatonul bazei 
imperiale de pe Teth, Han decise că se simţea foarte straniu să fie 

din nou în ţinută militară. Încercă să nu se foiască prea mult în 
uniforma lui cenuşie, cu însemnele roşu-albastre de locotenent. I se 
părea nelalocul său să poarte şi chipiul cu cozoroc scurt, şi ducea 
dorul cizmelor vechi. Cele noi erau niţel prea mici şi nici nu fuseseră 
uzate deocamdată. ÎI băteau în vârfurile degetelor. 

Santinela de la poartă îi scanase ID-ul, apoi privise doar în treacăt 
peste ordinul de deplasare al lui Han, înainte de a-l saluta şi de a-i 
face semn să intre. 

Han căuta un grup special de ofiţeri tineri. În după-amiaza aceea, 
navetele trebuiau să facă drumuri dus-întors, suind spre nava amiral, 
cuirasatul Destin imperial, şi purtând ofiţeri şi soldaţi, care se 
prezentau după ultimele ore de învoiri. 

Aveau să petreacă următoarea săptămână pregătind nava cea mare 
pentru misiunea împotriva corpurilor cereşti populate de hutti. Din 
câte reuşise Han să observe pe când se apropiase de flotă, forţa lui 
Greelanx consta din trei cuirasate imperiale — Destin imperial, 
Mândria Senatului şi Păstrătorul păcii — patru crucişătoare grele, 
plus aproape douăzeci de nave vamale şi de patrulare, printre care 
câteva crucişătoare uşoare din clasa Guardian, şi două crucişătoare 
uşoare din clasa Carrack. Desigur, în calele navelor grele existau 
nenumărați vânători TIE. 

Cu certitudine, destulă putere de foc pentru a distruge complet 
Nar Shaddaa, totuşi nu chiar atât de rău pe cât s-ar fi putut. Han nu 
văzuse nici un distrugător spaţial şi ar fi fost gata să pună rămăşag că 
dacă escadra lui Greelanx includea aşa ceva, acela ar fi fost nava sa 
amiral. 

Mergând, corellianul zări un grup de ofiţeri tineri ce formase un 
şir în faţa unei navete imperiale. Asta-i, gândi el, îndreptându-se 
decis într-acolo şi aşezându-se la rând. Revenit în uniformă, umerii 
îi erau în mod automat mai drepţi, paşii mai precişi, privirea 
cutezătoare. 

Tinerii se îmbarcau şi se aşezau pe scaunele navetei, fixându-şi 
centurile. Colegul de scaun al lui Han îl salută printr-o înclinare 
amabilă din cap. Han îi răspunse în acelaşi chip şi-i zâmbi. Echipajul 
unui cuirasat număra 16 024 de membri, de aceea era foarte improbabil 
că cineva avea să-şi dea seama în viitorul apropiat că locotenentul 
„Stevv Manosk” era un intrus. 

Zborul până la cuirasat fu lipsit de evenimente. Ofiţerul de lângă 
Han adormi şi contrabandistul surâse în barbă. Erau oare de vină 
învoirile prea numeroase? 

După ce andocară în Destin, Han coborî din navetă şi se îndreptă 
spre cel mai apropiat datapad neocupat. Cuirasatul era suficient de 
mare pentru ca nimeni să nu fie prea surprins, văzându-l cum apela 
schiţele generale ale punților. 

Asta-i destinaţia... nivelul 4, secțiunea 3... 

Porni iute spre cel mai apropiat turbolift. Sui în cabină, iar la 
puntea următoare fu împins aproape până la perete de un val de 
militari ce intră în turbolift. Han rămase cu privirea fixată drept 
înainte, când, brusc, îşi dădu seama spre groaza sa că îl cunoştea pe 
ofiţerul tânăr de lângă uşă! 

Era Tedris Bjalin, tânărul locotenent care-i smulsese, cu atâta grijă, 
însemnele rangului de pe uniformă, după verdictul Curţii Marţiale. 

Cu prudenţă, corellianul se deplasă cât putu de mult spre dreapta, 
înapoia unui bărbat mai înalt, rugându-se cerului ca Tedris să nu se 
întoarcă. Locotenentul nu se întoarse şi cobori la următoarea oprire. 

Han oftă de uşurare, prelung şi neauzit. Dintre toate blestematele 
de coincidenţe, unul dintre puţinii tipi care mă pot identifica! De 
fapt, coincidenţa nu era chiar aşa stranie, deoarece Tedris provenea 
din Teritoriile Inelului Exterior. Deloc surprinzător atunci să fie 
detaşat aici, întrucât cunoştea aceste coridoare spaţiale. Trebuie să 
fiu însă atent să nu dăm nas în nas... 

Ajuns la nivelul 4, Han porni grăbit, privind spre coridorul către 
secţiunea 3. Îl găsi, coti pe el şi merse până la capăt. Întotdeauna, 
ofiţerii de rang superior aveau un birou de lucru cu videcran — era 
unul dintre privilegiile rangului. 

Han găsi uşa pe care o căuta, apoi şovăi, îşi îndreptă umerii şi 
pipăi cadoul huttilor pe care-l avea în buzunar. Era un inel bărbătesc 
frumos (şi destul de preţios), din platină, purtând o sclipiatră bothană, 
mare şi fără nici un cusur. 

În anticameră se afla un droid argintiu, care şedea la un birou şi 
introducea date pe un datapad. La intrarea lui Han, ridică ochii. 

— Vă pot ajuta cu ceva, domnule locotenent? 

— Trebuie să-l văd pe amiralul Greelanx, spuse Han. 

— Aveţi fixată o audienţă, domnule locotenent? 

— Nu, nu tocmai. Ştiu însă că va dori să mă vadă. Am pentru el... 
anumite informaţii. Ştii la ce mă refer? 

Rânji larg, apoi făcu cu ochiul, încercând în mod deliberat să 
Supraîncarce circuitele „deductive” din programarea droidului. 

Ochii verzi ai droidului argintiu pâlpâiră scurt, când încercă să 
interpreteze spusele contrabandistului. În cele din urmă, se foi. 

— Scuzaţi-mă, domnule locotenent, dar poate că ar trebui să staţi 
de vorbă cu secretarul domnului amiral. 

— Sigur că da, încuviinţă Han. 

Droidul se grăbi în odaia alăturată şi Han îl putu auzi, îndepărtat, 
obiectând cu cineva. În cele din urmă, reveni, urmat de un locotenent 
major cu chip foarte iritat. Han luă poziţia de drepţi şi salută rigid. 

— Ce se-ntâmplă aici, locotenente? se răsti noul venit. 

— Domnule locotenent-major, locotenentul Stevv Manosk solicită 
aprobarea de a-l vedea pe amiral! 

— Expune-ţi problema, locotenente, ordonă bărbatul al cărui ecuson 
de pe piept îl identifica drept „Kern Fallon”. 

— Domnule locotenent-major, am un mesaj pentru domnul amiral. 
Este un... mesaj... personal, domnule. 

Han îşi asuma riscul calculat că Greelanx era la fel de corupt 
ca mulţi dintre ofiţerii superiori pe care-i cunoscuse. Dacă individul 
accepta mită, exista o posibilitate însemnată să nu fie un ascet 
sexual. 

Fallon înălţă o sprânceană. 

— Ce vrei să spui, locotenente? 

Han simţi că era pus la încercare şi nu-şi schimbă câtuşi de puţin 
expresia feţei. 

— Domnule locotenent-major, doamna mi-a spus să predau mesajul 
numai domnului amiral. 

— „Doamna”? Glasul lui Fallon scăzu la dimensiunile unei şoapte. 
Te referi la Malessa? 

Han se prefăcu uluit şi riscă. 

— Domnule locotenent-major, mesajul acesta este de la lady 
Greelanx! rosti el pe un ton şocat. Cine este Malessa? 

Dacă Malessa este numele lui lady Greelanx, am încurcat-o, se 
gândi. 

Avu însă noroc. Locotenentul-major Fallon holbă ochii. 

— Lady Greelanx, bineînţeles! La ea mă refeream, dar m-a... luat 
gura pe dinainte, Malessa este soţia mea. M-a... luat gura pe dinainte, 
te asigur, tocmai mă gândeam la ea... aşteaptă numai o clipă... 

Fallon se repezi înăuntru şi Han îşi îngădui un zâmbet infatuat. 
Sabacc curat, gândi el. Mizase cu destulă certitudine pe faptul că 
dragul de amiral Greelanx avea una sau două amante... 

Peste câteva momente se afla în cabinetul mare al amiralului, cu 
mobilierul său elegant şi videcranul care-i permitea acestuia să-şi 
admire navele de pe orbită. 

Greelanx era un bărbat îndesat de înălțime mijlocie, cu păr 
grizonat rar şi mustăcioară pătrățoasă. Când Han intră, se afla înapoia 
biroului şi părea oarecum alarmat. 

— Da, locotenente? Îmi aduci un mesaj de la soţia mea? 

Han inspiră adânc şi răspunse: 

— Domnule amiral, ceea ce am să vă transmit trebuie făcut în 
totală confidenţialitate. 

Greelanx îl privi o clipă, apoi îi făcu semn să se apropie şi apăsă 
un buton de sub tăblia biroului. 

-— Ecranele de protecţie şi bruiaj sunt activate, anunţă el. Spune-mi 
acum despre ce este vorba. 

Han îi întinse inelul. 

— Domnule amiral, vă aduc un cadou din partea lorzilor hutti de 
pe Nal Hutta. Doresc să negocieze. 

Ochii lui Greelanx scânteiară la vederea bijuteriei preţioase, însă 
n-o atinse. 

— Văd, spuse el, dar nu pot zice că sunt surprins. Limacşii nu vor 
să li se tulbure vieţile confortabile, ticsite de delicte, aşa-i? 

Corellianul încuviinţă din cap. 

— Cam aceasta este ideea, domnule amiral. lar ei sunt gata să 
plătească bine pentru acest privilegiu. Discutăm aici despre toţi lorzii 
de pe Nal Hutta. Sunt pregătiţi să fie foarte generoşi. 

Greelanx îşi îngădui în cele din urmă să ia inelul şi să-l examineze, 
apoi îl puse pe deget. I se potrivea perfect. 

— Vă vine bine, domnule amiral, comentă contrabandistul. 

— Aşa-i, încuviinţă acesta şi se jucă cu inelul, deplasându-l înainte 
Şi înapoi pe deget, gânditor. Trebuie să recunosc, oferta huttilor mi 
se pare... ispititoare, mai ales fiindcă intenţionez să mă retrag la 
anul. Ar fi interesant să am ocazia de a-mi... spori... pensia. 

— Sunt cu totul de acord, domnule amiral. 

— Totuşi ordinele mele sunt clare şi nu mă pot împotrivi lor, 
spuse Greelanx scoţându-şi inelul şi întinzându-l spre Han. Mă tem 
că nu putem discuta, tinere. 

Han se încordă, dar se strădui să rămână calm. Putea spune că 
Greelanx era foarte ispitit. 

— Care sunt ordinele dumneavoastră, domnule amiral? întrebă el. 
Poate că ne putem gândi la ceva care să fie în beneficiul reciproc, 
dar în acelaşi timp să înlăture orice acuzaţii posibile îndreptate 
împotriva dumneavoastră. 

Greelanx râse amar, un hohot scurt, întrerupt. 

— Nu cred, tinere. Ordinele mele sunt să pătrund în sistemul hutt, 
să execut ordinul Bază Delta Zero asupra Satelitului Contrabandiştilor, 
Nar Shaddaa, apoi să blochez Nal Hutta şi Nar Hekka, până ce huttii 
sunt de acord să accepte inspecții vamale complete şi prezenţă militară 
pe planetele lor. Mofful nu doreşte să paralizeze huttii, dar vrea ca 
Nar Shaddaa să fie transformat în ruine. 

Han înghiţi un nod dureros, simţindu-şi gâtul uscat. Baza Delta 
Zero era un ordin care atrăgea după sine distrugerea unui corp ceresc 
— toate formele de viaţă, toate navele, toate sistemele, până şi droizii 
trebuiau capturați sau distruși. Împlinirea celui mai teribil coşmar al 
său. 

— Domnule amiral... aţi încheiat planul de luptă? 

— Statul-major a făcut-o, răspunse Greelanx, iar acum eu îl 
revizuiesc. De ce? 

— Huttii ar dori să cumpere planul detaliat, domnule amiral. Numiţi 
un preţ. 

În mod vădit, Greelanx era intrigat de afirmaţia lui Han. 

— Să cumpere planul de luptă? repetă el şi tonul vocii exprimă 
uimirea. La ce le-ar ajuta? 

— Poate că ne va oferi o şansă să luptăm, domnule amiral. 

— „Ne”? spuse amiralul, privindu-l cu atenţie. Eşti unul dintre ei? 
Un contrabandist? 

- Da, domnule amiral. 

Greelanx strânse din umeri. 

— Sunt surprins, recunoscu el. Porţi uniforma ca un adevărat ofiţer. 

— Vă mulţumesc, domnule amiral, răspunse sincer Han. 

Greelanx porni să se plimbe fără grabă prin cabinet, gândindu-se 
în mod evident, aruncând inelul în aer şi prinzându-l. În cele din 
urmă, se opri din nou în faţa contrabandistului. 

— Vrei să spui că huttii îmi vor plăti oricât le-aş cere pentru 
planul de luptă? 

— Da, domnule amiral. Pentru planul de luptă şi pentru a profita 
de cea dintâi oportunitate rezonabilă şi justificabilă strategic de a vă 
retrage escadra. De restul ne vom ocupa noi. 

- Hmmmmmm... 

Amiralul căzu iarăşi pe gânduri, după care, ca şi cum ajunsese la 
o decizie, puse inelul înapoi pe deget. 

— Perfect, tinere, batem palma, rosti el. Vreau plata în pietre 
preţioase... mici, uşor de manipulat şi nu foarte lesne de urmărit. Îţi 
voi face o listă de tipuri de pietre şi carate. 

— Perfect, domnule amiral. Aştept. 

— la loc, acolo, indică Greelanx spre canapeaua aflată în partea 
opusă a cabinetului. Termin cu planul de luptă şi apoi îţi întocmesc 
lista. 

Han încuviinţă din cap şi se aşeză. Era uşor surprins că fusese aşa 
simplu. Se întrebă dacă n-ar fi trebuit să fie suspicios în privinţa lui 
Greelanx, dar bărbatul părea realmente motivat de lăcomie. În acelaşi 
timp mai exista ceva... ceva ce Han nu putea preciza... 

Greelanx lucră timp de aproape două ore, apoi, finalmente, se ridică 
Şi-i făcu semn corellianului să revină în câmpul de protecţie şi bruiaj. 

— Asta este, rosti el. Nimic teribil de inspirat, tactică imperială 
standard, dar aplicabilă în cel mai înalt grad. Mă tem că ar trebui să 
facem bucățele orice flotă de contrabandişti. 

— Aceasta este problema noastră, zise Han. Dumneavoastră doar 
să nu vă abateţi de la el, domnule amiral — indică planul de luptă —, 
şi să retrageţi escadra atunci când aveţi justificarea cuvenită. Mă voi 
întoarce pentru a vă plăti. 

— Eşti pilot, nu-i aşa? 

— Bineînţeles, domnule amiral, rânji Han. Veţi regreta că n-am 
fost de partea dumneavoastră. 

— Obrăznicuţ, nu-i aşa? chicoti amiralul. Aşa sunt mereu piloţii 
cei mai buni. Perfect atunci, o navetă te va aştepta la coordonatele 
următoare. (Adăugă un rând pe foliplastul care conţinea planul de 
luptă.) Poartă uniforma aceasta. Toate codurile de andocare necesare 
vor fi în navicalculator. Te aştept exact la o săptămână din ziua şi 
ora atacului. Ai înțeles? 

— Da, domnule amiral, încuviinţă Han. Mă voi întoarce, puteţi fi 
sigur. Huttii ştiu prea bine în ce pericol se află. Vor plăti fără să 
comenteze. 

Cel puţin tu nu vei auzi comentariile, adăugă în gând. 

— În regulă, atunci înțelegerea noastră s-a parafat, spuse Greelanx. 
Deşi, tinere, cred că eşti exagerat de optimist faţă de şansele voastre 
împotriva escadrei mele. 

— Am reţinut, domnule amiral, dădu contrabandistul din cap. 
Noi nu dorim însă decât posibilitatea de a lupta. 

— Veţi avea parte de ea, dar în acelaşi timp ar fi bine să fiţi 
pregătiţi pentru apărare. Atacul meu nu va fi o simulare. 

— Da, domnule amiral, îl salută Han. 

După aceea execută o întoarcere perfect regulamentară şi părăsi 
încăperea. 


STAȚII DE BĂTĂLIE 


Lă 
Cioturi gurii mari şi fără buze ale huttului Aruk se curbară în 
jos, când miji ochii protuberanţi spre raportul de expediţie afişat pe 
datapad. De obicei îi făcea plăcere să parcurgă datele şi cifrele — 
rapoartele trimestriale, semestriale şi anuale, declaraţiile de profit 
ylesian, prospectele pentru companii noi, propria sa declaraţie de 
venit net şi toate celelalte rapoarte de la vastele şi diversele activităţi 
financiare ale kajidicului Besadii —, dar în ultima vreme îi venea tot 
mai greu să se concentreze asupra lor. 

Absent, se întinse spre altă broască de arbori nala pe care Teroenza 
i-o expediase de pe Ylesia. T’landa til se ţinuse de cuvânt şi-i trimitea 
lordului său hutt cele mai mari, mai gustoase şi mai proaspete broaşte. 

Degetele lui Aruk se strânseră în jurul broaştei şi creatura înspăi- 
mântată i se zbătu sălbatic în pumn. Deschizând gura, Aruk azvârli 
îmbucătura vie înăuntru, apoi o plimbă pe limbă şi-i savură un minut 
sau chiar două zvârcolelile frenetice, înainte s-o înghită cu totul. 

Delicios..., gândi Aruk suspinând mulţumit. 

Se încruntă iarăşi spre datapad. Rapoartele acestea puteau să aştepte. 
Poate că va moţăi niţel, deşi ştia că de fapt n-ar fi trebuit s-o facă. 
Medicul său şi droizii medicali insistaseră să facă mai multă mişcare. 
În fiecare zi în care Aruk nu cobora din sanie şi nu se deplasa prin 
forţa propriilor săi muşchi, ei se lamentau şi-i ţineau prelegeri. De 
fiecare dată când mânca hrană grasă sau fuma narghilea, se agitau, 
insistând că-şi punea în pericol sistemul cardiovascular. Aruk ştia că 
spuneau adevărul, că avea probleme de circulaţie — îşi putea da seama 

de asta după faptul că petele verzui de pe pielea sa groasă se 
întunecaseră. 

Era însă bătrân, ce naiba, şi la vârsta lui ar fi trebuit să fie lăsat 
să facă ceea ce-i plăcea — adică să fumeze, să mănânce ceea ce 
dorea şi să nu facă mişcare. Şi... să nu citească rapoarte financiare 
neinteligibile. 

Aruk decise să-i dea raportul financiar lui Durga. Era timpul ca 
tânărul să ia o parte din poveri de pe umerii părintelui său. 

Bătrânul! lord hutt luă altă broască de arbori nala ca s-o savureze, 
apoi, suspinând, îşi închise ochii bulbucaţi pentru o siestă delicioasă. 


XXX 


— Gata, toată lumea, staţi jos! răcni Mako Spince. 

Glasul său amplificat reverberă din pereţii auditoriului larg de la 
Castelul Norocului, locul unde Han o văzuse prima dată pe Xaverri 
evoluând într-un spectacol. Cazinoul-hotel oferise cu generozitate 
spaţiul, atunci când Mako convocase o reuniune a reprezentanţilor 
din toate enclavele, umanoide şi non-umanoide, de pe Nar Shaddaa. 

— Am zis, staţi jos! 

Treptat, mulţimea se potoli. Mako aşteptă, până îi fu acordată 
atenţia generală, apoi începu: 

— Prieteni, nu sunt politician, aşa că nu ştiu să ţin discursuri. Tot 
ce pot face este să vă spun direct faptele, aşa cum le cunoaştem. Este 
bine? 

Participanţii la reuniune indicară aprobarea faţă de cuvintele lui 
prin aplauze în surdină. Un gotal aflat în primul rând răcni: 

— Dă-i drumul! 

— Perfect. Mako ridică mâna dreaptă şi, folosindu-se de cea stângă, 
începu să bifeze pe degete. Unu: Prieteni şi cetăţeni ai Nar Shaddaa... 
ne confruntăm cu probleme grave. Peste o săptămână, o escadră de 
nave imperiale va sosi dinspre Teth, trimisă de propriul nostru Moff 
iubit, Sarn Shild. Escadra aceasta are misiunea de a ne desființa. Nu 
să ne umple nasul de sânge, ori să ne distrugă nişte nave. Imperialii 
se vor strădui ca de pe Nar Shaddaa să nu se mai desfăşoare nici un 
fel de contrabandă... niciodată! Satelitul va fi o ruină fumegând. 

Susure de teamă străbătură auditoriul, pe când contrabandiştii 
adunaţi înăuntru se străduiră să asimileze cuvintele lui Mako. 

— Doi, urmă acesta, în cazul de faţă am rămas pe cont propriu. 
Huttii tocmai au cheltuit o mulţime de credite pentru a instala ecrane 
deflectoare planetare nou-nouţe, pentru a se putea ascunde înapoia 

lor pe Nal Hutta, în vreme ce flota imperială va trage în noi. După 
câte ştim, huttii au angajat o flotă micuță de mercenari care să-i 
apere, dar strategia lor primară este de a-i lăsa pur şi simplu pe 
imperiali să distrugă Nar Shaddaa, sperând că asta îi va satisface. 

Huiduieli, fluierături şi zbierete de tot felul umplură sala, acope- 
rindu-l pe Mako. Contrabandiştii răcneau de furie, ameninţându-i şi 
blestemându-i pe hutti. De abia după vreo cinci minute Mako reuşi 
să se facă auzit din nou. 

— Da, da! Sunt şi eu mânios, prieteni, dar ce puteţi face? Sunt 
hutti, aşa că la ce v-aţi fi aşteptat? Oricum, aceasta este ideea finală. 
Indiferent cum vom proceda în cazul acesta, totul cade pe umerii 
noştri. Limacşii nu ne vor ajuta. 

Mârâind, mulţimea se potoli. 

— Atunci — trei: Prieteni, de fapt nu suntem tocmai neajutoraţi. 
Din surse autorizate, ştim că escadra imperială nu are nici o navă cu 
putere de foc extraordinară. Nu are nici un distrugător spaţial. Asta-i 
o veste bună pentru noi, fiindcă înseamnă că ne putem lupta cu ei! 

Murmure de consternare se amestecară cu răcnete decise: 

- Da! Vom lupta! Le dăm şuturi în dos! Vrem să luptăm! Imperialii 
ăia nu nimeresc nici o poamă acră! Nu fugim de nişte imperiali! O 
să-i facem să regrete că ne-au atacat! 

— Prieteni, rânji Mako, exact aşa consider şi eu. Intenţionez să 
lupt împotriva acestei flote, iar dacă nu voi fi decât eu singur şi nava 
mea în spaţiu — asta este. Nimeni nu mă desfiinţează fără luptă! 
Nimeni! 

De data aceasta uralele mulţimii fură asurzitoare. 

— Da! Mako! Condu-ne, Mako! Da, vom lupta! 

Mako gesticulă, cerând linişte. 

— Perfect, cei care vor să lupte ridicaţi mâinile, labele, tentaculele 
sau ce altceva aveţi de ridicat. Cei care nu vor să lupte — vă sugerez 
să vă luaţi bunurile şi familiile şi s-o ştergeţi imediat. În scurt timp, 
situaţia va fi foarte nesigură aici. 

Han, care urmărea din culisele scenei, fu surprins să vadă că 
marea majoritate a celor din auditoriu optă să rămână. Doar vreo 
douăzeci de fiinţe se sculară şi plecară. 

Mako aşteptă să le vadă ieşind, apoi urmă: 

- Bun! În primul rând, cei care au beneficiat de experienţă de 
luptă să vină aici, în faţă. Nu mă refer la lovirea unui pirat care s-a 
apropiat prea mult, ci la experienţă de luptă spaţială reală, mai ales 
împotriva imperialilor. Haideţi, veniţi! 

În următoarele câteva minute, în fața scenei apărură cam patruzeci 
de ființe, în majoritare umanoide. 

- Mai departe, urmă Mako, pentru a organiza o contraofensivă 
avem nevoie de un conducător. Se oferă cineva voluntar? 

Unul dintre umanoizi, un bothan, arătă spre contrabandist. 

— Tu, Mako! răcni el. Tu să fii conducătorul nostru! 

Mulțimea reacţionă entuziast faţă de sugestie şi incantaţia pornită 
de cineva spori repede. 

— Ma-ko! Ma-ko! Ma-ko! MA-KO! 

Răcnetele deveniră atât de asurzitoare, încât Han simţi nevoia de 
a-şi acoperi urechile cu palmele. Mako flutură din braţe şi se făcu 
linişte. 

— Bine! Bine! zise el, cu dinţii sclipind într-un surâs larg. Sunt 
realmente măgulit, prieteni şi vă jur că voi face pentru voi tot ce ştiu 
mai bine. V-o jur! 

Urale bubuitoare irupseră din nou. 

— Încă ceva, du pă Care o să vă trimit acasă deocamdată, zise Mako. 
Vreau să-l cunoaşteţi pe cel care este mâna mea dreaptă. Mulţi dintre 
voi îl ştiţi ca un contrabandist cu o navă supărăcioasă şi un amic 
îmblănit. Han Solo, vino-ncoace! 

Han ieşi din culise. El şi Mako se aşteptaseră ca Spince să fie 
solicitat să conducă forţele de pe Nar Shaddaa şi lucrurile se întâmplau 
exact aşa cum anticipaseră. 

Izbucniră alte ovaţii asurzitoare şi scandări: 

— Ma-ko! Han! Mako! Han! 

Han flutură din braţe spre mulţime, simțind cum îi iau foc obrajii. 
Niciodată până atunci nu mai văzuse mii de oameni care să strige 
numele lui. În perioada când fusese asistentul lui Xaverri, ieşise la 
rampă alături de ea, dar nu fusese la fel ca acum. Auzindu-i pe toţi 
oamenii aceştia aplaudându-l era o experienţă stranie... şi plăcută. 

— Mulţumesc, prieteni, făcu Mako cerând linişte. Îi voi ruga pe 
veteranii de bătălii de aici — îi indică pe cei din faţa scenei — să țină 
legătura strâns cu noi şi să vină în fiecare dimineaţă aici, la Castelul 
Norocului. Pe uşa auditoriului vom afişa anunţuri ale reuniunilor 
sau şedinţelor de antrenament, aţi reţinut? Acum, haideţi să-i 
aplaudăm pe curajoşii noştri voluntari! 

Uralele răsunară. Era evident că mulţimea de fiinţe de diverse 
rase se simţea cu moralul mult ridicat, ştiind pur şi simplu că avea să 
facă ceva, în loc să aştepte resemnată să fie măcelărită. 

După ce majoritatea participanţilor plecase, Mako se adresă veteranilor: 

— Uitaţi cum stă treaba. Azi şi mâine, Han şi cu mine vom pune 
la punct un plan de apărare, apoi vi-l vom aduce la cunoştinţă şi vom 
începe antrenamentele de luptă. Până ce imperialii ajung aici, toţi 
vor şti cu exactitate ce să facă — vă promit asta. Dacă voi cunoaşteţi 
şi pe alţii cu experienţă în confruntări armate, aduceţi-i la şedinţele 
de informare. Inţeles? 

Veteranii aprobară. 

— Perfect, încuviinţă Mako. În următoarele două zile, puneţi-vă 
navele la punct pentru luptă. Ecranele deflectoare complet încărcate, 
blindajele ranforsate, toate laserele încărcate... ştiţi şi voi lista. 
Trebuie ca toate navele noastre să funcţioneze la capacitate maximă. 
Aşadar, să-i dăm drumul, da? 

— Da! răcniră ei. 

După plecarea lor, Mako şi Han se îndreptară spre una dintre 
săliţele de întruniri din spatele cazinoului, unde li se alăturară ceilalţi 
contrabandişti, „Comandamentul Superior” aşa cum îi porecliseră 
Mako şi Han. Chewbacca, Roa, Shug, Ninx, Salla Zend, Lando 
Calrissian, Rik Duel şi „Vânoasa” Ana Blue alcătuiau forţa de elită a 
contrabandiştilor experimentați ai lui Mako. 

Mako şi Han nu intenționau să spună nimănui, doar Comandamen- 
tului Superior, că deţineau planul de luptă al imperialilor. Ei apreciaseră 
că contrabandiştii ar fi putut deveni exagerat de încrezători în sine, 
ceea ce putea să fie dezastruos. De asemenea existau printre ei unii 
care şi-ar fi vândut şi mama pentru destule credite, ori nu-şi puteau 
îngădui nici o breşă de securitate. 

După ce Han se aşeză lângă el, Mako apelă pe datapad o schemă 
holografică şi o proiectă deasupra tăbliei mesei. Toţi cei prezenţi se 
aplecară înainte pentru a studia planul. 

— Priviţi! (Mako folosi un indicator laser pentru a specifica micile 
reprezentări holografice ale navelor respective.) Navele imperiale 
grele vor ieşi din hiperspaţiu aici şi vor avansa spre Nar Shaddaa. 
Şaisprezece nave uşoare, crucişătoare vamale din clasa Guardian, 
vor ieşi din hiperspaţiu dispuse în formaţie pentru a înconjura Nar 
Shaddaa. Mai există apoi două nave de linie pentru recunoaştere, 
aceste crucişătoare din clasa Carrack, câte unul de fiecare parte... 
aici şi aici. A văzut toată lumea? 

— Am văzut, încuviinţă Rik Duel. 

— După care, aici în spate, dispuse în triunghi, sunt cele trei 
cuirasate şi cele patru crucişătoare grele... navele periculoase. Nu 
uitaţi că fiecare cuirasat are câte doisprezece vânători TIE, iar fiecare 


crucişător uşor din clasa Carrack are câte patru TIE de recunoaştere. 
Asta înseamnă că vom avea de a face cu minimum patruzeci şi patru 
de TIE. 

Membrii „Comandamentului Superior” al lui Mako se priviră 
între ei cu expresii îngrijorate. 

— Vizuina Contrabandiştilor începe să pară din clipă în clipă mai 
sigură, comentă „Vânoasa” Ana Blue. Imperialii n-ar fi niciodată 
atât de nebuni să trimită o flotă într-un câmp de asteroizi. 

Han se grăbi să-i liniştească. 

— Hei, insistă el, ne putem descurca uşor cu vânătorii TIE! Nu uitaţi 
că nu au ecrane deflectoare. Este adevărat, sunt al naibii de rapizi, 
dar o simplă atingere de fascicul de turbolaser sau laser în cuarte şi... 

Deschise larg braţele şi emise un „bum” prelung. 

Mako aprobă din cap. 

— Han a pilotat TIE în situaţii de luptă, iar eu m-am instruit în 
navetele astea de vânătoare pe când eram în Academie. Singurul 
motiv pentru care suntem acum aici este că n-am mai făcut-o. Piloții 
TIE-urilor sunt foarte, foarte buni... dar asta nu-i opreşte pe cei mai 
mulţi dintre ei să sfârşească foarte, foarte morţi. 

— Bine, interveni Lando, aşadar ştim acum în ce constă forţa 
imperială şi în ce fel ne va ataca. Întrebarea mea este cum vom 
riposta noi, folosind cargoboturi Şi câteva navete de vânătoare de o 
persoană, aşa cum este cea pe care o construieşte Roa? 

Toţi întoarseră privirile spre contrabandistul cel vârstnic. 

— Da, aprobă acesta, aproape că am terminat-o. O să fie mică şi 
minunat de pilotat. 

— Cum o numeşti? se interesă Blue cu un rânjet ştrengăresc. 

Roa îi surâse la fel de larg. 

— Lwyll, bineînţeles, replică el. 

De peste zece ani, Roa şi iubita sa, Lwyll, constituiau un subiect 
la modă pe Nar Shaddaa. Toţi o cunoşteau pe Lwyll. Frumoasa blondă 
era una dintre puţinele persoane de pe Satelitul Contrabandiştilor 
care ducea o viaţă perfect legală, câştigându-şi creditele zilnice din 
muncă cinstită. Roa îi făcuse curte de ani de zile şi o invitase să 
trăiască împreună, dar Lwyll nu fusese niciodată de acord. Se întâlnea 
cu el, însă şi cu alţi bărbaţi, iar Roa se simţea rănit de fiecare dată. 

Cu toate acestea, nu fusese niciodată în stare să facă gestul final 
Şi s-o ceară de soţie. Han şi ceilalţi contrabandişti îl tachinaseră despre 
indecizia aceea. Toţi prietenii lui Roa puteau spune că Lwy era lucrul 
ce] mai bun de care avusese parte el. 

— Vrei să zbori în Lwyll împotriva vânătorilor TIE? întrebă Mako. 
Adevărata Lwyll ce are de spus în privința asta? 

Roa oftă, apoi le zâmbi trist prietenilor săi. 

— Să ştiţi că a avut destule de spus. Poate că n-o să vă vină să 
credeţi... dar aseară am cerut-o în căsătorie. 

În jurul mesei se auziră murmure de surprindere. 

— Nu ne mai ţine în suspans! strigă Blue. Ce ţi-a răspuns? 

— A refuzat, răspunse Roa şi trăsăturile lui largi şi deschise se 
pleoştiră. A zis că nu vrea să ajungă văduvă. 

— N-o pot învinui, comentă Lando. 

Nici unul dintre contrabandiştii din săliţa aceea nu era căsătorit, 
şi nu întâmplător. Trăind pe muchie de cuţit, le era imposibil să menţină 
ceva cât de cât apropiat de o viaţă de familie normală. 

Chewbacca se întoarse spre Han şi vorbi cu sinceritate. Corellianul 
le traduse celor care nu înțelegeau graiul wookiee. 

— Roa, Chewie spune că dacă ai fi wookiee, ar fi timpul să te 
stabileşti la casa ta. El crede că Lwyll este prea bună ca s-o pierzi. Îi 
place de ea. 

— Are dreptate, surâse Roa, este prea bună ca s-o pierd şi de aceea 
bătălia asta este ultima mea apariţie în calitate de contrabandist. 
Dacă-i supraviețuiesc, mă retrag din activitate şi-ncep o viaţă nouă. 

Toţi fură uimiţi să audă aşa ceva din partea vârstnicului contra- 
bandist, ştiind cât de mult iubea viaţa pe care şi-o alesese. 

— Da, da, insistă el, o voi face. Iar Lwyll a zis că dacă mă ţin de 
cuvânt, se mărită cu mine. 

— Ei bine... felicitări! făcu Lando. Este o veste grozavă. Ai pus 
mâna pe o femeie minunată, Roa. 

Toţi ceilalţi încuviinţară spusele jucătorului profesionist. 

— Ştiu, aprobă Roa. Aşa că... nu trebuie decât să supraviețuiesc 
bătăliei ăsteia. .. 

— La care ar trebui să ne întoarcem cu atenţia, zise Mako. Şi să ne 
gândim la o cale prin care să-i învingem pe imperiali. 

— Dispunem de un atu important, aminti Roa. Elementul surpriză. 

Mako îl fixă cu privirea. 

— Noi ştim când sosesc ei, aşa că în privinţa asta nu poate fi vorba 
de nici o surpriză. Dar... ei ne atacă pe noi. Cum i-am putea surprinde? 

Roa zâmbi voios şi ridică braţul spre tavan. 

— Gândiţi-vă, prieteni, gândiţi-vă! Ce-i acolo sus? 

- Un câmp deflector care are nevoie de multe reparaţii, răspunse 
Mako încruntat. 


— Trecem de el. 

— Balize de trafic, zise Han. 

— Mai departe, insistă Roa. 

Han căzu pe gânduri, apoi un surâs îi înflori lent pe chip. Sala 
izbucni în râs. 

— M-am prins! Epavele spaţiale! Zeci... sute... de nave stricate şi 
de subansamble. 

Roa încuviinţă din cap spre contrabandista înaltă. 

— Exact! În centura din jurul lui Nar Shaddaa există atâtea 
sfărâmături spaţiale, încât navele se pot ascunde înapoia, dedesubtul 
sau în umbra lor... pentru ca apoi să ţâşnească şi să ia prin surprindere 
flota imperială. 

— Hrrrrnnnnnnnn! emise sonor Chewie. 

Fu rândul lui Mako să aprobe surescitat: 

— Cred că-i o idee excelentă, Roa. Şi s-ar putea să dea roade. Mai 
ales dacă aranjăm ca vreo două nave să gonească disperate ca şi cum 
ar vrea să se pună la adăpost, cargoboturi, despre care imperialii vor 
crede că sunt civile şi le vor urmări, până ajung acolo unde dorim 
noi să fie, pentru ca apoi — lovi cu pumnul în aer — bum! leşim din 
ascunzători şi-i frigem! 

Incitat, tastă pe datapad operaţiunea sugerată de Roa. „Coman- 
damentul Superior” privi cum inelul de sfărâmături din jurul lui Nar 
Shaddaa apăru în imagine holografică deasupra mesei. Când navele 
imperiale de luptă se apropiară, urmărind două cargoboturi mici ce 
se îndreptau spre emisfera din dreapta (dacă stăteai cu faţa spre Nal 
Hutta), o mulţime de cargoboturi diverse şi alte nave se ridicară pe 
neaşteptate din ascunzătorile lor din centura de epave şi se repeziră, 
trăgând din lasere asupra navelor imperiale. 

— Bun, în felul ăsta am putea rezolva mare parte din navele uşoare, 
comentă Han. Ce ne facem însă cu cele de recunoaştere şi cu navele 
din clasa Capital dispuse în triunghi... cuirasatele şi crucişătoarele 
grele? 

Se lăsă o tăcere sumbră. În cele din urmă, Mako rosti: 

— Ştiu că huttii angajează o forţă de mercenari — probabil pirați — 
ca să apere Nal Hutta. Pe limacşi nu-i interesează defel Nar Shaddaa, 
prin comparaţie cu pielea lor prețioasă, dar în cazul în care căpitanul 
mercenarilor are cât de cât minte, îşi va da seama că noi i-am putea 
spori în mod apreciabil puterea de foc. Poate că l-am putea convinge, 
indiferent cine ar fi el, să participe la luptă. Merită cel puţin să 
încercăm. 

Lando privea morocănos imaginea holografică a crucişătoarelor 
grele şi cuirasatelor ce se apropiau de Nar Shaddaa. 

— Probabil că piraţii aceia au putere de foc superioară, nu? 

— Da, încuviință Mako. Bănuiesc că dispun de nave imperiale 
capturate pe care le-au modificat. Este posibil să aibă şi arme grele, 
de exemplu torpile protonice, totuşi muniţiile lor vor fi limitate. 
Este greu să cumperi pur şi simplu torpile protonice, ca să înarmezi 
nave imperiale aflate în mâinile piraţilor. Imperialilor nu le place ca 
propriile lor nave să fie utilizate împotriva lor. 

Rosti ultimele cuvinte pe un ton atât de sec, încât toţi cei de la 
masă chicotiră. 

Han studia formaţia triunghi a navelor grele. 

— Toate navele astea, observă el, au tunurile principale orientate 
frontal. Păcat că nu le putem ataca din flancuri, dar pur şi simplu nu 
avem atâtea nave pentru aşa ceva, dacă majoritatea flotei noastre va 
fi angajată în luptă cu navele uşoare şi vânătorii TIE. 

— Poate că în direcţia asta i-am putea convinge pe mercenari să ne 
ajute, reflectă Mako gânditor. Dacă ei atacă flancul imperialilor, au 
şanse reale de a avaria una dintre navele mari şi ar fi vorba despre o 
navă pe care ar putea s-o sechestreze după bătălie. Aşa ceva le-ar plăcea! 

— Mda... cu condiţia ca noi să putem crea o diversiune, pentru ca 
piraţii să poată ataca din flanc, zise Han. 

Rik Duel îşi mângâie gânditor bărbuţa scurtă şi elegantă. 

— Ne-ar trebui, aprecie el, altă flotă, care să se năpustească frontal 
spre ei. 

— Nu avem suficiente nave, pentru a ne divide într-atât forţele, le 
reaminti Roa. Dacă procedăm în felul acesta, este foarte probabil să 
pierdem totul. 

— Dacă n-o facem, este foarte probabil să pierdem Nar Shaddaa, 
îi atrase atenţia Lando. Nu sunt un fost ofiţer imperial ca Han, dar 
mi se pare că trebuie să întreprindem tot ce-i posibil pentru a opri 
navele grele să tragă în ecranele deflectoare ale satelitului. Sunt vechi 
şi nu-i nevoie de multe salve ca să le scoată din funcţiune. După 
aceea, imperialii ne-ar face una cu pământul. 

— Lando are dreptate, aprobă Shug Ninx. Trebuie să facem ceva 
ca să ţinem ocupate navele grele, astfel ca mercenarii — sau altcineva 
— să poată ataca din flanc. Poate că reuşim... nu ştiu cum... să le 
distragem într-un fel atenţia. 

— În mod cert, spuse Salla, o formaţie de nave care vine frontal 
spre ei le-ar monopoliza atenţia, dar întrebarea este de unde să le 

luăm? Vom avea de lucru până peste cap aici — indică afişajul 
holografic —, luptându-ne cu navele uşoare şi cu TIE-urile. 

Han examina afişajul holografic, gândindu-se cât de reală părea 
flota, detaliind până şi TIE-urile minuscule. Păcat, gândi el, că nu 
putem proiecta o hologramă spre imperiali şi să-i facem să creadă 
că sunt atacați... 

Ideea i se formă brusc în minte. 

— Asta-i! strigă el. Asta ar putea să meargă! 

Conversaţiile din jurul mesei încetară şi toţi se holbară spre 
corellian. Han surâse surescitat spre prietenii săi. 

— Cred că s-ar putea să ştiu pe cineva care ne poate asigura o forţă 
de atac frontal. Ar fi vorba despre o diversiune, care să dureze 
suficient pentru a distrage crucişătoarele grele! 

În mod vădit, Chewbacca urmărise direcţia gândirii lui Han, fiindcă 
izbi cu pumnul în masă şi mugi aprobator. 

Restul grupului rămase însă zgâindu-se la Han, confuz, fără să 
înţeleagă despre ce era vorba. 

— Ce? făcu Lando. Cine? Cum? 

Han îl ignoră. Sărind în picioare, se adresă lui Mako. 

- Trebuie să fac imediat un apel... managerul de aici are o consolă 
de comunicaţii spaţiale? 

Managerul Castelului Norocului fu cât se poate de fericit să-l 
lase pe corellian să-i folosească aparatul. Toate marile cazinouri ştiau 
că un raid imperial major le va afecta major afacerile. 


VISE ŞI COŞMARURI 


B ria Tharen stătea alături de Sarn Shild pe platforma de observaţie 

a staţiei spaţiale de pe orbita planetei Teth. În majoritate, platforma 
era protejată de câmpuri de forţă, aşa că între ei şi vidul înconjurător 
nu se zărea nimic. Bria putea privi drept înainte, în stânga, în dreapta 
şi deasupra, fără să vadă altceva decât spaţiul pustiu sau forma masivă 
şi rotitoare a planetei. Tânăra îşi înfrână un fior, gândindu-se la 
bezna îngheţată şi fără aer aflată la nici un metru depărtare. 

În ciuda neliniştii, surâsul scânteietor şi adorator de pe faţa ei nu 
pălea niciodată. Atunci când acceptase misiunea aceasta, Bria era 
deja o actriţă destul de bună, capabilă să-şi ascundă automat 
adevăratele sentimente. 

De acum, gândi ea mohorât, cred că merit şi un premiu. Păcat că nu 
există un trofeu pentru „Cel mai bun agent sub acoperire al anului”... 

Ideea era atât de ridicolă, încât o făcu să zâmbească în mod autentic 
pentru o fracțiune de secundă. Moff Shild puse un braţ în jurul ei şi-i 
strânse umerii, indicând: 

— Uite, scumpo! Vin! 

Micul contingent de VIP-uri de pe platforma de observaţie începu 
să aplaude când flota imperială deveni vizibilă. 

Bria zâmbi şi aplaudă, pe măsură ce navele uşoare, navele de 
recunoaştere, crucişătoarele grele şi cuirasatele lunecară lin spre 
platforma de observaţie. Vânătorii TIE ţâşneau şi coborau în picaj 
în jurul navelor mai mari, aidoma unor insecte micuţe, pornite să se 
hrănească de pe o turmă de rumegătoare. 

Shild surâdea extaziat, privindu-şi escadra. O strânse din nou pe 
Bria pe după umeri, iar ea se strădui printr-un efort de voinţă să nu 
se smucească îndărăt. 

— Ziua de azi marchează începutul unei noi ere a legii şi ordinii 
în Teritoriile Exterioare, draga mea! rosti el cu glasul său „politic” 
Şi adăugă aproape imediat cu o şoaptă conspirativă: şi începutul altei 
vieţi pentru noi înşine, Bria! 

Femeia îl privi întrebător. 

— Chiar aşa, Sarn? În ce fel? 

Mofful îşi menţinu glasul scăzut, totuşi îl păstră intens, încă puternic. 

— O dată ce flota mea va distruge Nar Shaddaa şi-i va aduce pe 
hutti în... mă rog, în călcâie, puterea mea în acest Sector nu va mai 
fi contestată. lar când voi recurge la bogăţia huttilor — cel puţin, 
clanurile mai mici şi Desilijic —, voi fi capabil să-mi îngădui să-mi 
sporesc forţele militare până ce voi putea ataca şi duşmani mai 
importanţi decât o gloată de contrabandişti hoţi. 

De ce întotdeauna sună ca şi cum ar vorbi într-o campanie 
electorală”? se întrebă Bria, apoi vorbi cu voce tare: 

— Desilijic? De ce nu şi Besadii? 

— Într-o transmisiune privată, Împăratul a subliniat că Besadii va 
rămâne neatins, zise Shild. Este un clan util pentru el, asigurând 
Imperiului sclavi instruiți. Besadii trebuie să continue să prospere. 

Bria reţinu informaţia ca pe ceva ce putea fi trimis lui Rion imediat 
ce era posibil. Palpatine s-a infiltrat chiar şi în politica internă a 
huttilor? Există ceva ce Împăratul nu încearcă să aducă în avantajul 
lui personal? 

Cu glas tare, rosti: 

— Ah, da, are sens. 

— Da, continuă Shild aproape în şoaptă, Împăratul este un individ 
şiret. Dar... poate... nu îndeajuns de şiret. 

Bria era nedumerită. 

— Ce vrei să spui, Sarn? 

El îşi afişă zâmbetul „public”, dar în ochii săi exista ceva ce o 
neliniştea pe femeie. 

— Mă tem că iubitul nostru Împărat s-a întins prea mult între 
rebeliunile ce se îndesesc pe planetele interioare şi gâlcevile politice 
interne din eşaloanele de vârf. Îşi pierde autoritatea în Teritoriile 
Inelului Exterior. Forţele imperiale sunt atât de extinse în aceste 
Sectoare, încât un lider impetuos sprijinit de o forţă militară puternică 
s-ar putea pur şi simplu... separa de Imperiu. 

Bria se holbă şocată la el. Vorbea despre sediţiune! Nu-şi dădea 
seama de asta? 

Shild îi confundă expresia cu una de uimire apreciativă. Îi surâse 
radios. 

— Ah, să nu crezi că nu m-am gândit la asta, scumpo. Nu există 
nici un motiv pentru care Teritoriile Inelului Exterior să nu poată 
deveni alt sector Corporate, care să nu aibă legături sau loialităţi faţă 
de Imperiu. Dacă aş avea suficientă putere militară, aş putea conduce 
Inelul Exterior spre independenţă şi prosperitate — ar fi glorios! 

Bria fu nevoită să încleşteze din fălci ca să nu rămână cu gura 
căscată. Pe toate creaturile Xendorului, ce l-a apucat? ştiusem 
dintotdeauna că era arogant, dar acum parcă a luat-o razna! 

Era oare posibil ca Mofful să fi căzut pradă unei... influenţe? 
Bria ştia că existau specii de extratereştri telepaţi, dar nu auzise de 
nici una care să fi fost capabilă de asemenea rezultate. Poate că Shild 
înnebunise pur şi simplu. Era o explicaţie posibilă. 

Totuşi scânteia din ochii negri ai bărbatului nu aparţinea unui 
nebun, ci unui om cu o chemare. 

— lar după ce aş conduce Teritoriile Inelului Exterior spre glorie, 
scumpa mea — îi strânse iarăşi umerii cu un braţ —, este posibil să-mi 
întorc atenţia... ei bine, spre regiuni să spun aşa mai populate ale 
galaxiei. Aici, în Imperiu, există planete nefericite, care caută o 
conducere nouă. Eu le-aş putea oferi conducerea aceea. 

Nu-mi vine să cred că aud aşa ceva! Vorbeşte despre revoltă 
împotriva Împăratului! 

Bria era îngrozită până să şi stea acolo şi să-l asculte pe Shild. 
Palpatine avea urechi peste tot. Cu certitudine, Împăratul va descoperi 
ambițiile nelegiuite ale Moffului şi-l va elimina cu indiferența cu 
care ea ar fi ucis o insectă pişcătoare. 

Escadra imperială trecea acum magnific pe lângă ei, cu viteză de 
paradă. Shild îşi îndepărtă braţul de pe umerii femeii şi înaintă, 
oprindu-se chiar pe marginea platformei, zvelt şi elegant în uniforma 
de Moff. Îşi salută trupele ce lunecau prin faţa lui. 

Bria se retrase puţin, până lângă intrarea platformei, simțind 
cum îi sporeşte înfrigurarea, sentimentul de panică, până ce nu mai 
fu capabilă decât să stea locului, să nu fugă pur şi simplu, abando- 
nându-l pe Shild să se confrunte cu consecinţele ambițiilor sale 
egoiste. 

O să aflu ce intenţionează, dacă pot, îşi promise ea, apoi o s-o 
sterg. 

ÎI scrută pe Moff, dându-și seama că acum îl privea aşa cum s-ar 
fi uitat la un om bolnav de o maladie teribilă şi incurabilă. Un mort 
umblător. Constată că-i părea realmente rău că Shild contractase 
„maladia” aceasta, setea de putere. O tratase întotdeauna bine şi 
misiunea ei ar fi putut să fie mult mai neplăcută. 

Pentru un moment nebunesc, se gândi să încerce să discute cu el 
pentru a-l convinge să renunţe, dar abandonă repede ideea. Mofful 
ştia că ea era inteligentă şi aprecia lucrul acesta, totuşi avea destulă 
aroganță masculină ca să nu asculte niciodată o femeie pe care o 
utiliza drept paravan pentru a-şi camufla înclinațiile sexuale. 

Flota trecuse de acum aproape complet de tribuna lor improvizată. 
Peste câteva minute, îndată ce ieşeau din puţul gravitațional, navele 
aveau să sară în hiperspaţiu în prima etapă a lungii călătorii spre 
sistemul Y "Toub. Pe Inelul Exterior, sistemele erau mult mai îndepăr- 
tate între ele decât în porțiunile centrale ticsite ale galaxiei. 

Aşa cum se întâmpla de multe ori, Bria se pomeni gândindu-se la 
Han. Cu siguranţă, el nu mai era pe Nar Shaddaa. Se întorsese la 
stăpânii săi hutti, le comunicase avertismentul lui Shild, apoi decolase. 
Han era priceput în arta supravieţuirii. Nu avea să încerce nimic 
nebunesc, de pildă să încerce să lupte împotriva escadrei imperiale, 
nu era aşa? 

Nu era aşa? 

Bria îşi simţi gâtlejul teribil de uscat. Îşi linse buzele, se sili să 
înghită un nod, apoi se întoarse prin uşile masive, în salonul de recepţie 
magnific dinăuntru, căutând o cupă de stimceai. 

Sorbind din cupă, se strădui din nou şi din nou să se convingă că 
Han plecase de mult de pe Nar Shaddaa şi nu se găsea în pericol din 
partea amiralului Greelanx şi a trupelor sale. 

În adâncul sufletului, nu credea însă asta. Bria retrăi brusc şi plin 
de viaţă amintirea corellianului atunci când fuseseră pe punctul de a 
fi abordaţi de negustorii de sclavi, şi-l reaminti scoțând blasterul şi 
strângând din maxilare... şi-l reaminti jurând „N-o să pună mâna pe 
mine fără luptă!”. 

Atunci fuseseră depăşiţi numeric în proporţie de aproximativ 
patruzeci la trei. 

Mâinile Briei tremurau atât de rău, încât fu nevoită să pună cupa 
pe o masă. Închise ochii, luptându-se să-şi păstreze controlul. Şi 
dacă încearcă să lupte? Dacă îl vor ucide? Nu voi şti probabil 
niciodată... 

lar gândul acela era cel mai teribil dintre toate. 

Căpitanul Soontir Fel stătea pe puntea cuirasatului Mândria 
Senatului, pregătindu-se să-şi urmeze comandantul în hiperspaţiu. 
În uniforma sa cenușie, cu tuşele de culoare ale decoraţiilor şi însemnelor 
de rang, Fel era o prezenţă impunătoare ce inspira încredere în aceia 
pe care-i conducea. 

Înalt şi musculos, cu umeri laţi, şi deosebit de puternic, Fel era 
unul dintre cei mai tineri ofiţeri din toate timpurile care ajunsese 
căpitan în Flota Imperială. Părul şi ochii negri şi trăsăturile dure, 
aproape chipeşe, îl făceau să pară desprins dintr-un holoposter de 
recrutare al Flotei Imperiale. 

Fel era un ofiţer bun şi conştiincios, iubit de subordonați. Avea o 
camaraderie specială cu piloţii săi de TIE-uri. Cândva, făcuse el 
însuşi parte dintre ei, iar reuşitele şi faptele lui de vitejie erau aproape 
legendare. 

Pe de o parte, Fel îşi dorea să poată fi acum din nou printre 
piloţii navetelor TIE, relaxându-se, glumind şi bând stimceai cu ei. 
Nu-l încânta deloc misiunea actuală. 

În primul rând, cuirasatul lui era o hărăbaie veche şi greu de 
manevrat, mai ales prin comparaţie cu noile distrugătoare spaţiale 
imperiale. Fel ar fi dat aproape oricât pentru a putea comanda una 
dintre navele acelea! 

Era totuşi decis să facă tot ce putea mai bine cu Mândria şi spera 
doar să capete ocazia respectivă. Studiase planul de luptă al amiralului 
Greelanx şi nu fusese impresionat. Desigur, totul era ca la manual, 
totuşi Fel îl considera prea rigid şi depinzând prea mult de câteva 
ipoteze pe care căpitanul le intuia ca fiind ori nefondate, ori de-a 
dreptul eronate. 

În primul rând, Greelanx avea certitudinea că contrabandiştii nu 
erau altceva decât o şleahtă dezorganizată, care n-ar fi putut pune la 
cale un atac organizat. Soontir Fel comandase nave vamale de patrulare 
(ca şi Greelanx) şi ştia cu certitudine că mulți piloţi contrabandişti 
erau egali cu orice pilot imperial care absolvise cursurile speciale. 
Aveau reflexe rapide, ţinteau excelent şi dovedeau un curaj nesăbuit 
care-i făcea inamici foarte periculoşi în luptă. 

Erau duri şi independenţi, însă Fel considera că dacă găseau pe 
cineva care să-i conducă în mod inteligent, ar fi putut pune la punct 
o defensivă apreciabilă. 

În al doilea rând, Greelanx credea că nu avea rost să apeleze la 
factorul surpriză, întrucât contrabandiştii nu puteau în nici un caz să 

reprezinte o amenințare față de flota imperială. Planul amiralului 
era ca escadra să iasă din hiperspațiu în domeniul de acțiune al 
senzorilor de pe Nar Shaddaa. 

Fel considera că presupunerea respectivă se datora unui exces de 
încredere în sine, atât şi nimic mai mult. Iar într-o confruntare excesul 
de încredere în sine ducea frecvent la dezastru. 

Din punctul său de vedere, problema cea mai gravă era implemen- 
tarea ordinului Bază Delta Zero pe Nar Shaddaa. 

Fel ştia că nu era vina lui Greelanx, ci că ordinul sosise direct de 
la Mofful Sectorului, totuşi în locul amiralului, Fel ar fi încercat 
măcar să-l determine pe Sarn Shild să modifice instrucţiunea 
respectivă. Directiva Împăratului fusese de a pune capăt operaţiunilor 
de contrabandă de pe Nar Shaddaa şi din alte locuri, cu accentul 
asupra traficului de arme. Directiva nu pomenise nimic despre 
distrugerea întregului satelit. Fel avea o experienţă de luptă consi- 
derabilă şi ştia că, atunci când trebuiau să-şi protejeze căminele şi 
familiile, membrii celor mai multe specii vor lupta aidoma vreltilor 
corelliani încolţiţi. 

Pe Nar Shaddaa trăiau milioane de fiinţe, dintre care multe erau 
doar tangenţial implicate în contrabandă. Fiinţe vârstnice, copii... 
Soontir Fel schiţă o grimasă. 

Acesta avea să fie primul său masacru din ordin imperial. După 
cum mergeau treburile, fusese norocos că evitase un asemenea ordin 
de atâta vreme. 

Fel avea să execute ordinul, dar asta nu însemna că era încântat 
în privinţa sa. Ştia că imaginile clădirilor incendiate aveau să-l 
obsedeze la fiecare comandă de declanşare a focului. lar după aceea... 
trebuiau să trimită navete pe sol cu trupe pedestre, care să termine 
treaba, iar el, Fel, fiind un comandant conştiincios, va trebui să 
supravegheze operaţia. 

Imagini de ruine fumegând presărate de cadavre carbonizate îi 
umplură mintea şi Fel inspiră adânc. Termină, îşi porunci sever. Nu 
poți să faci nimic în privinţa asta. Nu câştigi nimic, dacă te torturezi... 

Pe când privea, Destinul imperial acceleră brusc şi puternic, apoi 
dispăru din vedere, activându-şi hiperpropulsia. O urmă Păsrrătorul 
păcii. 

Fel se simţi uşurat să poată face ceva, orice care să-l distragă de 
la gânduri. Întoarse capul spre navigatorul său. 

— Cursul este stabilit, comandante? 

— Da, domnule căpitan. 


GAMBITUL HUTT ee 207 


— Perfect. Comandante Rosk, pregăteşte-te pentru saltul la viteza 
luminică... la comanda mea. 

— Da, domnule căpitan. 

Fel privi coordonatele pâlpâind pe consolele de navigaţie, apoi rosti: 

— Activează hiperpropulsia. 

— Da, domnule căpitan. 

Stelele se alungiră brusc şi, pentru prima dată, la bordul uriaşei 
nave se percepu senzaţia unei viteze teribile. 

Misiunea distrugerii lui Nar Shaddaa pornise la drum. 

Winstel Greelanx stătea pe puntea cuirasatului său, privind liniile 
stelate ale hiperspaţiului. Amiralul avea propriile lui griji legate de 
misiune, nelinişti cu totul diferite de ale căpitanilor săi Reldo Dovlis 
şi Soontir Fel. 

Greelanx era conştient de faptul că Fel nu-i privea cu ochi buni 
strategia plănuită. Dovlis era un ofiţer mai vârstnic, mai puţin 
imaginativ, care se mulțumea să execute ordinele fără să pună întrebări, 
aşa că din partea lui nu se aştepta să întâmpine probleme. Pe de altă 
parte, Fel... aici puteau apărea necazuri. 

Amiralul suspină. Dacă misiunea aceasta ar fi fost pe atât de 
simplă şi directă pe cât părea la suprafaţă! Mergi la Nar Shaddaa, 
rade-i pe nenorociţii de contrabandişti şi blochează sistemul Y"Toub. 
Lucrurile erau însă mult mai complicate. 

La mai puţin de o zi după ce Mofful Shild îl chemase în biroul 
său de pe Teth pentru a-i înmâna ordinul de luptă, amiralul primise 
un mesaj în cel mai secret cod imperial, expediat „strict personal”, 
pe comunicatorul său de maximă securitate. 

Codul mesajului fusese atât de restrictiv, încât amiralul nici măcar 
nu îndrăznise să ceară decodificarea de către vreun membru al echipei 
sale, nici chiar de principalul asistent administrativ sau de droidul 
secretarial. Nu, Greelanx se aşezase personal la masă, luase cheia 
codului şi tradusese totul el însuşi, scriind de mână pe un foliplast. 

Aşa cum fusese instruit, nu păstrase nici o copie a mesajului, ci 
distrusese foliplastul imediat ce-l citise cu foarte multă atenţie. 

Greelanx verificase şi reverificase codurile, gândindu-se că trebuia 
să existe vreo greşeală, dar totul concorda. Mesajul provenea de la 
eşalonul superior al contrainformaţiilor imperiale. Excomm era ramura 
securităţii imperiale care răspundea direct doar înaintea Împăratului 
sau a mâinii drepte a acestuia, lord Vader. 

În toată cariera sa, amiralul nu mai primise niciodată un asemenea 
mesaj... şi servea de peste treizeci de ani în Flotă. 

Memorase comunicarea, iar asta fusese simplu. deoarece nu era 
lungă. Conţinea următoarele paragrafe: 


Pentru amiralul Winstel Greelanx, strict personal, a se dis- 
truge după citire. Referitor la misiunea Nar Shaddaa/Nal Hutta. 

Spre binele Imperiului vostru, sunteţi sfătuit să atacați 
inamicul şi să suferiţi o înfrângere strategică. Minimizaţi 
pierderile imperiale şi retrageţi-vă în ordine. 

Repetăm: trebuie să fiţi ÎNFRÂNȚI, amirale. Nu încercaţi 
să confirmaţi acest ordin. Nu-l discutaţi cu nimeni. Pentru 
neîndeplinirea lui, nu vor fi acceptate scuze. 

ÎNDEPLINIŢI-L. 


Ce însemnau toate astea? se întrebase Greelanx. Cineva situat 
într-o poziţie de vârf dorea ca incursiunea ordonată de Sarn Shild 
împotriva huttilor să dea greş. Cine? şi de ce? 

Fără să fie un individ foarte imaginativ sau inteligent, Greelanx 
era totuşi îndeajuns de ager ca să-şi dea seama că dacă i-ar fi pomenit 
lui Sarn Shild despre ordinul acela, ar fi părut un nebun. Nu avea 
nici o dovadăcă l-ar fi primit. Mesajul codat fusese „sensibil temporal” 
— imposibil de copiat, decât numai manual, şi conceput pentru 
autodistrugere la câteva minute după descărcare. 

Apoi apăruse mita huttilor. Ce ironie a sorții, ţinând seama de 
circumstanţe! Ocazia de a-şi mări de o mie de ori, poate chiar mai mult, 
banii puşi deoparte pentru vremea pensionării. Chiar dacă n-ar fi primit 
ordinul secret, lui Greelanx i-ar fi fost foarte greu să refuze oferta huttilor. 

Se întrebă dacă între cele două evenimente putea să fi existat 
vreo legătură. Sau nu era decât o coincidenţă extraordinară? 

Nu dispunea de nici o modalitate prin care să răspundă la 
întrebările acelea. 

Amiralul era ţâfnos şi nervos în privinţa întregii misiuni. Prin 
minte îi goneau tot felul de planuri, pe care le abandona ca fiind 
prea riscante. Ar fi trebuit să încerce să contacteze Comandamentul 
Superior? Să-i spună Moffului? Să ducă Destinul imperial într-o 
locaţie îndepărtată şi apoi s-o şteargă într-o navetă? 

Ultima opţiune părea cea mai probabilă pentru a-i garanta 
continuarea existenţei. Poate că s-ar fi putut refugia în sectorul 
Corporate. Undeva hăt, hăt departe. 

Dar dacă ar fi procedat aşa, îşi dăduse repede seama Greelanx, 
familia sa ar fi plătit pentru această evadare. Fiul şi fiica lui, soţia... 
Poate chiar şi cele două amante. 

Greelanx nu era deosebit de ataşat de soţia lui, totuşi nu dorea ca 
aceasta să păţească ceva. Îşi iubea copiii, care erau de acum mari şi 
căsătoriţi. Era pe punctul de a deveni bunic. 

Nu, decise amiralul, nu putea să rişte soarta lor. Dacă ar fi păstrat 
foliplastul şi i l-ar fi arătat Moffului, ştia că ar fi semnat condamnarea 
sa şi a celorlalţi la moarte. Forţele imperiale de securitate erau iuți şi 
nemiloase. Greelanx şi familia lui puteau să fugă până la capătul 
Universului — în cele din urmă, trupele de şoc i-ar fi găsit. 

Tot ce putea face era să asculte şi să spere că totul va fi bine. 

Stând pe puntea navei sale, Winstel Greelanx se gândi la tânărul 
contrabandist care-i adusese oferta huttilor. O ofertă pe care nu fusese 
în stare s-o refuze. Oare tânărul acela simţise că situaţia era mai 
complexă decât spusese Greelanx? 

Păruse un individ inteligent. Amiralul ar fi fost gata să pună 
prinsoare că, anterior, purtase o uniformă imperială. De ce părăsise 
serviciul pentru a deveni un proscris? 

Detesta să creadă că tânărul contrabandist ar fi putut să fie unul 
dintre cei pe care trebuia să-i ucidă pentru ca atacul său asupra lui 
Nar Shaddaa să pară real. 

Greelanx privi liniile stelare, se gândi... şi se îngrijoră. Cum am 
intrat în chestia asta? se întrebă el. Şi, în numele a tot ce este sfânt, 
cum o să ies de aici? 

Huttul Durga lucra în cabinetul său, când un servitor droid rulă 
grăbit înăuntru. 

— Stăpâne! Stăpâne! Lordul Aruk s-a îmbolnăvit! Veniţi, vă 
rog! 

Tânărul lord hutt îşi abandonă datapadul şi undui iute după droid, 
prin interminabilele coridoare din gigantica enclavă Besadii. Îşi găsi 
părintele zăcând inert, cu ochii daţi peste cap, răşchirat pe sania 
repulsor. Medicul său personal, un hutt pe nume Grodo, acţiona 
asupra liderului Besadii inconştient, ajutat de doi droizi medicali. 

— Ce s-a întâmplat? întrebă Durga cu glas întretăiat, ondulând 
spre ei, propulsându-se cu ajutorul cozii în glisări iuți şi prelungi. A 
păţit ceva rău? 

— Încă nu ştim, domnule, răspunse scurt medicul. 


210 - == 


Lucra din greu asupra huttului nemişcat, împungându-l cu un injector, 
apoi administrându-i oxigen. O unitate stimulatoare cu pompă recircu- 
latoare era ataşată de toracele lui Aruk, expediind în mod automat 
şocuri slabe în trupul masiv, pentru a menține ritmul cardiac regulat. 

Limba verzuie cu mucozități a lui Aruk îi atârna flasc din gură. 
Imaginea îl îngrozi pe Durga. Tânărul hutt se sili să se oprească la 
câţiva metri depărtare, nedorind să stea în calea cuiva. 

— După cum a raportat droidul, vorbea cu scribul lui, transmiţân- 
du-i un ordin, când s-a prăbuşit pur şi simplu pe neaşteptate. 

— Care crezi că a fost cauza? întrebă Durga. Nu ar trebui să chem 
securitatea, ca să sigileze palatul? 

— Nu, domnule, răspunse Grodo. Este vorba despre un atac de 
apoplexie, datorat, bănuiesc, circulaţiei defectuoase. Ştiţi că l-am 
prevenit pe părintele dumneavoastră despre... 

— Da, da, îmi amintesc. 

În tulburarea sa, Durga prinsese marginea unei măsuţe scunde, 
incrustate, şi-şi dădu seama că o răsucise abia atunci când lemnul 
masiv i se rupse în mâini. 

Peste câteva minute, Aruk clipi, se foi, apoi se ridică lent, părând 
foarte derutat. 

— Ce-i? croncăni el cu glas gros şi răguşit. Ce s-a-ntâmplat? 

— V-aţi prăbuşit, lord Aruk, răspunse Grodo. A fost un tip de atac 
cerebral, despre care bănuiesc că a fost provocat de lipsa de oxigen a 
creierului. 

— Fără îndoială, din cauza proastei circulații, grohăi Aruk. Acum 
mă simt bine. Atât doar că-mi bubuie capul. 

— Vă pot administra ceva uşor pentru dureri, lord Aruk, rosti 
medicul declanşându-şi injectorul. 

După câteva clipe, huttul oftă uşurat. 

— Mult mai bine. 

— Lord Aruk, zise sever medicul, doresc să-mi promiteţi că vă 
veţi îngriji cu mai multă atenţie. Episodul acesta să fie un avertisment 
pentru dumneavoastră. 

Aruk mârâi adânc în pieptul masiv. 

— La vârsta mea, ar trebui să fiu capabil să... 

— Te rog, tată! izbucni Durga. Ascultă-l pe Grodo! Trebuie să-ţi 
modifici obiceiurile! 

Lordul Besadii bombăni, apoi suspină. 

— Bine. Promit că voi exersa zilnic cel puţin câte o jumătate de 
oră. ŞI voi renunţa la narghilea. 

— Şi la mâncarea grasă! strigă medicul triumfător, prinzând 
momentul. 

— Bine, mormăi Aruk. La toate, cu excepţia favoritelor mele, 
broaştele de arbori nala. La ele, nu voi renunţa. 

— Cred că-i putem permite Excelenței Sale o plăcere, spuse Grodo 
care în lumina victoriei sale accepta acum să fie mărinimos. Dacă 
renunţaţi la toate celelalte alimente grase, puteţi mânca zilnic destule 
broaşte. 

Durga fu atât de uşurat să-l vadă pe Aruk revenindu-şi, încât 
lunecă lângă părintele său şi-şi puse mâna micuță pe gâtul lui masiv. 

— Trebuie să ai grijă de tine, tată. Voi face exerciţii alături de 
tine. Va fi mult mai plăcut în felul acesta. 

Privindu-şi odrasla, colțurile gurii largi a lui Aruk se ridicară. 

— Perfect, copilul meu. Mă voi îngriji mai atent. 

— Besadii are nevoie de tine, zise Durga. Eşti conducătorul nostru 
cel mai de seamă, tată! 

Aruk mai mormăi în surdină, totuşi Durga îşi putea da seama că 
era încântat de preocuparea urmaşului său. 

Tânărul lord hutt îşi lăsă părintele în grija medicului personal şi 
a droizilor ajutoare şi reveni puternic zguduit în cabinetul său. 

Pentru o clipă, crezuse că Aruk murea şi că el va sfârşi prin a 
încerca să conducă singur Besadii. Durga avusese parte de o revelaţie 
înspăimântătoare — nu era pregătit pentru aşa ceva. 

Mai ales în apropierea acestui moment de criză, se gândi el. Se 
poate ca Flota Imperială să fi pornit deja ca să atace Nar Shaddaa. 

Aruk îi spusese urmaşului său să nu se îngrijoreze, fiindcă 
imperialii nu aveau să facă nici rău lui Besadii sau Ylesiei. 

- Le furnizăm sclavi, explicase liniştitor bătrânul hutt. Imperiul 
are nevoie de sclavi şi de aceea are nevoie de Besadii. 

Durga spera cu sinceritate că părintele său nu se înşela. 


MAGIE ŞI ILUZIONISM 


H an, Chewbacca şi Salla Zend stăteau laolaltă pe platforma de 
asolizare bătută de vânt, privind rampa Fanrasmei care se extindea 
din navă. După câteva clipe, o siluetă cu păr lung apăru şi porni să 
coboare rampa. Zărindu-l pe Han, flutură din braţ. 

— Ea este, haideţi! exclamă corellianul. 

Chewie ţopăia deja înainte, mârâind saluturi prietenești. 

— Solo! strigă nou-venita. Chewie! 

— Ce mai faci, Xaverri! exclamă contrabandistul, alergând spre ea. 

Se bucura realmente s-o revadă. 

Când ajunseră unul lângă celălalt, bărbatul o prinse de umeri, dar 
ea îl cuprinse în braţe şi-l strânse cu putere. Han îi răspunse în acelaşi 
fel, dar fu atent s-o sărute pe frunte, nu pe buze. După ce Xaverri îl 
salută pe Chewie, îmbrăţişându-l şi ciufulindu-i părul în stilul wookiee, 
reveni spre Han şi Salla. 

— Xaverri, îţi fac cunoştinţă cu Salla Zend, rosti Han, contrabandistă 
şi mecanică expertă. 

— Încântată de cunoştinţă! spuse Salla şi întinse braţul. 

— Plăcerea este de partea mea, îi strânse mâna Xaverri. Orice 
prieten al lui Solo este prietenul meu. 

Han se simţea extrem de stânjenit. Până acum, gândi el, nu s-a 
mai întâmplat să mi se întâlnească două iubite. Corellianul se întrebă 
dacă Xaverri ar fi dorit să reia relaţia lor din locul unde o întrerup- 
seseră cu luni în urmă. Ştia că Salla n-ar fi privit cu entuziasm lucrul 
acela. 

Totuşi, ce naiba, doar nu sunt proprietatea ei, se apără el. Doar 
nu ne-am căsătorit sau aşa ceva. 

Cu toate acestea, după ce luă bagajele lui Xaverri şi porniră peste 
permatonul platformei de asolizare, avu grijă să meargă alături de 
Salla. 

Ceva mai târziu, în timp ce mâncau lipii şi aperitive din brânză 
de traladon în birtul corellian favorit al lui Han, el îşi explică planul 
lui Xaverri. 

După ce termină, femeia îl privi cercetător. 

— Lasă-mă să rezum, pentru a vedea dacă am înţeles bine. Vrei 
să creez holoiluzia unei flote de nave de contrabandişti care se 
îndreaptă direct spre navele imperiale din clasa Capital. Vrei ca 
iluzia să fie îndeajuns de reală şi să dureze suficient de mult pentru 
ca imperialii să fie păcăliţi să deschidă focul asupra flotei false. 
Aşa este? 

— Exact, încuviinţă Han. 

Ascultând-o, îşi dăduse seama el însuşi ce-i cerea. Până atunci 
Xaverri nu mai crease niciodată un act de iluzionism la o asemenea 
scară. Probabil că n-o făcuse nimeni... 

Xaverri clătină din cap şi părul ei lung şi negru îi lunecă într-o 
parte şi cealaltă a umerilor. 

— Nu-mi ceri mare lucru, aşa-i, Solo? 

— Auzi, făcu el străduindu-se să zâmbească, gândeşte-te la asta ca 
la o provocare. Cea mai mare scamatorie pe care ai făcut-o vreodată! 

— Orice holoiluzie necesită proiectoare, îi reaminti ea. De unde 
avem aşa ceva? 

— Mă gândisem că am putea lua toate proiectoarele 3D de la 
cazinouri. Ştii care — cele folosite ca să proiecteze spectacole pe 
ecranele din sălile de jocuri, astfel ca să te poţi şi distra în timp ce-ţi 
pierzi cămaşa de pe tine. 

— Poate c-ar merge, se încruntă Xaverri. Dar chiar dacă am putea 
crea imaginea flotei, senzorii imperiali i-ar anunţa imediat că-i vorba 
despre o iluzie şi ar ignora-o. 

— Nu le-am putea bruia senzorii? întrebă Salla. La urma urmelor, 
transmisiile spre exterior pot fi bruiate. Nu există vreo cale să bruiem 
şi transmisiile spre nave? 

Iluzionista îi privi pe contrabandişti şi ochii i se măriră încetişor. 

— Ştiţi ceva, spuse ea, cred c-am o idee... 

— Da? făcu Han aplecându-se înainte. Ce anume? 

Xaverri sorbi din pahar, reflectă câteva clipe, apoi răspunse: 

— Cred că am putea folosi balizele pentru controlul traficului ca 
să trimitem date false spre imperiali. În felul acesta, ei vor vedea 
holoiluzia, în acelaşi timp în care senzorii receptează date care le 
confirmă realitatea imaginilor văzute! 

Salla era surescitată. 

— Grozav! Sună perfect! 

Xaverri zâmbi spre ea. 

— Voi avea însă nevoie de ajutor ca să construiesc toate astea. 
Sintezori, care să ajute la reprogramarea balizelor pentru controlul 
traficului, mecanici pentru construirea proiectoarelor... Ştiţi sintezori 
şi mecanici buni? 

Salla îi răspunse printr-un surâs similar şi, cu un gest impulsiv, 
întinse braţul. Cele două femei îşi strânseră mâna deasupra mesei. 

— Să fii sigură că ştiu, încuviinţă contrabandista înaltă. Te vom 
ajuta eu şi Shug. 

Chewbacca emise un urlet puternic şi stăruitor, care-l făcu pe un 
chelner droid care trecea pe lângă ei să-şi scape tava cu mâncare şi să 
se refugieze în bucătărie. 

— Chewie zice să-l includeți şi pe el, rânji Han oferindu-le tradu- 
cerea. Xaverri... ştiu că probabil ai renunţat la câştigurile frumoase 
ale unui turneu, ca să vii aici şi să ne ajuţi. Vreau să ştii că eu... noi 
cu toţii apreciem gestul tău. 

— Ce naiba, Solo, replică iluzionista, este o ocazie de a le face rău 
imperialilor. Cum aş fi refuzat aşa ceva? 

Când Han şi Chewie ajunseră la promisa informare majoră a 
piloților, îi găsiră pe cei mai mulți contrabandişti, piloți şi echipaje, 
adunaţi în auditoriul de la Castelul Norocului. Mako se afla deja pe 
estradă, schimbând glume şi împunsături cu publicul său. Când îi 
zări pe Han şi wookiee, contrabandistul bătu cu încheieturile degetelor 
în pupitru, pentru a cere să se facă linişte. 

— Gata — toată lumea, atenţie la mine! strigă el. 

Se făcu tăcere. 

— Ascultaţi cu atenţie, derbedei spaţiali, începu Mako cu mândrie 
şi afecţiune în glas privindu-şi luptătorii şi înlăturându-şi din glas 
orice urmă de ironie, deoarece s-ar putea să fie puse în joc vieţile 
voastre şi ale celor cu care veţi zbura. 

Tăcu şi-i scană cu privirea, văzând că toţi erau numai ochi şi 
urechi. 


GAMBITUL HUTT 215 


— Uite cum vom face şmecheria de acum. Nu putem avea o 
certitudine asupra momentului când vor ataca imperialii, dar avem o 
idee destul de bună despre planul de luptă pe care-l vor utiliza. Asta 
fiindcă Flota Imperială are planuri de luptă standard pentru aproape 
toate situaţiile posibile şi ofiţerii sunt instruiți să le urmeze, indiferent 
care ar fi situaţia de luptă reală. Han a fost ofiţer imperial şi îmi va 
da dreptate în privinţa asta. Aşa-i, Han? 

Corellianul păşi pe scenă şi încuviinţă din cap cu un gest 
exagerat. 

— Mako are dreptate! răcni el, deoarece nu avea microfon. 

Fostul său coleg de Academie îi făcu semn să i se alăture la pupitru 
şi Han se conformă. 

— Planul standard pentru genul acesta de operaţii constă în joncțiune 
şi desfăşurare de la o distanţă destul de mare de obiectiv. Dacă avem 
noroc, S-ar putea ca senzorii noştri să detecteze ieşirea imperialilor 
din hiperspaţiu. Dacă nu, va trebui să băgăm viteză mare, ca să ne 
îmbarcăm. Sunteţi toți pregătiţi pentru aşa ceva? 

Aproape simultan, contrabandiştii aprobară prin răcnete. 

— Perfect, aprobă Han. Aşadar, imperialii se vor desfăşura şi vor 
rezolva eventualele probleme de ultimă oră. După aceea ar trebui să 
efectueze un microsalt prin hiperspaţiu, ca să ajungă destul de aproape 
de emisfera lui Nar Shaddaa care este opusă lui Nal Hutta, dar în 
acelaşi timp în afara razei de acţiune a oricăror tipuri de arme. Până 
atunci, noi trebuie să fim deja îmbarcaţi şi să ne lansăm. Fiecare 
navă se va îndrepta spre ascunzătoarea ei, printre sfărâmături, ori se 
va încadra în traficul spaţial regulat. Doi vânători mai mici, dintre 
care unul este Roa în Lwyll, vor executa acţiunea de recunoaştere. 
Navele mai mari vor zbura cu coduri transponder false, iar navetele 
de vânătoare se vor afla fie în calele cargoboturilor mari, fie fixate 
magnetic de fuzelajele lor. Noi ceilalţi vom fi simpli şi inocenți 
civili spaţiali, care vom intra firesc în panică atunci când vor apărea 
imperialii. S-a înţeles, gaşcă? 

— Da! Este! zbierară toţi, încântați de ideea de a lua prin surprindere 
aroganta Flotă Imperială. 

Mako trecu din nou la microfon. 

— Perfect, în etapa respectivă imperialii îşi vor trimite pichetele 
ca să arunce o privire scurtă în jur. 

Unul dintre căpitanii din primul rând agită o labă cu gheare. 

— Ce-i aia „pichete”, Mako? 

Han şi Mako schimbară priviri şi suspinară. 

— [mi cer scuze, făcu Mako. este jargonul din Academie. Pichetele 
sunt navele mari de recunoaştere împreună cu navetele lor de vânătoare 
TIE. Ne aşteptăm să existe două asemenea nave, probabil crucişătoare 
uşoare din clasa Carrack. Fiecare poate transporta patru TIE-uri de 
recunoaştere. Privite ca ansamblu, sunt numite „pichete”. Este clar? 

— Este! urlă contrabandistul. 

Mako rânji răutăcios. 

— Imperialii nu se aşteaptă însă să le opunem vreo rezistenţă 
organizată, iar noi nu dorim să-i dezamăgim, aşa-i, prieteni? 

— Nu! aprobară toţi în cor. 

— Perfect, atunci. Dorim să-i menţinem pe imperiali acolo unde 
vrem noi să fie, corect? 

— Corect! 

— Bine, atunci. Pentru ca să facem asta, trebuie să le arătăm exact 
ceea ce se aşteaptă ei să vadă. În felul acesta, putem să prezicem ce 
vor face, deoarece vor respecta acele linii tactice călăuzitoare despre 
care v-am spus. Când amiralul imperial îşi va trimite navele de 
recunoaştere şi apoi pe cele uşoare, care le vor urma după câteva 
minute, se va aştepta ca noi să credem că acela este marele atac. 

El va rămâne cu navele grele din clasa Capital în formaţia 
triunghi, aşteptându-se ca hoarda dezorganizată de prostovani să se 
năpustească la atac cu tot ce au, fiindcă nu sunt îndeajuns de inteligenţi 
ca să se poată stăpâni. Amiralul bănuieşte că noi vom crede că 
pichetele — navele de clasa Carrack — şi navele uşoare — cel mai 
probabil corvete vamale — constituie toată forţa lui de atac. 

— O să le-arătăm că nu suntem idioţi! zbieră un contrabandist din 
spate. 

— Exact, asta le vom arăta. Ne vom preface că atacăm primele 
nave imperiale care vin spre Nar Shaddaa cu toate forţele de care 
dispunem. Acelea vor fi navele de recunoaştere şi, apropiindu-se 
mai lent, navele uşoare. Priviţi aici — vă vom arăta. 

Mako încuviinţă din cap spre Han, care preluă cuvântul, în timp 
ce prietenul său se folosi de o imagine holografică şi un indicator pe 
uriaşul ecran tridimensional, ca să ilustreze planul lor de luptă. 

— Aşa cum vedeţi din imaginea lui Mako, începu corellianul, ne 
vom diviza navele în două grupuri — Primul Val şi Valul Principal. 
Primul Val va conţine toate navele mici care nu sunt dotate cu arma- 
ment foarte greu, plus doi căpitani care au nave de patrulare vamale 
modificate. Acum, ascultați cu atenţie. Eu voi citi numele navelor şi 
căpitanilor din Primul Val, iar Mako va afişa numele pe display. 

După ce citi lista, continuă: 

— În felul ăsta, fiecare va şti unde trebuie să meargă, ce are de 
făcut şi când va acţiona. Aşa cum am spus, azi vă vom arăta tuturor 
ce roluri veţi juca în planul general. 

Mako îi întinse indicatorul lui Han şi trecu el la microfon. 

— Acum, despre Valul Principal. Aici vor fi toate navele noastre 
mari, plus cargoboturile cu armament greu şi escadrilele de vânători 
stelari. Avem şase Y-interceptoare, câţiva vânători Cloak-shape şi 
diverse tipuri de Z-95 Headhunter. Iată lista! 

Pe când Mako citea lista Valului Principal, Han actualiza displayul 
holografic. În scurt timp giganticul ecran tridimensional din 
auditoriul cazinoului prezenta o configuraţie complicată de linii drepte 
şi curbe diferit colorate, amestecate cu reprezentările 3D ale navelor. 

— Bun, acum fiecare ştie cărui Val îi aparţine. Mai este cineva 
nelămurit? 

Câţiva nou-sosiţi ridicară braţele, labele sau tentaculele şi fură 
alocaţi rapid unuia sau altuia dintre Valuri. Mako reluă după aceea 
prezentarea: 

— Cel dintâi va ataca Primul Val, aşa cum o indică şi denumirea. 
Vă rog să rămâneţi în perechi, după cum s-a stabilit! Două nave care 
acţionează împreună se pot acoperi reciproc şi sunt de peste două ori 
mai eficiente decât dacă acţionează independent! 

Han se aplecă peste microfon. 

— Încă ceva, pentru toată lumea — atenţie la turbolaserele crucişă- 
toarelor imperiale. Vă pot face praf dintr-o singură lovitură. Ori de 
câte ori vă aflaţi în raza lor de acţiune, deplasaţi-vă permanent în 
zigzag. Aţi înţeles? 

— Da! răcniră piloţii. 

— Prieteni, reluă Mako, nu uitaţi că alături de navele imperiale 
uşoare şi de recunoaştere vor fi zeci de vânători TIE. Ei sunt rapizi, 
al naibii de rapizi, şi au lasere bune, dar sunt fragili. O lovitură bine 
țintită şi i-aţi făcut fărâme. Sunt prea rapizi ca să-i fixaţi pe automat, 
aşa că va trebui să ochiţi manual. Nu vă grăbiţi şi ţintiţi cu atenţie. 
Cele mai multe cargoboturi au măcar o armă dorsală — folosiţi-o ca 
să ţineţi TIE-urile la distanţă, atunci când atacați pichetele. M-aţi 
urmărit până aici? 

— Da! urlă mulţimea. Radem TIE-urile! 

— Perfect. Ne aflăm însă de abia la începutul luptei. Vom ataca 
pichetele cu ceea ce imperialii vor crede că-i tot ce avem. Cu niţel 
noroc, o să alungăm vreo două pichete, o să distrugem nişte TIE-uri 

de recunoaştere şi poate chiar vom scoate din luptă o navă din clasa 
Carrack, deşi Lando n-ar miza pe posibilitatea noastră de a face 
asta. 

Mako se opri o clipă, lăsând să se stingă hohotele generale de râs 
ocazionate de remarca aceea. 

— Lando, răcni cineva spre jucătorul profesionist, la ce cotă ne 
evaluezi şansele? 

— Cam undeva pe aici, vorbi Han, comandantul imperial va ordona 
navelor uşoare să mărească viteza la maximum şi să atace, deoarece 
va crede că a văzut tot ceea ce avem noi şi va dori să ne vină de hac. 
Probabil că va menţine în expectativă crucişătoarele grele, plănuind 
să le folosească atunci când va bombarda Nar Shaddaa. Când vă vor 
angaja în luptă pichetele şi apoi navele uşoare, este absolut important 
ca toţi să vă păstraţi poziția atribuită! De acolo aveţi şansa cea mai 
mare să-i loviți cu putere din flanc, astfel încât să supraîncărcaţi un 
ecran deflector. După aceea voi sau partenerul vostru puteţi cauza 
ceva stricăciuni, după care s-o ştergeţi amândoi! Cei care au torpile 
sau rachete pot realmente să avarieze corvetele vamale uşoare. 

Corellianul se opri şi-i privi prelung şi serios pe cei adunaţi în 
auditoriu. 

„— Amicii mei, de acum situaţia va fi destul de confuză acolo sus, 
cu navele civile, care, prinse la mijloc, vor încerca să fugă de acolo, 
şi cu toate navele noastre uşoare, mai puţin vânătorii, angajate în luptă 
cu imperialii. Nu pierdeţi din vedere nimic din ceea ce se întâmplă! 
Menţineţi-vă poziţia! Fiţi concentrați! Asiguraţi-vă că cineva din 
nava voastră deserveşte comunicatorul, pentru instrucţiuni în cazul 
în care va trebui să vă modificăm poziţiile atribuite. Aţi înţeles? 

— Da, am înţeles! se auziră câteva voci. 

Han adoptă o expresie şocată şi duse mâna pâlnie ia ureche. 

- Alo, îmbătrânesc şi surzesc, sau ce se-ntâmplă? V-am întrebat 
dacă aţi înțeles? 

— Da! AM ÎNŢELES! urlară ei în forţă. 

— Aşa-i mai bine, reveni Mako ia microfon. Bun, atunci să-i dăm 
drumul. Să fiu sincer, prieteni, ne aşteptăm din partea voastră să 
curăţaţi pichetele şi naveie uşoare — vom avea avantajul numeric, iar 
aici suntem pe terenul nostru. Ne aşteptăm să distrugem cel puţin 
jumătate din ele, ceea ce-l va surprinde rău de tot pe amiralul ăla 
imperial. Dar când îşi va reveni din şoc şi nemulţumire... şi va fi 
câştigat ceva mai mult respect pentru noi... 

Mako făcu o pauză dramatică şi în sală se auziră strigăte: 

— Da, da! 

— O să-l învăţăm adevăratul respect! 

— Să fiţi siguri! răcni şi Han, apoi se retrase, lăsându-l pe Mako 
să continue. 

— Nu-mi place să v-o spun, dar acest amiral imperial n-o să rămână 
mult timp cu gura căscată. Nu, ci o să-şi spună „Cum ÎNDRĂZNESC 
una ca asta?!”, apoi va trimite navele grele din clasa Capital. Ne 
putem aştepta la minimum două-trei crucişătoare grele, poate şi unul 
sau două cuirasate, care să le ajute. Navele astea masive vor avea 
deflectoare mai groase şi blindaje, plus tunuri mai multe şi mai mari. 
Să fiu sincer, prieteni, noi n-avem decât o mână de nave care sunt 
măcar capabile să le facă faţă, nu vorbesc de a le avaria. 

O linişte considerabil mai gravă se lăsă peste piloţi şi echipaje. 
Han se temuse că în punctul acela i-ar fi putut pierde, totuşi, spre 
uşurarea Sa, nimeni nu se ridică pentru a pleca. 

— Dar, urmă Mako, acum vine şmecheria. Dacă putem realmente 
avaria măcar una sau două dintre navele grele, imperialii se vor 
retrage aproape sigur, deoarece nu-şi vor putea duce planul de luptă 
la bun sfârşit, iar tactica imperială standard este că dacă nu poţi 
învinge, trebuie să-ţi limitezi pierderile la maximum şi să te retragi. 

— Şi atunci cum îi lovim, Mako? întrebă un om. 

— Asta-i o întrebare bună. Noi am elaborat o strategie despre care 
credem că va reuşi. Ascultaţi cu atenţie, prieteni! Când tipii ăia mari 
vin spre noi, ne vom preface că dăm bir cu fugiţii. Eu voi da semnalul 
pe comunicator să ne retragem între Nar Shaddaa şi Nal Hutta. 
Dar, pe căpăstrul lui Doellin, să nu vă-ntoarceţi cu toţii deodată şi 
s-o ştergeţi în grup în clipa în care atacă crucişătoarele imperiale! 
Nu, trebuie să fim cât mai realişti, altfel imperialii vor intra la 
bănuieli! 

— Şi atunci ce facem? zbieră un bothan glumeţ. Ne-nvârtim 
pe-acolo şi-i invităm la un păhărel? 

Mako îl fulgeră cu privirea. 

— Fii serios, bufonule! Ceea ce vă spunem noi este să vă retrageţi, 
dar s-o faceţi ca şi cum ar fi ideea voastră, nu de parcă aţi urma un 
ordin. Vă-ntoarceţi şi o luaţi la fugă ca o gloată îngrozită — aşa-i 
perfect. Noi dorim ca ei să vă urmărească. V-aţi prins? 

- Da! se auziră răcnete aprobatoare. 

— Hei, continuă glumeţul, o să fie uşor să ne prefacem speriaţi, 
mai ales că o să fim! 

Hohotele de râs reverberară prin auditoriu. 

— Bun, făcu Mako, să trecem mai departe. Cam pe aici — folosi 
indicatorul pentru a arăta un punct apropiat de Nar Shaddaa pe o 
linie dreaptă între satelit şi planeta sa —, îi vor aştepta navele noastre 
mari. Şi avem o surpriză pentru amicii noştri imperiali. 

Se răsuci şi făcu un gest spre culise. 

— Xaverri, vino, te rog. 

Xaverri apăru pe scenă, purtând o salopetă de pilot. Îşi prinsese 
părul negru în codițe, strânse de cap, şi era foarte puţin machiată. 
Han sugerase să poarte costumul de iluzionistă pentru această parte a 
prezentării, dar ea se împotrivise. 

— Nu, Han. Pentru ca ei să aibă încredere în mine şi în ceea ce pot 
face, vreau să par ca una dintre ei. 

- Piloţi şi echipaje... doresc să v-o prezint pe Xaverri! Ea este 
cea care ne va câştiga bătălia. Unii dintre voi o cunosc deja. Pentru 
ceilalţi, vreau să vă spun că este cea mai bună din galaxie în 
specialitatea ei. Iar specialitatea ei sunt efectele speciale. Xaverri? 

Cu un gest grațios din mână, femeia făcu luminile din auditoriu 
să pâlpâie, apoi, fără nici un avertisment, aerul se umplu de fluierici 
kayveni. Iluzia făcea parte din spectacolul ei, dar până şi Han, care 
se aştepta la ceva de felul acela, fu cât pe aici să se ferească atunci 
când una dintre zburătoarele ostile se năpusti direct spre ochii săi. 

Contrabandiştii din sală răcniră şi-şi plecară capetele, apoi când 
Xaverri îi făcu pe fluierici să dispară printr-un al doilea gest al mâinii, 
izbucniră în aplauze spontane. 

Mako îngădui mulţimii să ovaţioneze şi să tropăie în semn de 
apreciere. Xaverri rămase locului, zâmbind senin, dar fără să facă 
obişnuita plecăciune din faţa spectatorilor ei. 

— Xaverri este pricepută, prieteni, zise Mako, iar pentru noi şi 
numai pentru noi îşi va crea capodopera. Când navele imperiale 
mari vor fi aici — indică din nou locul respectiv pe displayul 
holografic —. Xaverri va crea iluzia că o flotă cu adevărat de 
proporţii vine spre imperiali dinspre Nal Hutta. După aceea, când 
navele imperiale vor deschide focul cu bateriile frontale asupra 
acestei flote fantomă, noi îi vom lovi din flanc şi din spate cu tot 
ce avem la dispoziţie! 

Dinspre mulţime se ridicară strigăte de aprobare. 

Când vacarmul se stinse, Han făcu un pas înainte. 

— Pentru ştiinţa voastră, căpitanul Renthal şi navele ei mari vor 
aştepta alături de Mako şi Valul Principal. Căpitane Renthal — se 
întoarse şi întinse mâna spre femeia înaltă şi masivă, cu piele albă şi 

păr cu dungi roşu-aurii tuns scurt, care stătea în primul rând —, 
ridică-te, te rog! 

Contrabandiştii o aplaudară, ceea ce era oarecum surprinzător, 
deoarece unii dintre ei intraseră neîndoios în conflict cu Pumnul lui 
Renthal, ori cu alte nave din flota de pirați. 

— Căpitane Renthal, navele tale mari vor trebui să deschidă drumul 
pentru Y-interceptoarele voastre, ca şi pentru vânătorii şi navele 
noastre de atac. Ţintele tale vor fi oricare dintre micile crucișătoare 
imperiale aflate între forţa noastră şi flancurile navelor din clasa 
Capital. Turbolaserele voastre grele şi torpilele protonice ar trebui 
să le scoată din luptă. Nu putem să atacăm crucişătoarele grele, dacă 
vom fi siliţi să eschivăm mai multe guri de foc care trag simultan 
asupra noastră din direcţii diferite, rosti Mako de fapt pentru 
informarea celor din sală. 

El şi Han trecuseră deja de multe ori în revistă toate etapele 
planului de luptă, alături de Renthal. 

Drea Renthal aprobă din cap. 

— Îmi voi îndeplini rolul, rosti ea cu glas alto limpede şi puternic. 
Am fost angajată să-i opresc pe imperiali să se apropie de Nal Hutta. 
După ce v-am văzut planul de luptă, am fost de acord că aceasta este 
modalitatea cea mai bună prin care o voi putea face. (Se răsuci spre 
contrabandişti.) Puteţi să contaţi pe mine şi pe flota mea că vom 
lupta până la capăt! 

Alte ovaţii. Renthal lovi cu pumnul în aer şi mulţimea explodă 
de-a dreptul. 

— Perfect, spuse Han când hărmălaia mai conteni, vânătorii fără 
rachete sau torpile vor sluji ca escortă. Voi trebuie să ţineţi TIE- 
urile la distanţă pe durata atacului nostru. (Indică după aceea spre 
restul contrabandiştilor.) Ceilalţi vom ataca unul sau două dintre 
crucişătoarele grele. La momentul potrivit, Mako o să vă dea detaliile 
individuale. Va trebui să ne apropiem cât putem de mult de spatele 
lor şi să tragem concentrat asupra motoarelor. Nu faceţi economie — 
loviţi-i cu absolut toată puterea de foc de care dispuneţi! 

Aclamaţiile se ridicară din nou în auditoriu. În mod vădit, aflarea 
faptului că vor fi ajutaţi de efectele speciale ale lui Xaverri şi de o 
flotă bine înarmată de pirați ridicase moralul contrabandiştilor. 

— Încă un lucru, prieteni, zise Mako. Dacă reuşeşte ceea ce 
încercăm aici, ştergeţi-o rapid! Dacă explodează, crucișătoarele acelea 
sunt teribil de periculoase. Nu cred că vreţi să fiţi prinşi de explozie, 
nu? 

— Nu! aprobară ei la unison. 

- Şi..., încheie Mako, dacă nu reuşeşte... (Ridică din umeri.) Ei 
bine, va trebui să-ncercăm din nou. Nu putem să renunțăm pur şi 
simplu şi să plecăm. 

Mulțimea îi ascultă cu atenţie şi în acelaşi timp cu seriozitate 
ultimele cuvinte. 

Han reveni pe podium. 

— Acesta este planul, rosti el. ll vom repeta, până ce vi l-aţi fixat 
perfect. Există întrebări? 


* * * 


Spre uimirea lui Han, Xaverri şi Salla deveniră cele mai bune 
prietene în zilele următoare. El şi Mako erau ocupați cu organizarea 
de exerciții repetate de luptă pentru piloții şi echipajele din escadrila 
defensivă a lui Nar Shaddaa, aşa că nu beneficia de prea mult timp 
ca să ajungă pe la atelierul lui Shug, dar de fiecare dată când trecea 
pe acolo le găsea pe cele două femei lucrând umăr la umăr pentru a 
crea „capodopera” iluzionistei. 

— Solo, îl avertiză Xaverri, trucul va fi bun numai pentru o distra- 
gere de două-trei minute. Imperialii vor vedea navele năpustindu-se 
spre ei şi apropiindu-se foarte mult, iar instrumentele lor vor recepta 
date ce corespund observaţiilor vizuale. Eu intenţionez însă ca navele 
mele să apară foarte aproape, astfel ca reacţia lor să fie de a-şi întoarce 
navele, ca să beneficieze de puterea de foc a bateriilor frontale. În 
felul acesta, vor fi vulnerabile la atacul vostru din flanc. 

Sorbi din cana de stimceai pe care-l pregătise pentru Shug, Salla, 
Chewie, Jarik şi ceilalţi mecanici voluntari care lucrau pentru a 
transforma iluzia lui Xaverri în „realitate”. 

— Dar, urmă ea, navele mele vor fi amenințătoare, fiindcă vor fi 
aproape. După vreo două minute, când imperialii îşi vor da seama 
că nici unul nu a fost lovit de salvele pe care le văd pornind dinspre 
ele, îşi vor da seama că este o înşelătorie. 

Han aprobă din cap. 

— Xaverri, tot ce-ţi putem cere sunt două-trei minute. Îţi vom fi 
realmente recunoscători pentru diversiunea aceea. Am discutat cu Drea 
Renthal, căpitanul piraţilor angajaţi de hutti. Nava ei amiral, Pumnul 
lui Renthal, se va ascunde „înapoia” lui Nar Shaddaa — adică în 
partea emisferei dinspre Nal Hutta — împreună cu restul flotei. Când 
navele din clasa Capital vor ocoli satelitul, se vor întoarce pentru a 
se confrunta cu flota ta falsă, şi atunci ea şi Mako îi vor lovi cu putere. 

Jarik Solo îşi şterse obosit chipul murdar cu o palmă chiar şi mai 
murdară. 

— Han, care-i puterea flotei mercenare? Ne va fi de real ajutor? 

— Da, încuviinţă Han. Pumnul lui Renthal este o corvetă corelliană 
mult modificată şi înarmată până-n dinţi. Are chiar şi lansatoare 
frontale de torpile protonice. Singura problemă este că nu dispune 
de prea multe torpile. Renthal nu-şi poate îngădui să dea greş. 

— Care sunt celelalte nave? se interesă Xaverri. 

— Renthal mai are un cargobot greu, Vise aurii, care a fost transformat 
pentru a transporta navete de vânătoare. Apoi un transportor mediu 
SoroSuub — o navă mare, dar nu prea grozav ecranată. Își va lansa 
navetele de vânătoare Z-95 Headhunter, însă va rămâne în expectativă, 
lăsând Pumnul lui Renthal să poarte atacul. După aceea, Prea târziu 
acum şi Minestra. Prea târziu acum este o navă de patrulare capturată 
de la imperiali. Renthal a înlocuit una dintre turelele laser cu un tun 
ionic, aşa că sperăm că va putea avaria un crucişător greu. Minestra 
este o corvetă uşoară Rendili Stardrive. O navă frumoasă, modificată, 
care deţine torpile de şoc şi tunuri ionice, alături de turelele laser. 

— Mi se pare o flotă bunicică, încuviinţă Xaverri. Desigur, eu de 
abia cunosc diferenţele dintre un tun ionic şi o torpilă de şoc. 

— Când am început primele curse de contrabandă, nici eu nu le 
prea deosebeam, chicoti Salla. Dar când patrulele imperiale încep să 
tragă în tine, te trezeşti că devii cunoscător foarte rapid. 

Cele două femei îşi surâseră. Han continua să fie derutat de viteza 
cu care se împrieteniseră şi, ca să fie cinstit, era niţel gelos. Din 
multe puncte de vedere, Salla şi Xaverri păreau mai apropiate una 
de cealaltă decât fuseseră vreodată faţă de e. Se întrebă dacă discutau 
despre el... Poate că făceau schimb de impresii. 

Gândul acela îl făcu să se învăpăieze la faţă. Din fericire, Jarik se 
dovedi o distragere binevenită. 

— Auzi, Han... putem discuta câteva minute? 

Han înghiţi ultima sorbitură de stimceai şi se sculă. 

— Bineînţeles. Vrei să mergem în biroul lui Shug, ca să fim singuri? 

— Da, încuviinţă tânărul. Dacă încercăm să vorbim aici, este imposibil 
să nu ne lovească cineva cu vreun ridicător antigravitaţional, ori cu 
altceva! 

Atelierul era un furnicar de activitate. Peste tot, contrabandiştii 
îşi puneau la punct navele, în unele cazuri modificându-le pentru a 
încerca să stoarcă un plus de viteză din motoare, sau montau lasere 
cu cuarte ori lansatoare de rachete suplimentare. 

Han şi Jarik trecură pe lângă Călătorul pe Inel al Sallei şi fluturară 
din braţe spre Shug, atunci când acesta îşi ridică vizorul protector, 
ca să se şteargă de transpiraţie. Han se opri, duse palmele pâlnie la 
gură şi strigă către expertul mecanic: 

— Arată bine! Tu şi Salla o să le oferiţi o surpriză tare neplăcută 
imperialilor! 

Atunci când nu o ajutau pe Xaverri să-şi creeze iluzia-capodoperă, 
Salla şi Shug, împreună cu Rik Duel, modificaseră Călătorul pe 
Inel, instalând la pupa o pereche de lansatoare cu torpile de şoc. 
Nava de contrabandă a Sallei era un cargobot uşor CorelliSpace din 
clasa Gymsnor-4 şi, ca practic toate vehiculele ce aparţineau contra- 
bandiştilor, suferise transformări masive. Semăna mai degrabă cu 
un planor sau — dacă doreai să fii răutăcios şi să capeţi un pumn în 
nas de la Salla — cu un mynock. Călătorul pe Inel era o navă rapidă 
şi manevrabilă, iar Salla un pilot excelent. Han se baza mult pe 
capacităţile ei în bătălia care avea să urmeze. 
el de a avaria serios navele imperiale. Bria era o navă micuță şi 
onorabilă, dar nici nu se putea compara din punctul de vedere al 
vitezei cu şoimul Mileniului ori cu Călătorul pe Inel. De asemenea, 
era dotată cu un arsenal mai uşor. 

Când Han şi Jarik ajunseră la biroul lui Shug, fură nevoiţi să îndepăr- 
teze de pe scaune o mulţime de componente unsuroase de echipamente, 
înainte de a se putea aşeza. După ce luară loc confortabil, Han suspină. 

— Mă bucur c-ai vrut să stăm de vorbă, puştiule. Se pare că asta-i 
prima ocazie din ziua de azi când am reuşit să mă aşez. Organizarea 

— Da, aprobă Jarik, şi eu am fost ocupat. Când n-o ajutam pe 
doamna Xaverri, îl ajutam pe Chewie cu Bria sau pe Shug cu Călătorul 
pe Inel. 

— Shug mi-a spus c-o să ajungi un mecanic destul de bun. În 
acelaşi timp, devii un pilot şi tunar onorabil. Voi fi încântat să mă 
însoţeşti ca tunar. Chewie ţinteşte bine, totuşi doi tunari sunt de 
două ori mai buni ca unul singur. 

— Han... asta-i... despre asta doream să discutăm. (Trăsăturile 
tinere şi chipeşe ale lui Jarik erau adumbrite.) Eu... eu n-am mai 
fost niciodată într-o luptă. 

Înghiţi un nod şi continuă: 

— Azi-noapte, am adormit în timp ce curăţam urmele de electrozi 
de pe Bria şi am... am avut un vis. Un ce$mar, mai precis. 

— Da? Despre ce era vorba? 

— Am visat că ne luptam cu imperialii şi... — înghiți iarăşi un nod 
- ...am fost loviți. Eu aveam un TIE în cătare şi am... am paralizat. 
Nu am tras în el. După aceea am văzut raza verde a salvei de laser 
venind drept spre mine, dar nu puteam să fac nimic. Am visat că... 
muream. 

Tânărul se schimonosi la față şi se înfioră. 

— Han... mi-e frică. Nu ştiu dacă am bravura necesară. Dacă o să 
dau greş şi toţi vor muri din cauza mea, aşa cum s-a întâmplat în vis? 

— Jarik, rosti Han, mi-aş face griji în privinţa ta dacă nu ai fi 
speriat. Prima dată când am intrat în luptă, ca pilot de TIE, eram 
atât de îngrozit încât am fost cât pe aici să vomit în cască. Din fericire, 
mă prinsesem deja cu centurile în carlingă şi eram în vid, aşa că 
ştiam că dacă fac aşa ceva o să mă înec şi o să mor. Aşa c-am reuşit 
să mă abţin. După aceea cineva a tras în mine şi, fără măcar să mă 
gândesc la ceea ce fac, m-am pomenit răspunzându-i focului. Antrena- 
mentul mi-a declanşat pur şi simplu... reacţiile instinctive. 

— Serios? Jarik părea ca şi cum n-ar fi ştiut dacă să considere sau 
nu liniştitoare istoria relatată de corellian. Dar, Han... toţi spun că 
tu eşti curajos. Este primul lucru care se spune despre tine... „Este 
curajos!” Nimeni nu mi-a spus vreodată că aş avea curaj. Dacă sunt 
un laş? Cum pot să risc şi să vă decepţionez? 

Han îl privi îndelung şi măsurător. 

— Jarik, te confrunţi cu ceva cu care trebuie să ne confruntăm 
toţi. Aici, pe Nar Shaddaa, noi nu suntem cetăţeni. Trăim în afara 
legii şi asta-i periculos, prin definiţie. Laşii nu rezistă pe Nar Shaddaa, 
sunt mâncaţi de vii. 

— Da, recunoscu Jarik, mă descurc cu un cuţit cu lamă vibratorie, 
ori într-o încăierare cu pumnii goi, dar nu-i acelaşi lucru cu a fi 
vaporizat. Bum! — şi aparţii trecutului. 

— Puştiule, te-am urmărit, şi-ţi pot spune doar că eu cred că ai 
calităţile necesare. De acord, oamenii paralizează câteodată în luptă, 
dar tocmai de aceea Mako şi eu insistăm pentru şedinţe repetate de 
antrenamente, similare bătăliei. 

Ridică din umeri şi continuă: 

— La fel făceam şi când eram de partea imperialilor. Te antrenezi 
şi iar te antrenezi, iar motivul acestor antrenamente permanente este 
tocmai faptul că oricine poate să paralizeze atunci când intră într-o 
luptă adevărată. Până şi veteranii bătăliilor. Dacă însă te antrenezi 
susținut, există posibilitatea însemnată ca, chiar dacă ţi-ar paraliza 


226 2 Pee =s 


creierul, mâinile şi corpul să acționeze instinctiv. Ele vor funcționa 
pe autopilot, executând ceea ce te-ai antrenat în mod repetat să faci, 
în ciuda faptului că mintea ta nu mai le furnizează nici o instrucţiune 
vreme de câteva clipe. 

Însă dacă te-ai antrenat bine şi-ţi cunoşti perfect îndatoririle — şi, 
puştiule, tu-ţi cunoşti îndatoririle, te-am urmărit —, atunci creierul 
va reîncepe să-ţi funcţioneze. Teama nu va dispărea, dar vei putea s-o 
depăşeşti, s-o ocoleşti. Nu te va mai încetini. Vei continua să faci 
ceea ce trebuie să faci. Şi nu vei păţi nimic. 

Jarik îşi umezi buzele. 

— Dar... dacă nu se va-ntâmpla aşa? Poate c-ar trebui să-ţi iei alt 
tunar, Han. Mai bine mor, decât să te las descoperit. 

— Dacă tu vrei asta, aşa voi face, puştiule, însă eu te-aş prefera pe 
tine. Te cunosc şi am lucrat bine împreună. Ne-am antrenat împreună. 
Totuşi, decizia îţi aparţine. Tot ce te rog este să mă anunţi din timp, 
bine? 

Tânărul aprobă din cap. 

— Mulţumesc. O să... mă gândesc... la asta. 

Han se ridică, trecu pe lângă el şi-l bătu pe umăr. 

— Du-te şi culcă-te, puştiule. Cu toţii suntem niţel obosiţi. 

Jarik îi surâse şters. 

— Bine, Han. 

Lando Calrissian detesta să se murdărească, dar începuse să se 
obişnuiască şi cu asta. Pregătirea şoimului Mileniului pentru o luptă 
serioasă era o muncă amănunţită, defel curată, totuşi cineva trebuia 
s-o facă. Cu o săptămână în urmă, Shug îl ajutase să găsească şi să 
monteze o „nouă” turelă de tun la tribordul şoimului, la pupă faţă de 
carlingă şi imediat deasupra rampei de îmbarcare. Mai rămăseseră 
totuşi destule de terminat. Ştia că Han, Chewie şi Salla l-ar fi ajutat, 
dar erau ocupați fie cu pregătirea holoiluziei lui Xaverri, fie cu punerea 
la punct a propriilor lor nave. 

Lando înţelesese că relaţia dintre Xaverri şi Han aparţinea de 
acum trecutului. Utilizând o cheie hidraulică pentru a strânge 
şuruburile de pe şasiul noului laser cu cuarte, jucătorul profesionist 
se trezi gândindu-se la Xaverri. Era cu adevărat o femeie deosebită, 
inteligentă, atrăgătoare, elegant îmbrăcată, cu simţul umorului — toate 
fiind calităţi pe care Lando le considera irezistibile. Se întrebă dacă 
ar fi interesat-o să continue cu el relaţia pe care o avusese cu 

corellianul. În mod evident, era atrasă de bărbaţi aflaţi la limita 
legii, altfel n-ar fi trăit şase luni cu Han. 

Poate că ar trebui să-mi las mustață, gândi Lando. S-ar putea 
să-mi dea un... aer mai... şmecheresc. Colţurile gurii sale se ridicară. 
Poate că Xaverri ar fi fost interesată să-l însoţească, după ce se termina 
episodul acesta. 

Lando se gândise să revină în sistemul Oseon; dorea să încerce 
vreo două planuri de îmbogăţire, pe care le dezvoltase în minte. Şi 
trebuia să-şi şlefuiască talentele la sabacc, deja considerabile. Peste 
vreo şase luni, în Oraşul Norilor de pe Bespin urma să se ţină un 
campionat de sabacc pe mize mari, la care dorea neapărat să participe. 
Pentru înscriere trebuia însă să strângă o sumă considerabilă, iar 
modul cel mai simplu şi mai rapid de a o face era să revină în Oseon. 
Lucrurile erau mai libere pe acolo... 

Şi ar fi fost foarte plăcut, decise el, să călătorească alături de o 
doamnă încântătoare. 

Singura problemă era... oare Xaverri continua să-l mai iubească 
pe Han? şi ce ar fi simţit Han, dacă fosta lui prietenă s-ar fi însoţit cu 
cel mai bun amic al său? 

De fapt, preciză Lando, cel mai bun amic uman al său. Neîndoios, 
Chewbacca era prietenul cel mai bun al lui Han. 

Cufundat în fantezii în care el şi Xaverri câştigau şi cinau în cele 
mai luxoase staţiuni din sistemul Oseon, Lando izbuti să se pocnească 
serios cu cheia hidraulică peste încheieturile degetelor de la cealaltă 
mână. Blestemând, duse palma spre gură, ca să-şi sugă locul lovit, 
apoi abandonă ideea, când văzu cât era de murdar. 

— Stăpâne? rosti Vuffi Raa, ieşind de sub pântecele şoimului. 

Micul droid purta diverse scule în cele cinci braţe cu degete- 
tentacule. Unicul său ochi roşu se fixă asupra lui Lando. 

— Stăpâne, ce s-a întâmplat? 

Încă dorindu-şi să-şi poată suge falanga zdrelită, Lando scrâşni: 

— Vuffi Raa, de câte ori ţi-am spus să nu-mi mai zici „stăpâne”? 

— De cinci sute şaizeci şi două de ori, stăpâne, răspunse prompt 
droidul micuţ. 

— Tocmai mi-am tras una peste degete, morman de fier vechi ce 
eşti, mârâi Lando. N-o să păţesc nimic. Înapoi la muncă! Până diseară, 
trebuie ca șoimul să fie gata de decolare. Mako a anunţat alt exerciţiu 
de antrenament. 

— Foarte bine, zise Vuffi Raa. 

— Auzi, Vuffi Raa, spuse Lando. 

Aflat deja pe spate sub navă, droidul se opri. 

— Da, stăpâne? 

De data aceasta, Lando ignoră apelativul. 

— Eşti sigur că n-o să păţeşti nimic dacă vei pilota şoimul în 
bătălia asta? 

— Stăpâne, îmi va solicita bineînţeles circuitele, deoarece, după 
cum ştii, sunt programat să nu pricinuiesc vreun rău fiinţelor vii — în 
mod deosebit oamenilor. Cu toate acestea, deoarece tu vei fi cel care 
va acţiona armele, cred că voi putea pilota. Cu condiţia de a nu-mi 
cere să lovesc altă navă, pe post de berbec. Atunci nu mă voi putea 
conforma ordinului. 

— Sper că nu va fi cazul de aşa ceva! exclamă Lando. În regulă, 
carcasă de aspirator, înapoi la treabă. 

— Da, stăpâne. 

Han şi Mako nu spuseseră aproape nimănui momentul când 
intenţiona să atace Greelanx. O parte dintre contrabandiştii din 
„Comandamentul Superior” ştiau că ei doi cunoşteau graficul temporal 
al operaţiunii, dar acceptaseră decizia foştilor cadeți imperiali că ar 
fi fost mai bine pentru toţi ceilalţi să nu aibă habar. 

Lando, Shug, Rik Duel şi Jarik... toţi erau conştienţi că în una 
dintre decolările pricinuite de exerciţiile de antrenament aveau să se 
confrunte cu bătălia reală. Ceilalţi nu bănuiau nimic. 

Han şi Mako avuseseră grijă în instruirea echipajelor. Nu doreau 
ca, din cauza prea multelor antrenamente, contrabandiştii să devină 
plictisiţi şi vlăguiţi. Pe de altă parte, ştiau că escadrila lor avea 
nevoie de foarte multe repetiţii. Singura lor şansă de a învinge 
flota imperială era să respecte întrutotul planul de luptă conceput 
de Mako şi Han. 

Contrabandiştii de pe Nar Shaddaa erau toţi indivizi duri şi 
independenţi, care nu erau obişnuiţi să facă parte dintr-un grup mare, 
orchestrat. 

— Este ca şi cum ai încerca să pui laolaltă nişte feline vro, se 
plânse Han, obosit, lui Xaverri. Consideră mereu că ei ştiu mai bine 
şi comentează orice nenorocită de decizie pe care o luăm. Este al 
naibii de obositor! 

— Totuşi ultima dată când aţi exersat adunarea în formaţie, îi 
aminti femeia încercând să-l încurajeze, şi-au ocupat poziţiile într-o 
treime din timpul care le-a trebuit prima dată. 

— Aşa-i, încuviinţă el fără entuziasm şi oftă. Dar îmi scot peri 
albi, iubito. 

Xaverri zâmbi şi se prefăcu că-i inspectează scalpul, tuns încă 
foarte scurt după ce-l vizitase pe amiralul Greelanx. 

— Nu, îl anunţă după un minut, nu văd nici unul. 

Han îi surâse obosit. 

— Atunci înseamnă că-mi ies peri albi pe dinăuntru. 

— Nu-ţi mai face griji, îl bătu ea pe mână. O să trecem cu bine de 
momentul ăsta.. 

— Sper din toată inima. Xaverri, scumpo... 

- Da? 

— Vreau să-ţi mulţumesc fiindcă ai venit să ne ajuţi. Fără tine, 
n-am fi avut nici o şansă. 

Xaverri îi aruncă un zâmbet şmecheresc. 

— N-aş fi ratat aşa ceva pentru nimic în lume. De altfel, a meritat 
simplul fapt că am cunoscut-o pe Salla. 

— Da, încuviinţă precaut bărbatul, am văzut că voi două aţi devenit 
prietene bune. De fapt... despre ce vorbiţi voi, când râdeţi şi lucraţi 
împreună? 

Femeia chicoti. 

— Solo, eşti un vagabond spaţial egoist! Crezi că vorbim despre 
tine, aşa-i? 

Han clătină din cap. 

- Despre mine? Nici vorbă! 

— Ba da, ba da! izbucni ea în râs, văzându-i stânjeneala. Recunoaşte! 

Corellianul refuză cu încăpățânare să admită aşa ceva. În acelaşi 
timp, nu contenea să se întrebe dacă, după ce totul avea să se termine, 
el va mai putea relua relaţia cu Salla din acelaşi punct în care o 
întrerupsese. Îl văzuse pe Lando trăgând cu ochiul la ambele femei 
şi ştia că n-ar fi şovăit să-i facă avansuri Sallei, dacă ar fi considerat 
că aceasta intenţiona să-şi schimbe partenerul. 

Oare Salla ţinea realmente de el? Aşa cum ţinuseră Xaverri şi 
Bria? Nu ştia. Ei doi nu discutaseră vreodată despre asemenea lucruri. 
Se simţiseră agreabil, se distraseră şi lucraseră bine împreună. Han 
bănuia că, datorită unui consens mut, nu vorbiseră niciodată despre 
sentimente intime sau posibilitatea unui viitor laolaltă. 

De fapt, ce simţea el despre Salla? 

Corellianul nu avea o certitudine. În majoritatea timpului era 
prea ocupat ca să acorde vreo atenţie subiectului. Ştia cu certitudine 
că nu era pregătit să calce pe urmele lui Roa... 

Pe când stătea în atelierul lui Shug, Chewie se apropie de el şi-i 
mârâi o aducere aminte. 

— Ah! ridică ochii Han. Şedinţa de informare? Am pierdut noţiunea 
timpului! 

Se grăbi împreună cu wookieeul spre auditoriul din Castelul 
Norocului. Sosise ora altei repetiţii, pentru a se asigura că fiecare 
contrabandist îşi cunoştea rolul în strategia generală. 

Peste două ore, pe când contrabandiştii se revărsau din auditoriu, 
Han îl ajunse din urmă pe Shug, care păşea alături de Salla. Când 
Han ajunse lângă ei, Salla îl prinse de braţ şi i-l strânse, apoi îl sărută 
pe obraz. 

— Ai fost grozav, spuse ea. Eşti întotdeauna grozav, Han. Îţi jur, 
eşti un conducător înnăscut. 

— Cine, eu? rânji corellianul, uşor stingherit. 

— Când este următorul antrenament? se interesă Shug pe când 
mergeau, 

— Nu ştiu, minţi Han. Mako îl va anunţa. Călătorul pe Inel este gata? 
Holoproiectoarele sunt amplasate? Balizele de trafic au fost pregătite? 

- 'Totu-i gata, confirmă Shug. Îţi spun, Han, când se va termina 
totul, dacă n-o să mor, vreau să dorm o săptămână. 

Salla îşi lovi uşor prietenul în braţ. 

— Nu mai vorbi aşa! Aduce ghinion! 

— Ţi-ai găsit tunar dorsal? întrebă Han. 

— Da, Rik s-a oferit voluntar să manipuleze lansatoarele alea de 
rachete. Zice că-i un tunar bun. 

— Are dreptate, spuse Han. Totuşi... nu-l lăsa singur în nava ta, 
nu-i împrumuta bani şi nici nu-i da codurile de securitate de acces la 
nimic care-i valoros pentru tine, ai înţeles? 

— Da, zâmbi femeia, am fost avertizaţi despre el. Are mâncărimi 
de degete chiar şi cu cei asemenea lui, nu? 

— Asta ca să vorbim politicos, preciză Han. V-am zis că avem şi 
nişte veşti bune? 

— Nu, despre ce-i vorba? 

— Mako intenţionase să dirijeze defensiva de la bordul Pumnului 
lui Renthal, dar acum două zile ne-am dat seama că avem baftă. la 
ghiciţi cine a fost atât de preocupat de maternitate, încât a uitat să 
trimită un pilot ca să-i aducă iahtul înapoi pe Nal Hutta? şi ghiciţi 
cine-i persoana ale cărei apeluri spre piloţii ei favoriţi n-au izbutit 
cumva, să-şi atingă ţinta, întrucât comunicațiile între Nal Hutta 
Nar Shaddaa sunt atât de supraîncărcate în ultimele zile? 


GAMBITUL HUTT —.- A A | 


Salla începu să surâdă larg. 

— Vrei să spui că Perla Dragonului se află încă aici? 

— Da. Şi, spre deosebire de nepotul ei, Jabba, Jiliac este foarte 
conştiincioasă în pregătirile pentru posibilitatea unei confruntări 
armate. Are şase Headhunter şi le-am verificat pe toate — sunt în 
stare perfectă. Avem şi piloţi pentru ele, plus un echipaj de tunari 
pentru Mako. Am convins-o pe Blue să piloteze: nava ei este prea 
lentă ca să ne fie de mare folos, iar ea e un pilot prea bun ca să n-o 
folosim. În felul acesta, Mako se poate concentra asupra ecranelor 
lui tactice, urmărind toate acţiunile. 

Shug fluieră încetişor. 

— Jahtul ăla ne va fi de mare ajutor. Nu are un blindaj prea grozav, 
dar armament excelent şi deflectoare bune. 

-Însă dacă va fi lovit, pielea cuiva va împodobi peretele salonului 
lui Jiliac..., reflectă Salla. Totuşi, cred c-ar trebui să ne asumăm 
riscul ăsta. Avem nevoie de tot arsenalul disponibil. 

— Vom trece sub tăcere numele celor care vor fi la bordul Perlei 
Dragonului, zise Han. Iar dacă Mako va fi nevoit să-şi ia o vacanţă 
lungă în Vizuina Contrabandiştilor până-i trece furia lui Jiliac, el 
zice că-i pregătit s-o facă. (Rânji.) Blue i-a promis că-i va face șederea... 
interesantă. 

Shug clătină din cap, iar Salla pufni: 

— Fac prinsoare că i-o va face! 

Îmbrăcat în costumul de zbor presurizat al piloților, Roa stătea 
pe permatonul platformei de asolizare, privind femeia blondă şi 
frumoasă cu ochi înlăcrimaţi din faţa lui. 

- Încetişor, Lwyll, spuse el. Nu-ţi face griji. Voi fi atent. 

— Te rog..., zise ea prinzându-l cu mâinile de antebraţe, te rog, 
întoarce-te la mine, Roa! Viaţa nu va însemna prea mare lucru fără 
tine. 

— Îţi promit că mă voi întoarce, jură bătrânul contrabandist. Lwyll 
este o navă bună. Va avea grijă de mine, aşa cum ai fi avut chiar tu. 
De aceea am botezat-o aşa. 

Se aplecă şi o sărută. 

— În plus, nu-i decât alt exerciţiu de alarmă, iubito. Până acum ai 
venit aici şi m-ai sărutat, luându-ţi rămas bun, de opt ori, şi de fiecare 
dată m-am întors după cel mult o jumătate de oră. Şi de data aceasta 
va fi ta fel. 

Ea încuviinţă din cap, însă o lacrimă îi lunecă pe obraz. 

— Te iubesc, Roa. 

— Şi eu te iubesc, Lwyll. O să mă-ntorc, iubito. Voi merge pe 
drumul cel drept. Şi ne vom căsători. O să vezi! Va fi în regulă. 

- Bine, aprobă femeia iarăşi din cap. Atunci, du-te, nu mai pierde 
vremea. 

— Exact, nu vreau să-ntârzii la exerciţiu! 

Surâzând larg, Roa îşi ridică silueta mătăhăloasă în carlinga lui 
Lwyll, o navetă de cercetare din clasa Redthorn modificată, iute şi 
manevrabilă, dar cu armament uşor, având numai un laser triplu 
frontal. Naveta semăna cu un cilindru terminat printr-un vârf ascuţit 
ca un ac, cu o aripă delta butucănoasă. Aproape la fel de rapidă ca un 
vânător TIE, deţinea însă un atu copleşitor într-o luptă aeriană — era 
echipată cu ecrane deflectoare. 

Roa îşi coborî ochii spre viitoarea soţie, care-i făcea cu mâna de 
pe permaton, şi-i zâmbi, apoi ridică degetul cel mare în sus. 

După aceea îşi verifică instrumentele, îşi fixă centurile şi-şi puse 
casca. Ca să aibă viteză şi putere maximă pentru armament, optase 
pentru a tăia alimentarea cu energie a sistemului biogen. 

Apăsând maneta de admisie, activă jeturile ventrale şi-şi porni 
naveta în sus, tot mai sus şi mai departe. Privi spre sol şi încercă să 
distingă capul blond al lui Lwyll, dar acesta nu se mai zărea în depărtare. 

Roa se îndreptă rapid spre coordonatele unde trebuia să se prezinte. 
Era unul dintre puţinii piloţi căruia nu i se atribuise un partener, 
deoarece misiunea lui era de a se folosi de viteza deosebită a lui Lwyl/ 
pentru a efectua misiuni de recunoaştere a manevrelor flotei imperiale. 
Îi fusese alocată o frecvenţă specială, care-i permitea să-i raporteze 
direct lui Mako. 

Pe măsură ce atmosfera se rarefie în jurul lui şi culoarea cerului 
se preschimbă din albastru-cenuşiu în cobalt şi apoi în negru împestriţat 
cu stele, Roa se relaxă. Dintotdeauna îi plăcuse să zboare, iar Lwyll 
era o minunăţie de pilotat, rapidă şi uşor manevrabilă. 

Trecu pe lângă bordul lui Nar Shaddaa şi în numai câteva minute 
ajunse la coordonatele ce-i fuseseră atribuite. Pe măsură ce se apropia 
de poziţia prevăzută, se pregăti să audă căştile audio înviind cu mesajul 
lui Mako pe care-l auzise de atâtea ori până atunci: „Către toate 
navele — reveniţi la bază! A fost un exerciţiu de alarmă. Toate navele 
să revină la bază după încheierea manevrelor de antrenament...” 

Peste câteva secunde, aşa cum se aştepta, contrabandistul vârstnic 
auzi glasul lui Mako: 

— Atenţie! Atenţie! Către toți derbedeii spaţiali, atenție! A sosit 
momentul! Imperialii au apărut pe ecranele senzorilor noştri. A sosit 
momentul! Acesta nu este un exerciţiu de alarmă. Repet, nu este un 
exerciţiu de alarmă. Acum este de-adevăratelea, băieţi. Pregătiţi-vă 
să intraţi în luptă cu inamicul. 

Ochii lui Roa se holbară. Cum? Nu este un exerciţiu de alarmă? 

Pe măsură ce vocea lui Mako i se stingea în auz, Roa privi, rigid 
de spaimă, navele imperiale ce se iveau din hiperspaţiu. 

P imu lucru pe care amiralul Winstel Greelanx îl văzu când Destinul 
Imperial ieşi din microsaltul prin hiperspaţiu fu o navetă cercetaş, 
care se întorcea cu o sută optzeci de grade şi o lua la goană din faţa 
lui. Amiralul rânji reţinut. Azi mă aştept să văd des imaginea asta... 

Gândul îl deprimă. Avea să fie foarte greu să reuşească să piardă 
în faţa gloatei acesteia dezorganizate. În numele galaxiei, cum avea 
s-o poată face? 

- Domnule amiral, escadra a ieşit din hiperspaţiu, îl informă 
locţiitorul său, comandorul Jelon. 

Rutina intră în acţiune şi Greelanx se pomeni comandând în mod 
automat: 

— Ordonă desfăşurarea escadrei. 

Greelanx ştia ce se întâmpla şi nu se sinchisi să privească. Cele 
şapte nave din clasa Capital se aranjau în formațiunea triunghi 
stipulată de el, cu Destinul în vârful triunghiului. Urmau după aceea 
două crucişătoare grele, Inrerdicrorul şi Lichidarorul, urmate de 
Păstrătorul păcii şi Mândria Senatului. Ultimele două crucişătoare 
grele, Coercitivul şi Inexorabilul, se aflau în ariergardă. Cuirasatele 
îşi lansară vânătorii TIE, care se deplasară şi înconjurară triunghiul. 

Cele două nave de recunoaştere din clasa Carrack, Avanpostul şi 
Vigilenţa, înaintară în faţa escadrei şi-şi lansară vânătorii TIE de 
recunoaştere. Cele şaisprezece nave uşoare, corvete navale din clasa 
Guardian, alcătuiseră deja formaţia lor de tip tor, gata să blocheze 
orice evadare de pe Satelitul Contrabandiştilor. 

Totul se petrecu rapid şi lin, fără hopuri. Greelanx îşi instruise 
bine comandorii în toate amănuntele planului de luptă. 

— Domnule amiral, escadra a fost desfăşurată conform ordinului, 
anunţă Jelon după numai câteva minute. 

- Perfect. Ordonă pornirea în conformitate cu planul. 

— Am înţeles, domnule amiral. 

Escadra înaintă cu vitezele specificate: pichetele avansau spre 
Nar Shaddaa cu viteza flancului, linia de nave uşoare cu viteza de 
croazieră, iar navele grele cu viteza flancului. 

Greelanx privi pe videcranul punţii, apoi verifică scanerele cu 
rază lungă şi văzu că Nar Shaddaa era înconjurat de sute, poate mii 
de bucăţi de epave. Nu avea să-şi poată purta navele Capital prin 
încâlceala aceea, mai ales în cazul în care contrabandiştii opuneau 
rezistență. Când aveau să ajungă în vecinătatea satelitului, trebuia să 
le comande să-şi modifice înaintarea rectilinie, pentru a ocoli pe 
departe sfărâmăturile plutitoare. 

Amiralul stătu cu mâinile la spate, privind punctul minuscul de 
pe displayul tactic „repetor” ce reprezenta nava micuță şi speriată pe 
care o zărise la ieşirea din hiperspaţiu. Când nava cercetaş se apropie 
de epavele ce pluteau în derivă, alte două nave mici, probabil 
cargoboturi, i se alăturară în goana îngrozită. 

Greelanx oftă. Planul său de luptă aprecia ca întreaga bătălie să se 
încheie în mai puţin de cincisprezece minute. Ar fi fost bine să nu mai 
piardă timpul, ci să se gândească în ce fel avea să reuşească să piardă. 

Pentru primul minut, sau cam aşa, Roa izbutise doar să nu se 
panicheze ca să se refugieze în hiperspaţiu. Vederea escadrei imperiale 
apărând din hiperspaţiu îl zguduise puternic. Chiar dacă ştiuse în 
mod raţional că flota imperială va conţine zeci de nave, dintre care 
unele atât de mari încât aveau să depăşească cu foarte mult orice 
navă în care zburase el vreodată, tot nu fusese pregătit pentru ciocnirea 
aproape directă cu ele. 

Aproape fără să ştie ce făcuse, Roa se pomenise virând şi revenind 
spre Nar Shaddaa cu viteză maximă. Se silise să inspire adânc de 
câteva ori şi să-şi alunge spaima. Pe măsură ce Lwyll se îndepărta, 
exerciţiile de antrenament îi reveniră treptat în minte. Să raportez... 
Trebuie să raportez contactul. Eşti cercetaş, ai uitat? 

Îşi activă comunicatorul pe frecvenţa specială codificată pe care 
o stabiliseră. 

— Centrala Defensivă, aici Lwyll. Răspunde Centrala. 

— Te auzim, Lwyll, se auzi în cască glasul lui Mako. I-ai zărit? 

— Afirmativ, Centrala. (Roa îşi verifică senzorii şi displayul tactic 
posterior.) S-au desfăşurat şi avansează. 

— Perfect, nu uita că asta-i ceea ce dorim. Continuă să-i atragi. 
Redu puţin viteza, dacă o poţi face fără să-ţi trădezi intenţiile. Voi 
trimite Interludiul elegant şi Călătorul stelar ca să te ajute să atragi 
cel puţin unul dintre pichete acolo unde dorim să ajungă. 

— Am înţeles, Centrala. 

Roa încetini puţin, străduindu-se s-o facă gradat. Fu surprins de 
rapiditatea cu care se apropiau navele de clasa Carrack. Sunt al naibii 
de rapide! gândi el. Era mulţumit că Mako trimisese cele două nave 
ca să-l ajute. Amândouă erau iuți, iar Danith Jalay şi Renna Stergo 
erau căpitani experimentați. 

Inspiră adânc. Teama continua să dăinuie acolo, undeva în adânc, 
dar de acum nu-i mai ameninţa procesele de gândire. 

Aşezându-se mai bine în scaun, Roa se concentră asupra misiunii 
imediate. 

Pe puntea Perlei Dragonului, Mako Spince privea afişajele 
senzorilor şi tactice, de abia cutezând să clipească. Perla era prea 
mare ca să se poată ascunde realmente printre epavele şi sfărâmăturile 
plutitoare, aşa cum o puteau face unele dintre navele mici, dar îi 
comandase lui Blue s-o poziţioneze astfel încât navele din clasa 
Carrack să n-o poată observa până ce imperialii nu ajungeau unde 
doreau ei. 

Mako văzu că Avanpostul, una dintre navele din clasa Carrack, 
îşi modificase cursul pentru a se apropia de cealaltă emisferă a lui 
Nar Shaddaa, în timp ce Vigilenţa continua spre locul ambuscadei. 
Era logic, deoarece Greelanx nu putea şti unde anume aveau să 
intre în luptă contrabandiştii. După ce atacul lor avea să se 
declanşeze, probabil că Avanpostul avea să aştepte pur şi simplu 
aici, în loc să intre în luptă, gata de intervenţie şi, posibil, gata să 
se ocupe de orice contrabandişti care ar fi încercat să scape de 
asaltul imperial. 

Cealaltă navă din clasa Carrack, al cărui ID emis o identifica 
drept Vigilenţa, continua să avanseze spre locaţia lui Mako. 

Aproape c-a ajuns, gândi contrabandistul ştergându-şi de pantaloni 
palmele asudate. Aproape... 

Faln Iniro era corellian, iar prietenii lui îi spuneau adesea că era 
pripit şi năvalnic. Iniro replica la această critică, explicând că rapidi- 
tatea sa în a acţiona era de obicei o virtute, oferindu-i frecvent startul 
prompt pentru afacerea cea mai convenabilă, marfa cea mai de calitate, 
mâna cea mai bună de sabacc. 

Aflat acum la bordul cargobotului său uşor din clasa YT-1210, 
botezat 7a-o!, Iniro era iritat de aşteptare. La naiba, se gândea, ce 
se-ntâmplă? 

Era frustrant să fie nevoit să se ascundă aici, în umbra unui 
cargobot avariat, fixat de flancul său printr-o gheară magnetică. Iniro 
îşi verifică iarăşi instrumentele, însă de data aceasta ceva îi atrase 
atenţia. Ceva cu adevărat mare avansa spre ei. Se apropiase mult, 
realmente mult. 

Trebuie să fie unul dintre ei, gândi Iniro. Pentru o clipă, regretă 
că nu-şi instalase senzori noi, moderni, cu capacitate de identificare 
superioară. 

— Gadaf, se adresă el tunarului său rodian, am detectat ceva pe 
senzori. Fii gata să deschizi focul. 

— În regulă, căpitane, încuviinţă rodianul. Sunt cu ochii-n patru. 

Unii dintre ceilalţi contrabandişti comentaseră că /a-o! nu avea 
suficient armament ca să atace o navă imperială, dar Falan Iniro era 
convins că talentul său de pilot — care era remarcabil — va compensa 
din plin faptul că avea un singur laser, montat într-o turelă în partea 
de sus a navei. 

— Îmi pare rău doar că..., se auzi vocea rodianului încărcată de 
regrete. 

— Ce-ţi pare rău? 

-Că n-am avut timp să calibrăm cătarea laserului, şefule. Trebuie 
să compensez întruna, fiindcă trage mult spre dreapta. 

Iniro nu manifestă deloc simpatie pentru el. 

— Asta-i simplu de compensat, Gadaf. Eu nimeresc mereu cu 
laserul ăla. 

— Ştiu, şefule, încuviinţă rodianul. Nici eu nu mă descurc chiar 
Tău. 

— Mda... 

Iritat, Iniro se foi. Când naiba o să primim blestematrele alea de 
ordine? 

Conform senzorilor lui, forma cea mare şi necunoscută — indiferent 
ce ar fi fost ea — aproape că depăşise pe Ja-o!?. 

Haide odată, haide! Ce mai... 

Trupul lui Iniro se încordă, auzind un glas în căşti. Era vocea lui 
Mako Spince, distorsionată de depărtare şi de nenumăratele sfarâmături 
dintre ei, totuşi lesne de recunoscut. 

— Primul Val, aici Centrala Defensivă. Pregătiţi-vă să... 

Iniro chiui şi-şi dădu apoi seama că nu auzise ultimul cuvânt. 
„Atacaţi”, nu-i aşa? Era aproape sigur de asta. 

Pentru o clipă se gândi să activeze comunicatorul şi să ceară 
Centralei să repete, dar n-o făcu. Ceilalţi ar fi râs de el şi ar fi rămas 
în urmă, în timp ce ei atacau! 

- Îi dăm drumul! răcni el şi dezactivă ancora magnetică. 

Coborând dinapoia epavei avariate care fusese ascunzătoarea sa, 
Iniro văzu că era însoţit de alte două nave. Numai două? Pe toate 
creaturile Xendorului, unde erau celelalte? 

Iniro nu avu timp să cadă pe gânduri, fiindcă aproape imediat se 
pomeni ţinta atacului unui vânător TIE. 

O salvă îi lovi deflectorul frontal. Iniro compensă şi simţi nava 
vibrând, când Gadaf trase în TIE. Rodianul rată clar, nimerind prea 
mult în stânga. 

Idiotul a compensat prea mult! gândi Iniro. Execută cu a-o! un 
viraj larg, apelând pentru motoare toată energia de care dispunea. 

- Rade-l, Gadaf! zbieră el. 

O salvă roşie ţâşni, ratând de puţin TIE-ul care vira şi efectua un 
tonou. 

Iniro înjură şi porni în urmărire. Nu era deloc uşor printre nume- 
roasele resturi spaţiale. Trebuia întruna să-şi răsucească nava pe o 
parte sau să recurgă la alte manevre, chiar mai drastice, pentru a 
evita ciocnirile. 

— Se apropie... cale pentru foc direct! urlă Iniro. Fii... gata! 

Aşa cum promisese, în clipa următoare vânătorul TIE şi Ja-o! se 
aflau în linie dreaptă, fără nici un obstacol între ei. Un alt fascicul 
roşu sfredeli vidul şi de data aceasta se înfipse în TIE-ul de recunoaş- 
tere, drept în centru! 

Pentru o clipă, explozia înflori galbenă, apoi albă, dilatându-se 
întruna. 

După aceea TIE-ul dispăru şi se zăriră numai scântei de resturi în 
flăcări şi cenuşă plutind prin spaţiu. 

Înainte însă ca Iniro să-şi poată sărbători victoria, ochii îi fură 
atraşi de displayul tactic. Forma cea mare se apropia de el! Peste o 
secundă, avea să fie chiar deasupra lui! 

Căpitanul Iniro se smuci disperat în scaunul de pilot, lovind 
comenzile şi străduindu-se deznădăjduit să scape, căutând să vadă 
duşmanul. Reuşi să-l întrezărească doar cu coada ochiului. Pe toate 
creaturile Xendorului, este atât de... 

Falan Îniro nu mai avu timp să-şi încheie gândul. Turbolaserele 
grele ale crucişătorului uşor din clasa Carrack scăldară micuțul cargobot 
într-o revărsare de foc verde, distrugând complet pe /a-o!? în mai 
puţin timp decât ar fi avut nevoie un om ca să clipească din ochi. 

Peste alte zece secunde, nu mai rămăsese nici măcar praful spaţial. 

La câteva secunde după ce o urmase pe Ja-o! a lui Falan Iniro, 
ieşind din ascunzătoare, Niev Jaub ştiu că făcuse o greşeală teribilă. 
Micul sullustan îşi pilota cargobotul uşor (modificat, bineînţeles), 
botezat Bnef Nile, iar când o văzuse pe a-o! ţâşnind din adăpostul 
ei, crezuse că nu auzise bine ordinul lui Mako şi o urmase. Imediat 
ce ieşise în câmp „deschis”, constatase că îi însoțea doar o singură 
altă navă. In mod evident, atacul nu fusese încă declanşat, iar ei 
porniseră prea devreme. 

Pentru un moment, Jaub se gândi să încerce să vireze şi să se 
ascundă din nou, dar era prea târziu. O salvă verde dinspre un vânător 
TIE apropiat fu cât pe aici să-i pârlească favoriţii. Jaub îşi trimise 
micul cargobot (care semăna destul de mult cu una dintre reptilele 
cu cochilii de pe planeta sa natală) într-un derapaj disperat spre 
dreapta, într-o manevră de evitare. 

Spre deosebire de majoritatea apărătorilor lui Nar Shaddaa, Jaub 
era un negustor onest, care făcea întâmplător afaceri pe Satelitul 
Contrabandiştilor, livrând alimente exotice la hotelurile-cazinouri 
cândva elegante. Pe Nar Shaddaa exista o enclavă sullustană de 
dimensiuni considerabile şi el avea acolo prieteni şi rude, aşa că, 
atunci când Mako lansase apelul pentru ajutor, se gândise că 
responsabilitatea sa ar fi fost să răspundă. Nu-şi putea lăsa amicii şi 
neamurile să fie răniţi, fără să încerce să-i ajute! 

Şi acum ce fac? se întrebă el, trăgând spre un TIE. Nu mă por 
compara cu piloţii ăştia! În viața mea n-am mai tras în nimeni, 
decât în ţintele de antrenament! 

De acum însă nu mai putea să bată în retragere. Crucişătorul uşor 
din clasa Carrack intrase în luptă. Ochii mari ai lui Jaub se holbară şi 
mai mult atunci când o văzu pe 7a-o/ străpunsă de o rafală de foc de 
turbolaser. 


Simţind că i se face rău, privi cum nava corelliană fu vaporizată. 

Dacă Jaub ar fi crezut că ar fi putut să întreacă în viteză oricare 
dintre navele acelea, poate că ar fi încercat s-o facă. El însă ştia prea 
bine adevărul. Se gândi că tot ce putea încerca era să rămână în viaţă 
şi, poate, să reuşească o lovitură norocoasă. Mako ar fi trebuit să 
ordone adevăratul atac dintr-o clipă în alta! 

Jaub făcu alt viraj, când un TIE se năpusti pe lângă el, aparent 
din senin. Manevra de evitare îl aduse în raza de foc a turbolaserelor 
navei din clasa Carrack. Pilotul sullustan chiţăi pur şi simplu 
terorizat, când marginea valului verde trecu pe lângă el fără să-l 
atingă. 

N-am ypăţit nimic, nu m-a atins, nu m-a atins, nu m-a... oh, zeilor... 
m-a atins..., gândi sullustanul. 

Indicatorii săi energetici coborau. Rafala de abia îl ştersese, dar 
probabil că-i distrusese deflectoarele pupa şi-i avariase motoarele. 
BnefNile continua să avanseze doar în virtutea inerţiei, însă motoarele 
nu-i mai răspundeau la comenzi. 

Jaub îşi testă jeturile de manevrare şi constată că funcționau. Nu 
putea nici să frâneze, nici să accelereze, dar putea vira. 

Privi în jur şi văzu două TIE-uri care i se apropiau din spate. 
Peste câteva secunde aveau să-l ajungă şi să-l transforme în atomi. 

În mod evident, nava din clasa Carrack era mulţumită că nu trebuia 
să-şi irosească turbolaserele grele pe un cargobot micuţ şi avariat. 
Uriaşa navă imperială se deplasa senină, paralel cursului de zbor al 
lui Jaub şi niţel înapoia sa. 

Secunde... mai am la dispoziție doar câteva secunde. Trebuie să 
le fructific la maximum, gândi Jaub. Nu se considera un individ 
deosebit de curajos, dar se ştia că sullustanii erau o rasă practică. 

Folosindu-se cu brutalitate de jeturile de manevrare, Jaub îşi 
trimise nava într-un tonou, aducând-o în mod deliberat într-o rotaţie 
scăpată de sub control. Stelele şi resturile spaţiale se rotiră ameţitor 
pe videcran, ridicându-i stomacul spre gură. 

— Bnef nlle, toată lumea! răcni el, repezindu-se spre flancul navei 
din clasa Carrack. 

În sullustană, „bnef nlle” însemna „mult noroc”. 

La început, Jaub crezu că n-avea să reuşească, că nava din clasa 
Carrack se deplasa prea rapid, dar apoi avu la dispoziţie o ultimă 
secundă pentru a-şi da seama că, într-adevăr, se va izbi în deflectoarele 
babord ale covertei. 

Bucuria îl umplu, apoi totul fu numai foc... 

- Fir-ar ai naibii de proşti idioţi! De ce nu mi-au aşteptat ordinele? 
răcni Mako privindu-şi ecranul tactic. 

De ce au pornit mai devreme? 

Poate că-l înţeleseseră greşit. El spusese „Pregătiţi-vă să evitaţi” 
şi nici nu terminase de vorbit, când cele trei cargoboturi impetuoase 
ieşiseră de la adăpost. Mako se holbase la ecran, înțurând monoton 
în multe graiuri, şi privise cum două dintre navele neascultătoare 
fuseseră transformate în vapori. 

Cel puţin al doilea pilot, indiferent cine ar fi fost el, făcuse ca 
distrugerea lui să aibă o valoare. Până şi idiotul care pornise toată 
catastrofa nimicise un TIE de recunoaştere. 

Acum a treia navă gonea direct spre el, urmărită înverşunat de un 
TIE. 

— Grozav! urlă Mako. Condu-i exact spre ascunzătoarea noastră! 
Dac-o să mai supravieţuieşti, o să te caut personal ca să te strangulez! 

— Poate c-o să ţină, dacă noi nu întreprindem nimic, comentă 
Blue încordată. 

— Ar trebui să-l las pe tâmpit să plătească pentru greşeala lui, 
mârâi Mako. 

O ultimă verificare a ecranelor tactice îl convinse însă că nava 
din clasa Carrack intrase destul de mult în centura de sfărâmături ca 
să nu se poată întoarce rapid şi să iasă din raza de acţiune. Destul de 
aproape, gândi el. 

— Bine, se adresă lui Blue şi echipei de tunari, haideţi să-i salvăm 
pielea mizerabilă! 

Îşi activă comunicatorul şi rosti: 

— În regulă, începeţi atacul! Primul Val, atacați acum — băieţi şi 
fete! Radeţi TIE-urile şi treceţi spre clasa Carrack. Pregătiţi-vă să-mi 
acoperiţi spatele! O să-l frigem pe nemernicul ăla! 

Blue scoase Perla Dragonului din ascunzătoare, iar cargobotul 
care fugea îi zări şi viră spre ei, aidoma unui copil care aleargă pentru 
a se ascunde înapoia fustei mamei. Blue emise un ordin scurt spre 
echipa de tunari şi cele şase turbolasere puternice ale iahtului hutt 
trimiseră fascicule verzi de distrugere pentru a nimici vânătorul TIE. 

Naveta inamică explodă spectaculos. 

— Muniţie irosită aiurea, mârâi Mako. Navele astea idioate n-au 
nici măcar ecrane deflectoare. 

De acum Perla avansa spre nava din clasa Carrack, care abia în 
acest moment îşi dădu seama că era provocată la luptă. 


— Blue, răcni Mako, lansează-i pe Headhunter! 

— Am făcut-o deja de două minute! răspunse femeia tot strigând. 
Nu mă mai învăţa ce trebuie să fac! 

Vigilenţa viră spre iaht şi cele două nave se angajară în luptă. 

În înfruntarea aceea, clasa Carrack deţinea desigur avantajul. Avea 
un blindaj mai greu decât iahtul, era mai bine ecranată şi dispunea 
de mai multe arme. În plus, era mai iute, deşi nu cu mult. 

Cu toate acestea, echipajul lui Mako avea două avantaje majore 
faţă de Vigilenţa. Spre deosebire de pilotul navei din clasa Carrack, 
Blue era obişnuită să manevreze prin norul de sfărâmături de pe 
orbita lui Nar Shaddaa, iar în al doilea rând iahtul hutt era mai mic 
şi astfel mult mai agil. 

Blue exploată avantajele acelea pe cât putea mai bine, apropiindu-se 
rapid pentru a trage, apoi punând la încercare şi ultimul nit al navei 
în încercarea de a scăpa de salvele de răspuns. 

După ce fu azvârlit pe podea, atunci când gravitația artificială 
se întrerupse pentru o secundă în urma unei lovituri directe, Mako 
se prinse cu centurile de scaun. Din centrul său de comandă, vedea 
rafale colorate reflectate din videcran de fasciculele laser şi turbo- 
laser care erau deviate de ecranele deflectoare, dar n-o zărea pe 
Vigilenţa. 

Fusese îngrijorat că nava inamică ar putea fi unul dintre modelele 
noi şi îmbunătăţite, care erau echipate cu raze de tractare, dar se 
părea că nu era cazul. 

lahtul hutt se cutremură o dată, apoi încă o dată sub lovituri şi 
Blue anunţă încordat: 

— Pierdem deflectorul tribord. Încă o lovitură acolo şi... 

BUM! 

Perla se clătină îngrozitor, ca un animal rănit târât de ghearele 
unui prădător. Blue înjură violent. 

— Foc! Loviţi-i din nou! 

Iahtul lui Jiliac vibră, când turbolaserele traseră din nou, şi din 
nou. 

Mako suferea că nu se poate scula pentru a vedea cu ochii săi ce 
se întâmpla, însă nava se legăna atât de violent, încât ar fi fost 
periculos. Asta i-ar fi mai trebuit — să-şi rupă vreo mână... sau gâtul. 

BUM-BUM! 

— La naiba! făcu Blue. Am pierdut trei socluri de turbolasere. 

BUM! 

- Ba chiar patru. 

- Blue, urlă Mako peste vuietul următoarei salve, ce se-ntâmplă 
acolo? I-am lovit măcar o dată? 

- Mda, mormăi ea. I-am lovit. Foc, băieţi! Din nou! 

Fără să mai poată rezista suspansului, Mako îşi desfăcu centurile 
şi porni legănându-se peste podeaua mişcătoare, pentru a vedea ce se 
întâmpla. 

- Deflectoarele lui babord sunt slăbite, îl anunţă Blue, iar noi 
le-am pierdut pe cele de la tribord. 

Manevră iahtul hutt, astfel ca ecranele prova relativ intacte să fie 
îndreptate spre Vigilenţa. 

— Motoarele sunt lente, comentă Mako simțind cum nava se căznea 
să se mişte. 

— Nu-mi mai aminti, se răsti Blue. 

Perla trase iarăşi, şi iarăşi, şi... 

Mako emise un răcnet de încântare, văzând cum pe flancul blindat 
al navei din clasa Carrack apare o urmă adâncă de arsură, în loc ca 
salvele de turbolaser să fie respinse de un deflector. 

— Deflectoarele babord sunt distruse! 

- La fel ca ale noastre de la tribord, pufni Blue. 

- Da, fetiţă, dar acum l-am prins! Abandonează lupta! 

Mako reveni grăbit la consola sa de comunicaţii. 

— Atenţie, atenţie! Prea târziu acum! Minestra! Aici Centrala 
Defensivă! Răspundeţi! 

Se adresa celor două nave de mercenari cărora ştia că le 
fuseseră alocate aceste coordonate. Prea târziu acum era o navă 
de patrulare imperială capturată şi modificată, iar Minestra era 
o corvetă uşoară imperială capturată. Ambele nave afişau acum 
însemnele „ghearei înflăcărate”, care le desemna ca aparţinând 
piraţilor. 

— Aici Minestra, te auzim Mako, rosti o voce. 

— Prea târziu acum, recepţie. 

— Atenţie, băieţi, veşti bune! Tocmai am distrus deflectoarele babord 
ale Vigilenţei! 

— Am pornit deja să-i venim de hac, se auzi glasul căpitanului 
Minestrei. Mako, am văzut ce aţi încasat. Ar fi mai bine s-o ştergeţi 
de aici până nu apar alţi imperiali. 

- Nu avem nimic împotrivă, încuviinţă Blue şi Perla Dragonului 
se îndepărtă cu încetineală dureroasă. 

Mako îşi privi senzorii de diagnoză şi blestemă. Nu mai există 
deflecioare tribord, motoarele subluminice sunt avariate, fuzelajul 

este afectat şi ne depresurizăm. Jiliac va fi al naibii de nemulțumită 
de asta... 

Cele două nave ale piraţilor sosiseră de acum şi, împreună cu 
cargoboturile, înconjurau Vigilența avariată, aidoma animalelor de 
pradă în jurul unei prăzi rănite. Mako văzu cum nava din clasa Carrack 
încasă lovitură după lovitură, până ce, finalmente, blindajul nu mai 
putu rezista şi o gaură imensă se deschise în flancul babord. 
Contrabandiştii îi ţintiră motoarele, apoi puntea, şi în câteva minute 
Vigilenţa plutea neajutorată prin spaţiu. Capsule de salvare se lansară 
din ea, pe măsură ce o parte din echipaj începu abandonul navei. 

Mako rânji cu toată gura. 

— V-aţi descurcat excelent, băieţi! Bun, nava mea a încheiat 
socotelile, cel puţin până putem face o evaluare a avariilor, aşa că 
pornesc spre Punctul Amăgirii înainte de termen. Voi continuaţi. 
Navele uşoare trebuie să sosească dintr-o clipă în alta! 


x XX 


Amiralul Greelanx se holbă la comandorul Jelon, luat prin 
surprindere de raportul subordonatului său. 

— Vigilenţa e scoasă din luptă? Căpitanul Eldon a murit? 

— Da, domnule amiral. Regret că trebuie să v-o spun. 

— Ce s-a întâmplat cu TIE-urile lui? 

- Toate au fost distruse, domnule amiral. 

Greelanx era prea disciplinat ca să înjure cu glas tare, însă o făcu 
în gând. 

— Ordonă viteză maximă pentru navele uşoare. Să fie însoţite de 
două escadrile de TIE-uri. Anunţă-i că pot angaja inamicul în luptă 
după voie. 

— Am înţeles, domnule amiral! 

Pentru o clipă Greelanx se gândi să aducă în luptă Avanpostul, 
cealaltă navă din clasa Carrack, apoi se răzgândi. Avanpostul putea 
fi necesar mai târziu, pentru curățirea terenului. Nu dorea să-şi rişte 
singura navă de recunoaştere care-i mai rămăsese. 

O să le arătăm noi nenorociţilor ăştia de criminali, gândi el furios, 
uitând complet pentru moment că ar fi trebuit să piardă bătălia. 


x k k 
Căpitanul Soontir Fel privi micuța siluetă holografică a amiralului 
Greelanx, care părea cocoțată pe consola de comunicaţii a Mândriei 
Senatului, şi avu senzaţia că cineva îl lovise cu pumnul în plex. 

- Eldon este mort? 

Greelanx încuviinţă scurt din cap. 

— Din păcate, da. 

— Am înţeles, domnule amiral. Îmi permiteţi să raportez? 

— Dă-i drumul, făcu Greelanx cu un glas lipsit de orice căldură. 

— Poate că ar trebuie să-i privim cu ceva mai multă... seriozitate 
pe aceşti contrabandişti, domnule amiral. Se pare că sunt capabili să 
organizeze un atac coordonat, spre deosebire de simple atacuri aleatorii. 

— Observaţia ta a fost înregistrată, Fel. Greelanx, terminat! 

Mica siluetă holografică dispăru brusc. 

Soontir Fel rămase, o clipă, cu capul plecat. Căpitanul Darv Eldon 
îi fusese coleg de clasă în Academie. Timp de aproape zece ani, 
fuseseră prieteni apropiaţi. Moartea lui era ca o rană produsă de un 
cuţit cu lamă vibratorie. 

Înghiţi un nod, apoi îşi îndreptă umerii. Avea timp să jelească 
mai târziu. Deocamdată, misiunea lui era de a ucide cât mai mulţi 
contrabandişti. 


La început, Han Solo constată că-i venea teribil de greu să tragă 
în vânătorii TIE, în loc să-i piloteze. Imediat ce Mako ordonase 
atacul Primului Val, Han, cu Chewie şi Jarik aflaţi în turelele de 
tunuri montate pe aripile Briei, porniseră şi angajaseră lupta cu câteva 
TIE-uri. Han distrusese doi vânători şi acum gonea prin inelul de 
sfărâmături, căutând alţii. 

Bria avea un deflector posterior slăbit, ceea ce-i punea motoarele 
în pericol în eventualitatea în care ar fi fost lovită puternic în zona 
respectivă, dar altfel nu păţise nimic, în mare parte graţie talentului 
de pilot al lui Han. 

Han era unul dintre puţinii contrabandişti care zburau fără 
partener. Mako dorise ca el să fie liber, pentru a supraveghea flota şi 
a merge acolo unde era nevoie de susţinere, fără a fi împiedicat de 
existenţa unei nave pereche. Han îşi dăduse seama că decizia fostului 
său coleg însemna recunoaşterea capacităţilor sale de pilotaj şi se 
simţise extrem de încântat. 

Privi spre turela de pe aripa stângă a Briei şi-l văzu pe Jarik în 
scaunul pivotant, cu casca pe cap. Deocamdată, puştiul nu se descurcase 
bine. Fusese excesiv de surescitat, nervos şi izbutise să rateze tot ceea 
ce ţintise. Han începuse să-şi spună că n-ar fi trebuit să-l încurajeze 
să-l însoţească. 

Chewbacca făcuse o treabă incomparabil mai bună, lovind un 
TIE şi trimiţându-l neajutorat în derivă. Peste câteva secunde, 
vânătorul se izbise de o epavă şi explodase. 

Han însuşi distrusese alt TIE cu laserele gemene de la prova. 

Glasul lui Mako îi răsună în căşti. 

— Atenţie! Navele uşoare sosesc şi atacă după voie! Toată lumea 
să fie cu ochii-n patru! 

Corellianul tocmai decisese să plece în căutarea uneia dintre navele 
uşoare, când pe neaşteptate un vânător TIE se năpusti spre ei, trăgând 
din lasere. 

— Chewie, Jarik! răcni pilotul. Atenţie! 

În mod reflex, eschivă salvele şi trase cu tunurile prova. 

Rată clar şi înjură sonor. 

Alt TIE se repezea spre ei, dorind să prindă Bria în foc încrucişat. 
Han trase către el, în timp ce vira şi-l văzu clătinându-se. Îl nimerise! 

Celălalt TIE reveni; de data aceasta, Chewbacca îl avea în cătare 
Şi trase, trase... 

Urletul neaşteptat de furie şi frustrare al wookieeului aproape că-l 
asurzi pe Han. A fost lovit! fu primul lui gând şi răsuflarea i se opri 
în gât, dar când privi în dreapta îl văzu pe Chewie, legănându-se în 
sus şi în Jos în scaunul pivotant, urlând, blestemând şi fluturându-şi 
braţele lungi şi îmblănite, evident mânios... însă teafăr. 

Ce l-a apucat? se întrebă Han, apoi se uită mai atent şi văzu ce se 
întâmplase. 

Chewie strângea în labe manşa de comandă a tunului, din care 
atârnau sârme. În entuziasmul său de a nimeri TIE-ul, wookieeul uitase 
să-şi cenzureze forţa uriaşă şi smulsese manşa din soclul tunului! 

Acum fu rândul lui Han să blesteme. 

— Chewie, lăţos mare şi tâmpit! Uite ce-ai făcut! 

Chewbacca scrâşni în căşti, anunţându-l pe Han că ştia prea bine 
ce făcuse. Pilotul nu-şi mai auzise niciodată prietenul folosind un 
asemenea limbaj. 

Bum! O salvă dinspre TIE lovise deflectorul din mijlocul Briei. 

Hei, Solo! Concentrează-te asupra pilotării, altfel ai mierlit-o! 
Han scutură din cap şi-şi dădu seama că de acum înainte va fi nevoit 
să se considere paralizat pe partea dreaptă şi s-o protejeze cât putea 
mai bine. 

— Jarik, rosti el în laringofon, fii atent, puştiule! Chewie a rupt 
manşa de comandă a nenorocitului de tun din turela dreaptă! Rămâne 
acum în grija ta să loveşti TIE-urile! 

Glasul lui Jarik se auzi slab şi tremurat. 
— M-m-m-m... eu? 
— Da, tu! Acum, fii cu ochii-n patru! Se apropie din nou! 


XX 


Jarik se ghemui în scaunul pivotant din turela stângă, încremenit 
de teroare. Cel mai groaznic coşmar al meu se transformă în realitate! 
Din cauza mea, vom muri toți! 

Se sili să se îndrepte şi roti scaunul, căutând TIE-ul. Grila de 
ţintire atârna în faţa lui. Va fi oare capabil să ochească ceva? Nu ştia. 
Până atunci, ratase în mod jalnic. 

Unde este, unde este... 

Brusc, îl văzu. Cobora de deasupra într-un luping care avea să-i 
îngăduie să se întoarcă brusc şi apoi să tragă spre prova Briei. 

N-o pot face... dacă n-o s-o pot face? urlă mintea lui Jarik, dar, 
cumva, mâinile sale acţionară, iar apoi trupul le urmă, pivotând o 
dată cu scaunul. Avea în faţă grila de ţintire, acolo era TIE-ul şi 
brusc... cele două imagini se contopiră. 

Fără să acţioneze în urma unui act de voinţă conştientă, degetul 
mare al lui Jarik apăsă butonul de declanşare a focului. 

O rază roşie ţâşni, lovind TIE-ul în mijlocul fuzelajului micuţ. 

Într-o tăcere magnifică, naveta de vânătoare explodă. 

Jarik rămase nemişcat, privind şocat. Eu am făcut asta? 

Vocea lui Han se auzi în căşti. 

— Excelent tras, puştiule! Haidem s-o mai facem o dată! 

Eu am făcut asta? Eu am făcut-o! Eu am făcut-o! O pot face! 

Jarik „Solo” zâmbi larg şi simţi un val de satisfacţie şi mândrie. 

— În regulă, Han! 

Îşi verifică încărcătura tunului, apoi când Bria viră larg, porni să 
privească în jur, căutând alte ţinte. 


x k k 


La bordul Călătorului pe Inel, Salla Zend îşi verifică locaţia, 
apoi privi iute pe videcran, pentru a se asigura că partenerul ei de 
zbor se afla în poziţia corectă. Deoarece Călătorul pe Inel avea aceeaşi 
viteză cu Şoimul Mileniului, ea făcea pereche cu Lando şi neaşteptatul 
său pilot droid. 

Salla trebuia să-i recunoască lui Vuffi Raa meritul respectiv. Până 
atunci, nu mai auzise de un droid care să poată pilota, dar înţelesese 
că Vuffi Raa era un tip special, dintr-o parte cu totul diferită a galaxiei. 


248 


În mod clar, nu era un astromec obişnuit. Din clipa în care-şi ocupaseră 
poziţiile, Vuffi Raa nu numai că menţinuse formaţia cu ea, ci uneori 
se dovedise chiar mai iscusit în manevre! 

Femeia vorbi în laringofon: 

— Vuffi, detectezi pe senzorii tăi vreuna dintre navele uşoare? 

— Deocamdată nimic, lady Salla, răspunse micul droid. Şi, vă 
rog, numele meu este Vuffi Raa. 

- Nici o problemă, Vuffi Raa, replică ea. De fapt, ce înseamnă 
numele tău? 

- În limbajul celor care m-au programat, este un număr, lady 
Salla. 

— Mda. 

Zburând printre sfărâmături, Salla efectuă o inspecţie vizuală. 
Momentan nu zărea nici o navă uşoară, totuşi senzorii ei arătau un 
grup mare de nave deplasându-se prin „norul” de resturi spaţiale din 
jurul lui Nar Shaddaa. Era o simplă chestiune de timp. 

- Lando, fii atent la tunuri! Văd imperiali peste tot. 

— Am înţeles, Salla. 

- Rik, Shug? Este posibil să avem musafiri dintr-o clipă în alta. 
Sunteţi pregătiţi? 

— Sunt gata, Salla, replică Rik. 

— Gata, domniţă frumoasă, confirmă şi Rik Duel într-o manieră 
pe care şi-o închipuia cuceritoare. 

Femeia făcu o strâmbătură şi dădu ochii peste cap. 

— Las-o baltă, Rik! Fii atent! Nu-i momentul pentru vrăjeli. 

— Salla, exclamă el pe un ton care simula jignirea, n-am ce-i face 
dacă-ţi văd frumuseţea! Să ştii că fraierul ăla de Solo nu te apreciază 
la valoarea ta. Meriţi ceva mai mult decât jegul ăla corellian. Eşti o 
femeie clasa-ntâi, pe când el... 

— Termină cu flecăreala, Rik, se răsti ea plictisită de tachinările 
lui. Şi înfrânează-ţi hormonii. Poantele tale sunt cam răsuflate. 

— Dar, Salla..., protestă bărbatul cu un glas care părea teribil de 
rănit, mi-ai căzut cu tronc din clipa în care... 

— Lady Salla! interveni Vuffi Raa. Se apropie! 

Salla îşi verifică senzorii şi codurile ID ale navelor. Paza Liannei, 
un crucişător uşor vamal din clasa Guardian! Îşi modifică traiectoria, 
pentru a apărea frontal în faţa crucişătorului şi fu impresionată de 
iuţeala cu care Vuffi Raa îi imită manevra. 

Peste câteva clipe, Paza Liannei apăru năpustindu-se spre ei şi 
trăgând din tunurile laser. Salla receptă o lovitură minoră, însă 

ecranele deflectoare o deviară. Nava imperială era rapidă şi la fel de 
manevrabilă ca şi cargoboturile — de fapt, era o navă vamală de 
patrulare, destinată opririi contrabandiştilor. 

Shug trase cu laserele sale cu cuarte, dar rată clar, deoarece pilotul 
imperial eschivase rapid. Este bun de tot! gândi Salla. Dar o să-l 
doborâm. Avem avantajul numeric. 

Fusese atât de ocupată cu angajarea în luptă a Pazei Liannei, 
încât nu observase cele trei punctuleţe imperiale de pe senzorii ei, 
care se apropiau cu o viteză incredibilă. 

— Lady Salla! chiţăi Vuffi Raa. Vânători TIE! 

Salla receptă o salvă în prova, dar ecranele deflectoare rezistară. 
Shug trăgea întruna acum, la fel ca Lando. Un TIE fu lovit şi explodă 
imediat. Salla nu-şi dădu seama cine-l nimerise. 

Manevră de evitare! Salla răsuci Călătorul pe Inel pe o parte, 
însă fu oricum lovită. Deflectoarele ei respinseră mare parte din 
energia impactului, totuşi cargobotul vibră violent. 

— Rade TIE-ii ăia! urlă femeia. 

— Încerc! se auziră simultan glasurile lui Lando şi Shug. 

Salla înjură crunt. Unde-i Paza Liannei? În vârtejul luptei, pierduse 
urma navei din clasa Guardian. 

BUM! 

Călătorul pe Inel se cutremură din nou. Salla se luptă să 
păstreze controlul navei care se smucea, evitând ca prin minune 
impactul cu o bucată uriaşă din epava unei nave. Fuseseră nimeriţi 
în flanc şi deflectoarele ei erau slăbite acolo. Ţinând seama de 
forţa salvei, trebuia să fi provenit de la nava de patrulare, nu de 
la un TIE. 

— Essssteeee! răcni Lando în căşti şi femeia văzu alt TIE distrus. 

Doi la doi. Raportul numeric era mult mai convenabil! 

Bun, şi acum... unde era Paza Liannei? Înapoia lui Lando? Nu! 
Venea direct în urma ei! 

— Manevră de evitare, Salla! se auzi glasul încordat al lui Lando. 

— Nici vorbă! bubui ea. Asta aşteptam! Rik, fi-ţi-ar pielea a naibii, 
frige-l! 


x k >% 


Căpitanul imperial Lodrel al Pazei Liannei rânji nemilos, în vreme 
ce nava lui se năpustea spre pupa cargobotului în formă de mynock. 
Te-am prins! gândi el îngâmfat şi deschise gura pentru a da ordinul 
de distrugere a navei neajutorate. 

Înainte însă de a putea pronunţa un cuvânt, Lodrel observă ceva 
ciudat la pupa navei CorelliSpace. Două saborduri de tunuri camuflate 
tocmai se deschiseseră în pupa inamicului! 

În loc să ordone „Foc!”, Lodrel răcni: 

— Manevră de evitare! 

Cele două torpile de şoc porniseră însă deja spre el. Nu-i cinstit! 
gândi Lodrel indignat. 

Fu ultimul lui gând. 


XXX 


- Hooo-hooooooo! răcni Salla, când văzu pe senzorii posteriori 
cum nava de patrulare era vaporizată. L-am ras! Excelent tras, Rik! 

— Asta-nseamnă c-o să mă săruţi, când ne-ntoarcem la bază? făcu 
bărbatul. 

— Nici o şansă, replică voios Salla, dar o să-ţi fac cinste c-un rând! 

— Felicitări, lady Salla, rosti Vuffi Raa cu tonul său pedant şi excesiv 
de afectat. 

- Grozav, Salla! strigă Lando. În nebunia asta, uitasem complet 
de lansatoarele alea de rachete. Shug, eşti cel mai tare! 

- Da, Shug, încuviinţă Salla, îţi suntem toţi datori. 

— A fost amuzant, chicoti Shug. Vreţi s-o mai facem o dată? 

— Sigur că da! încuviinţară în cor Salla şi Lando. 


XXX 


Mako Spince oftă uşurat când Perla Dragonului avariată izbuti 
să ajungă la Punctul Amăgirii şi la protecţia relativă oferită de navele 
mai mari din flota mercenarilor de sub comanda lui Drea Renthal. 
Începu să-şi controleze senzorii, ascultând în tot acest timp rapoartele 
dinspre navele sale. 

Contrabandiştii se descurcau bine împotriva navelor uşoare 
imperiale. Sufereau totuşi pierderi — nave pe care nu-şi puteau permite 
să le risipească. Mako se încruntă, când începu să verifice navă cu 
navă. Pierd o mulțime de prieteni azi, gândi el trist. Au pierit prea 
multe nave bune şi prea mulți oameni buni... 

Rulă o verificare de stare. Aproape douăzeci şi cinci la sută dintre 
navele contrabandiştilor săi... nu mai existau. Chiar dacă ar fi câştigat 
bătălia, operaţiunile de contrabandă pornite de pe Nar Shaddaa aveau 
să fie afectate pentru multă, multă vreme. 

Însă imperialii pierduseră probabil jumătate din TIE-uri şi aproape 
cincizeci la sută din navele uşoare. 

Intrebarea decisivă, gândi Mako, este când va arunca Greelanx 
navele grele în luptă? Acestea se apropiau, dar se aflau încă în afara 
razei de acţiune propriu-zisă. 

Îşi privi nervos senzorii şi văzu două nave uşoare convergând 
spre nava unui contrabandist. Oh, nu! 

În cască sa irupse un glas panicat: 

— Centrala Defensivă! Nu-mi poţi trimite ajutoare? Sunt avariat 
şi... 

Vocea crescu într-un urlet de agonie şi încetă brusc. Mako văzu 
cum punctul luminos de pe senzori se stinse. Înjură în şoaptă, 
neajutorat. 


x k k 


— Comandor Jelon, rosti amiralul Greelanx, ordonă TIE-urilor 
rămase să se desfăşoare şi să atace după voie. 

— Da, domnule amiral. 

Navele imperiale mari se aflau acum la mai puţin de cinci sute 
de kilometri de învelişul de sfărâmături spaţiale al lui Nar Shaddaa. 
Greelanx sorbi din stimceai, apoi verifică din nou senzorii. Zări 
cele douăsprezece TIE-uri rămase repezindu-se spre câmpul de 
luptă. 

— Comandor, anunţă triunghiul navelor grele să se pregătească 
pentru apropierea de satelit din exteriorul planului orbital. Vom evita 
sfărâmăturile acelea. 

— Da, domnule amiral. 

— Şi să accelereze la viteză maximă. Declanşăm atacul. 

— Am înţeles, domnule amiral! 

Greelanx reverifică statutul escadrei. Era impresionat de tenacitatea 
contrabandiştilor. Se aşteptase ca de acum să fi rupt rândurile şi să fi 
fugit, dar ei continuau să lupte şi să aducă pagube considerabile 
navelor sale uşoare. 

Cu toate acestea, avea să-i fie destul de greu să piardă. De acord, 
contrabandiştii se luptau cu bravură, totuşi micile lor cargobaturi nu 
se puteau compara cu navele sale din clasa Capital. Greelanx oftă. 
Era posibil să fie nevoit să ordone uneia dintre nave să execute o 
manevră care să-i garanteze distrugerea. 

Amiralul înghiţi altă gură de stimceai şi simţi o gheară încleştân- 
du-se în jurul gâtului. Mai trimisese de multe ori trupe la moarte, 
însă niciodată în mod deliberat. Nu era convins că o putea face... 

Dar ce alternativă avea? 

S-au pus în mişcare! Accelerează la viteza de atac! îşi dădu seama 
Mako privind senzorii. Deschise comunicatorul pe o frecvenţă privată, 
specială. 

— Han, aici Mako. M-auzi? 

— Da, Mako, răsună glasul prietenului său, distorsionat, dar 
inteligibil. Te-aud. Care-i treaba? 

— Greelanx şi-a pus în mişcare navele grele. Voi ordona retragerea. 
Îmi faci un serviciu, amice? 

— Normal. 

— Tu şi Chewie asiguraţi ariergarda pe durata retragerii. Staţi 
mai în urmă şi mânaţi-i de la spate pe derbedeii spaţiali, în regulă? 
ține-i pe calea cea bună, Han. Nu le permite să meargă prea încet, 
dar ai grijă să n-o zbughească prea repede. Vrem ca imperialii să 
vină imediat în urma voastră. 

— În regulă. Cum ne descurcăm? 

— Pe ansamblu nu-i rău, însă am pierdut nişte prieteni. 

— ştiu, încuviinţă Han sumbru, am văzut rămăşiţe. 

— Mako, terminat. 

Mako comută pe altă frecvenţă specială. 

— Căpitanul Renthal? 

— Aici Renthal. 

— Sunt pe punctul să anunţ retragerea. Fiţi pregătiți. 

— Suntem pregătiţi. Voi rechema Minestra. 

— Ce-i cu Prea târziu acum? 

— Nu mai există. 

- Oh... 

— Renthal, terminat. 

Mako trecu pe frecvența generală. 

— Băieți şi fete, aici Centrala Defensivă. V-aţi descurcat bine, 
derbedei spațiali, şi acum este timpul să părăsim petrecerea. Toate 
navele se vor retrage pe vectorul alocat. Amintiţi-vă exerciţiile de 
simulare. Repet — vă veţi retrage pe vectorul alocat, începând din 
clipa asta. Centrala Defensivă, terminat. 

Xaverri stătea într-o secţiune izolată din atelierul lui Shug Ninx, 
concentrată asupra displayului tactic pe care primea date retransmise 
de Perla Dragonului. Văzu cum contrabandiştii se întoarseră şi fugiră 
din faţa navelor grele imperiale şi a navelor uşoare care supravieţuiseră. 

Prietenii ei păreau că gonesc în panică, dar în realitate era vorba 
despre o retragere de sub foc, atent coordonată şi repetată. Mako şi 
Han exersaseră mereu şi mereu distanţa la care trebuiau să rămână 
faţă de navele imperiale — amăgitor de aproape în raza de acţiune a 
arsenalelor, astfel că „fugarii” trebuiau să execute manevre de evitare 
permanente, pentru a nu se întâmpla să fie loviți de salve norocoase 
ale imperialilor. 

Iluzionista îşi umezi buzele, anticipativ, gândindu-se că aceea 
era marea ei ocazie, şansa de a ucide dintr-o lovitură mai mulţi 
imperiali decât avea probabil să mai reuşească vreodată. 

Aşa, gândi ea privind triunghiul care se apropia tot mai mult de 
coordonatele Punctului Amăgirii. Aşa, veniți, urmăriţi-i, da, urmăriţi-i 
până-n capcană... 

Încordată ca un vânător togorian, privea cu atâta concentrare în 
displayul tactic, încât simţi cum o ustură ochii şi fu silită să clipească 
repede. 

Când vederea i se limpezi, îi văzu! Întregul triunghi al navelor 
grele se afla exact în centrul coordonatelor PA! 

Pe buzele lui Xaverri înflori un rânjet carnivor, care nu avea 
nimic plăcut în el. Îşi activă comunicatorul şi vorbi pe o frecvenţă 
specială: 

— Mako, sunt Xaverri. 

— Aici, Mako. Recepție! 

— Activez iluzia... acum, spuse ea şi întrerupse contactul. 

După aceea, fără grabă, cu un gest deliberat, apăsă butonul cel 
mare şi roşu de pe consola ei, etichetat A NU SE ATINGE DECÂT 
DE XAVERRI! 

— Acum — muriţi, şopti ea. 


XXX 


Destinul Imperial ocoli bordul lui Nar Shaddaa, descriind un arc 
larg, aşa cum i se ordonase pentru a evita sfărâmăturile plutitoare ce 
înconjurau Satelitul Contrabandiştilor. Când o făcu, amiralul Greelanx 
putu în sfârşit să vadă Nal Hutta, masivă chiar de la distanţa de peste 
123.000 kilometri. Nava sa amiral conducea atacul împotriva contra- 
bandiştilor care fugeau, iar navele grele se deplasau în formaţie 
perfectă, al cărei triunghi era flancat de vânătorii TIE şi riavele uşoare 
supraviețuitoare. 

Greelanx stătea pe punte şi-i privea cum se apropie de prada lor; 
văzând dârele roşii şi verzi lăsate de laserele şi turbolaserele imperiale 

ce trăgeau spre mulţimea pestriță de cargoboturi, se întrebă din nou cum 
avea să reuşească să aranjeze o înfrângere şi retragere cât mai realistă. 

Contrabandiştii luptaseră cu bravură, trebuia s-o recunoască, totuşi 
vederea navelor sale grele îi îngrozise în mod evident, îi înspăimântase 
în aşa hal, încât le pierise orice spirit de luptă pe care-l avuseseră. 

Acum fugeau ca vreltii corelliani înaintea unei haite de canoide. 

— Domnule amiral, rosti agitat operatorul de la senzori. Receptez 
ceva, dar de unde... Suntem atacați, domnule amiral! 

Greelanx aruncă o privire scurtă spre senzori, apoi se întoarse 
către videcran. Ochii i se holbară. 

Direct spre ei din direcţia lui Nal Hutta veneau sute de nave de 
contrabandişti de diverse dimensiuni — printre care câteva corvete 
corelliane! Mercenari, gândi Greelanx. Conrrabandiştii nu au ceva 
atât de mare! 

— De unde au apărut? îl întrebă Jelon pe operatorul senzorilor. 
De ce nu le-ai depistat? 

— Probabil că tocmai au decolat de pe Nal Hutta, domnule comandor! 
Eu eram concentrat să urmăresc flota contrabandiştilor, aşa cum mi 
se ordonase. 

Greelanx se încruntă. Instinctele sale, şlefuite după decenii petrecute 
în Flota Imperială, îl făceau să se întrebe dacă nu putea fi vorba 
despre un truc. 

— Scanare senzorială completă! se răsti el. 

— Am înţeles, domnule amiral! 

După câteva clipe, operatorul senzorilor afişă rezultatele verificării. 
Greelanx le studie. Probabil că huttii i-au ţinut pe mercenarii aceştia 
în rezervă, apoi i-au lansat ca ultimă acțiune disperată, decise el. 

Îşi drese glasul. 

— Comandor Jelon, ordonă triunghiului şi vânătorilor noştri să 
execute o întoarcere de o sută zece grade pe axa Y şi să angajeze 
lupta cu nou-veniţii. După ce şi-au încheiat manevra, foc de voie! 

Mako Spince răcni triumfător, privind apariţia flotei fantomă şi 
văzând cum navele imperiale începeau să se întoarcă. 

— Da! Au muşcat momeala! (Activă comunicatorul.) Căpitane 
Renthal! 

— Văd totul, încuviinţă sec femeia. Până acum nu crezusem că va 
reuşi, dar trebuie să recunosc... Atac, cu viteză maximă! 

— Porneşte şi rade-i! 

Aşa cum îi ceruse Mako, Hari Seldon rămăsese în urmă, înapoia 
tuturor contrabandiştilor, în vreme ce aceştia se strecurau, ieşind 
dintre sfărâmături, în timpul retragerii. După ce trecu de bordul lui 
Nar Shaddaa, Han le ordonase să vireze larg şi să iasă dintre resturile 
epavelor. În felul acela, Greelanx îi putea vedea clar cum fugeau şi 
avea să-şi continue urmărirea, intrând drept în cursa lor. 

Când ieşi finalmente din centura de sfărâmături, Han se trezi 
practic în urma flotei imperiale. O văzu în faţa sa şi se gândi să 
încerce să o depăşească la viteză maximă, ca să poată participa la 
atacul care fusese planificat la coordonatele PA. 

Drept în faţă, distingea pe senzori două nave şi fu surprins când 
le verifică ID-urile şi constată că perechea neascultătoare erau Lando 
şi Salla în Călător pe Inel şi şoim. 

Se întrebă dacă vreunul dintre ei fusese rău lovit şi dacă avea 
nevoie de ajutor. Îşi activă comunicatorul şi vorbi: 

— Centrala Defensivă, aici Han. Răspunde, Mako! 

Glasul lui Mako se auzea mai limpede acum, după ce ieşise din 
câmpul de sfărâmături. 

— Aici Mako. Imperialii aproape că au ajuns la punctul PA. 

— Îi detectez pe Salla şi pe Lando pe senzori şi ne aflăm cu toţii 
înapoia flotei imperiale. 

— Da, le-am cerut s-o ia mai încet, gândindu-mă că s-ar putea să 
ai nevoie de ajutor, dacă dai peste vreo navă uşoară rătăcită. 

— În regulă, deci ei n-au păţit nimic? 

— Nimic, din câte ştiu eu. 

— Vrei, te rog, să-mi faci legătura cu ei? 

— Sigur că da. 

Pentru a păstra frecvențele cât mai libere cu putinţă, toate comuni- 
caţiile fuseseră dirijate prin Mako, cu excepţia perechilor pre-stabilite, 
aşa cum erau Lando şi Salla. După câteva clipe, Han auzi vocea lui 
Lando. 

— Han, ce faci, amice? 

— Sunt înapoia ta şi mă-ntreb cum să trec de flota imperială, ca să 
pot reveni în miezul acţiunii. 

— Salla şi cu mine ne-ntrebam acelaşi lucru. Nu vreau să scap 
ocazia de a rata alte câteva lovituri în navele uşoare imperiale. Salla 
şi cu mine am avariat destule, rosti mândru jucătorul profesionist. 

— Trei crucişătoare uşoare din clasa Guardian, interveni Salla. 

— Felicitări! 

— Stăpâne, se auzi tonul precis şi inconfundabil al lui Vuffi Raa, 
doreşti să virez, pentru a putea reveni la bătălie împreună cu căpitanul 
Solo? 

— Da, Vuffi Raa, fă asta. Ah, şi... nu-mi mai spune „stăpâne”. 

— Da, stăpâne. 

Han se apropiase acum suficient de mult de prietenii săi, pentru 
a-i vedea în depărtare, ranversând pentru a se întoarce alături de el. 
Corellianul chicoti. 

- În numele galaxiei, de unde ai cules droidul ăla, Lando? 

— Este o istorie lungă. 

După alte câteva secunde, cele trei nave zburau laolaltă. Han se 
simțea extrem de mulţumit că erau împreună, uniţi împotriva 
imperialilor. 

Îşi activă iarăşi comunicatorul. 

— Ia ziceţi, cum o să trecem de flotă ca să ajungem la PA? 

Brusc, Chewie, care-şi abandonase inutila turelă de tunar şi venise 
pentru a sluji în calitate de copilot şi la manevrarea tunurilor frontale 
ale Briei, mârâi insistent şi gesticulă spre senzori. 

Han privi şi văzu cum triunghiul de nave grele pornit în urmărirea 
contrabandiştilor încetineşte şi apoi începe să execute o întoarcere 
greoaie, menţinând tot timpul formaţia perfectă. 

— Aşa, Xaverri! strigă el, apoi activă comunicatorul. Lando şi 
Salla! Priviţi senzorii frontali! 

De acum navele imperiale erau dincolo de raza vizuală. Han se 
trezi, dorindu-şi cu ardoare să le poată ajunge din urmă şi să le 
cauzeze cât mai multe stricăciuni. 

— Ele pot vedea iluzia, comentă Lando, dar noi de ce n-o vedem? 

— Fiindcă ne aflăm în urmă, explică Han. Este ceva legat de 
unghiul sub care sosesc razele de lumină. Destul de complicat, dar, 
crede-mă, imperialii văd o flotă mare care se năpusteşte spre ei! 

Flota imperială continua să-şi execute virajul. Detest să fiu izolat 
aici, fără posibilitatea să acţionez! îşi spuse Han. 

Brusc, văzând direcţia în care se întorcea flota, fu străbătut de o 
idee. Activă comunicatorul. 

— Lando şi Salla! Suntem destul de aproape de triunghi ca să putem 
executa un microsalt hiperspaţiai de două secunde, exact în mijlocul 
iluziei. Dacă ne modificăm uşor vectorul de apropiere, imediat înainte 
de salt, vom ajunge pe cursul corect de apropiere pentru a însoți 
fantomele acelea, trăgând din plin! Să punem nişte dinţi reali flotei 
lui Xaverri! 

— Han, protestă Salla, în caz că n-ai observat suntem în mijlocul 
unui puț gravitațional! 

— Ba suntem destul de aproape de locul în care cele două corpuri 
cereşti se anulează reciproc, insistă Han. O putem face! Haideţi! 
După mine! 

Îşi modifică puţin vectorul de zbor şi fu încântat să vadă că şoimul 
şi Călătorul pe Inel îl urmară. 

— Bun, suntem pregătiţi cu toţii! rosti corellianul încordat. Acum, 
microsaltul! 

— Han, protestă Lando, iluzia va dura numai două minute! Nu 
avem vreme să stabilim cursul pe navicalculator! 

— M-am gândit la toate, îl contrazise Han. Comandă droidului 
ăla şmecher al tău să ne calculeze microsaltul şi să ne ducă exact în 
linia întâi a flotei fantomă. Poate să ne descarce coordonatele în 
navicalculatoare prin intermediul comunicatorului. Nu poţi, Vuffi 
Raa? 

— Sunt un droid de clasa a doua şi, desigur, pot să fac un calcul 
atât de elementar, răspunse Vuffi Raa, părând jignit că îi erau puse 
sub semnul întrebării capacităţile. Dar, căpitane Solo, trebuie să atrag 
atenţia că ceea ce propui prezintă un risc considerabil. 

Din felul cum vorbea micuțul droid, Han şi-l putea imagina contor- 
sionându-şi tentaculele la simpla idee. 

— Lando, haide! Ordonă-i s-o facă! 

Chiar şi în comunicator, Han îl putea auzi pe Lando suspinând. 

— Bine, corellian nebun. Vuffi Raa, inteligenţă mecanică, fă ce-ţi 
spune Han! 

Peste nici câteva clipe, Vuffi Raa rosti cu glas subjugat: 

— Cursul a fost stabilit. 

— Băgaţi-l! răcni Han şi în acelaşi moment apăsă maneta pentru 
saltul în hiperspaţiu. 

Stele se alungiră pentru o clipită, apoi pilotul se pomeni gonind 
direct spre flota imperială! 

Privi într-o parte şi în cealaltă, şi văzu că Lando şi Salla continuau 
să păstreze formaţia alături de el. Înapoia lor, şi de ambele părţi, se 
întindea iluzia lui Xaverri. Han o putea zări bine acum şi, cu toate că 
fusese pregătit pentru ceva mare, rămase impresionat. 

— În regulă! urlă el. Mulţumesc, Vuffi Raa! 

Pe măsură ce flota fantomă se apropie de triunghiul imperial, 
navele grele începură să tragă. Han îşi dădu seama imediat că faptul 
că făcea parte dintr-o iluzie reprezenta un avantaj imens. Cu atâtea 

nave în care se putea ochi, existau destule şanse ca nici una dintre 
cele trei nave reale să fie ţintită. 

Cu toate acestea, se pregăti rapid pentru manevre de evitare. 

— Jarik, eşti gata, puştiule? 

— Da, Han! 

— Chewie, eşti la laserele gemene? 

— Hrrrrrennnnnnnn! 

Han alese o ţintă — cuirasatul cel mai din stânga, cel mai apropiat 
de el. 

— Mă îndrept spre cuirasatul aflat chiar în faţa noastră, anunţă el 
în comunicator şi trase cu ochiul spre ID-ul navei. Păstrătorul Păcii. 

- Te însoţim, spuse Lando. Ne putem acoperi reciproc. 

— Perfect! Han nu se simţise mai bine în viaţa lui. Nu-i a-ntâia, 
tipilor? 

— Ce intenţionezi să faci? se interesă Salla neliniştită. 

— Mă gândisem să trec pe lângă puntea Păstrătorului Păcii şi să-l 
salut pe căpitan, chicoti vesel corellianul. O mică vizită de curtoazie... 

— Han, protestă Salla, aş fi preferat să scăpăm cu viaţă din bătălia 
asta! 

— Corellian nebun..., murmură Lando. 

- Hei, făcu Han, ce vă tot faceţi atâtea griji? Ăsta-s eu! 

Căpitanul Reldo Dovlis, comandantul cuirasatului Păstrătorul 
Păcii, clătină dezgustat din cap. 

— Opriţi focul! se răsti el. Nu-i real. Nu poate să fie. Salvele 
noastre n-au lovit nici măcar o navă. Şi nici una dintre salvele lor nu 
ne-a făcut cel mai mic rău. Nu facem decât să ne irosim muniţia şi 
timpul. 

Operatorul senzorilor înălţă privirea. 

— Domnule căpitan, senzorii continuă să indice că imaginile pe 
care le vedem sunt reale. 

— Atunci, senzorii mint, pufni Dovlis. (Studie reţeaua tactică şi 
văzu mai multe nave care se îndreptau rapid spre pupa Păstrătorului 
Păcii.) Nave se apropie din spate, anunţă el. Întoarceţi, ca să le primim 
cu bateria frontală de turbolasere. Încărcaţi şi armaţi. Fiţi gata să 
deschideţi focul la ordinul meu. 

Lent, nava cea mare porni să se întoarcă. Dovlis privea atent 
navele inamice şi fu uşurat să vadă că avea vreme să lanseze câteva 
salve în direcţia lor. După mărimea lor, ar fi trebuit să... 

Pilotul scoase un strigăt înăbuşit şi Păstrărorul Păcii se cutremură. 
Raze roşii de laser se sparseră pe detlectorul frontal al navei. 

Peste numai o secundă, o navă trecu pe lângă ei, atât de aproape 
de videcranul punţii, încât până şi Dovlis scoase un țipăt şi se aplecă 
în mod reflex. Nava, un mic cargobot SoroSuub uzat, execută un 
luping perfect şi reveni pentru alt atac. 

Nu toate sunt fantome! înţelese Dovlis. 

— Întoarceţi! strigă el. Foc asupra acestei nave! 

Păstrătorul Păcii începu o mişcare în sens invers. Dovlis privi 
din nou flota contrabandiştilor şi icni, văzând cât de aproape ajunsese. 

Alte două cargoboturi vechi şi uzate deschiseră foc asupra 
Păstrătorului Păcii. 

— 'Ţintiţi navele acelea, ordonă căpitanul. Foc! 

Echipajul lui Mako Spince reuşise să încropească nişte reparații 
la Perla Dragonului, astfel că iahtul hutt avea acum ecranare parțială 
la tribord, iar spărturile din fuzelaj fuseseră etanşate. Vitezele 
subluminice continuau să fie afectate, totuşi Mako era gata să rişte şi 
să revină în bătălie. Căpitanul Renthal îi alocase un Y-interceptor, 
care să-l însoțească şi naveta puternică şi iute se deplasa acum paralel 
cu Perla, pregătindu-se să-i apere tribordul slăbit împotriva oricăror 
atacuri. 

Scanând reţelele tactice şi de senzori, Mako văzu că ajunsese de 
acum în raza țintei sale, crucişătorul greu Lichidarorul. Imperialii 
rămăseseră cu pupa spre navele de contrabandişti şi pirați care se 
apropiau, continuând să fie vulnerabili înaintea atacului lor. 

— Mako, rosti Blue, suntem în bătaia armelor lor. 

EI încuviinţă din cap spre frumoasa contrabandistă pilot. 

— Perfect! Y-interceptorul va ataca primul, apoi va fi rândul nostru. 
Transmite-le tunarilor să ţintească deflectorul posterior stânga, exact 
deasupra sălii maşinilor. Va trebui să lovim în acelaşi loc în care a 
tras şi Y-interceptorul. 

— Am înţeles, murmură Blue şi transmise ordinul. 

Mako era mulţumit că avea Y-interceptorul să-i acopere tribordul. 
Mica navetă de vânătoare, modernă şi iute, era echipată nu numai cu 
lasere, ci şi cu torpile protonice, care aveau să fie extrem de folositoare. 

Activă comunicatorul şi se adresă piratului tunar din Y-interceptor. 

— Aici Mako. Sunteţi pregătiţi? 

— Suntem pregătiţi. 

— Daţi-i drumul! 

Se uită după aceea pe senzori, privind Y-interceptorul. Naveta 
atacă, trimițând patru torpile protonice în ţinta desemnată, înainte 
de a se îndepărta. 

— Gata, Mako, anunţă tunarul, descriind un cerc pentru a reveni 
lângă iaht, deflectoarele fie că sunt descărcate, fie că de abia mai 
rezistă. E rândul vostru! 

— Plăcerea mea! 

Mako se întoarse spre Blue şi aprobă din cap. Femeia crescu la 
maximum Viteza (care tot nu însemna foarte mult) şi porni spre 
Lichidator, trăgând cu turbolaserele. 

De la prima salvă, Mako ştiu că deflectoarele crucişătorului greu 
erau deja descărcate de energie. Tunarii Perlei traseră nemilos în 
ţinta lor cu cele două turbolasere rămase, înainte ca greoaia navă 
imperială să se poată răsuci spre ei cu tunurile de la prova. 

Peste câteva clipe, flancul drept al Lichidatorului şi sala maşinilor 
dinapoia blindajului se transformaseră în ruină. Nava imperială se 
roti lent în spaţiu, neajutorată, depresurizându-se. 

Căpitanul Drea Renthal se aplecă în față în scaunul de comandă, 
surescitată. In sfârşit! Pot să acționez niţel şi pe cont propriu! Dirijarea 
flotei pin bătălie fusese provocatoare, dar nu în asemenea măsură. 
Acum zbura cu propria ei navă şi se pregătea să facă ravagii. 

Ţinta era alt crucişător greu, Interdictorul. Navele acestea erau 
demodate, greoaie şi insuficient ecranate. Prin comparaţie cu Interdic- 
torul, Pumnul lui Renthal era o maşină de distrugere rapidă şi înarmată 
până în dinţi. Pe lângă cele două turbolasere gemene din turelele dorsală 
şi ventrală, corveta corelliană avea patru turele cu lasere gemene pe 
flancuri, împotriva navetelor de vânătoare, iar frontal, sub punte, o 
pereche de lansatoare de torpile protonice pentru nave grele. 

Aşa cum prevăzuse Han, rezerva de torpile protonice era limitată 
— mai exact, nava dispunea de numai patru bucăţi. Torpilele acelea 
erau foarte greu de procurat. 

Apropiindu-se de Interdictor, Renthal era însă decisă să le utilizeze 
la maximum pe toate. 

În clipa când intră în bătaia de foc a armamentului, se adresă 
echipei de tunari: 

— Pregătiţi-vă pentru lansarea torpilelor | şi 2. Țintiţi pupa. Mi-ar 
plăcea să văd o supraîncărcare de reactor! 

— Am înțeles, domnule căpitan! 

Renthal surâse larg. O încânta să i se spună „domnule”. 

Când Pumnul lui Renthal descrise un viraj larg în apropierea 
țintei, ea răcni: 

— Foc! 

Nava îi vibră uşor, o dată şi încă o dată, când torpilele protonice 
țâşniră într-o revărsare de foc albastru. 

Prima torpilă distruse deflectoarele crucişătorului. A doua sfredeli 
blindajul fuzelajului, provocând avarii importante. 

— 'Turbolaserele, foc! ordonă Renthal, când se întoarseră pentru 
al doilea atac. 

De acum Înterdictorul se cutremura sub impacturi. Turbolaserele 
pătrundeau şi mai adânc în măruntaiele navei, căutându-i inima — 
reactorul care alimenta motoarele cu energie. 

Renthal nu ştiu niciodată ce anume o avertiză. Probabil instinctul 
dezvoltat după douăzeci de ani de bătălii. Viră brusc şi violent şi 
acceleră, îndepărtându-se cu viteză maximă. 

Înapoia ei Interdictorul explodă la fel de total şi distrugător ca 
orice TIE fragil. 

Renthal surâse serafic. Asta zic şi eu distracţie! 

Mako ovaţionă, privind cinci dintre Y-interceptoarele lui Renthal 
care bombardau intens pupa cuirasatului Păstrătorul Păcii, ochindu-i 
zona vulnerabilă a motoarelor şi lansând salve de torpile protonice. 

Cuirasatele erau ţinte mult mai dificile decât crucişătoarele grele 
Şi stângace, totuşi el credea că s-ar fi putut să aibă posibilitatea de a-l 
distruge pe acesta. 

Se părea că Han, Salla şi Lando reuşiseră o manevră nebunească, 
tipică pentru ei, pentru a distrage Păstrătorul Păcii până se puteau 
apropia Y -interceptoarele. Mako le distingea punctuleţele pâlpâitoare 
pe display, urmând Y-interceptoarele şi aşteptând ca torpilele 
protonice să distrugă deflectoarele înainte de a irosi muniţie asupra 
navei celei mari. 

Contrabandistul se trezi făcând calcule mintale, în timp ce 
Y-interceptoarele trăgeau în cuirasatul imperial. Câte două salve de 
două torpile fiecare, de la cinci Y-interceptoare... asta înseamnă 
douăzeci de torpile! 

Părea foarte mult, dar Mako se instruise la bordul unui cuirasat 
imperial şi ştia cât de rezistente erau vechile nave. 

Deci prima salvă... zece torpile... zece lovituri... 

Făcu nişte calcule aproximative şi ajunse la concluzia că ecranele 
pupa ale Păstrătorului Păcii ar fi trebuit să aibă probleme majore de 
acum. 

Când Y-interceptoarele trecură în al doilea raid, găuri întunecate 
începură să apară în tribordul cuirasatului, acolo unde erau localizate 
motoarele masive ale navei. 

După căderea deflectoarelor, alţi contrabandişti atacau în forţă pupa 
cuirasatului. Mako îşi dădu seama că nava încerca să se întoarcă pentru 
a trage în ei, dar era deja lentă şi răspundea cu întârziere la comenzi. 

Apoi, brusc, la tribord se zări o pâlpâire strălucitoare, după care 
luminile motoarelor Păstrătorului Păcii se stinseră. 

Mako fluieră încetişor. Cred c-au dat de bucluc... 

— Domnule căpitan, reactorul tribord s-a supraîncărcat! Sistemele 
de securitate l-au decuplat! raportă secundul lui Reldo Dovlis. Nu 
mai avem energie pentru motoare! 

Dovlis privi în jur, simțindu-se disperat. Fără motoare, nu putea 
să mai scape. Navele contrabandiştilor erau mult prea mici ca să-l 
avarieze repede, dar, în timp, îl puteau face bucățele, începând de la 
pupa tribord, care era neprotejată, şi suind spre punte, distrugând 
treptat deflectoarele şi sfredelindu-i nava cu laserele lor mici. 

— Trebuie să repornim motoarele, altfel am încurcat-o, rosti el 
ştiind că spunea adevărul. Treci pe comandă manuală şi anulează 
sistemele de securitate. Avem nevoie de energie! 

— Dar, domnule căpitan... 

Chipul tânărului era cenuşiu de spaimă. Dovlis nu-l putea învinui. 
Reactoarele nu erau ceva cu care să te joci, totuşi ce alternativă avea? 
Toate celelalte nave imperiale erau angajate în luptă — era improbabil 
ca un apel spre Greelanx să-i aducă ajutor suficient de repede. 

Dovlis se bizuia pe faptul că supraîncărcarea reactorului fusese 
proiectată astfel încât decuplarea să se declanşeze cu mult înainte de 
pericolul real al unei explozii. 

Îşi fixă subordonatul cu o privire de oţel. 

— "Ţi-am dat un ordin, secund. 

— Da, domnule căpitan! 

Dacă ar ţine motoarele doar atât cât să ne apropiem de celelalte 
nave! gândi Dovlis. Rămas fără posibilitate de control, Păstrărorul 
Păcii ar fi fost treptat atras de forţa gravitaţională a lui Nar Shaddaa. 

Auzi motoarele activându-se, tensionându-se, şi i se rupse inima, 
gândindu-se ce trebuia să le facă. Însă în joc erau vieţile lor, ale tuturor. 

Păstrătorul Păcii se încordă, se cutremură, apoi începu să înainteze 
foarte lent... 

..„ŞI se cutremură apoi iarăşi, în agonie, când motorul tribord 
explodă. Motorul babord continua totuşi să funcţioneze şi impulsul 
inegal trimise cuirasatul într-o rotaţie ameţitoare! 

— Opriţi motoarele! răcni Dovlis, dar secundul îi anticipase deja 
ordinul. 

Acum Păstrătorul Păcii se rotea în tăcere, dându-se întruna peste 
cap. 

Gravitaţia artificială continua să funcţioneze, graţie acumulatoarelor 
de avarie, care nu erau totuşi suficiente pentru a alimenta jeturile de 
manevrare ale navei. Nu aveau nici o posibilitate de a pune capăt 
rotirii aceleia. Dacă ar fi reactivat motorul babord, nu ar fi făcut 
altceva decât să crească viteza de rotaţie. 

Reldo Dovlis privea de-a dreptul îngrozit, cum stelele se învolburau 
în jur, apoi văzu suprafaţa lui Nar Shaddaa, înceţoşată din cauza 
câmpului deflector al satelitului, apoi iar stelele, iar satelitul... 

Fă ceva! urlă mintea sa. Suntem atraşi de gravitația satelitului! 
In mai puțin de un minut, vom lovi câmpul defensiv energetic al lui 
Nar Shaddaa! 

Şi ce mai explozie avea să fie atunci! 

Stele... satelit... stele... satelit... 

Rotindu-se într-un vârtej ameţitor, rotindu-se, învârtindu-se, iar 
el era complet neajutorat în a le opri... 

Stele... satelit... stele... satelit... stele... satelit foarte apropiat 
acum... 

Dovlis se strădui să-şi recapete demnitatea. La urma urmelor, era 
un ofiţer imperial. 

— Are cineva vreo idee care poate fi utilă? întrebă el, păstrându-şi 
glasul calm şi egal. 

Echipajul de pe punte îl privi în tăcere. În cazul acesta, legea 
gravitaţiei era la fel de crudă şi inexorabilă ca oricare dintre cele 
impuse de Împărat. 

Stele... satelit... stele... satelit şi mai apropiat acum... 

Stele... satelit... 

Iar apoi văzură numai Satelitul, prinzându-i în atracţia sa, trăgân- 
du-i în câmpul său defensiv. 

După care nu mai fu nimic... 

Unul dintre contrabandiştii care se apropiase pentru a trage în 
Păstrătorul Păcii muribund fusese Roa, care se simțea foarte îndrăzneţ. 
În ultima vreme se întrebase dacă nu cumva îmbătrânea şi-şi pierdea 
bravura, dar azi se angajase în două lupte aeriene cu vânători TIE şi 
ieşise victorios. 

Incă nu mi-am pierdut mâna! gândi el, pornind cu Lwyl! după 
cuirasatul care se rotea scăpat de sub control. Pur şi simplu pentru a 
simţi fiorul surescitării, îşi năpusti nava în urma imperialilor care se 
prăbuşeau, apoi redresă brusc, simțind realmente puterea atracției 
gravitaționale a satelitului... 

...pentru ca apoi Păstrătorul Păcii să lovească inevitabil câmpul 
deflector al lui Nar Shaddaa. 

Chiar şi aflat în ascensiune dinspre satelit, unda de şoc îl azvârli 
pe Roa spre înainte. Se izbi dureros în manşa de comandă, învineţin- 
du-se instantaneu. Consola instrumentelor se sparse, împroşcând 
fragmente de sticlină care îi pătrunseră în braţe şi în piept aidoma 
unor pumnale micuţe. 

Când cuirasatul cel masiv explodă, vaporiză o secţiune a câmpului 
deflector al satelitului, iar sfărâmăturile în flăcări fură absorbite spre 
interior, în jos, către pătura superioară a atmosferei. 

Împreună cu Roa. 

Impactul undei de şoc îl ameţise pe contrabandist şi se luptă să-şi 
recâştige cunoştinţa deplină. Nu era uşor. Talazuri de beznă se rosto- 
goleau peste el aidoma unui ocean nocturn. 

Roa era însă un luptător. Nu renunţă tentativelor de a deschide 
ochii, de a clipi, de a înălța capul. 

Peste câteva secunde, fu capabil să focalizeze din nou şi-şi aminti 
unde era şi ce făcea. Cădea ca o piatră, tot mai jos, prăbuşindu-se 
prin atmosfera murdară a lui Nar Shaddaa. 

Clipi din ochi. Simţea ceva împăienjenindu-i vederea. Sânge? 
Era cel mai probabil. 

Scutură din cap şi durerea îl sfâşie. Orice încercare de mişcare 
determina agonie pură. Consola de instrumente era într-un hal fără 
de hal, totuşi unele părţi ale ei continuau să fie luminate şi să 
funcţioneze. Costumul spaţial nu-i mai era de acum etanş, dar din 
fericire nu se mai afla în vidul cosmic. 

Silindu-se să se mişte şi să preia controlul navei, Roa înhăţă manşa 
de comandă şi porni să se lupte cu micuța navetă cercetaş, ca s-o 
coboare prin atmosferă spre o dorită asolizare lină. 

Sau chiar o asolizare dură. 

Orice fel de asolizare! 

Lwyll se strădui cu bravură să-i răspundă comenzilor. Roa îi ridică 
mult botul, pentru ca aerul să apese sub aripi şi prăbuşirea în picaj se 
încetini. 

Roa începu să testeze jeturile de frânare şi manevrare laterală, 
care răspundeau lent. Continua să coboare, totuşi acum căderea era 
relativ controlată. 

Putea zări dedesubt o platformă de asolizare. Utilizând jeturile 
de manevrare, izbuti să aducă pe Lwyll deasupra ei, până avu 
certitudinea că putea să coboare acolo, nu să se prăbuşească în lateral, 
în abisul dintre două clădiri. 

Permatonul se năpustea spre el rapid. 

Prea rapid! 

Contrabandistul se luptă cu gravitația aşa cum s-ar fi luptat cu un 
oponent uman într-o trântă, folosindu-și tot talentul şi capacităţile 
de pilot. 

Când permatonul ajunse imediat sub el, Roa se încordă în aştep- 
tarea şocului. 

Nu-şi reaminti niciodată clipa impactului. 

Oare cât timp trecuse până clipi şi pluti înapoi spre cunoştinţă? 
Secunde? Minute? Ore? 

Roa nu ştia şi nu-i păsa. Simţea durere în o sută de locuri diferite, 
dar o frică mai viscerală decât oricare alta pe care o încercase vreodată 
îl trezi complet. 

Mirosea a ars. Lwyll ardea! Dintr-o clipă în alta, nava putea să 
explodeze şi atunci toate eforturile sale de a asoliza cu bine fuseseră 
zadarnice. 

Ignorând cioburile de sticlină tăioase care rămăseseră înfipte în 
el, Roa se întinse şi apăsă butonul de deschidere a carlingii. Cu gesturi 
Stângace, îşi desfăcu harnaşamentul centurilor de protecţie. Reuşi 
doar să se scoale din scaun, pentru ca apoi să cadă într-o parte. 
Zvâcni fără putere din picioare, străduindu-se să-şi mobilizeze puterea 
de a le trage. 

Pe neaşteptate fu apucat de mâini care-l ridicară. Voci i se adresau, 
bolborosind neclar, deoarece casca îi acoperea urechile. 

Fu ridicat şi purtat pe braţe. 

Auzi paşi pe permaton. Erau paşi care se grăbeau, ba chiar 
alergau. Era zdruncinat, zguduit aproape la fel de rău ca atunci când 
fusese lovit de suflul exploziei. 

Roa înălţă puţin capul şi privi în urmă, spre Lwyll, exact în clipa 
în care nava lui iubită explodă. 

Dar eu sunt viu, gândi ca prin ceaţă. Sunt viu şi continuu s-o am 
pe adevărata Lwyll... 

lar o dată cu gândul acela, îşi pierdu cunoştinţa. 

Pentru un om căruia i se împlinise dorinţa, amiralul Winstel 
Greelanx era remarcabil de nefericit. Îşi privea ecranele tactice şi 
senzorii, vedea dezastrul suferit de escadra sa şi era furios. 

Cum îndrăzniseră contrabandiştii aceia? Cum avuseseră curezanţa? 

Un cuirasat complet distrus... Un crucişător din clasa Carrack 
care putea fi doar salvat... Un crucişător greu transformat într-o epavă 
neputincioasă, iar altul înglobat de acum în centura de sfărâmături şi 
pulbere spaţială din jurul lui Nar Shaddaa. 

Greelanx îşi stăvili pornirea de a mobiliza trupele şi a purta bătălia 
mai departe. Continua să deţină o forţă de luptă formidabilă, mai 
ales împotriva contrabandiştilor acelora. Exista o probabilitate decentă, 
poate de peste cincizeci la sută, să fie capabil să obţină victoria şi să-şi 
îndeplinească ordinul iniţial. 

Dar nu putea să procedeze în felul acela. Căutase un pretext care 
să-i justifice retragerea şi acum îl căpătase. 

Se întoarse spre comandorul Jelon. 

— Ordonă navelor noastre să se retragă în mod disciplinat. După 
ce au ieşit din situaţiile de luptă, rendez-vous-ul are loc în coordonatele 
hiperspaţiale convenite anterior. 

Jelon îşi privi cu vădită surpriză superiorul. 

— Ne retragem, domnule amiral? 

- Da, ne retragem, încuviinţă Greelanx sever. Nu ne putem 
îndeplini ordinul aici, în sistemul Y"Toub. În conformitate cu tactica 
aprobată, ne retragem ordonat, atât timp cât continuăm să deţinem 
un control asupra situaţiei. 

De obicei, Greelanx nu şi-ar fi justificat ordinele în faţa unui 
subordonat, tot aşa cum nu ar fi ieşit dintr-o ecluză fără să poarte 
costumul spaţial, dar de acum compunea în minte raportul său oficial, 
exersând frazele corespunzătoare. 

Jelon luă poziţie de drepţi şi-l salută oficial. 

— Am înţeles, domnule amiral! 

Retragere? se întrebă realmente uluit căpitanul Soontir Fel. 
Retragere? Putem încă să învingem! 

N-ar fi fost lesne, dar se putea. Fel era sigur în privința aceasta. 
Pur şi simplu nu-i venea să-şi creadă urechilor că Greelanx dovedea 
atâta lipsă de fermitate. 

— Vă retrageţi disciplinat, repetă comandorul Jelon. Acesta este 
ordinul domnului amiral. 

Fel avea grad mai mare decât Jelon, ceea ce-i dădu curajul să i se 
adreseze mai deschis decât ar fi cutezat s-o facă înaintea amiralului. 

- Au mai rămas însă TIE-uri nechemate la bază. Nu le putem 
abandona! 

— Domnul amiral aşteaptă escadra să facă saltul în hiperspaţiu, în 
coordonatele de rendez-vous stabilite, în intervalul temporal specificat, 
replică Jelon inflexibil. 

Fel strânse din maxilare, subţiind buzele. 

— Fel, terminat, rosti el scurt şi micuța imagine holografică a lui 
Jelon dispăru. 

Căpitanul se întoarse către secundul său. 

- Toniv, emite un apel urgent de rechemare a tuturor TIE-urilor, 
pentru rendez-vous cu Mândria. Voi prelua cât de mulţi voi putea, 
până la umplerea completă a calelor de andocare şi pentru navete. În 
acelaşi timp, încheiem acţiunea de luptă şi ne retragem. 

- Cu ce viteză, domnule căpitan? 

- Un sfert. 

- Un sfert, domnule căpitan? 

— M-ai auzit. 

- Da, domnule căpitan! 

Fel ordonase o viteză atât de ridicol de mică, pentru a oferi câtor 
mai multe TIE-uri şansa de a fi preluate de Mândria Senatului. Din 
punct de vedere tehnic, el îndeplinea ordinul primit — Greelanx neglijase 
să specifice o viteză —, dar nu-l respecta în sensul său real. 

De fapt, în clipa aceea, lui Soontir Fel nu-i păsa câtuşi de puţin 
de ordinul primit. Nu intenţiona să-i abandoneze pe piloţii aceia! 

Peste cinci minute, calele sale de andocare erau pline cu cele 
douăsprezece TIE-uri reglementare, iar în cala navetelor se mai 
aflau alte trei navete de vânătoare. Senzori: nu indicau că ar mai fi 
existat şi alte TIE-uri care să fie preluate, aşa că Fel ordonă ca 
Mândria să accelereze la viteză maximă pentru a ajunge din urmă 
restul escadrei. 

După un minut, mica imagine holografică a amiralului Greelanx 
se materializă pe consola sa de comunicaţii. 

— Căpitane Fel? 

Fel nu avu nici o greutate în a-şi păstra calmul. Era încă prea 
furios pentru a-i fi teamă. 

- Da, domnule amiral? 

- În mod deliberat, nu mi-ai ascultat ordinul! 

— Am recuperat navetele noastre de vânătoare, domnule amiral. 
Şi pe piloţii lor. Am considerat că este... important. 

Imaginea miniaturală se zbârli. 

— Căpitane, decizia aceasta a dumitale s-ar putea să te coste 
comanda. Voi alcătui un raport complet cu cele întâmplate. 

Fel înghiţi un nod, dar nu-şi clinti privirea. 

— Desigur, replică el, şi eu voi alcătui un raport complet. În confor- 
mitate cu regulamentele, intenţionez să consemnez toate detaliile 
bătăliei, aşa cum le-am observat. 

Greelanx îl privi prelung. Nici unul dintre ei nu-şi feri ochii. 

În cele din urmă, amiralul înclină din cap. 

— Cum doreşti, căpitane. 

Holograma micuță dispăru. Soontir Fel se lăsă să cadă într-un scaun, 
împotrivindu-se dorinţei presante de a-şi coborî capul în palme. Oare 
vieţile acelor piloţi de TIE-uri meritaseră periclitarea carierei sale? 

Era perfect posibil s-o afle în scurt timp. 

Fel suspină. Uneori, viaţa putea să fie foarte complicată. Apoi îşi 
aminti ceva, iar gândul acela îi spori considerabil starea de spirit. 

Cel puţin n-a trebuit să execut Bază Delta Zero... iar asta merită 
totuşi ceva. 


DESPĂRŢIRI 


L. douăzeci şi patru de ore după ce Han şi Chewie aduseseră cu 
Bria în siguranţă pe Nar Shaddaa, neavariată, cu excepţia manşei de 
tun şi a unui deflector slăbit deasupra carcasei motorului, Han şi 
Xaverri stăteau pe platforma de asolizare bătută de vânt, lângă rampa 
Fantasmei. Salla şi Chewie îi însoţiseră în mare parte a drumului, 
dar rămăseseră discret în urmă, pentru a le permite intimitate în 
momentul despărțirii. 

Corellianul o privi pe Xaverri, care revenise la hainele ei elegante 
şi viu colorate, şi clătină din cap. 

- Detest despărţirile, rosti el cu glas amărât. Nu ştiu niciodată ce 
să spun, iar acum este mai rău ca de obicei. Cum să găsesc cuvinte ca 
să-ţi mulţumesc, Xaverri? Iluzia ta ne-a salvat. Fără tine, n-am fi 
putut reuşi. 

Ea îi surâse şi ochii negri erau plini de afecţiune. 

- Auzi, Solo... n-aş fi ratat aşa ceva nici pentru toate creditele 
din galaxie. Regret doar că n-am fost pe puntea câtorva dintre navele 
acelea imperiale, ca să le văd reacţia. 

— Trebuie să fi fost tare surprinşi, izbucni Han în râs, asta-i clar. 

Cu un gest impulsiv, se întinse şi o prinse de mâini, apoi se pomeni 
îmbrăţişând-o cu pasiune. 

- O să-ţi simt lipsa, vorbi el cu glasul înăbuşit de părul femeii. 
Tocmai când crezusem că m-am obişnuit să trăiesc fără tine, acum 
trebuie să iau totul de la capăt. Nu-i cinstit, Xaverri! 

Când se retrase puţin, ea se ridică în vârful picioarelor şi-l sărută 
apăsat pe buze. 

— Nu-ţi face griji, îi zâmbi. Sallei nu-i va păsa. Este o doamnă 
adevărată. 

— Aşa-i, încuviinţă corellianul. Gândim destul de mult în aceleaşi 
direcţii. 

Xaverri aprobă din cap. 

— Sper că voi doi veţi fi fericiţi. Să aveţi grijă unul de celălalt, ai 
înţeles? 

— Şi tu să ai grijă de tine. 

- O să am, Solo. Să nu mă uiţi... 

- Niciodată, zise el simțind un nod în gât. Nu te-aş putea uita 
niciodată. 

Xaverri se trase îndărăt şi bărbatul îi dădu drumul din braţe. Ea 
porni în fugă pe rampă şi intră în navă fără să privească îndărăt. 


x k x 


La trei zile după bătălia de la Nar Shaddaa (aşa cum avea să fie 
cunoscută), Han, Chewie, Salla şi Lando participară la nunta lui Roa. 
Grație unui tratament susținut în bactacuvă, bătrânul contrabandist 
era aproape vindecat, iar Lwyyl arăta radioasă într-o rochie elegantă. 

În general se ştia că cei patru contrabandişti jucaseră un rol esenţial 
în finalul bătăliei, răsturnând rezultatul în favoarea lui Nar Shaddaa. 
Toţi participanţii la petrecere închinau în cinstea lui Han şi a 
prietenilor săi, care se plimbau prin mulţime, sorbind din pahare cu 
băutură, ciugulind aperitive, strângând mâini şi fiind felicitaţi de 
toată lumea. 

Lando se apropie de Roa, îi trecu un braţ peste umeri şi spuse: 

— Am înţeles că una dintre condiţiile nunţii a fost să abandonezi 
afacerile de contrabandă. 

— Aşa-i. 

— Atunci va trebui să-ţi găseşti de lucru într-un domeniu legal. 
N-ai dori să lucrezi pentru mine? 

— Ce să fac? 

— Nu mai privi aşa bănuitor! izbucni în râs Lando. Să ai grijă de 
afacerea mea cu nave uzate. Plec într-o călătorie prelungită în Centrality 
şi am nevoie de cineva în care să pot avea încredere. 

Roa căzu pe gânduri. 

— Păi... de acord! Cred că mi-ar plăcea. Mulţumesc, Lando. Şi... 
de ce pleci? Ai plănuit ceva? 


GAMBITUL HUTT Oa 271 


- Vuffi Raa şi cu mine revenim în Centrality, fiindcă am senzația 
că aş putea face rapid avere, transportând marfă planetelor acelora 
înapoiate. În plus — Lando surâse şi-şi mângâie mustaţa de abia 
mijită —, dacă asta nu merge, pot recurge oricând la cazmourile din 
sistemul Oseon. Nu mi-ar strica să-mi şlefuiesc jocul de sabace. Dacă 
nu joci, îţi ruginesc reflexele. Jocurile de aici, de pe Nar Shaddaa, 
au mize destul de mici. Eu am nevoie de mize mari, ca să mă pregătesc 
pentru chestia cu adevărat serioasă. 

Han, care trecea pe lângă ei, se opri, auzindu-l. 

- Joc de sabacc? „Chestia cu adevărat serioasă”? Ce se-måmplă? 
Al cui joc trebuie „şlefuit”? 

— Al meu, râse Lando. Dacă pot aduna taxa de înscriere, vreau să 
particip la turneul cel mare de sabacc care se va ţine pe Bespin peste 
şase luni. Taxa este zece mii de credite. 

- Zece mii de credite! fluieră încetişor Han. Asta chiar că-i o 
chestie serioasă. 

Lando îi zâmbi. 

— Han, şi tu eşti un jucător destul de bun. Ar trebui să te gândeşti 
să strângi credite pentru înscriere. 

- În nici un caz, clătină celălalt din cap. 

- De ce nu? 

— Este prea scump pentru mine! Dacă aş putea să strâng zece mii 
de credite, le-aş economisi, ca să-mi cumpăr cândva o nuvă. 

— Da, dar pe de altă parte s-ar putea să câştigi îndeajuns cu s-o 
cumperi direct, îi atrase atenţia Lando. 

— Nu sunt chiar aşa de norocos. 

- Haide, Han, ai putea strânge taxa de înscriere. (Lando se întoarse 
spre Chewbacca.) Chewie, tu i-ai împrumuta creditele astea, nu? 
Este cel mai bun prieten al tău, aşa-i? 

Chewbacca emise un mârâit elocvent, apoi clătină apăsat din cap. 

— Nu-i un prieten suficient de bun, chicoti Han, ca să riște zece 
mii de credite! 

Îndurerat, huttul Durga se ghemui lângă sania repulsor a părintelui 
său, privind droizii medicali şi pe Grodo, medicul hutt, care se luptau 
cu disperare să-l salveze pe Aruk. Până şi el însă îşi putea da seama 
că eforturile lor erau sortite eşecuiui. 

Aruk intrase în colaps cu câteva minute în urmă, icnind de durere, 
vomitând, gemând, apoi zvârcolindu-se în spasme. Durga nu se 

simțise niciodată atât de neajutorat ca acum, privindu-şi părintele 
care se chinuia să respire şi să trăiască. 

Huttul Aruk fusese dintotdeauna puternic — puternic şi încăpățânat. 
Avu nevoie de patru ore ca să moară, patru ore agonizatoare, de 
suplicii. Durga stătu lângă el în tot acel timp, sperând că îşi va recăpăta 
cunoştinţa, dar lucrul acesta nu se petrecu. 

Fu o uşurare când, finalmente, inima solicitată a lordului Besadii 
renunţă să mai lupte, dar deşi era fericit că părintele său scăpase de 
cazna teribilă, Durga se simţea pustiit. Îşi pierduse prietenul cel mai 
bun, care îi fusese în acelaşi timp tată şi mamă. 

Strânse mâna inertă a lui Aruk, văzu firicelele de salivă verde 
care curgeau din gura moartă şi neînsufleţită şi ştiu, fără să poată 
explica în ce fel, că fusese vorba despre un asasinat. 

Cine făcuse asta? 

Cine alţii decât Desilijic aveau de profitat de pe urma morţii lui 
Aruk? 

Timp de multe zile, Durga fu prea devastat ca să poată lucra; de 
abia mânca şi se târa de colo-colo ca un suflet rătăcit. Refuză să accepte 
ca trupul părintelui să fie înhumat. Deşi examinările făcute de medici 
asupra conţinutului stomacului lui Aruk indicaseră că nu fusese vorba 
de otravă, că lordul hutt decedase din cauze naturale, Durga era 
convins că existase o mână criminală. Se îngrijise ca trupul masiv al 
lui Aruk să fie congelat şi decisese să angajeze o echipă de specialişti 
în medicină legală de pe Centrul Imperial, care să efectueze o autopsie 
amănunţită, de îndată ce lucrurile aveau să se mai potolească. 

Kajidicul Besadii era în fierbere. Apăruseră două facţiuni — pro 
Şi anti-Durga. Durga avusese grijă să acţioneze în direcţia consolidării 
puterii sale. Contactase o grupare criminală faimoasă, Soarele Negru, 
deţinută şi condusă de puternicul prinţ Xizor, şi-i explicase prinţului 
felul în care colaborarea dintre organizaţiile lor s-ar putea dovedi 
reciproc avantajoasă. 

În următoarele trei săptămâni, trei puternici lorzi Besadii dece- 
daseră — doi în urma prăbuşirii navetelor în care zburau, iar unul 
înecat după ce barja sa fluvială se ciocnise cu o stâncă necartografiată 
şi se scufundase. 

După aceea, facțiunea anti-Durga fusese mult mai puţin gălăgioasă. 

Aşteptând sosirea specialiştilor medicali de pe Centrul Imperial, 
Durga alcătui o listă de suspecți posibili. Cu certitudine, undeva 
trebuia să existe un indiciu despre cel care săvârşise asasinatul... şi 
despre modul în care procedase. 

Decise să înceapă cu înregistrările financiare; fiind hutt, se 
pricepea la finanţe şi profituri. Plănuia să verifice starea financiară a 
tuturor membrilor Desilijic, apoi să treacă la Besadii şi la celelalte 
clanuri. Intenţiona să caute un şablon. Finanţele prezentau întotdeauna 
şabloane, dacă ştiai cum să cauţi... 

Treptat, zi după zi, tânărul lord hutt găsi puterea de a continua 
fără părintele său. 

Cineva va plăti pentru asta, îşi jura el în fiecare dimineaţă când 
privea holograma lui Aruk atârnată pe peretele camerei sale. Şi va 
plăti scump. 


SOCOTEALA 


D. data aceasta, secretarul cel trufaş îl introduse fără întrebări pe 
Han în cabinetul particular al amiralului Greelanx. Pentru corellian 
era evident că sosirea lui fusese aşteptată cu nerăbdare. Surâse larg; 
bănuia că şi el ar fi fost mulţumit să primească pe cineva care avea 
să-i ofere o avere. 

Amiralul se afla lângă videcran, privind încruntat afară. Se întoarse 
spre Han, când acesta intră în cameră, îl salută din cap, dar nu zâmbi. 

- Le-ai adus? întrebă el. 

- Da, domnule amiral, sunt aici, aşa cum s-a specificat. 

Contrabandistul înlătură grijuliu obiectele din mijlocul mesei lui 
Greelanx, apoi deşertă în locul respectiv punguliţa pe care o ţinuse 
în buzunar. 

Greelanx privi comoara scânteietoare, revărsată în felurite pietre 
preţioase a căror provenienţă nu putea fi urmărită, şi ochii i se luminară. 

— Huttii s-au ţinut de cuvânt, spuse el, dar nu cred că te va deranja 
dacă o să... 

Gesticulă cu o lupă. 

— Daţi-i drumul, încuviinţă Han. 

Amiralul petrecu următoarele minute examinând câteva dintre 
pietrele cele mai mari şi mai frumoase — curcubee gallinoreane, pietre 
corusca şi perle de dragon krayt de diverse mărimi şi culori. 

- Deoarece te-ai prezentat la timp, comentă amiralul, bănuiesc 
că ai găsit naveta în punctul de rendez-vous. 

- Da, domnule amiral, totul a fost exact aşa cum aţi spus. 


274 


GAMBITUL HUTT OZ 275 


Greelanx ridică privirea spre el, fără să-şi fi îndepărtat ocularul 
lupei. Văzut prin lentilă, ochiul lui drept era enorm. 

— Cum intenţionezi să pleci de pe nava mea? se interesă el, doar 
vag Curios. 

Han strânse din umeri. 

— Am un partener care mă va prelua. 

- Perfect. Tinere, pietrele acestea sunt exact cum am specificat. 
Spune-le, te rog, stăpânilor tăi hutti că sunt mulţumit. 

Han aprobă din cap, dar preciză: 

- Nu sunt stăpânii mei, ci pur şi simplu lucrez pentru ei. 

- Oricare ar fi relaţia voastră... Greelanx ezită, apoi urmă: Să 
ştii că n-am crezut că o puteţi face. Deşi vă dădusem planul de luptă. 

— Ştiu, încuviinţă contrabandistul. Pentru noi însă alternativa era 
moartea. Noi luptam pentru vieţile noastre, în vreme ce voi luptaţi 
pentru credite. Este o diferenţă majoră. 

- Holoiluzia aceea a fost o lovitură tactică sclipitoare. 

Han surâse şi schiţă o plecăciune. 

- Vă mulţumesc. 

Greelanx păru surprins. 

- Tu ai realizat-o? 

— Nu, am avut un expert care s-a ocupat de asta, dar ideea mi-a 
aparţinut. 

- Aha... 

Amiralul căzu pe gânduri o clipă, apoi vorbi pe un ton meditativ: 

- Mă dispreţuieşti, nu-i aşa, tinere? 

Han îl privi uimit. 

— Câtuşi de puţin. Pentru credite, eu însumi fac o mulţime de 
lucruri de care nu sunt încântat. 

- Totuşi există şi unele pe care nu le-ai face. 

Han se gândi un moment. 

- Da, aşa este. 

- Ei bine, eu... 

Greelanx se întrerupse, când uşa se deschise brusc şi în prag apăru 
secretarul său, cu ochi holbaţi şi speriaţi. 

- Domnule amiral! 

- Ce este? se încruntă Greelanx iritat, 

- Domnule amiral, am fost înștiințat de echipa de la cala de 
andocare... că tocmai a sosit el. Se pare că ar fi vorba despre o 
inspecţie inopinată. În clipa asta, el vine spre dumneavoastră, pentru 
a sta de vorbă! 

Amiralul inspiră adânc, apoi îi făcu semn secretarului să iasă. 

— Ţinând seama de circumstanţe, cred că ar fi trebuit să anticipez 
asta, murmură el şi se apropie grăbit de perete. 

Înapoia unei diplome de merit se afla un seif mural. Greelanx 
rămase nemişcat câteva clipe, îngăduind unităţii să-i scaneze 
retinele. Uşiţa seifului se deschise şi amiralul îşi umplu ambii 
pumni cu pietre preţioase, le azvârli înăuntru, apoi reveni la masă, 
mătură ultimele nestemate cu latul palmei şi le puse şi pe ele 
înăuntru. 

In tot acest timp, Han rămase nemişcat, complet buimăcit de 
acţiunile lui Greelanx. 

— Ce se-ntâmplă? întrebă el. 

— N-am vreme, replică Greelanx încuind seiful. Va trebui să aştepţi 
aici. Nu trebuie să fii văzut de el. Dacă te-ar vedea... 

Amiralul îşi muşcă buza inferioară şi smuci de mânerul celeilalte 
uşi, care ducea spre biroul secretarului. Încăperea era pustie şi cufun- 
dată în beznă. 

— Intră! Nu scoate un sunet. Nici un sunet, ai înţeles? 

— Nu, făcu Han derutat, n-am înţeles. 

Greelanx nu se sinchisi să-l lămurească. Prinzându-l de braţ, îl 
împinse în birou, apoi închise uşa. 

Han rămase în odaia întunecată, întrebându-se ce naiba se petrecea. 
Cine era el? Părea ca şi cum Greelanx ar fi aşteptat un monstru 
desprins dintr-o aventură 3D pentru puşti! 

Pe jumătate ispitit să iasă valvârtej de acolo şi să zică pur şi 
simplu „Adio şi n-am cuvinte!”, se apropie în vârful picioarelor de 
uşă şi descoperi că încuietoarea acesteia nu se închisese perfect. Îl 
putu auzi pe Greelanx mişcându-se în cealaltă încăpere, apoi se 
desluşiră bufnete şi foşnituri. 

Işi aranjează biroul aşa cum era înainte, îşi dădu seama corellianul. 

După aceea se auzi un scârţâit subţire, când Greelanx se aşeză în 
fotoliul său luxos din piele de şopârlă. Han aproape că şi-l putu 
imagina, afişând un aer nepăsător de relaxare. 

Încuietoarea uşii dinspre biroul secretarului şuieră. Han distinse 
paşi apăsaţi şi egali şi un foşnet ce părea de țesătură. Oare nou-venitul 
purta îmbrăcăminte cu falduri? O mantie? 

După aceea răsunară alte zgomote pe care corellianul le identifică 
— respiraţii sonore, de stentor, stimulate artificial deoarece necunoscutul 
nu putea răsufla singur. O mască respiratorie... musafirul purta o 
mască respiratorie! 

Cumva, zgomotul acelor răsuflări şuierate şi sonore părea 
amenințător. Han înghiţi un nod şi rămase nemișcat. 

Greelanx vorbi pe un ton încântat şi voios în mod deliberat, care 
ar fi trebuit să sune firesc, dar lăsa senzaţia clară de spaimă: 

— Lordul meu, ce plăcere neaşteptată! Inelul Exterior este onorat 
de prezenţa dumneavoastră. Înţeleg că doriţi să întreprindeţi o 
inspecţie? Din păcate, am revenit de foarte puţin timp dintr-o bătălie, 
aşa că... 

- Greelanx, rosti un glas gros amplificat mecanic care zbârli firele 
de păr de pe ceafa lui Han, eşti la fel de prost pe cât eşti de lacom. 
Ţi-ai imaginat că trădarea ta va rămâne ignorată de Comandamentul 
Superior? 

De data aceasta, Greelanx nu mai încercă să-şi ascundă frica. 

— Lordul meu, vă rog! Nu înţelegeţi... mi s-a ordo... 

Vocea i se întrerupse, preschimbându-se într-un strigăt înăbuşit. 
Han căscă larg ochii şi n-ar fi deschis uşa spre cabinetul amiralului 
pentru toate perlele de dragon din galaxie. 

Tăcere, cu excepţia respirației sonore şi aspre. Tăcere prelungită 
pe mai multe secunde. Apoi... un bufnet puternic, ca şi cum ceva 
greu ar fi căzut pe mocheta groasă. 

Glasul mecanic vorbi: 

— Ah, ba înţeleg perfect, amirale. 

Paşii grei răsunară din nou, trecură pe lângă uşa înapoia căreia se 
afla Han, însă nu se opriră. După aceea se auzi şuierul ce indica activarea 
încuietorii uşii. 

Linişte. 

Han aşteptă mai bine de cinci minute, înainte de a cuteza să deschidă 
uşa şi să privească afară. Nu fu foarte surprins când îl văzu pe Greelanx 
răşchirat pe mochetă. Se aplecă, îşi puse degetul pe vena de la gâtul 
amiralului şi constată că nu-i mai simţea pulsul, ceea ce nu era, de 
asemenea, surprinzător. 

Neaşteptat era însă faptul că pe trup nu se zărea nici urmă de 
violență. Când nu auzise şuierul unui blaster, Han se gândise că 
vizitatorul utilizase un cuţit cu lamă vibratorie. Un asasin expert 
putea folosi aşa ceva, fără să lase aproape deloc sânge sau urme de 
luptă. 

Totuşi Greelanx nu prezenta nici un semn. 

Contrabandistul rămase locului privind trăsăturile moarte ale 
amiralului, care încremeniseră într-o privire de teroare absolută. Se 
înfioră. Cine fusese necunoscutul? 


278 |; 


Se apropie de perete şi aruncă o privire iute asupra seifului, dar era 
aşa cum se aşteptase — un mecanism solid, activat de scanarea retinei. 
Şi chiar dacă ar fi scos ochiul lui Greelanx din orbită — cu adevărat, o 
acţiune scârboasă —. amiralul murise deja de prea mult timp. 
Configuraţiile retinei se modificaseră şi n-ar fi deschis uşiţa seifului. 

O şterg de aici..., decise Han. Păşi peste braţul întins al lui 
Greelanx, apoi se opri, când pe mochetă se rostogoli un obiect pe 
care-l lovise cu vârful cizmei. 

Se aplecă şi-l ridică triumfător. O perlă de dragon krayt! Micuţă, 
dar, cel puţin pentru ochiul liber, perfectă. Negru opalescent. O 
culoare valoroasă. 

O strecură într-un buzunar interior şi se grăbi afară din cabinet. 

Peste alte zece minute, încheiase pregătirile pentru a părăsi nava 
amiral. Stătea în cala capsulelor de salvare, reconectând grăbit 
comenzile de ejectare ale unei capsule. Apăsă după aceea un buton şi 
chepengul şuieră, deschizându-se lent. 

Han încremeni, auzind paşi, apoi un glas familiar. 

— Stai locului, Han. Întoarce-te... fără grabă. 

Corellianul se conformă şi-l văzu, aşa cum se aşteptase după voce, 
pe vechiul său prieten, Tedris Bjalin. 

Acesta îl aţintea cu un blaster. 

— Ce faci aici? Te-am zărit pe coridor şi am văzut Că ai intrat la 
amiral. De ce ai vorbit cu el? Ce se petrece? 

Vor crede că eu l-am ucis pe Greelanx, înţelese Han. Mai întâi 
vor trage şi abia după aceea vor pune întrebări! 

— Uşurel, Tedris, surâse el pieziş şi înaintă încet, precaut. Doar 
n-ai putea să tragi în vechiul tău amic. 

— Nu mai clinti, Solo, făcu Bijalin; totuşi mâna nu-i era tocmai 
fermă pe patul blasterului. (La urma urmelor, fuseseră prieteni 
apropiaţi.) De ce porţi uniforma asta? Cu cine... 

— Auzi, dacă vrei să pui întrebări, să mergem undeva şi să-ţi 
povestesc cum stau lucrurile, zise Han. Îţi pot răspunde la orice... 

În mijlocul frazei, fără nici un avertisment, se aruncă asupra lui 
Tedris, folosind un truc foarte murdar deprins în încăierările de pe 
străzile Corelliei. Bjalin se prăbuşi şi rămase întinse pe podea, căutând 
să-şi recapete suflul şi privindu-l acuzator. Han se aplecă şi-i luă 
blasterul. 

Se lăsă după aceea într-un genunchi lângă el. 

— Ascultă-mă, Tedris, vorbi în şoaptă. N-o să mori, deşi o vreme 
o să te simţi ca naiba. Vreau să ştii ceva. Nu eu am făcut-o. Ai 

înţeles? Să ţii minte asta pentru mai târziu. Şi ştii ceva, Tedris? Eşti 
un tip prea de treabă ca să rămâi în nenorocita asta de Flotă Imperială, 
gata oricând să masacreze. Ascultă-mi sfatul şi pleacă cât timp mai 
poţi. 

După aceea, reglă blasterul pe paralizie temporară şi trase în 
Tedris. Păşi peste corpul lui inconştient şi-l târî în altă capsulă de 
salvare, verificându-i chepengul să nu fie închis, astfel încât să nu 
poată fi ejectată din greşeală. 

În cele din urmă, intră în capsula ale cărei comenzi le scurtcircuitase 
şi peste câteva clipe era ejectat în spaţiu. Aranjase capsula de salvare 
astfel încât să lase impresia unei ejectări accidentale. Deloc surprinzător, 
ţinând seama de circumstanţe. La urma urmelor, Destinul trecuse 
printr-o bătălie. 

Fusese niţel îngrijorat că imperialii ar putea să-i recupereze 
capsula, dar nu se petrecu aşa. Han bănui că uciderea lui Greelanx 
monopoliza atenţia generală. 

Chewie îl culese după o oră, în timp ce plutea prin spaţiu, reflectând 
nedumerit la ceea ce se petrecuse cu amiralul. 

Wookieeul aduse capsula de salvare furată de Han în cala de 
marfă a Briei, mârâind şi schelălăind că trebuiau s-o şteargă rapid de 
acolo, deoarece navete de vânătoare TIE executau recunoaşteri ale 
spaţiului din jur. 

Han fu întrutotul de acord şi porniră în grabă spre carlingă. Se 
aflau la jumătatea drumului, când auziră bubuitura. După câteva 
secunde urmă alta, însoţită de data aceasta de o zguduire atât de 
putemică, încât amândoi căzură pe podea. 

— Se trage în noi! urlă Han. Chewie, fugi la turelă! 

El se aruncă grăbit în scaunul de pilot şi văzu două TIE-uri de 
recunoaştere care virau ca să revină pentru al doilea atac... apoi zări 
luminiţa roşie ce pâlpâia pe consolă. 

- Chewie! Reactor supraîncărcat! Ne-au lovit drept în deflectorul 
ăla slab! Trebuie să abandonăm nava! 

Sări din scaun, alergă la turelă, îl înhăţă pe wookiee şi-l 
trase de acolo. Chewbacca scutură din cap, protestând, dar Han 
zbieră: 

— Fugi, tâmpitul naibii! Nava o să explodeze! 

Când ajunseră din nou în cala de marfă, wookieeul ezită în a 
intra în capsula de salvare imperială, însă Han insistă. 

— Nu-nţelegi, Chewie? S-a zis cu Bria! Asta-i unica noastră şansă! 
Intră odată şi pune-ţi masca respiratorie! 

După ce Chewbacca se găsi în siguranța capsulei, Han îmbrăcă în 
grabă un costum spaţial, apoi deschise larg uşile calei. 

BUM! BUM-BUM! 

O să renunţe, gândi Han despre TIE-uri, în timp ce fixa o unitate 
antigravitațională de capsulă, pentru ca s-o poată deplasa spre uşile 
calei. Oricum suntem sortiţi pieririi... Bătu cu palma în hubloul capsulei 
şi gesticulă, descriind ce plănuise. Chewie, care purta acum masca 
respiratorie, încuviinţă din cap. 

Apoi, printr-o mişcare lină, Han propulsă capsula de salvare spre 
ieşirea din cală şi aproape imediat Chewie deschise chepengul şi-l 
trase înăuntru. 

Acţiunea dură poate şase secunde, prea puţin pentru ca depresuri- 
zarea explozivă să rupă pielea groasă de wookiee. Peste încă o secundă, 
chepengul fu închis şi etanşat, iar atmosfera fu restabilită în interiorul 
capsulei. 

Capsula de abia depăşise uşa calei, când Bria explodă. 

Unda de şoc imprimă micuţei capsule de salvare o rotire necontrolată 
şi Han se prinse disperat de un mâner, aşteptându-se pe jumătate ca 
unul dintre TIE-uri să-i atace, dar, aşa cum sperase, evadarea lor fusese 
camuflată de explozie. 

Interiorul capsulei de salvare era foarte, foarte strâmt. Han izbuti 
să-şi scoată casca, apoi el şi Chewbacca rămaseră ghemuiţi înăuntru, 
aproape ţinându-se în braţe, şi se priviră unul pe celălalt, după care 
întoarseră ochii spre nava lor transformată în sfărâmături în flăcări. 

— Lui Lando n-o să-i placă chestia asta, comentă melancolic Han. 

Bria fusese o navă capricioasă şi temperamentală, dar începuse 
să se obişnuiască cu ea. 

Chewie mârâi încetişor în graiul wookiee. Han îl privi şi strânse 
din umeri. 

— Ce o să facem acum? Amice, mă întreb şi eu acelaşi lucru. 
Sistemul ăsta planetar este populat şi de aceea comenzile capsulei de 
salvare ar trebui să ne asolizeze undeva în apropierea unui loc de 
unde ne-am putea îmbarca... 

Chewie scânci. 

— Ah, te refereai ce-o să ne facem fără navă? (Contrabandistul 
oftă.) Asta-i o întrebare cu adevărat bună. 

Este mort, îşi spuse Teroenza buimăcit, privind mesajul de pe 
Nal Hutta. A mers. Nu pot să cred că Aruk a murit cu adevărat! 

Pentru o clipă, simți un fior mărunt de vinovăţie, care dispăru 
repede sub valul de surescitare. Cu Aruk îndepărtat de pe scenă şi cu 
creditele de la Desilijic revărsându-se spre el, nimic nu-l mai putea 
opri din a prelua controlul complet al operaţiunii ylesiane. Durga 
revenise pe Nal Hutta şi era ocupat până peste cap cu tentativa de a 
stăpâni clanul Besadii, iar Kibbick era un idiot, aşa cum ştia toată 
lumea. 

Teroenza îşi închipui colecţia sa, apoi şi-o închipui aşa cum avea 
să fie în curând. Trebuia să construiască o clădire separată ca s-o 
găzduiască! 

Şi-şi va aduce şi perechea aici. Se terminase cu zilele şi nopţile 
de singurătate. Aveau să se bălăcească împreună în noroi, bogaţi mai 
presus de cele mai fantastice vise... 

T'landa til petrecu câteva minute pentru a-şi compune o expresie 
corespunzător de funebră, apoi ieşi să-l caute pe Kibbick şi să-l anunţe 
că unchiul său murise. 

Mofful Sarn Shild stătea singur în palatul său de pe Teth şi se 
întreba unde anume se greşise. În mod evident, atacul asupra lui Nal 
Hutta fusese o eroare de proporţii. Greelanx... Greelanx dăduse greş, 
iar apoi murise în circumstanțe suspicioase. 

Exceptându-i pe droizi, Shild era singur în reşedinţa sa. Toţi slujitorii 
se evaporaseră, şi nu ştia unde. Bria... dispăruse şi ea, cu câteva zile 
în urmă. 

Nu-şi luase nici măcar rămas bun. 

Cu o zi în urmă, Împăratul îl convocase pe Shild pe Centrul 
Imperial, pentru a da ochi cu o comisie de anchetă în legătură cu 
atacul de tristă amintire asupra sistemului Y"'Toub. Mesajul lui 
Palpatine lăsase să se înțeleagă în mod clar că Împăratul era foarte 
nemulţumit. 

Shild se străduia să înţeleagă ce se întâmplase. Cu numai câteva 
zile în urmă, fusese în fruntea galaxiei, iar acum nu-şi putea nici 
măcar reaminti de ce procedase aşa cum o făcuse. Parcă fusese posedat 
de o entitate extraterestră. 

Cobori ochii spre tăblia biroului său ornat. În faţa lui se afla un 
blaster, alături de o fiolă cu otravă. Shild inspiră profund. Nu-şi mai 
făcea iluzii. Drumul spre Centrul Imperial n-ar fi însemnat altceva 
decât amânarea inevitabilului. 

Orice ar fi fost preferabil confruntării cu mânia lui Palpatine. 


Dar ce anume să folosească — blasterul sau otrava? 

Mofful se gândi o vreme, dar nu putu decide. În cele din urmă, 
disperat, reveni la amintirile copilăriei. Trecând degetul de la un 
instrument al morţii (şi eliberării) la celălalt, începu să îngâne: 

— Wonga, winga, cinleg wooleg... pe care să te-aleg? 


EPILOG 


Era straniu, gândi Han peste şase luni, să fie din nou pe 
Corellia după atâţia ani. Străzile îi erau familiare şi în acelaşi 
timp străine, alinătoare şi amenințătoare. Pe planeta lui 
natală i se întâmplaseră lucruri rele... foarte multe lucruri 
rele. 

Dar poate — poate — că norocul urma să i se schimbe. 
Mergând pe stradă, pilotul atinse uşor buzunarul în care 
se afla micuța perlă de dragon şi o figurină de aur cu ochi 
de rubin. Era un palador, un animal corellian dispărut. 
Cu ani în urmă, Han ascunsese statueta, pe care o furase 
din colecția lui Teroenza, într-un loc sigur de pe planeta 
sa natală. 

Acum intenţiona să vândă atât statueta, cât şi perla. Aprecia 
că, laolaltă, valorau în jur de zece mii de credite. Turneul cel 
mare de sabacc de pe Bespin urma să înceapă peste zece zile. 

Han fu uşurat să constate că prăvălia lui Galidon Okanor 
se afla în acelaşi loc. Okanor oferea preţurile cele mai bune, 
deşi, ca toți tăinuitorii, îi plăcea să se târguiască. 

Zece mii de credite, îşi spuse Han. N-aş fi crezut niciodată 
că voi ajunge atât de disperat încât să risc totul pe un joc de 
sabacc cu miză mare... mai ales dacă voi juca împotriva unor 
profesionişti ca Lando... 

Trebuia însă neapărat să aibă propria sa navă şi nu ştia 
altă modalitate de a strânge banii pentru a-şi cumpăra una. 

Se opri în faţa prăvăliei lui Okanor şi inspiră adânc. Acum 
să le vedem valoarea... 

Apoi, strângându-şi visele şi speranţele în palma asudată, 
deschise uşa şi intră. 


